
FØRSTE  BOG 


FØRSTE  KAPITEL. 


Kaspar  Tomand. 

DEN  Tid  da  Frederik  den  Første  sad  paa  Got- 
torp Slot  og  regerede  Danmark  og  Norge, 
kom  en  Sommermorgen  en  Mand  med  en  lille 
Pige  ved  Haanden  vandrende  henad  Kongevejen 
fra  Kolding  til  Ribe. 

Han  var  stor  og  bred  og  gik  med  lange  Skridt, 
som  han  en  Gang  imellem  sagtnede,  naar  han 
kom  i  Tanker  om,  at  Barnet  daarlig  kunde  følge 
med.  Ofte  stod  han  stille  og  saa  ned  over  Kol- 
ding Aa,  der  blinkede  frem  mellem  de  skovklædte 
Bakker.  Den  Gang  var  Aaen  mere  vandrig  end 
nu,  saa  Folk  roede  helt  oppe  fra  Anst  og  ned  til 
Staden.  Over  det  meste  af  Landet  var  der  Skov, 
hvor  Herrerne  paa  Koldinghus  jagede  med  Falk 
og  Hund. 

Da  Manden  kom  til  den  sidste  af  de  brede 
Bakker,  satte  han  sig  ned  paa  Vejkanten  og  saa 
mod  Vest.  Neden  for  sig  havde  han  Anst  Kirke 
og  Bøndergaardene  i  den  lille  Landsby  og  bag 
dem  det  flade  Land,  saa  langt  Øjet  kunde  se. 

„Er  du  mødig.  Anneken?"  spurgte  han  og  tog 
hendes  Hoved  mellem  sine  Hænder. 


Den  største  i  Landet 


Hun  saa  paa  ham  med  sine  blaa  og  glade  Øjne 
og  sagde  ja. 

Jens  Hjulmand  fra  Anst  kom  haltende  forbi  og 
stod  stille  og  saa  paa  de  fremmede. 

„Hvem  er  du?"  spurgte  han. 

Jeg  er  kun  en  ringe  Skomager,"  sagde  Man- 
den. „Ellers  hedder  jeg  Kaspar  Tomand." 

„Du  ligner  ikke  en  Skomager,"  sagde  Jens. 
„Der  er  en  i  Skanderup;  en  lille  Mand  med 
skæve  Ben  og  kun  eet  Øje.  Ham  synes  jeg 
bedre  om." 

„Hvem  tilhører  Bakken  her?"  spurgte  Kaspar. 

„Det  er  Herremandens  i  Treide,"  sagde  Jens. 
„Han  har  tre  Gaarde  i  Anst  for  sine  Øksners 
Skyld,  dem  han  feder  i  de  grønne  Enge.  Men 
hvordan  han  faar  dem  ned  i  det  slesvigske  uden 
Told  og  Afgifter,  maa  du  ikke  spørge  mig  om, 
for  jeg  ved  det  ikke." 

„Hvad  er  han  for  en  Mand?"  spurgte  Kaspar. 

„Han  er  en  ond  Mand,"  svarede  Jens.  „Han 
slog  mig  halt.  Du  kan  gaa  Sognet  rundt  og  finder 
ikke  en  Mand,  han  ikke  har  øvet  Uret  imod,  eller 
en  Kvinde,  han  ikke  har  krænket." 

„Saa  er  det  knapt  med  Jomfruer  i  Anst,"  sag- 
de Kaspar  og  lo. 

„Du  bringer  en  til  Byen,"  sagde  Jens  og  pege- 
de paa  Pigebarnet.  „Kanske  bliver  du  her?" 

„Hvem  ved,"  sagde  Kaspar. 

„Saa  vogt  hende  for  Manden  i  Treide." 

„Det  skal  jeg  nok,"  sagde  Kaspar.  „Men  kan- 
ske det  er  Manden  fra  Treide,  som  kommer  der- 
nede?" 


Han  pegede  mod  Anst.  Jens  Hjulmand  saa  der- 
ned og  haltede  saa  af  Sted  uden  et  Ord,  det  for- 
teste han  kunde.  Herremanden  red  op  over  Bak- 
ken og  holdt  Hesten  an  foran  Kaspar  Tomand, 
som  lettede  paa  Huen,  men  blev  siddende,  hvor 
han  sad. 

„Du  sidder  paa  min  Jord,"  sagde  Herremanden. 

,Jeg  gør  nok  det,"  svarede  Kaspar.  „Vil  I  sælge 
mig  den?  Et  lille  Stykke  her  ved  Vejen  og  forbi 
Rævegraven  deroppe.  Jeg  vil  bygge  mig  en  Hytte 
her  og  drive  min  Profession,  for  jeg  er  Sko- 
mager og  hedder  Kaspar  Tomand  med  Eders 
Tilladelse." 

„Den  har  du,"  sagde  Herremanden.  „Om  end 
jeg  synes,  at  en  Karl  som  du  kunde  bruges  til 
noget  bedre.  Lad  høre,  hvad  Vilkaar  du  byder  for 
Handelen." 

Han  steg  af  Hesten  og  satte  sig  ved  Siden  af 
Kaspar.  Alt  imens  de  tingede  og  talte  frem  og 
tilbage,  følte  han  paa  Kæmpens  Arme  og  Ben, 
for  han  var  selv  en  stor  og  stærk  Mand.  De 
kunde  ikke  blive  enige  om  Loddens  Størrelse. 
Kaspar  gik  derhen,  hvor  han  mente  den  skulde 
ende,  og  Herremanden  gik  til  den  anden  Side. 
De  satte  sig  der,  hvor  de  var,  og  raabte  til  hin- 
anden. Anneken  stod  midt  imellem  dem  og  klap- 
pede i  Hænderne  og  lo. 

„Vil  du  have  mig  længere  væk,  kommer  du  til 
selv  at  flytte  mig,"  sagde  Herremanden. 

Kaspar  gik  hen  til  ham,  løftede  ham  i  Vejret 
og  kastede  ham  over  sin  Skulder  som  en  Bylt. 

„Det  var  et  godt  Stykke  Arbejde,"  sagde  Herre- 
manden. 


Jeg  har  gjort  det,  der  var  drøjere,"  svarede 
Kaspar. 

Herremanden  klemte  sig  fast  med  sine  Knæ  og 
lagde  Armene  om  Skomagerens  Hals. 

„Det  er  lige  meget  om  det,"  sagde  han.  „Kan 
du  bære  mig  til  Kirken  i  Anst,  saa  skal  du  faa 
Lodden  kvit  og  frit.  Men  bliver  du  træt  paa 
Vejen,  skal  du  give,  hvad  jeg  forlanger." 

Kaspar  Tomand  sagde  ingenting,  men  begyndte 
at  gaa. 

„Stop  en  Kende,"  sagde  Herremanden.  „Det 
er  da  Synd,  din  lille  Pige  skal  løbe  ved  Siden  aL 
Tag  hende  op.  Du  har  jo  en  Arm  fri." 

Kaspar  tog  Barnet  paa  Armen. 

„Sikken  en  lækker  Tøs,"  sagde  Herremanden. 
„Hvad  hedder  du?" 

,Jeg  hedder  Anneken,"  sagde  hun. 

„Giv  mig  et  Kys." 

„Nej,"  sagde  Anneken.  „Du  er  saa  gammel  og 
saa  grim." 

„Vil  du  kysse  mig,  din  lille  Satan,"  sagde  Her- 
remanden og  stak  Munden  op  i  hendes  Ansigt. 

I  det  samme  kneb  Kaspar  ham  i  Bagen,  saa 
han  gav  et  Vræl  fra  sig. 

„Det  var  bare  det,  jeg  vilde  sige  Jer,  at  I  maa 
helst  lade  Anneken  i  Fred,"  sagde  han. 

Herremanden  sparkede  og  skældte,  men  Kaspar 
holdt  fast  og  skred  videre  henad  Vejen.  Bagefter 
kom  Herremandens  Hest  med  Tøjlen  over  Hal- 
sen. Nu  var  de  i  Byen,  og  Folk  kom  ud  og  stod 
og  saa  paa  det  mærkelige  Optog.  Kaspar  skred 
frem  mellem  dem  uden  at  se  til  højre  eller  venstre. 


„Stykket  er  dit,"  sagde  Herremanden,  da  de 
naaede  Kirken.  „Se  nu  til,  du  holder  dig  gode 
Venner  med  mig.  Kniber  du  mig  en  Gang  til, 
slaar  jeg  dig  ihjel." 

Kaspar  takkede,  tog  Anneken  ved  Haanden  og 
vandrede  opad  Bakken  igen.  De  stod  allesammen 
og  saa  efter  dem.  Herremanden  fortalte,  hvad 
han  vidste  om  de  fremmede,  men  det  var  jo  ikke 
stort. 

Endnu  samme  Dag  begyndte  Skomageren  at 
indrette  sig. 

Han  gravede  ud  i  Bakken,  dér  hvor  Rævehul- 
let var,  og  Jens  Hjulmand,  som  var  for  Hjem- 
gaaende,  kunde  berette,  at  der  var  styrtet  en 
Masse  Grus  ned  og  kommet  en  uhyre  Hule  for 
Dagen.  Men  da  Folk  næste  Morgen  skulde  op  og 
se,  var  den  allerede  dækket.  Kaspar  Tomand 
havde  fældet  af  de  Træer,  der  stod  paa  hans 
Grund,  og  hugget  til  og  stillet  op  i  Nattens  Løb, 
saa  de  alle  maatte  undres.  Nu  rullede  han  Sten 
derhen  og  klinede  og  tættede  og  tækkede,  mure- 
de en  Smule  Skorsten,  købte  en  gammel  Dør  i 
Anst  og  havde  det  hele  i  Orden  paa  et  Par  Dage. 
Saa  satte  han  sig  udenfor  sit  Hus  og  begyndte  at 
arbejde.  Og  der  fandt  man  ham  siden  hver  Dag, 
Vejret  var  godt.  Anneken  løb  i  Solen  og  legede 
eller  sad  ved  hans  Fødder  og  hørte  paa,  hvad 
han  fortalte. 

Jens  Hjulmands  Kone,  som  havde  et  godt  og 
nyfigent  Hjerte  kom  op  og  tilbød  at  se  lidt  efter 
Pigebarnet.  Hun  maatie  gaa  hjem  med  uforrettet 
Sag.  Kaspar  skulde  nok  selv  klare  Tingen.  Hun 

berettede,  at  der  var  nok  saa  pænt  i  Hytten.  Løj- 
bænk med  Skindtæppe,  Sværd  og  Økse  paa  Væg- 
gen og  et  stort  udskaaret  Skrin.  Der  var  kom- 
met en  Karre  fra  Kolding  med  alle  Herligheder- 
ne. Hun  havde  ogsaa  spurgt  om  Hulen,  men  Sko- 
mageren rystede  bare  paa  Hovedet  og  sagde: 

„Det  er  ikke  uden  et  Rævehul.  Jeg  gemmer 
mit  Læder  derinde  og  mine  mange  Penge." 

Han  lo,  da  han  sagde  det,  og  Hjulmandens 
Kone  maatte  gaa  med  den  Besked. 

Klogere  blev  heller  ikke  de  andre,  som  efter- 
haanden  besøgte  ham.  Selv  gik  han  ingen  Steder, 
men  tog  venlig  mod  enhver,  som  kom.  Han  sag- 
de ingenting  af  sig  selv,  men  svarede  fornøjet, 
naar  nogen  spurgte.  Han  løftede  aldrig  sin  Hue 
for  nogen  vejfarende,  men  standsede  de  og  snak- 
kede, gav  han  dem  gode  Svar  og  var  heller  ikke 
bange  for  at  byde  paa  et  Krus  01. 

Og  Øllet  var  godt  —  saa  godt,  at  den  tykke 
Præst  i  Anst  en  Dag  stred  sig  op  over  Bakken 
for  at  smage  paa  det. 

„Herligt  01,  min  Søn,"  sagde  han  og  smaskede 
og  sukkede.  ,Jeg  undres  blot,  hvor  du  faar  det  fra." 

„Det  kommer  fra  Gud,  fromme  Fader,"  sagde 
Kaspar  trohjertet. 

„Sandt,  min  Søn,  sandt,"  sagde  Præsten  og  fik 
et  Krus  til  og  spurgte  ikke  mere. 

Men  der  var  andre,  som  spurgte,  og  ingen  gik 
bort  uden  Svar. 

De  forhørte,  om  det  var  sandt,  at  Hulen  en 
Gang  havde  huset  tolv  Røvere.  Kaspar  Tomand 
nikkede  og  sagde: 


„Naar  I  ved  det,  nytter  det  sagtens  ikke,  at  jeg 
nægter  det,  skønt  jeg  ikke  holder  af  at  tale  der- 
om. Det  er  baade  vist  og  sandt  med  Røverne. 
Tolv  gruelige,  blodige  Karle  var  det.  Men  det  er 
længe  siden.  Der  er  intet  tilbage  af  dem  uden 
Guldet,  de  stjal  rundt  om  i  Jylland  og  langt  ned 
i  det  slesvigske.  Det  ligger  forvaret  i  syv  jernbe- 
slagne  Kister.  Hver  Nyaarsnat  tæller  jeg  det 
efter,  om  det  er  der  endnu.  Træffer  I  de  rette 
Ejermænd,  da  skik  dem  endelig  til  mig." 

Han  lo  igen,  og  de  maatte  le  med.  Naar  saa  de 
fortalte  ham,  at  der  havde  staaet  en  Borg  i  Bak- 
ken i  gamle  Dage,  og  at  Hulen  var  en  Løngang, 
stirrede  han  en  Stund  hen  for  sig  og  sagde  saa: 

„Siden  I  ved  det  ogsaa,  kan  jeg  gerne  fortælle 
det.  Det  har  sin  Rigtighed  med  Løngangen.  Jeg 
krøb  selv  gennem  den  en  Dag,  saa  lang  den  er. 
Men  jeg  gør  det  ikke  om  igen  for  syv  Dukater. 
Der  laa  fuldt  af  døde  Krigsfolk  i  Jern  og  Plade. 
Uha  —  for  et  Syn  det  var." 

En  Dag  saa  Herremanden  fra  Treide  stift  paa 
Kaspar,  der  sad  ved  sit  Arbejde. 

„Det  gaar  trangt  for  dig,"  sagde  han.  „Du  har 
ikke  alle  Dage  været  Skomager.  Du  har  været 
Krigsmand." 

Kaspar  slap  Skoen,  han  flikkede  paa,  slog  sig 
paa  Laarene  og  stirrede  med  store  Øjne. 

„Nu  har  jeg  hørt  det  med,"  sagde  han.  „For 
Jer  har  Verden  nok  ingen  Hemmelighed.  Vist  har 
jeg  været  Krigsmand.  I  selve  Pfalzgrevens  Tje- 
neste har  jeg  staaet,  om  I  vil  vide  det.  Og  man- 
gen drabelig  Dyst  har  jeg  øvet,  men  det  sømmer 

sig  ikke  for  mig  selv  at  tale  derom.  Saa  var  det 
en  Dag,  det  gik  mig  til  Hjertet,  saa  skændigt  de 
skamferede  det  skønne  Læder  i  Krigens  Vild- 
skab. Og  saa  gav  jeg  mig  til  Skomagerhaandte- 
ringen,  som  I  ser." 

Paa  den  Maade  sagde  han  ja  til  det  altsammen, 
og  derfor  var  der  ingen,  der  troede  noget  af  det. 
Men  der  blev  det  tilbage  ved  Manden,  som  Folk 
ikke  forstod,  og  som  fyldte  dem  med  Frygt  og 
Respekt. 

Der  gik  tidt  Bud  til  ham  fra  Erik  Jude,  som  var 
en  rig  og  anset  Købmand  i  Kolding.  Men  de,  der 
frittede  Erik,  fik  ingenting  at  vide.  Det  var  og- 
saa  mærkeligt,  saa  ofte  Herremanden  besøgte  ham. 
Timevis  sad  han  og  snakkede  med  Skomageren, 
men  naar  der  kom  nogen,  tav  de.  Folk  gættede 
paa,  at  han  hjalp  Øksnene  toldfrit  over  Grænsen, 
der  just  paa  det  Sted  mellem  Kolding  Aa  og 
Skodsborg  Aa  var  svær  at  vogte.  En  og  anden 
havde  set  ham  ved  Nattetid  Syd  paa  i  Skoven. 
Der  blev  ogsaa  en  Gang  fundet  tre  Toldbetjente 
ihjelslagne,  og  Mistanken  rettedes  mod  den  kæm- 
pestore fremmede,  som  ingen  vidste  noget  rigtigt 
om.  Men  Kaspar  Tomand  klarede  for  sig.  Han 
sad  og  legede  med  Anneken,  da  de  kom  fra  Kol- 
ding for  at  forhøre  ham,  og  Erik  Jude  sagde  god 
for  ham  i  denne  Sag  som  i  andre. 

Vist  var  det,  at  han  sad  lunt  inden  Døre,  og 
det  var  ikke  Professionens  Skyld.  Ingen  havde 
faaet  et  Par  Sko  fra  ham,  og  de  sagde,  han  sad 
bestandig  med  det  samme  Arbejde  i  Haanden  og 
gjorde  det  aldrig  færdigt.  Derimod  syede  han  en 


Dag  en  skøn  Læderkøllert  til  Hr.  Ove  Bilde, 
som  var  Lensmand  paa  Koldinghus  og  desforuden 
Ridder  og  Rigsraad.  Med  Slotsforvalteren,  som 
hed  Jes  Wolf,  havde  han  ogsaa  noget  Maskepi,  og 
i  det  hele  var  der  nok  ved  Manden,  som  kunde 
bringe  Folk  til  at  snakke. 

Alt  som  Aarene  gik,  kom  det  da  til  at  hedde 
sig,  at  han  stod  i  Pagt  med  Djævlen  og  i  det 
hele  taget  var  bedre  stillet  end  Folk  af  hans 
Stand.  Han  lod  dem  snakke  og  var  bestandig  den 
samme. 

En  Dag  kom  Præsten  til  ham.  Da  han  havde 
faaet  sit  Vejr  og  sit  01,  bemærkede  han,  at  An- 
neken voksede  til  og  blev  en  smuk  Pige. 

„Det  gjør  hun,"  sagde  Skomageren  glad. 

„Det  undrer  mig,  du  aldrig  har  talt  om  hendes 
Moder,"  sagde  Præsten. 

„Har  jeg  ikke  det?"  sagde  Kaspar  Tomand  og 
saa  forundret  op  fra  sit  Arbejde,  som  aldrig  blev 
færdigt.  „Det  var  da  sælsomt.  En  Moder  har  hun 
haft,  fromme  Fader.  Hvordan  skulde  hun  ellers 
være  bleven  til." 

„Sandt,  min  Søn,  sandt,"  sagde  Præsten,  som 
aldrig  turde  gaa  for  dybt  i  Tingen  for  Øllets 
Skyld.  Men  Folk  snakker  om  dig.  Det  er  heller 
ikke  ret,  at  du  aldrig  gaar  i  Messen.  Jeg  haaber 
ikke,  du  er  smittet  af  det  gruelige  Kætteri,  som 
er  opstaaet  i  det  tyske  og  nu.  Gud  bedre  det, 
ogsaa  breder  sig  her  i  Landet." 

„Det  er  jeg  ikke.  Fader,"  sagde  Kaspar.  „Jeg 
hørte  nok  et  og  andet  om  det,  da  jeg  færdedes 
dernede.  Men  jeg  tog  mig  ikke  af  det.  Jeg  er  en 

jævn  Mand  og  lader  de  lærde  om  den  Ting.  De 
siger  ellers,  Kong  Frederik  ser  mildt  til  Kætter- 
ne. Og  Hertug  Kristian  er  rent  luthersk,  saa  bli- 
ver han  Konge,  gaar  det  Munkene  ilde." 

„Ak  ja,"  sagde  Præsten  og  rakte  Kruset  frem 
for  at  faa  det  fyldt.  „Det  er  snart  ikke  bedre  end 
i  Hedningernes  og  Muselmændenes  Dage.  Om 
det  saa  er  den  fordrevne  Herre,  Kong  Kristian, 
saa  er  han  smittet  af  Kætteriet.  De  siger,  han 
ruster  sig  for  at  vinde  Rigerne  tilbage." 

„Da  kommer  der  skønne  Tider  for  Guds  Tje- 
nere," sagde  Kaspar.  „Da  bliver  de  Martyrer  og 
besegler  Troen  med  deres  Blod." 

„Sandt,  min  Søn,  sandt,"  sagde  Præsten.  „Det 
bliver  skønt.  Men  ikke  enhver  er  kaldet  til  at 
være  Martyr,  ikke  heller  er  det  godt,  om  Hjor- 
den er  uden  Hyrde.  Om  hans  Naade  og  Rigets 
Raad  indfører  Forandringen,  da  er  jeg  ikke  den 
Mand,  som  forlader  mine  kære  Sognebørn.  Jeg 
bliver  og  skikker  mig  i  det  nye,  som  en  god 
Undersaat." 

„Det  gør  I  vel,"  sagde  Kaspar  Tomand  og  lo. 

Præsten  satte  Kruset  for  Munden  og  skottede 
over  Randen  til  sin  Vært. 

„Der  var  en  Mand  hos  mig  i  Gaar  fra  Haders- 
lev," sagde  han. 

„Nej,  var  der  det,"  sagde  Kaspar. 

„Han  fortalte  mig,  at  han  kendte  Jer  godt." 

„Nej  gjorde  han  det,"  sagde  Kaspar. 

„Han  havde  set  Jer  hos  den  fordrevne  Konge 
i  Lier." 

Kaspar  Tomand  blinkede  med  Øjnene,  og  der 


11 


gik  en  Trækning  over  hans  Ansigt.  Men  det  var 
kun  et  Øjeblik.  Straks  efter  havde  han  sin  sæd- 
vanlige sorgløse  Mine  og  nikkede  til  Præsten. 

„Den  Mand  har  været  en  Hædersmand,  from- 
me Fader,"  sagde  han.  „Ham  bør  I  forlade  Eder 
paa  i  tykt  og  tyndt,  for  han  farer  ikke  med 
Løgn.  Sandelig  har  jeg  en  Gang  sat  en  Lap  paa 
hans  Naades  Ridestøvle  og  fik  derfor  en  dansk 
Skilling  som  jeg  gemmer  endnu  til  Amindelse 
om  min  fyrstelige  Kunde." 

Saa  rejste  han  sig  og  gik  udenfor.  Præsten 
fulgte  efter  med  det  tomme  Krus  klemt  i  Haan- 
den.  Kaspar  knælede  paa  Jorden  og  puslede  om 
nogle  smaa  Abildtræer,  han  havde  plantet. 

„Er  de  ikke  skønne?"  spurgte  han. 

Præsten  kunde  ikke  se  saa  langt,  efterdi  Drikken 
havde  svækket  hans  Syn.  Ikke  heller  kunde  han 
bukke  sig,  for  saa  løb  Blodet  ham  til  Hovedet. 

„Det  er  skønne  Træer,"  sagde  han  alligevel. 
„Anneken  er  ogsaa  en  skøn  Blomst.  Vogt  hende 
for  Manden  i  Treide." 

„Det  skal  jeg  nok,"  sagde  Kaspar. 

„Du  har  for  meget  med  den  Mand  at  gøre," 
sagde  Præsten.  „Det  er  en  ond  Mand.  Han  næg- 
ter Kirkens  Tjenere,  hvad  der  rettelig  tilkommer 
dem.  Da  jeg  forleden  krævede  ham,  slog  han  mig 
med  sin  Hundepisk." 

„Mig  har  han  ikke  slaaet,"  sagde  Kaspar  og 
smilte. 

Han  gjorde  ikke  Mine  til  at  fylde  Kruset  ofte- 
re, og  saa  gik  Præsten.  Straks  efter  kom  Herre- 
manden ridende. 

„Her  har  været  en  Mand  fra  Haderslev,"  sag- 
de han. 

„Har  der  det,"  sagde  Kaspar. 

„Han  sagde,  han  kendte  dig." 

„Gjorde  han  det,"  sagde  Kaspar. 

„Han  har  truffet  dig  hos  Kong  Kristian  i  det 
hollandske.  Ved  du,  at  Kongen  ruster  sig  for  at 
vinde  Rigerne  igen?" 

„Hvor  skulde  jeg  vide  det  fra,'-  sagde   Kaspar. 

Herremanden  rettede  sig,  saa  stor  han  var.  Sko- 
mageren rettede  sig  ogsaa,  og  han  var  større. 

„Et  Ord  er  saa  godt  som  tyve,  Skomager," 
sagde  Manden  fra  Treide.  „Om  du  har  noget 
Maskepi  med  Blodhunden  dernede  i  Lier,  da  er 
det  ude  med  os  to." 

„Det  er  det  vel,"  sagde  Kaspar. 

Saa  gik  Aarene,  og  der  hændte  ellers  ingenting. 

Anneken  voksede  sig  større  og  skønnere  for 
hver  Dag,  blev  bredere  om  Barmen  og  dybere  i 
Øjnene.  Naar  Aarstiden  var  til  det,  plukkede  hun 
Jordbær  i  Skoven  i  sin  Krukke  og  bar  dem  til 
Kolding  til  Erik  Judes.  Dér  behandlede  de  hende 
med  stor  Venlighed,  satte  hende  til  Højbords  og 
kræsede  op  for  hende.  Naar  hun  gik  hjem,  fulgte 
Købmandens  Søn  Frants  hende  paa  Vej  over 
Bakkerne,  siden  han  ikke  kunde  faa  Lov  til  at 
ro  hende  op  ad  Aaen. 

„Saa  skøn  du  er,  Anneken,"  sagde  han. 

„Er  jeg,"  sagde  hun  og  lo  med  sine  blaa  og 
glade  Øjne. 

Han  sukkede  og  kunde  ikke  sige  mere.  Anne- 
ken   bød   ham   Farvel   og   gik   syngende  gennem 

de  sorte  Skove,  til  hun  naaede  Kaspar  Tomands 
Hytte. 

„Du  kommer  sent  min   Datter,"  sagde   Kaspar. 

„Frants  fulgte  mig  paa  Vej,"  sagde  hun. 

„Hvad  sagde  han  saa  til  dig?" 

„Han  sagde  jeg  var  skøn." 

„Det  er  du  ogsaa,"  sagde  Kaspar  stolt.  „Nu 
skal  du  sove  og  vaagne  skønnere  endnu." 


ANDET  KAPITEL. 


Broder  Jørgen. 

En  Aften  sad  Kaspar  Tomand  og  Anneken 
udenfor  Hytten  og  tav  i  hver  sine  Tanker.  Præ- 
sten fra  Anst  sad  hos  dem  med  sit  Ølkrus.  Han 
var  ogsaa  bleven  tavs,  da  han  ingen  Svar  fik  paa 
sin  Snak. 

Som  nu  det  var,  hørte  de  Raab  fra  Vejen  ad 
Koldingkanten.  Skomageren  løb  til  og  saa  derned 
og  blev  var  en  Hoben  Mænd,  der  stredes  ved 
Bakkens  Fod.  Saa  var  der  en,  der  rev  sig  løs  af 
Klyngen  og  løb  op  mod  ham.  De  andre  vilde 
følge  efter,  men  standsede,  da  de  saa  Kaspars 
Kæmpeskikkelse,  raadslog  et  Øjeblik  og  vendte 
saa  om.  Straks  efter  stod  Flygtningen  deroppe  og 
var  saa  forpustet  og  ilde  medtagen,  at  han  ikke 

kunde  tale,  men  bare  lagde  Haanden  paa  sit  Bryst 
og  saa  bedende  paa  Skomageren. 

„Guds  Fred  og  Godaften,"  sagde  Kaspar. 
„Hvad  I  saa  har  forbrudt,  behøver  I  ikke  at 
frygte  for  Eders  Fjender,  saa  længe  I  er  min 
Gæst." 

Manden  takkede  med  et  Nik  og  satte  sig  saa, 
fordi  han  ikke  mere  kunde  staa. 

Det  var  en  ung  Mand  med  stridt,  sort  Skæg  og 
stærke  Øjne.  Han  var  klædt  i  Franciskanernes 
Dragt,  barfodet  og  uden  Hat  med  et  Reb  om 
Livet.  Han  lukkede  Øjnene  af  Udmattelse,  aab- 
nede  dem  igen,  saa  slet  ikke  paa  Anneken,  men 
for  sammen,  da  han  fik  Øje  paa  Præsten.  Kaspar 
hentede  et  Krus  01,  men  han  viste  det  fra  sig 
med  en  Haandbevægelse.  Saa  bragte  Anneken 
Vand,  som  han  drak  til  sidste  Draabe.  Da  saa 
han  paa  hende,  studsede  over  hendes  Skønhed  og 
saa  bort  igen  med  et  bittert  Smil, 

Præsten  maalte  ham  med  alle  Tegn  paa  Mod- 
bydelighed. 

„Om  du  vil  følge  mit  Raad,  Kaspar,  da  jag  den 
Munk  paa  Porten,  saa  hurtig  ske  kan,"  sagde 
han.  „Han  er  en  Minorit  og  en  af  Observants- 
brødrene,  som  er  de  fuleste  Skalke  af  alle,  efter- 
di de  regner  sig  for  bedre  end  os  andre  og  ved 
deres  Hovmod  mere  end  nogen  har  bidraget  til 
den  hellige  Kirkes  Forfald.  Jag  ham  ud  siger  jeg. 
Han  besmitter  dit  Hus." 

„Det  var  en  svær  Anklage,"  sagde  Kaspar  To- 
mand og  saa  venlig  paa  den  fremmede.  „Hvad 
har  I  at  svare  dertil?" 

Munken  drog  Vejret  dybt  og  strøg  Sveden  af 
sin  Pande. 

„Den  Mand  dér  er  Dominikaner,"  sagde  han 
og  pegede  paa  Præsten  uden  at  se  paa  ham. 

Jeg  roser  mig  deraf,"  sagde  Præsten. 

„Det  gør  I  vel,"  sagde  den  anden.  „Niels  Jesper- 
sen, som  er  Kætternes  Anfører  i  Kolding,  var  og- 
saa  Dominikaner,  en  mensvoren  Munk  fra  Ha- 
derslev. Han  har  i  Dag  udjaget  mig  og  mine 
Brødre  fra  Kolding  Kloster." 

„Niels  Skriver  er  en  arg  Karl,"  sagde  Præsten 
fra  Anst.  „Men  Gud  havde  sikkerlig  ikke  tilladt 
hans  Ugerning,  om  Minoriterne  ikke  selv  havde 
kaldt  Straffedommen  over  deres  Hoveder." 

Munken  saa  paa  ham. 

„Det  ses  paa  Jer,  at  I  tilbringer  Eders  Dag  i 
Faste  og  Eders  Nat  i  Bøn,"  sagde  han. 

Kaspar  Tomand  lo,  og  Anneken  maatte  le  med. 
Præsten  fra  Anst  rejste  sig  og  gav  sig  saa  vær- 
dig en  Mine,  som  han  formaaede. 

,Jeg  takker  for  det  gode  01,  Kaspar,  og  gaar 
min  Vej,"  sagde  han.  „Jeg  vil  ikke  lade  mig  haa- 
ne  af  en  forløben  Minorit  i  mit  eget  Sogn.  Men 
du  kan  stole  paa.  Broder  Hjemløs,  at  du  i  Mor- 
gen skal  blive  udjaget  af  Anst,  som  du  i  Dag  er 
bleven  det  af  Kolding." 

Dermed  begyndte  han  den  besværlige  Nedsti- 
gen af  Bakken,  og  der  var  ingen,  som  holdt  ham 
tilbage.  Anneken  hentede  Resterne  af  en  Vildt- 
brad,  men  Munken  rystede  paa  Hovedet. 

„Giv  mig  en  Bid  Brød  og  et  Krus  Vand  end- 
nu, Pige,"  sagde  han.   „I  er  nok  ikke  vant  her  i 


16 


Landet  til,  at  Klosterbrødrene  holder  deres  Ordens 
Regler." 

Jeg  har  heller  ikke  set  det,  hvor  jeg  ellers 
kom  hen  i  Verden,"  sagde  Kaspar  Tomand. 

„Gud  bedre  det,  nej,"  sagde  Munken  og  suk- 
kede. „Men  en  Dag  vil  han  oprejse  sin  hellige 
Kirke.  Selv  søger  jeg  efter  ringe  Evne  at  følge 
min  Mester,  den  hellige  Franciskus  i  Afhold  og 
Forsagelse.  Derfor  smædes  jeg  af  et  mæsket  Svin 
som  han,  der  nys  gik." 

„Frænde  er  Frænde  værst,"  sagde  Kaspar. 

„I  siger  det,  og  I  kan  sige  mere  endnu,  uden 
at  jeg  kan  svare  Jer,"  sagde  Munken.  „Vil  I  give 
mig  Husly  i  Nat,  er  jeg  Jer  taknemmelig.  Men 
sig  mig  først,  om  I  er  smittet  af  den  lutherske 
Pest,  for  saa  vil  jeg  hellere  sove  i  Skoven  end 
under  Eders  Tag." 

„Nej,"  sagde  Kaspar  Tomand.  „Det  er  jeg  ikke. 
Jeg  er  en  ringe  Mand  og  lader  de  Lærde  om  de  Dele." 

„Og  hun  der?"  sagde  Munken  og  pegede  paa 
Anneken. 

„En  god  Kvinde  er  from,"  sagde  Kaspar,  „Og 
Anneken  er  en  god  Kvinde." 

„Gud  være  lovet,"  sagde  Munken  og  saa  glad 
paa  hende.  „Hvem  er  din  Skytspatron  mit  Barn?" 

Hun  vilde  svare,  men  tav  af  Forundring  over, 
som  han  bed  i  Brødet,  og  han  havde  allerede 
glemt  sit  eget  Spørgsmaal.  Hun  tænkte,  han  hav- 
de ikke  faaet  Føde  i  mange  Dage.  Han  bad  om 
mere  og  fik  det.  Da  han  havde  spist  til  Ende, 
knælede  han  og  bad,  takkede  sin  Vært  og  saa 
ud,  som  om  han  følte  sig  som  Menneske  igen. 

Saa  begyndte  han  af  sig  selv  at  fortælle. 

Han  hed  Broder  Jørgen  og  hørte  oprindelig  til 
Graabrødreklostret  i  Haderslev.  For  to  Aar  siden 
havde  Hertug  Kristian  paa  Helligtrekongers  Dag 
udjaget  alle  Munkene,  just  som  de  kom  fra  Mes- 
sen. Saa  var  han  vandret  til  Kolding  og  havde 
fundet  Optagelse  der  i  sin  Ordens  Kloster,  som 
blev  haardt  trængt  af  de  lutherske  Borgere.  Værst 
var  en  Adelsmand  ved  Navn  Hartvig  Andersen, 
som  vilde  have  Fingre  i  Klostrets  Gods.  Saa 
længe  havde  han  bestormet  Kongen,  at  Hans 
Naade  omsider  sendte  Brødrene  hundrede  Mark 
i  Rejsepenge  samt  en  Kalk,  for  at  de  kunde 
holde  endnu  en  Messe,  forinden  de  drog  af  Sta- 
den. De  havde  afslaaet  Gaven  paa  en  syndefuld 
Broder  nær,  der  faldt  fra  og  blev  i  Byen.  Saa 
var  de  bleven  udjaget  af  Sønderport  med  Spot  og 
Spe  og  drog  nu  hver  sin  Vej,  om  de  kunde  finde 
et  Hvilested.  Selv  agtede  han  sig  til  Ribe,  hvor 
han  havde  hørt,  der  endnu  fandtes  fromme  Mi- 
noriter.  I  Dollerup  havde  Bønderne  rottet  sig 
sammen  og  overfaldet  ham  med  Stenkast  og  Knip- 
ler. De  havde  forfulgt  ham  lige  til  Bakkens  Fod 
og  havde  sikkert  taget  hans  Liv,  om  ikke  de  hav- 
de betænkt  sig  ved  Synet  af  Skomageren. 

Kaspar  Tomand  hørte  Fortællingen  til  Ende, 
spurgte  nu  og  da  og  rystede  paa  Hovedet. 

„Det  bliver  strengt  for  Jer  at  naa  til  Ribe," 
sagde  han  saa.  „Præsten  her  i  Anst  kan  I  sag- 
tens klare  Jer  med.  Han  er  det,  han  ser  ud  til, 
og  ingen  regner  ham  for  andet.  Men  her  er 
mange  lutherske  i  Sognet.  Og  værre   bliver  det, 

Den  største  i  Landet  2 

jo  længere  Vest  paa  I  kommer.  I  Folding  er  de 
lutherske  alle  og  har  jaget  Præsten  bort.  Og  er 
I  først  over  Broen  i  det  slesvigske,  hvor  Hertug 
Kristian  raader,  ved  I  bedst  selv,  hvad  der  ven- 
ter Jer." 

,Jeg  giver  mit  Liv,  naar  Gud  kræver  det," 
sagde  Broder  Jørgen. 

„Godt  og  vel  det  samme,"  sagde  Kaspar.  „Men 
det  er  ingen  stor  Ære  eller  Glæde  at  blive  skam- 
slaaet  af  en  Flok  Bønder  paa  alfar  Vej.  Og  Kut- 
ten tirrer  dem." 

De  talte  om  det.  Solen  var  af  Himlen,  og  det 
var  Tid  at  gaa  til  Ro.  Anneken  bredte  et  Skind 
paa  Gulvet  til  Gæsten  og  satte  sig  saa  igen  uden- 
for Huset  hos  de  to  Mænd. 

Hun  saa  paa  Munkens  Øjne,  som  ingenting  saa 
og  pludselig  saa  det  altsammen,  saa  man  blev  hed 
om  Hjertet  under  deres  Blik.  Hun  saa  paa  hans 
Mund,  der  var  saa  rød  og  saa  ung  og  bestandig 
smilte  saa  bittert.  Og  saa  hans  magre  Hænder  og 
stride,  sorte  Skæg.  Hun  fik  Taarer  i  Øjnene  ved 
Tanken  om,  hvad  han  havde  lidt. 

„I  skal  ikke  drage  til  Ribe,"  sagde  Kaspar  To- 
mand. „I  kan  tro  mig  om  I  vil,  men  det  staar  ikke 
bedre  til  med  Brødrenes  Fromhed  dér  end  andet 
Steds.  Der  er  Orm  i  Kutterne  Verden  over.  Om 
faa  Aar  er  der  ikke  andet  end  Støv  tilbage.  I  Vejle 
har  Borgerne  udjaget  Sortebrødrene,  og  i  Viborg 
huserer  Hans  Tavsen  og  Broder  Thøger.  Fra  Kol- 
ding kommer  I  selv,  og  hvem  ved,  naar  det  gaar 
løs  i  Ribe." 

,Jeg  ved  det,  jeg  ved  det,"  sagde  Munken  be- 

drøvet.  „Tiden  er  ond,  men  den  bliver  anderledes. 
Det  er  Herrens  Straffedom,  der  kommer  over  os 
for  vor  Ugudeligheds  Skyld.  Naar  først  Brødrene 
vender  tilbage  til  gamle  Dages  Fromhed,  da  vil 
Menigheden  ære  dem  og  følge  dem,  som  den 
gjorde  før.  To  og  to  gik  den  hellige  Franciskus  og 
hans  Disciple  ud  i  Verden  og  prækede  Fromhed 
og  Fattigdom.  Jeg  havde  just  selv  tænkt  at  til- 
træde en  saadan  Vandring  i  dette  frafaldne  Land. 
Men  den  Broder,  som  skulde  fulgt  mig,  og  som 
var  mig  kærest  af  dem  alle,  det  var  just  ham,  som 
faldt  til  Føje  for  Kætterne  og  blev  i  Klostret  for 
sit  Køds  Skyld." 

„Der  ser  I  selv,"  sagde  Kaspar.  „Saadan  er  det, 
og  værre  bliver  det.  Kongen  ynder  i  sit  Hjerte 
de  lutherske,  om  ogsaa  han  ikke  tør  være  ved 
det  for  Rigens  Raad,  som  er  katolsk.  Gammel  er 
han  og  syg.  Kommer  Hertug  Kristian  paa  Tronen 
efter  ham,  da  gaar  det  løs." 

„Tvi  Hertug  Kristian,"  sagde  Broder  Jørgen  og 
knyttede  sine  Hænder.  ,Jeg  undres,  at  ikke  Lynet 
ramte  ham,  som  han  holdt  der  paa  Torvet  i  Ha- 
derslev højt  til  Hest  og  lod  sine  Mænd  drive 
Brødrene  af  Klostergaarden.  Visselig  er  han  en 
ond  Herre  og  en  Fjende  af  al  kristelig  Religion." 

Kaspar  Tomand  lo  i  Skægget,  som  altid  naar 
han  hørte  de  gejsdiges  Kæremaal  paa  hinanden. 
Men  Anneken  lyttede,  mens  Munken  fortalte  om 
Flugten  fra  Haderslev.  Om  hvordan  Kætterne 
_havde  smædet  dem  og  kastet  Sten  efter  dem. 
Selv  var  han  bleven  ramt  i  Nakken  og  laa  syg 
tre  Dage  af  Blodtabet.  Han  viste  dem  Hullet,  der 

endnu  var  i  hans  Hoved,  og  Anneken  lagde  sin 
Finger  i  det  og  følte  det. 

„Tvi  Hertug  Kristian,"  sagde  han  igen. 

„Tvi  ham,"  sagde  Anneken  af  et  fuldt  Hjerte. 

Saa  bød  Kaspar  sin  Datter  gaa  til  Ro,  og  da 
hun  var  borte,  spurgte  han  Munken,  hvad  han 
syntes  om  hende. 

„Hun  er  ung  og  mild,"  sagde  Broder  Jørgen. 
„Men  hun  er  fager  og  falder  sagtens  i  Fristelse." 

„Nu  hvad,"  sagde  Kaspar.  „Den  som  frygter 
Faren,  er  allerede  falden.  Men  det  gaar  mig  til 
Hjertet,  at  hun  vokser  op  her  i  Skoven  uden 
Lærdom.  Den  tykke  Præst  i  Anst  kan  intet  lære 
hende.  Ikke  heller  skal  han  styrke  hende  i  Troen. 
Stundom  kommer  hun  til  Erik  Judes  i  Kolding, 
som  er  min  gode  Ven,  men  stærkt  luthersk- 
sindet." 

„Han  var  den  forreste  i  Hoben,  som  jog  os  af 
Byen,"  sagde  Munken.  „Skam  over  Jer,  at  I  lader 
Eders  Datter  gæste  hans  Hus." 

,Jeg  kerer  mig  ikke  stort  om  de  Dele,  som  jeg 
har  sagt  Jer,"  sagde  Kaspar.  ,Jeg  har  mit  og 
maa  lade  Anneken  skøtte  sig  selv.  Men  helst  saa 
jeg,  om  hun  blev  fromt  og  kristelig  opdragen  i 
den  gamle  Tro,  der  var  hendes  Moders." 

Munken  saa  paa  sin  Vært  og  tænkte  for  første 
Gang  over  hans  usædvanlige  Legemskraft  og  det 
dristige  Blik  i  hans  Øjne. 

„I  sagde  før,  I  var  Skomager,"  sagde  han  saa. 
„Der  ligger  ogsaa  en  Læst  paa  Eders  Tærskel. 
Men  I  ser  ikke  ud,  som  om  I  altid  havde  drevet 
den  Haandtering." 

„Bryd  Jer  blot  ikke  om  mig,"  sagde  Kaspar. 
„Lad  os  tale  om  Anneken.  Hvad  siger  I  til  at 
blive  en  Stund  i  min  Hytte,  til  der  bliver  mere 
roligt  i  Landet.  Ingen  skal  krumme  et  Haar  paa 
Jert  Hoved,  saa  længe  I  bor  under  mit  Tag.  Fø- 
den skal  I  faa  og  Ro  til  at  drive  Eders  Andagt. 
Til  Tak  kan  I  saa  undervise  Pigebarnet  i  eet  og 
andet,  som  kan  komme  hende  til  Nytte.  Kan  I 
med  det  samme  frelse  hendes  Sjæl  fra  de  Vild- 
farelser, hun  muligen  har  lært  hos  Erik  Jude,  da 
saa  meget  bedre." 

,Jeg  tør  ikke  blive,"  sagde  Munken.  ,Jeg  er 
den  hellige  Kirkes  Stridsmand,  og  Kirken  kalder 
mig." 

„Nu  kan  I  sove  paa  det,"  sagde  Kaspar  To- 
mand. „Kanske  kommer  I  paa  andre  Tanker  i 
Morgen." 

Dermed  gik  han  ind  og  lagde  sig  til  Ro,  efter 
at  han  først  havde  vist  sin  Gæst  det  Skind,  An- 
neken havde  bredt  til  ham.  Men  Munken  vilde 
blive,  hvor  han  var.  Han  sad  paa  Jorden  med 
Ryggen  mod  Husets  Mur  og  Armene  foldede  om 
sine  Knæ.  Anneken  tittede  ud  en  Gang  i  Nattens 
Løb  og  saa,  han  sad  der  endnu  og  stirrede  med 
aabne  Øjne. 

Men  da  Solen  stod  op,  var  han  borte. 

„Han  kommer  igen,"  sagde  Kaspar.  „De  stener 
ham,  hvor  han  kommer  hen,  og  Præsterne  er  de 
værste.  Der  er  ikke  et  Hul  mellem  Kolding  og 
Ribe,  hvor  han  kan  bjerge  sin  Kutte,  uden  her 
hos  os." 

TREDIE  KAPITEL. 


Lærdomsaar. 

Kaspar  Tomand  fik  Ret. 

Allerede  om  Aftenen  kom  Broder  Jørgen  igen 
og  ikke  ad  Vejen,  men  ad  de  vildsomme  Stier  i 
Skoven,  som  han  ikke  kendte,  saa  det  var  et 
helt  Under,  at  han  fandt  frem.  Hans  Kutte  var 
sønderflænget,  og  Blodet  drev  over  hans  Ansigt. 

Anneken  vadskede  Saaret,  og  Skomageren,  som 
var  kyndig  i  de  Dele,  forbandt  det.  Saa  sad  han 
paany  udenfor  Hyttens  Dør,  fortalte,  hvor  ilde 
det  var  gaaet  ham.  og  saa  tungsindig  ud  over 
Landet. 

„Ser  I,  det  gik,  som  jeg  spaaede,"  sagde  Kas- 
par. „Den  hellige  Franciskus  har  ingen  Brug  for 
Jer  for  Tiden.  Men  der  kan  jo  komme  bedre 
Dage,  som  I  siger.  Følg  nu  mit  Raad  og  bliv 
her." 

»Jeg  maa  vel  med  Tak  tage  mod  Jert  Tilbud," 
sagde  Munken. 

„Men  Kutten  maa  I  lægge,"  sagde  Kaspar. 
„Saa  ilde  medtagen  er  den,  at  den  knap  skjuler 
Eders  Nøgenhed.  Og  I  kan  vel  nu  skønne,  at 
den  er  en  farlig  Dragt  at  fare  i." 

„Aldrig  forraader  jeg  den  hellige  Kirke  saa 
fejgt,"  sagde  Munken. 

„Visselig  er  det  ingen  Fejghed,"  sagde  Kaspar. 
„Men  alene  Klogskab  og  dertil  ganske  nødven- 
digt. Jeg  kan  jo  ikke  altid  være  hos  Jer  og  be- 

skytte  Jer.  Og  Anneken  forvarer  Kutten  i  sin 
Kiste,  saa  I  kan  tage  den  frem  igen,  den  Dag  I 
paany  drager  ud  i  Kirkens  Tjeneste.  Jeg  har  en 
Vams,  som  en  vejfarende  Svend  glemte  hos  mig. 
Tag  den  paa.  Rag  Eders  Skæg  af,  og  dæk  Ton- 
suren med  en  Hat.  Saa  kan  I  gaa  og  gælde  for 
min  Svend,  eller  hvad  der  ellers  behager  Jer." 

Det  blev,  som  Kaspar  ønskede  det,  om  end 
Munken  kun  føjede  sig  med  tungt  Sind.  Sko- 
mageren ragede  selv  hans  Skæg,  og  da  det  var 
borte,  kom  det  ret  for  Dagen,  hvor  ung  Broder 
Jørgen  var.  Anneken  saa  forundret  paa  ham.  Det 
var,  som  om  hans  blege,  fine  Ansigt  ikke  kunde 
bære  hans  stærke  Øjne.  Undseelig  førte  han  sig 
i  den  uvante  Dragt,  som  en  Kvinde,  der  er  nø- 
gen. Hjælpeløst  famlede  hans  Hænder  ved  Ro- 
senkransen, som  bad  han  om  Tilgivelse  for  en 
Synd,  han  havde  begaaet. 

Anneken  sang  og  lo,  glad  ved  den  nye  Hus- 
fælle. Men  Kaspar  Tomand  tog  ham  til  Side,  lag- 
de sin  Haand  tungt  paa  hans  Skulder  og  sagde: 

„Nu  betror  jeg  Jer  Anneken.  I  kan  vandre 
med  hende  i  Skoven  og  tale  med  hende,  naar  I 
vil.  Hendes  Sjæl  er  i  Eders  Hænder.  Men  vogt 
Jer,  at  I  ikke  krænker  hende.  Der  er  mange  lede 
Munke  til.  Er  I  en  af  dem,  da  knuser  jeg  Jeres 
Pandebrask  med  min  Økse." 

Broder  Jørgen  blev  rød  af  Harme  og  gav  Sko- 
mageren hans  Blik  nok  saa  hvast  tilbage,  men 
straks  efter  sukkede  han  og  slog  sine  Øjne  ned. 

„I  har  Ret  i  Eders  Mistanke,"  sagde  han.  „Vi 
Klosterbrødre  fortjener  det  ikke  bedre.  Men  lid  I 

trygt  paa  mig.  Jeg  drager  snart  videre,  og  der  er 
intet  Begær  i  mig  efter  Kødets  Lyst,  har  ikke 
heller  nogen  Tid  været  det." 

„Hver  Mand  begærer  Kvinder,  om  ikke  han  er 
Gilding  eller  syg,"  sagde  Kaspar.  „Men  den 
fromme  Munk  hersker  over  sin  Attraa." 

Saa  gik  Dag  efter  Dag,  og  det  blev  ikke  til 
noget  med  Munkens  Rejse. 

Han  sov  paa  et  Dyreskind  indenfor  Hyttens 
Dør.  Anneken  laa  ofte  vaagen  og  lyttede  til  hans 
regelmæssige  Aandedrag  eller  hørte  ham  bede 
eller  forbande  Kætterne  i  Søvne.  Han  spiste  med 
de  andre,  men  aldrig  andet  end  Brød  og  Urter, 
og  aldrig  drak  han  andet  end  Vand.  Kaspar  hav- 
de sin  Morskab  af  at  sætte  sin  Saltmad  og  det 
lækre  Vildt,  han  stjal  i  Skoven,  lige  for  hans 
Næse  og  fraadse  i  det.  Men  Munken  fortrak  ikke 
en  Mine  og  holdt  sig  til  sin  magre  Kost. 

„I  faster  for  strengt,"  sagde  Skomageren. 

Jeg  faster  for  Brødrene,  som  fraadser,"  svarede 
Munken. 

De  kaldte  ham  Jørgen  og  fortalte  dem,  der 
spurgte,  at  han  var  en  Slægtning  fra  det  slesvig- 
ske. Præsten  i  Anst  kendte  ham  imidlertid  straks, 
men  sagde  ikke  noget  om  det  undtagen  til  Her- 
remanden, der  kom  ridende  og  krævede,  at  Sko- 
mageren skulde  jage  den  forløbne  Munk  paa 
Porten. 

,Jeg  ved  ikke  af  nogen  Munk,"  sagde  Kaspar. 
„Og  jeg  jager  ingen  paa  Porten,  som  jeg  har  op- 
taget i  mit  Hus.  Jørgen  er  mit  Næstsoskende- 
barn." 

„Han  er  Fanden,"  sagde  Herremanden.  „Og 
du  er  en  Daare,  at  du  lader  Anneken  færdes 
med  den  Skalk." 

,Jeg  skal  nok  vogte  Anneken  for  den  ene  Skalk 
som  for  den  anden,"  sagde  Kaspar  Tomand. 

Herremanden  brummede.  Saa  kom  han  med 
et  gyldent  Spange  og  gav  Anneken,  en  Dag  Kas- 
par ikke  var  til  Stede.  Hun  satte  det  i  sit  Liv- 
stykke og  var  saare  glad.  Jørgen  smilte  med  sit 
bitre  Smil,  og  Kaspar  rynkede  Panden,  da  han 
saa  det,  men  sagde  ingenting. 

Hver  Morgen  naar  Anneken  havde  gjort  Stuen 
i  Stand,  sad  hun  og  Jørgen  og  læste. 

Skomageren  skaffede  fra  Kolding  gamle  Krø- 
niker med  Snirkler  og  sælsomme  Billeder.  Det 
var  den  hellige  Franciskus'  Liv  og  Levnet  og 
mange  andre  skønne  Sager,  som  var  kommen  ud 
i  Byen  ved  Klostrenes  Forstyrrelse  og  til  at  købe 
for  en  Slik,  naar  ikke  de  lutherske  havde  op- 
brændt dem.  Dem  granskede  de  to  og  Annekens 
Øjne  lyste,  naar  han  forklarede  det  og  udmalede 
det  med  stærkere  og  skønnere  Ord  end  Bogens, 
Han  førte  hendes  Haand  paa  Tavlen,  naar  hun 
prøvede  paa  at  efterligne  Skrifttrækkene.  Hun  lo, 
saa  klodset  hun  holdt  paa  Griflen,  og  hendes 
Munterhed  var  saa  skøn  og  saa  uskyldig,  at  den 
smittede  den  unge  Munk,  saa  han  lo  med  —  en 
tør  og  brusten  Latter,  der  lød,  som  om  den  slet 
ikke  havde  hjemme  i  hans  Mund,  og  forskræk- 
kede baade  ham  og  hende. 

Kaspar  skottede  til  dem  en  Gang  imellem  og 
lod  dem  for  Resten  skøtte  sig  selv. 

Da  Jørgen  havde  været  der  en  Maaned,  blev 
han  urolig  i  Sindet  og  meldte  dem,  at  han  maatte 
drage  til  Ribe.  Han  pakkede  Kutten  sammen  og 
vandrede  af  Sted.  En  Uge  var  han  borte.  Saa 
kom  han  tilbage,  syg  og  nedbøjet  over,  hvad  han 
havde  set  i  Klostret. 

Han  havde  fundet  Brødrene  trætte  og  sløve, 
om  ikke  ligefrem  henfaldne  i  Laster.  Forgæves 
havde  han  søgt  at  opflamme  dem  ved  sin  Præ- 
ken. De  havde  let  af  ham  og  sluttelig  vist  ham 
Døren. 

„Den  hellige  Franciskus  prædikede  Ydmyghed," 
sagde  han.  „Kan  hænde,  jeg  i  det  Stykke  ikke 
følger  ham  godt  nok  efter.  Jeg  bildte  mig  ind,  jeg 
skulde  kæmpe  i  Kirkens  Tjeneste,  og  jeg  udret- 
ter intet,  hvor  jeg  kommer,  men  sidder  her  i  en 
Skomagers  Hytte  og  læser  med  en  liden  Pige." 

Anneken  saa  glad  til  ham,  og  han  nikkede  ven- 
ligt igen.  Han  havde  faaet  hende  kær,  saa  god  og 
mild  hun  var,  og  han  tænkte,  at  det  var  dog  og- 
saa  noget  at  redde  denne  unge  Sjæl  fra  Forta- 
belsen. Saa  tog  de  fat  igjen  paa  deres  Arbejde, 
og  Kaspar  saa  med  Glæde,  hvor  nemt  hun  fat- 
tede, og  hvor  hurtig  hun  gik  frem  i  Lærdom. 

Men  da  han  en  Dag  var  i  Kolding  hos  Erik 
Jude,  bebrejdede  Købmanden  ham  haardt,  at  han 
gav  sin  Datter  i  Munkens  Vold. 

„Skik  hende  ind  til  mig,  og  jeg  skal  skaffe 
hende  en  god  luthersk  Lærer,"  sagde  han.  „Hen- 
des Sjæl  fordærves  plat  af  den  lede  Munk.  Niels 
Jespersen,  som  er  en  saare  lærd  Mand  og  min 
gode  Ven,  vil  lære  hende  alt  fornødent,  om  jeg 

beder  ham  derom.  Han  afsvor  forlængst  Kutten 
og  dens  Skændsel  og  har  nu  taget  sig  en  Hustru 
og  lever  her  til  Velsignelse  for  os  alle." 

„Jeg  ved  det  nok,"  sagde  Kaspar  Tomand. 
„Jeg  har  set  ham  og  synes  ilde  om  hans  An- 
sigt. Ikke  heller  tror  jeg  stort  om  dem,  der  var 
i  Kutter  først  og  siden  gik  den  Vej,  Vinden 
blæste." 

„Da  dømmer  du  baade  Hans  Tavsen  og  Morten 
Luther  selv,"  sagde  Erik  Jude. 

,Jeg  dømmer  ingen,"  sagde  Kaspar.  „Enhver 
maa  være  for  mig,  hvad  han  vil.  Men  jeg  kan 
ikke  undvære  Anneken,  og  det  er  mig  eet,  om  et 
Kvindfolk  er  luthersk  eller  katolsk,  naar  hun  el- 
lers er  tugtig  og  from," 

„I  det  Stykke  bliver  vi  ikke  enige,"  sagde 
Købmanden. 

„Det  var  vi  heller  aldrig  før,"  sagde  Kaspar. 
„Og  det  gør  intet,  eftersom  vi  er  enige  i  det,  der 
er  større." 

,Jeg  ved  snart  ikke,"  sagde  Erik  Jude.  „Niels 
Skriver  siger,  at  den  sande  Kristendom  er  det 
største  af  alt.  Han  sagde  forleden  i  Forsamlingen, 
at  om  Hertug  Kristian  kunde  blive  vor  Konge, 
naar  Hans  Naade  dør,  da  var  vi  vel  hjulpne, 
eftersom  Hertugen  er  en  nidkær  luthersk  Mand." 

„Sagde  jeg  det  ikke,  at  han  var  en  Skalk," 
raabte  Kaspar  og  slog  i  Bordet  med  sin  vældige 
Haand,  saa  Købmanden  for  sammen,  „Men  det 
siger  jeg  dig  Erik,  at  svigter  du  Kong  Kristians 
Sag,  da  er  vort  Venskab  ude." 

,Jeg  svigter  ikke,"  sagde  Købmanden.  „Nu  skal 

jeg  hente  dig  et  Krus  tysk  01,  at  du  kan  faa  dit 
Sind  i  Ro." 

,Jeg  tørster  ikke,"  sagde  Kaspar  og  rejste  sig 
i  det  samme.  „Og  nu  gaar  jeg  hjem.  Jeg  kan 
ikke  vel  tænke  mig,  at  Præstesnak  skulde  skille 
Mænd,  der  har  virket  sammen,  som  du  og  jeg 
mod  saa  skønt  et  Maal.  Saa  maa  du  ogsaa  be- 
tænke, at  bliver  Hertugen  Konge,  da  kommer  Ty- 
skerne til  at  raade  i  Danmark." 

,Jeg  har  betænkt  alt,"  sagde  Erik  Jude.  ,,Du 
og  jeg  er  enige  som  tilforn.  Blot  beder  jeg  dig 
jage  Munken  bort." 

„Ved  du  andet  om  ham,  end  at  han  er  katolsk?" 

,Jeg  ved,  at  han  er  den  argeste  Papist  af  dem 
alle,"  sagde  Købmanden  tvært.   „Og  det  er  nok." 

Naar  Anneken  kom  til  Erik  Judes,  var  de  ven- 
lige mod  hende  som  før,  men  lod  ingen  Lejlig- 
hed gaa  forbi  til  at  tale  ilde  om  Broder  Jørgen. 
I  Begyndelsen  forsvarede  Anneken  ham,  men  si- 
den tav  hun  og  lod  dem  snakke.  Ikke  heller 
sagde  hun  noget  til  Munken  derom,  og  han 
spurgte  aldrig. 

Selv  tænkte  hun  kun  lidt  over  det.  Hun  havde 
saa  ofte  hørt  sin  Fader  spotte  de  gejstliges  Kæv- 
lerier, at  hun  var  kommen  til  at  se  paa  det  om- 
trent som  han.  Hun  syntes  ikke,  det  gik  hende 
an.  Det  fornøjede  hende  at  sidde  i  Købmandens 
Stue  og  se  paa  de  mange  skønne  Ting,  hans  Hu- 
stru, bar  frem  af  Kister  og  Skabe.  Hun  led  ogsaa 
godt  at  høre  Erik  Jude  fortælle  om  sine  Rejser  i 
Tyskland  og  Holland,  hvor  han  havde  været 
mangen  god  Gang.  Og  hun  led  bedst,  naar  Frants 

sprang  paa  hendes  mindste  Vink  og  saa  paa 
hende  med  sine  forelskede  Øjne.  Saa  tog  hun 
deres  Ondskab  mod  Broder  Jørgen  med  som 
noget,  der  ikke  kunde  være  anderledes. 

Hun  var  ikke  mindre  glad,  naar  hun  vandre- 
de over  Bakkerne  tilbage  til  Anst.  Frants  fulgte 
hende  altid  et  Stykke  paa  Vej,  og  Jørgen  mødte 
hende  altid  et  Stykke  fra  Hytten.  Hun  bød  den 
ene  glad  Farvel  og  den  anden  glad  Goddag.  Men 
gladest  var  hun  i  Grunden,  det  Stykke  hun  gik 
alene. 

Det  kunde  falde  hende  ind  at  gøre  det  saa 
langt  som  muligt.  Hun  løb  efter  en  Fugl,  der 
sang  og  sang  selv  om  Kap  med  den.  Hun  pluk- 
kede Skørtet  fuldt  af  Blomster  og  satte  sig  og 
bandt  dem  i  Kranse  og  hængte  dem  paa  Buskene 
ved  Vejen  og  drømte,  nogen  kom  og  hentede  dem. 

Men  for  hver  Dag,  der  gik,  blev  hun  mere 
glad  ved  Munkens  Undervisning. 

Det  var  ogsaa  rent  utroligt,  alt  det  han  vidste. 
Han  lærte  hende  Fuglenes  Navne  og  Blomster- 
nes og  deres  Nytte.  Han  viste  hende,  hvordan 
hun  skulde  tilberede  lægende  Salver  af  Urterne, 
der  voksede  i  Skoven.  Han  beskar  de  Abild- 
træer, Kaspar  Tomand  havde  plantet  i  sin  Urte- 
gaard,  og  podede  Kviste  af  dem  ind  paa  den 
vilde  Abild.  Han  samlede  Snegle  i  Skoven  og  til- 
beredte deraf  en  herlig  Spise,  som  Kaspar  priste 
i  høje  Toner. 

„Det  er  Munkenes  Maal  at  gøre  Livet  lyst  og 
Døden  let  for  Menneskene,"  sagde  han.  „Og  saa- 
dan  gjorde  de  ogsaa  i  gamle  Dage,  forinden  Kir- 

ken  forfaldt.  Overalt  hvor  de  kom  hen,  prækede 
de  Bod  og  Omvendelse,  og  naar  de  var  trætte  af 
Bønnen,  grov  de  i  Haugen,  plantede  skønne  og 
sælsomme  Træer,  de  havde  medbragt  fra  fjerne 
Lande,  og  lærte  Bønderne  at  dyrke  deres  Jord 
bedre  end  før." 

„Det  er  sandt,"  sagde  Kaspar  Tomand.  Jeg 
har  hørt  derom." 

Men  skønnere  endnu  var  det,  naar  han  fortalte 
hende  sælsomme  Sagn  fra  gamle  Dage  —  om 
tapre  Konger  og  skønne  Damer,  om  Skjalde  og 
Helgener.  Undrende  fulgte  hun  Linierne  i  Bogen 
med  sin  Finger,  naar  de  læste  og  mærkede,  at 
hun  selv  efterhaanden  kunde  tyde  de  svære 
Skrifttegn.  En  Dag  afskrev  hun  et  skønt  Vers  og 
gav  det  til  Frants,  at  han  skulde  se  hendes  Dyg- 
tighed. Verset  fortalte  om  en  Ridder  og  hans  Da- 
mes Elskov,  og  Frants  blev  saare  glad.  Men  hun 
blev  forundret  og  vred,  da  han  lagde  det  i  Gaven, 
hun  ikke  havde  tænkt  paa. 

Naar  Jørgen  fortalte  om  sin  brændende  Tro, 
om  Kirkens  Forfald  og  sit  Haab  om  dens  Oprejs- 
ning, da  hørte  hun  ikke  saa  meget  paa  hans  Ord, 
som  hun  saa  paa  hans  Ansigt  og  lyttede  til  Klan- 
gen i  hans  Stemme. 

Hun  forstod,  at  det  var  sandt,  hvad  han  sagde. 
Aldrig  tvivlede  hun  paa,  at  han  vilde  dø  for  sin 
Tro,  om  det  blev  krævet  af  ham.  Han  var  helt 
anderledes  end  de  lutherske  Prædikanter,  hun 
havde  hørt,  om  ogsaa  de  heller  ikke  sparede  paa 
Ordene.  Han  var  skønnere  og  stærkere,  og  hun 
troede  ham  mere. 

Og  uden  at  hun  tænkte  derover,  frydede  det 
hende,  at  hendes  Sjæls  Frelse  laa  ham  saa  haardt 
paa  Sinde. 

En  Dag  sad  de  sammen  under  en  gammel  Eg, 
der  ragede  højt  op  over  Kaspar  Tomands  Hytte. 
Hun  bladede  i  Folianten,  der  laa  paa  Mosset  mel- 
lem dem,  og  han  saa  ufravendt  paa  hendes  fagre 
Ansigt. 

Da  spurgte  han  hende,  om  hun  ikke  havde 
Lyst  til  at  give  sig  i  Kloster. 

„Nej,"  sagde  hun  forskrækket. 

Han  gav  sig  til  at  tale  om  Livets  Vanskelighed 
og  om  Lykken,  som  aldrig  var  den,  man  tænkte, 
og  aldrig  varede  ved,  og  Sorgen,  der  altid  kom 
efter  som  dens  Skygge.  Han  fortalte  om  navn- 
kundige Kvinder  og  Mænd,  der  havde  indset 
Verdens  Daarskab  og  opgivet  alt  for  at  leve  og 
dø  i  Klostrets  Fred.  Han  fortalte  om  de  barm- 
hjertige Søstres  Liv,  de  som  trøstede  de  sorrig- 
fulde og  helbredte  de  syge. 

Og  saa  skønt  malede  han  de  hellige  Brødres 
og  Søstres  Liv,  at  hun  syntes,  hun  hørte  Klok- 
kerne kalde  til  Ave,  og  Messen  tone  under  de 
stille,  kølige  Hvælvinger. 

Men  saa  randt  det  hende  igen  i  Hu,  hvad  hun 
havde  set  af  Munke  og  Nonner.  Hun  mindedes 
de  djærve  og  lystige  Historier,  hendes  Fader 
havde  fortalt,  og  Niels  Jespersens  og  Erik  Judes 
bitre  Dom  over  Papisterne. 

„I  siger  det  ikke  saadan  som  det  er,  men  saa- 
dan  som  det  burde  være.  Broder  Jørgen,"  sagde 
hun. 

„Det  er  sandt,"  sagde  han  og  bøjede  ydmygt 
sit  Hoved.  „Findes  der  end  Steder,  hvor  det  er 
saadan,  saa  er  det  ikke  mange,  og  jeg  maa  be- 
kende, at  jeg  aldrig  har  set  det.  Men  det  var  saa- 
dan en  Gang,  og  det  bliver  det  igen.  Kan  du 
tænke  dig  en  skønnere  Gerning  end  at  drage 
rundt  i  Verden  og  opmuntre  og  formane,  til  de 
helliges  Samfund  paany  straaler,  som  de  gjorde 
før." 

„Nej,"  sagde  hun. 

„Saa  drag  med  mig,"  sagde  han.  „Der  findes 
vel  et  Kloster  et  Sted,  hvor  du  kan  blive  forbe- 
redt til  den  hellige  Gerning.  Jeg  skal  lede  dine 
Fjed  og  vogte  dig  og  bede  med  dig,  at  det  maa 
lykkes,  saa  du  vinder  den  Fred,  som  overgaar  al 
Forstand." 

„Ak,  Broder  Jørgen,"  sagde  hun.  ,Jeg  er  saa 
ung." 

„Just  derfor,"  sagde  han  ivrigt.  „Endnu  har  in- 
gen Synd  besmittet  dig.  Des  lettere  annammer  du 
Naaden." 

Hun  blev  rød  og  tog  sine  Øjne  til  sig. 

„Frants  Jude  har  mig  kær,"  sagde  hun. 

„Har  du  ham  kær  igen?" 

„Nej,"  sagde  hun.  „Det  har  jeg  ikke.  Men  det 
fornøjer  mig  at  høre  de  skønne  Ord,  han  siger 
til  mig.  Er  det  en  Synd?" 

„Det  er  det,"  sagde  Munken.  „Om  ogsaa 
ikke  af  de  store.  Det  er  en  Forfængeligheds- 
synd.  Man  kan  synde  i  Tankerne  som  i  Gernin- 
gen, og  Kødets  Lyst  lurer  i  alt,  hvad  som  men- 
neskeligt er.  Men  ingen  ung  Kvinde  kan   fri  sig 

fra  saadan  Synd,  om  hun  ikke  bliver  Kristi 
Brud." 

„Nej,"  sagde  Anneken. 

Og  pludselig  blev  hun  angst  og  sprang  fra  ham 
og  løb  op  i  Skoven. 

En  Dag  hun  skulde  til  Kolding,  fulgte  han 
hende  lige  til  Stadens  Grænse.  De  sad  sammen 
paa  Munkeborg  Bakke  og  saa  ned  over  Husene, 
der  samlede  sig  om  det  stolte  Slot,  som  Faarene 
om  Hyrden. 

„Nu  ringer  de  fra  St.  Nicolaus,"  sagde  Anne- 
ken. 

„Kender  du  Legenden  om  den  hellige  Nico- 
laus?" spurgte  han. 

„Nej,"  sagde  hun. 

„Han  er  de  søfarendes  Helgen,"  fortalte  Bro- 
der Jørgen.  „Overalt  i  Verden,  hvor  Mennesker 
farer  til  Søs,  har  de  rejst  en  Kirke  til  hans  Ære. 
Han  fødtes  i  Lilleasien  i  en  By,  som  hedder  Pa- 
taras. Alt  fra  han  var  lille  Dreng,  var  han  mere 
from  og  god  end  nogen  af  hans  jevnaldrende. 
Om  nogen  havde  forset  sig,  tog  han  Straffen  paa 
sig.  Om  nogen  var  i  Nød,  satte  han  sit  Liv  i 
Vove  for  at  hjælpe  dem.  Han  skænkede  alt  hvad 
han  ejede  til  de  fattige.  Derfor  saa  Guds  Øje 
ham  med  Velbehag.  Saa  var  det  en  Gang,  han 
rejste  med  et  Skib  til  Ægypten.  Han  havde  for- 
udsagt Søfolkene,  at  der  vilde  opstaa  en  skræk- 
kelig Storm,  men  de  troede  ham  ikke  og  hejsede 
deres  Sejl.  Da  de  var  langt  ude  paa  Havet,  kom 
Stormen.  Søfolkene  skreg  op  i  Rædsel,  saa  væl- 

dig  for  den  frem.  De  slap  Sejl  og  Tove  og  tænk- 
te, deres  sidste  Time  var  kommen.  Men  den  hel- 
lige Nicolaus  knælede  paa  Dækket  og  bad  bræn- 
dende til  Gud,  at  han  vilde  stille  Stormen.  Saa 
from  var  han,  og  saadan  bad  han,  at  Gud  bøn- 
hørte ham,  og  de  alle  blev  frelste.  Derfor  er  han 
de  søfarendes  Skytsherre." 

„Det  er  et  skønt  Sagn,"  sagde  Anneken. 

De  sad  lidt  tavse,  mens  Klokkerne  ringede. 

„Broder  Jørgen,"  sagde  hun  saa.  „Var  den  hel- 
lige Nicolaus  altid  god  og  from?" 

„Det  var  han,"  sagde  Jørgen.  ,Jeg  fortalte  dig 
det  jo." 

^a,"  sagde  hun.  „Men  er  det  ikke  saa,  at 
mange  af  Kirkens  hellige  Mænd  syndede  haardt 
i  deres  Ungdom  og  derefter  i  Anger  vendte  sig 
til  Gud?" 

„Visselig  er  det  saa,"  sagde  Munken.  „Min 
egen  Helgen,  St.  Franciskus  fra  Assisi,  tilbragte 
sin  ganske  Ungdom  i  Vellevnet  og  Udskejelser, 
om  ogsaa  han  ikke  var  ond.  Altid  tænkte  han  paa 
sit  eget,  hvad  enten  han  holdt  Fest  blandt  Rid- 
dere og  skønne  Kvinder,  eller  det  pludselig  faldt 
ham  ind  at  skænke  alt,  hvad  han  ejede  og  havde 
til  de  fattige.  Han  vilde  være  den  første  blandt 
sine  Fæller  i  det  ene  som  i  det  andet  og  var  det, 
indtil  Angeren  kom  og  slog  ham  til  Jorden.  Da 
blev  han  een  af  de  første  i  Verden." 

,Ja,"  sagde  Anneken.  „Saadan  er  det." 

Munken  studsede  over  hendes  Tone  og  saa 
paa  hende  fra  Siden.  Han  saa,  hvor  skøn  hun 
var  og  vrededes,  som  han  saa  ofte  gjorde,  pludse- 

lig  over  hendes  Kinds  Rødme,  hendes  Øjnes 
Glans  og  hele  hendes  stærke,  unge  Legeme. 

Nu  smilte  hun.  Han  læste  hendes  Tanker  og 
forargedes  over  dem. 

„Nu  synder  du.  Anneken,"  sagde  han.  „Og  tu- 
sindfold værre,  end  naar  du  glæder  dig  over 
Frants'  Smiger.  Det  var  de  helliges  Bod  og  ikke 
deres  Synd,  der  bar  dem  op  til  Guds  Trone, 
hvor  de  sidder  ved  hans  højre  Haand.  Visselig 
havde  St.  Franciskus  været  større  endnu,  om  han 
ikke  havde  besmittet  sin  Ungdom  med  Ungdom- 
mens Laster." 

„Hvad  har  jeg  gjort,  at  du  er  vred  paa  mig?" 
sagde  Anneken  usikkert. 

„Du  tænker,  at  du  vil  synde  først  og  siden 
angre,"  sagde  han. 

Hun  slog  sine  Øjne  ned  og  søgte  efter  Ord  for 
at  bede  ham  om  Tilgivelse.  Hun  følte,  at  han 
havde  Ret,  selv  om  hun  ikke  havde  vidst,  det  før 
han  sagde  det.  Men  han  sprang  op  og  gik  og  var 
borte,  inden  hun  fandt  Ordene. 

Da  hun  kom  hjem  om  Aftenen,  var  han  der 
ikke  og  viste  sig  ikke  i  to  Maaneder.  Hun  sav- 
nede ham  haardt  og  spejdede  hver  Dag  efter 
ham  ned  ad  Vejen.  En  Morgenstund  stod  han 
der  paany,  og  alt  var  mellem  dem  som  forhen. 
De  læste  og  vandrede  i  Skoven  og  var  atter  gode 
Venner,  som  stredes  og  forsonedes.  Stundom  blev 
han  urolig  og  oprørt  over  hendes  Skønhed.  Og 
stundom  led  hun  ikke  det  Blik,  hvormed  han  saa 
paa  hende,  endda  det  ikke  var  uvenligt.  De  hav- 
de  flest  gode  Timer  sammen,  og  ingen  af  dem 

3» 


36 


gjorde  sig  Regnskab  for,  hvad  der  voldte  deres 
Ufred. 

Ofte  faldt  det  Munken  ind,  at  han  forsømte  sit 
hellige  Kald.  Saa  blev  han  urolig,  bad  tidlig  og 
silde,  skærpede  sin  Faste  og  hudflettede  stundom 
sin  Ryg  med  Svøben,  som  han  altid  bar  lønligt  i 
sit  Bælte.  Saa  drog  han  bort  en  Stund,  men  kom 
bestandig  hurtigere  tilbage. 

Saadan  randt  Tiden.  Anneken  var  fuldvoksen 
og  saa  skøn  en  Jomfru,  som  ikke  var  at  se  i 
mange  Miles  Omkreds. 

„Om  du  lader  hende  komme  til  mig  paa  min 
Gaard  i  Treide,  skal  jeg  klæde  hende  i  Fløjl  og 
Silke  og  sætte  hende  over  alt  mit  Tjenerskab," 
sagde  Herremanden. 

„Vil  I  ægte  hende?"  spurgte  Kaspar  To- 
mand. ,Jeg  mente,  I  havde  en  Hustru  paa  Gaar- 
den. 

„Min  Hustru  er  gammel  og  grim,"  sagde  Herre- 
manden. „Kan  jeg  ægte  en  Bondepige?" 

„Det  kan  I  sagtens  ikke,"  sagde  Kaspar. 

Herremanden  saa  paa  ham  og  talte  ikke  mere 
om  den  Ting.  Han  skænkede  Anneken  en  Ring. 
Men  den  fik  han  Dagen  efter  tilbage  med  Tak 
af  Skomagerens  egne  Hænder.  Den  var  meget 
for  kostbar  til  hans  Datter. 

„Kaspar,"  sagde  Erik  Jude,  der  var  kommen 
ridende  paa  sin  gode  Hest  alene  for  det  samme. 
„Om  I  lader  Munken  fare  og  giver  Anneken  i 
Huset  hos  Niels  Jespersen  eller  en  anden  agtbar 
luthersk  Mand  i  Staden,  da  er  det  ikke  umuligt, 
at  jeg  tager  hende  til  Sønnekone.  Min  Frants  har 

ikke  Øje  for  andre  Piger  end  hende,  saa  jeg 
kommer  sagtens  til  at  føje  ham  til  sidst." 

„Anneken,"  raabte  Skomageren  ind  i  Huset. 

Anneken  kom  ud  og  hilste  glad  paa  Købmanden. 

„Erik  Jude  bejler  til  dig  for  sin  Søn,  Anneken," 
sagde  Kaspar.  „Vil  du  have  ham  til  Husbond?" 

„Ak  Gud  nej,"  sagde  Anneken  og  blev  bleg  og 
løb  med  det  samme  op  i  Skoven. 


FJERDE  KAPITEL. 


Statssager. 

Der  gik  flittig  Bud  mellem  Erik  Jude  og  Kas- 
par Tomand,  somme  Tider  to  Bud  paa  een  Dag. 
Skomageren  drog  ogsaa  oftere  til  Kolding  end  før. 

Han  blev  en  hel  anden  Mand. 

Aldrig  saa  man  ham  mere  sidde  i  Døren  med 
sit  Arbejde.  Han  hvæssede  sin  Stridsøkse  og  sleb 
sit  Sværd  og  bødede  en  Læderkøllert  og  en  Hjelm, 
han  havde  hængende  i  Hulen.  Saa  utaalmodig  var 
han,  at  han  ofte  løb  halvvejs  ad  Kolding  til  for 
at  spejde  efter  Købmandens  Bud. 

Der  kom  Mænd  til  Egnen,  som  ingen  havde 
set  før,  og  alle  havde  de  Ærinde  til  Kaspar.  Naar 
han  forhandlede  med  dem,  stængede  han  sin 
Dør,  endogsaa  for  Anneken. 

„Hvad  gaar  her  for  sig,"  raabte  Herremanden 
fra  Treide  og  slog  i  Døren,  saa  det  ramlede. 

Kaspar  lukkede  den  op  og  stod  og  fyldte  Aab- 
ningen  med  sin  svære  Skikkelse. 

Jeg  har  ingen  Tid  i  Dag,"  sagde  han.  „I  faar 
komme  igen  i  næste  Uge." 

„Har  jeg  Tid,  har  du  Tid,"  sagde  Herremanden 
og  løftede  sin  Pisk. 

Kaspar  greb  ham  i  Skuldrene,  kastede  ham 
over  Nakken  som  den  første  Dag  af  deres  Be- 
kendtskab og  bar  ham  et  Stykke  henad  Vejen. 
Der  lod  han  ham  falde  i  Grøften  og  gik  hjem 
uden  videre  Snak. 

„Tag  dig  i  Vare,  Kaspar,"  sagde  Erik  Jude  en 
Aften  de  sad  sammen  i  Købmandens  Brevkam- 
mer. „Nok  er  Kong  Kristian  landet  i  Norge,  men 
ingen  ved  endnu,  hvad  Vej  det  bærer.  Viser  du 
Kløerne  for  tidligt,  kan  du  let  bagefter  komme  til 
at  undgælde  for  det." 

„Kløerne  vil  ud,"  sagde  Kaspar  og  strakte  sine 
mægtige  Arme.  „Nu  har  vi  biet  Aar  efter  Aar. 
Gaar  det  ikke  denne  Gang,  saa  gaar  det  aldrig." 

„Der  er  mange,  der  bier  rundt  om  i  Riget," 
sagde  Erik  Jude  og  gned  fornøjet  sine  Hænder. 
„Den  Dag  hans  Naade  lander  i  Danmark,  vil  han 
faa  at  se,  hvor  mange  trofaste  Venner  han  har, 
og  hvor  taabeligt  det  var  af  ham  at  vige  Tronen. 
Men  far  med  Lempe,  Kaspar,  far  med  Lempe. 
Der  staar  mere  paa  Spil  end  dit  Liv." 

Anneken  gik  i  Skoven  med  Broder  Jørgen. 

„Saa  sær  Fader  er  i  disse  Dage,"  sagde  hun. 
„Ved  I,  hvad  han  har  for?" 

„Hvor  skulde  jeg  vide  det  fra?"  sagde  Mun- 
ken. ,Jeg  tænker  kun  paa  Guds  Rige,  og  derom 
kerer  Kaspar  Tomand  sig  ikke.  Det  var  bedre, 
han  funderede  paa  sin  Sjæls  Frelse  end  paa  den- 
ne Verdens  syndige  Handeler?" 

„Fader  er  god,"  sagde  Anneken. 

„Det  er  han,"  sagde  Munken.  „Om  ellers  man 
kan  være  god  uden  Gud.  Ak,  om  jeg  kunde  frel- 
se hans  Sjæl  og  din." 

Samme  Dags  Aften  sad  Broder  Jørgen  og  læste 
i  sit  Breviar  under  den  gamle  Eg.  Kaspar  og  An- 
neken sad  paa  Dørtrinet  og  saa  ned  ad  Vejen. 
En  Gang  imellem  skottede  hun  til  ham,  uden  at 
han  lagde  Mærke  til  det. 

„Fader,"  sagde  hun  og  lagde  sit  Hoved  paa 
hans  Skulder.  „Fortæl  mig,  hvad  det  er,  du  har 
for." 

Kaspar  saa  sig  urolig  om. 

„Hvor  er  Munken?"  sagde  han. 

„Han  sidder  under  Egen  og  læser  og  kan  ikke 
høre  os." 

„Vel,"  sagde  Kaspar.  „Tiden  er  sagtens  inde, 
da  jeg  kan  fortælle  dig  det,  og  du  er  gammel 
nok  til  at  forstaa  det.  Men  du  maa  vide,  at  mit 
og  mange  andres  Liv  hænger  af,  at  du  holder  ren 
Mund." 

Anneken  tog  hans  Haand  mellem  sine  og  saa 
forventningsfuldt  paa  ham.  Han  strøg  sig  over  sit 
store  Skæg,  hans  Kinder  fik  Farve  og  hans  Øjne 
Glans,  mens  han  talte. 

„Hør  da,  Anneken.  Før  Kong  Frederik  ved 
Vold  og  Svig  blev  Rigets  Herre,  herskede  der  i 

Norden  en  Fyrste,  som  var  anderledes  og  bedre 
end  andre  Fyrster  i  Verden." 

Jeg  ved  vel,  hvem  du  mener,"  sagde  hun. 
„Det  var  Kong  Kristian,  som  blev  udjagen  af  Ri- 
get for  sin  Grusomheds  Skyld  og  siden  har  flak- 
ket landflygtig  om  i  Verden.  Jørgen  har  fortalt 
mig  om  ham." 

Kaspar  Tomand  lo  og  foldede  Armene  over  sit 
brede  Bryst. 

„Naa,  saa  det  siger  Jørgen,"  sagde  han.  Ja 
visselig  var  Kong  Kristian  grusom,  som  den  Mand 
maa  være,  der  vandrer  mod  et  stort  Maal.  Han 
slaar  hver  den  ned,  der  staar  ham  i  Vejen.  En 
Mand  skal  være  grum,  som  en  Kvinde  from,  at 
du  ved  det,  min  Due,  naar  du  kaarer  dig  din 
Hjertenskær." 

„Fortæl,"  bad  Anneken. 

„Som  Dreng  blev  Kong  Kristian  sat  i  Huset 
hos  Hans  Bogbinder,  som  var  en  jævn  Borger- 
mand i  København,"  sagde  Kaspar.  „De  siger, 
han  maatte  synge  med  Kordrengene  i  Frue  Kir- 
ke. Om  det  er  sandt,  ved  jeg  ikke.  Men  vist  er 
det,  at  han  fra  sin  Ungdom  lærte  Borgernes  Kaar 
at  kende.  Han  forstod,  at  Købmanden  og  Haand- 
værkeren  og  Bonden  paa  Markerne  er  Rigets 
Marv  og  tusindfold  mere  værd  end  Herremanden, 
der  sidder  paa  Borgen  og  tømmer  sit  Krus.  Da 
han  saa  blev  Konge,  vilde  han  knække  Præ- 
laterne og  den  overmodige  Adel,  som  holdt  det 
menige  Folk  nede.  Han  hjalp  Borger  og  Bonde 
til  sin  Ret,  hvor  han  kunde  faa  Ram  paa  deres 
Undertrykkere.   Han  udjog  de   hanseatiske   Køb- 

mænd,  saa  Landets  egne  Børn  kunde  faa  Landets 
egen  Handel.  Spørg  Erik  Jude.  Spørg  Borgerne  i 
Aalborg  og  Viborg,  i  Ribe  og  Odense  og  Køben- 
havn, hvad  for  en  Konge  han  var." 

„Frants  har  fortalt  mig  om  ham,"  sagde  Anneken. 

„Hvad  ved  den  Dreng,"  sagde  Kaspar  haan- 
ligt.  „Vi,  som  kendte  ham,  mindes  den  gode  Herre 
han  var.  Men  saa  kom  han  i  Strid  med  Rigens 
Raad  og  den  høje  Adel,  som  vilde  hindre  ham  i 
hans  Værk.  Han  kastede  dem  i  Bolt  og  Jern, 
saa  mange  af  dem,  han  kunde  fange,  og  lod 
deres  Hoveder  falde  for  Bøddeløksen.  Riddere  og 
Rigsraader  og  Prælater,  det  var  ham  eet.  Han 
slog  dem  ned,  som  stod  ham  i  Vejen.  Blodet 
strømmede,  hvor  han  satte  sin  Fod,  og  gødede 
Jorden  til  en  ny  og  bedre  Tid.  De  skreg  om  Uret 
og  Vold,  som  havde  øvet  Uret  og  Vold  indtil 
denne  Dag." 

„Og  hvad  saa?"  spurgte  Anneken. 

„Saa  faldt  han,"  sagde  Kaspar.  „De  var  ham 
for  stærke.  De  rottede  sig  sammen  med  Paven  i 
Rom  og  Hansestæderne  og  hans  egen  mensvorne 
Farbroder,  som  nu  raader  for  Riget.  Til  sidst 
maatte  den  gode  Konge  flygte  fra  København 
med  nogle  faa  trofaste.  Syv  samfulde  Aar  har 
han  fredløs  flakket  om  i  Tyskland  og  Nederlan- 
dene og  tigget  ved  Kejserens  Dør  om  Hjælp  til 
at  genvinde  sit  Rige." 

„Saa  du  nogen  Tid  Kongen?"  spurgte  Anne- 
ken. 

„Om  jeg  saa  ham,"  sagde  Kaspar  med  gni- 
strende Øjne. 

Han  drog  hende  tæt  til  sig  og  saa  glad  paa 
hende,  lykkelig  over  omsider  at  kunne  tale  med 
sit  Barn  om  det,  der  var  ham  det  største  i 
Verden. 

Jeg  var  en  af  hans  Livdrabanter,"  sagde  han. 
„Ofte  talte  han  med  mig,  naar  jeg  havde  Vagt 
foran  hans  Gemak  —  oftere,  tror  jeg,  med  mig 
end  med  nogen  af  de  andre.  Kan  hænde  han  led 
mig  bedst,  fordi  jeg  var  dansk.  Alle  de  andre  var 
Tyskere,  saa  nær  som  to  Franskmænd  og  en 
Hollænder.  Mangen  god  Gang  lagde  han  sin 
Haand  paa  min  Skulder,  naar  han  gik  forbi  og 
spurgte  mig  om  et  og  andet.  En  Gang  tog  han 
min  Arm  og  bøjede  den  og  følte  paa  den.  Han 
havde  hørt  om  min  Styrke,  kan  jeg  tænke.  Selv 
var  han  bred  og  stærk,  om  ikke  som  jeg." 

„Hvordan  saa  han  ud?"  sagde  Anneken. 

„Da  jeg  saa  ham  sidst,  var  han  i  Ulykke  og 
Landflygtighed,"  sagde  Kaspar.  „Men  endda  var 
det  let  at  se,  han  var  en  mægtig  Herre,  født  til 
at  befale.  Hvor  ilde  de  har  handlet  med  ham, 
tænker  jeg,  han  ser  saadan  ud  endnu.  Hans  Mund 
er  fast,  og  hans  Øjne  er  som  Øksens  Blink  i 
Striden.  Hans  Haand  er  aaben  mod  hans  Ven  og 
falder  tungt  paa  hans  Fjende.  Han  er  en  Herre. 
Gladelig  giver  jeg  ham  mit  Liv." 

„Da  elsker  du  Kong  Kristian,"  sagde  hun. 

„Han  er  den  eneste  Herre,  der  er  værd  at 
tjene,"  sagde  han.  ,Jeg  fulgte  ham  i  hans  Land- 
flygtighed. Den  Tid  var  du  i  Odense  hos  Faster 
Anna,  efterdi  din  Moder  døde,  da  hun  gav  dig 
Livet.  Jeg  var  med  Hans  Naade  i  de  onde  Dage, 

et  Aarstid  godt  og  vel.  Saa  blev  jeg  skikket  her- 
op for  at  virke  for  hans  Atterkomst  og  holde  al- 
ting rede  til  Tiden  kom." 

„Og  nu  er  Tiden  der,"  sagde  Anneken.  „Kom- 
mer Kong  Kristian?" 

„Tys,  Barn,  tys,"  sagde  Kaspar  og  saa  sig  for- 
skrækket om.  „Du  raaber  saa  højt,  som  om  ikke 
en  Lurer  var  nok  til  at  bringe  os  alle  i  Galgen.  Vist 
kommer  han.  Om  alt  er  gaaet  vel,  er  han  allerede 
landet  i  Norge  med  en  mægtig  Flaade.  Derfra 
gaar  Turen  til  København.  Saa  snart  han  har  sat 
Foden  paa  dansk  Grund,  vil  Borgerne  og  Bøn- 
derne rejse  sig  over  det  ganske  Land.  Da  er  min 
Skoflikkertid  endt,  og  jeg  skal  ikke  mere  lege 
Skjul  i  Anst.  Saa  du  jeg  sleb  mit  Sværd  og  min 
Økse  forleden  Dag?  Ho,  ho,  det  skal  blive  skønt 
at  svinge  dem  igen  i  Kamp  for  Kongen.  Min  Køl- 
lert har  jeg  bødet  og  pudset  min  Hjelm.  I  Dolle- 
rup staar  en  god  Hest  rede,  den  Dag  jeg  behøver 
den.  Og  der  er  mange  med  mig.  Erik  Jude  er 
rede  og  hundrede  med  ham.  Bønderne  rundt  om 
har  faaet  saa  meget  Nys  om  Sagen,  som  raadeligt 
er.  Paa  tre  Dage  er  vi  en  Hær.  Saa  skal  den 
røde  Hane  gale  over  Herregaardene,  og  jeg  hæn- 
ger ikke  Øksen  paa  Væg  igen,  før  Kong  Kristian 
sidder  fast  paa  sin  Trone." 

Kaspar  Tomand  var  sprunget  op  og  løftede 
Armen  med  den  knyttede  Haand.  Anneken  hav- 
de aldrig  set  ham  saadan  før. 

„Saa  kommer  der  onde  Dage,"  sagde  hun. 

„Onde  Dage?"  sagde  han  og  saa  uvilligt  paa 
hende.  „Er  dette  ikke  onde  Dage,  hvor  jeg  maa 

sidde  her  og  stille  mig  an,  som  var  jeg  Skoflik- 
ker og  ikke  en  redelig  Krigsmand,  og  dertil  Kon- 
gens Livdrabant.  Gyldne  Dage  kommer  der  for 
os  alle.  Naar  Krigen  er  endt  og  Sejren  vundet, 
drager  vi  til  København.  Da  giver  Kong  Kristian 
mig  Lønnen  for  min  Troskab,  og  du  klæder  dig 
i  Silke  og  Lin  som  en  adelig  Jomfru." 

„Tys,"  sagde  Anneken. 

Kaspar  Tomand  saa  paa  hende,  vendte  sig  brat 
om  og  saa  lige  ind  i  Broder  Jørgens  Ansigt. 

Han  sprang  paa  ham  og  greb  ham  i  Skuldrene. 

„Har  du  hørt,  hvad  jeg  sagde.  Munk?" 

„Noget  af  det  hørte  jeg  uforvarende,"  sagde 
Jørgen.  „Saa  meget  forstod  jeg,  at  Kong  Kristian 
kommer  tilbage  til  Danmark,  og  I  er  hans  Mand." 

„Da  skal  du  dø.  Munk." 

Han  kastede  ham  til  Jorden  og  satte  sit  Knæ 
paa  hans  Bryst  og  sin  Daggert  paa  hans  Strube. 
Anneken  skreg  op  og  løb  til,  men  Munken  for- 
trak ikke  en  Mine  i  sit  Ansigt. 

„Herren  bestemmer,  naar  min  Time  slaar,  og 
ikke  du,"  sagde  han.  „For  Resten  behøver  du 
ikke  at  frygte,  jeg  skal  forraade  dig.  Hvad  skulde 
jeg  tjene  derved.  Du  var  min  Ven  og  Velgører 
indtil  denne  Dag,  og  jeg  er  ingen  Nidding.  Saa 
er  Kong  Kristian  en  Kætter  som  Kong  Frederik, 
saa  det  er  mig  et  og  det  samme  hvem  af  dem, 
der  raader  for  Riget." 

Kaspar  slap  Taget  og  satte  sig,  hvor  han  sad 
før.  Munken  rejste  sig  og  stod  og  saa  paa  Anne- 
ken, hvis  Læber  skælvede  endnu,  og  hvis  Øjne 
var  fulde  af  Taarer.  Han  strøg  sig  over  Panden 

og  fulgte  hende  med  Blikket,  da  hun  gik  hen  til 
sin  Fader  og  talte  sagte  i  hans  Øre. 

Kaspar  rystede  paa  Hovedet  og  saa  til  Munken 
og  bort  igen,  men  blev  efterhaanden  roligere.  An- 
neken blev  ved  at  tale.  Saa  nikkede  han  og  skød 
hende  lempelig  bort. 

„Kong  Kristian  er  ikke  luthersk,"  sagde  han. 
„I  Augsburg  maatte  han  afsværge  sin  Ungdoms 
Vildfarelser  for  at  erholde  Kejserens  Hjælp.  Saa 
I  faar  ventelig  intet  at  klage  paa  ham.  Kan  hæn- 
de han  just  er  den  Herre,  som  skal  bringe  Kir- 
ken paa  Fode  igen  i  Danmark.  Da  er  I  hans 
Mand." 

„Om  saa  var,  da  var  jeg  visselig  hans  Mand," 
sagde  Broder  Jørgen.  „Men  der  er  intet  om  det. 
Kong  Kristian  brød  sit  Ord  før,  og  han  bryder 
det  igen,  naar  det  passer  i  hans  Kram." 

Kaspar  Tomand  rejste  sig  og  lagde  sin  Haand 
saa  tungt  paa  hans  Skulder,  at  han  sank  i 
Knæ. 

„Hvis  du  siger  et  ondt  Ord  om  Kong  Kristian, 
da  knækker  jeg  dine  Arme  og  Ben,"  sagde  han. 
„Og  forraader  du  den  Hemmelighed,  du  har  luret 
dig  til,  da  skal  jeg  opspore  dig,  hvor  i  Verden  du 
er  henne  og  knuse  din  kronragede  Pandebrask 
med  min  Stridsøkse." 

„Luret  har  jeg  ikke,"  sagde  Broder  Jørgen.  „Og 
din  Hemmelighed  er  vel  forvaret  hos  mig.  Men 
det  er  sagtens  bedst,  jeg  forlader  din  Hytte,  siden 
du  ikke  længer  har  Tillid  til  mig.  Jeg  skylder  dig 
Tak  for  din  Gæstfrihed,  og  det  gør  mig  saare 
ondt  at  skilles  fra  Anneken." 

„Bedst  er  det  du  bliver,  at  jeg  kan  passe  paa 
dig,"  sagde  Kaspar. 

Broder  Jørgen  rystede  paa  Hovedet  og  gik 
hen  og  satte  sig  et  Stykke  borte  og  bad  sin  Ro- 
senkrans. 

Kaspar  Tomand  fulgte  ham  med  mistroiske 
Blikke,  men  saa  snart,  at  han  var  hensunken  i 
sin  Andagt  og  ikke  tænkte  paa  andet. 

„Fader,"  sagde  Anneken.  „Vil  du  dræbe  Jør- 
gen?" 

,Jeg  burde  gøre  det,"  sagde  Kaspar.  „Om  Erik 
Jude  vidste,  hvad  her  er  hændt  i  Dag,  vilde  han 
ikke  helme,  før  Munkens  Mund  var  lukket  for 
evig.  Men  jeg  kan  ikke.  Han  var  min  Gæst  nu 
snart  i  to  Aar.  Og  jeg  tror  ham.  Han  og  jeg  er 
gjort  af  samme  Dejg.  Vi  har  kun  een  Ting  i  vor 
Hu  og  vor  Tanke.  Give  Gud,  det  var  den  samme. 
Da  skulde  han  være  min  Ven  trods  nogen  anden 
Mand." 

Saa  gik  han  ind  og  lagde  sig  til  at  sove. 

Anneken  satte  sig  hos  Munken  og  saa  paa 
ham.  Hun  forstod,  hvor  nær  Døden  havde  været 
ham,  og  følte,  hvor  hun  havde  ham  kær. 

„Broder  Jørgen,"  sagde  hun  og  lagde  sagte  sin 
Haand  paa  hans  Skulder. 

„Hvad  vil  du  mig,"  sagde  Munken.  „Du  for- 
styrrer mig  i  min  Andagt." 

Jeg  vil  blot  sige  dig,  at  Faders  Vrede  er  forbi. 
Du  kan  sove  i  vor  Hytte  saa  trygt  som  nogen 
Tid  før." 

Munken  løftede  sit  Ansigt  og  saa  længe  paa 
hende. 


47 


„Om  din  Fader  havde  dræbt  mig,  vilde  du  da 
taget  dig  det  nær?"  spurgte  han. 

Anneken  syntes,  lians  Stemme  lød  anderledes 
end  ellers,  og  hans  Blik  var  saa  sært. 

„Vist  vilde  jeg  det,"  sagde  hun  forundret. 

Broder  Jørgen  saa  lidt  paa  hende  endnu.  Han 
strakte  sin  Haand  ud  imod  hende  og  lod  den 
falde,  inden  den  havde  grebet  hendes. 

„Anneken " 

Saa  for  han  sammen,  blev  endnu  blegere  end 
før  og  slog  et  stort  Kors  foran  hendes  Ansigt. 

„Apage  Satanas,"  skreg  han. 

Hun  tumlede  tilbage,  og  han  for  ind  i  Skoven 
og  kom  først  hjem  næste  Morgen. 


FEMTE  KAPITEL. 


Jordbær, 

En  Nat  nogen  Tid  efter  kom  Frants  Jude  med 
det  Bud,  at  Kaspar  Tomand  hurtigst  muligt  skul- 
de gaa  til  Kolding. 

Skomageren  sprang  op  og  gav  sig  uden  videre 
Snak  i  Vej,  mens  Frants,  der  var  ridende,  blev 
en  Stund  og  talte  med  Anneken.  De  stod  uden- 
for Hytten  og  saa  efter  Kæmpen,  der  snart  blev 
borte  i  Natten.  Broder  Jørgen  laa  paa  sit  Skind 
og  var  ikke  vækket  af  Larmen. 

„Nu  kommer  der  slemme  Tider,  Anneken," 
sagde  Frants.  ,Jeg  ved  ikke,  hvad  der  er  hændt, 
men  i  Aftes  kom  der  Ilbud  med  en  Smakke  fra 
København.  Han  havde  Brev,  som  gjorde  Fader 
ganske  ude  af  sig  selv.  Nu  sidder  han  i  sit  Brev- 
kammer og  river  Haarene  af  sit  Hoved." 

Anneken  nikkede.  Hun  vidste  nok,  hvad  det 
gjaldt. 

„Det  er  en  Skam  og  Skændsel,  at  Fader  ikke 
under  mig  sin  Fortrolighed,"  sagde  han.  „Men  det 
skønner  jeg,  at  noget  er  i  Gære.  Vil  du  ikke  ride 
med  mig  for  at  være  hos  os,  om  der  skulde 
hænde  en  Ulykke?  Jeg  tager  dig  foran  paa 
Hesten,  saa  gaar  det  fort  gennem  Skoven." 

„Nej,"  sagde  Anneken.  „Det  vilde  Fader  ikke 
synes  om.  Jeg  bliver  her,  til  han  kommer  til- 
bage." 

Saa  red  Frants.  Anneken  kunde  ikke  mere 
sove,  men  sad  paa  Tærskelen  og  saa  Dagen  gry. 

Hun  vilde  ikke  ride  med  Frants  til  Kolding, 
men  hun  vilde  været  glad,  om  Faderen  havde 
taget  hende  med,  for  hun  var  ikke  længere  tryg 
paa  Jørgen  og  fandt  sig  uvel,  naar  hun  var  ene 
med  ham. 

Saadan  havde  det  været,  siden  den  Nat  Kaspar 
nær  havde  dræbt  ham,  og  han  havde  opført  sig 
saa  vanvittigt.  Hun  kunde  ikke  glemme  hans  for- 
trukne Ansigt,  og  Angsten  sad  endnu  i  hendes 
Sind. 

Det  var  hændt  et  Par  Gange,  at  hun  var  faret 
op  om  Natten,  fordi  hun  havde  følt  hans  Blik 
paa  sig.   Hun   saa   ham  da  sidde  oprejst  paa  sit 

Leje  og  stirre  med  store  Øjne.  Hun  vidste  ikke, 
om  han  var  vaagen  eller  drømte. 

Men  ogsaa  om  Dagen  stirrede  han  ofte  paa 
hende,  naar  han  troede,  hun  ikke  saa  det.  Han 
veg  ikke  fra  hendes  Side,  men  talte  sjældent  til 
hende.  Og  han  var  mere  bitter  og  sørgmodig  end 
nogen  Sinde,  bad  ivrigere  og  piskede  sig  med  Svø- 
ben. Saa  kunde  han  pludselig  bryde  ud  i  en  ra- 
sende Ordstrøm  mod  Verdens  Daarskab  og  For- 
fængelighed og  tryglede  hende  om  at  lade  sig 
klostervie. 

Hun  ønskede,  han  vilde  drage  bort  og  blive 
borte  en  Stund.  Han  havde  talt  om,  at  han  agte- 
de sig  til  Rom,  men  da  hun  bifaldt  hans  Plan, 
saa  han  vredt  paa  hende  og  sagde: 

„Du  ønsker  mig  af  din  Vej.  Bi  kun  en  kort 
Stund  endnu,  og  jeg  skal  drage  min  Kaas,  og  du 
skal  aldrig  se  mig  mere." 

Saa  var  han  gaaet  hastig  bort,  som  han  plejede, 
naar  hans  Sind  var  i  Oprør,  og  kom  igen  og  var 
mere  ydmyg  og  sørgmodig  end  nogen  Sinde. 

Anneken  gjorde  tyst  sin  Morgengerning  i  Hyt- 
ten, hentede  Vand  fra  Kilden  og  skar  Jørgens 
Davre.  Saa  tog  hun  sin  Krukke  og  vilde  gaa  til 
Skoven  for  at  plukke  Bær. 

Som  hun  vilde  gaa  over  Tærsklen,  vaagnede 
han  og  sprang  i  Vejret  med  et  Sæt. 

„Er  det  alt  Morgen,"  sagde  han.  „Hvor  er  din 
Fader?  Hvor  gaar  du  hen?" 

„Fader  er  i  Kolding,"  sagde  hun.  „Frants  var 
her  i  Nat  og  hentede  ham." 

„Hvor  gaar  du  hen?" 

Den  største  i  Landet  4 

Jeg  gaar  og  plukker  Bær,"  sagde  hun. 

„Gaar  du  til  Lyngskrænten?" 

Anneken  nikkede. 

Jeg  kommer  til  dig,  naar  jeg  har  forrettet  mine 
Bønner,"  sagde  han. 

Anneken  gik,  men  ikke  til  Lyngskrænten.  Hun 
gik  ad  en  anden  Sti  og  gik  og  gik  og  glemte 
Bærrene,  som  blinkede  alle  Vegne  i  det  duggede 
Græs.  Omsider  naaede  hun  en  Plet,  hun  havde 
kær  frem  for  nogen  anden,  en  Eng,  hvor  Aaen 
snoede  sig  mellem  Siv  og  Buske  lige  i  Skovbry- 
net. Dér  satte  hun  sig  og  puttede  sine  nøgne 
Fødder  dybt  i  det  vaade  Græs.  Hun  plukkede 
Blade  og  lagde  dem  paa  sin  Pande  og  sine  Øjne. 
Hun  var  som  Ild  over  hele  Kroppen  og  vidste 
ikke  hvorfor. 

Hun  havde  tænkt  det  sidste  Nat,  da  Munken 
stirrede  paa  hende,  at  der  var  noget  i  hans  Blik. 
som  lignede  Herremandens  fra  Treide.  Hun  blev 
bange  for  sine  egne  Tanker  og  bad  i  sit  stille  Sind 
Broder  Jørgen  om  Tilgivelse.  Men  hun  kunde  ikke 
blive  det  kvit.  Hun  forstod  pludselig,  at  der  hav- 
de været  det  samme  i  Frants'  Øje,  en  Gang  han 
bar  hende  over  en  Bæk  og  holdt  hende  længere 
fast  end  fornødent. 

Hun  blev  pludselig  grebet  af  en  stor  Angst  for 
noget  i  sig  selv,  hun  ikke  kunde  give  Navn,  men 
som  sikkert  var  en  gruelig  Synd. 

Ak,  om  hun  havde  kunnet  skrifte  for  Broder 
Jørgen.  Hun  tænkte  i  sin  Vaande  paa  at  gaa  til 
Anst  og  skrifte  for  Præsten,  bare  fordi  han  var 
gammel. 

Hun  rejste  sig  og  saa  paa  Vandet,  der  randt,  og 
Aakanderne,  der  gyngede  deres  hvide  Kalke. 

Hun  ønskede  sig  bort  fra  disse  Mænd.  Kan 
hænde  der  var  Bud  fra  Kong  Kristian,  at  de 
skulde  komme  til  København.  Maaske  Faderen 
endnu  i  denne  Aften  kom  og  hentede  hende  .  .  . 

Anneken  løste  sit  Skørt  og  drog  sin  Særk  over 
Hovedet.  Saa  dukkede  hun  sig  i  det  friske  Vand. 
Der  fløj  en  And  op  og  skræppede  af  Angst.  Hun 
klappede  i  Hænderne  og  raabte  efter  den  og  var 
pludselig  glad  igen. 

Saa  steg  hun  op  af  Badet,  tog  Særken  paa  og 
sad  paa  Bredden  og  stirrede  paa  det  gyldne 
Spange,  Herremanden  havde  skænket  hende. 

Som  hun  sad  saadan,  hørte  hun  det  plaske  i 
Aaen  og  saa  op. 

Ret  foran  hende  holdt  en  Jæger  højt  til  Hest. 
Hun  saa  kun  hans  Øjne,  som  lo  lige  i  hendes. 

Nu  løftede  han  et  Horn,  han  holdt  i  sin  Haand, 
og  satte  det  for  Munden,  som  vilde  han  blæse. 

Anneken  stirrede. 

„Om  nu  jeg  blæste  mine  Mænd  sammen,  fan- 
gede jeg  et  skønt  Stykke  Vildt,"  sagde  Jægeren. 
„Men  jeg  vil  se,  om  jeg  kan  bede  det  alene." 

Han  lod  Hornet  falde  og  sporede  sin  Hest 
gennem  Vandet.  Anneken  bandt  sit  Skørt  og  stir- 
rede og  nejede,  da  Manden  sprang  af  Hesten  og 
satte  sig  i  Græsset  foran  hende. 

„Sæt  dig  hos  mig,  mit  skønne  Barn,"  sagde 
han. 

Anneken  satte  sig. 

„Hvad  har  du  i  Krukken,  du  holder  saa  fast 
til  din  Barm?" 

Jordbær,"  sagde  hun. 

„Giv  hid,"  sagde  Jægeren. 

Hun  var  saa  forvirret,  at  han  selv  maatte  tage 
Krukken  og  saa,  at  den  var  tom. 

„Guds  Død,"  sagde  han  og  lo.  „Siger  du  altid 
saa  god  Sandhed,  da  gaar  det  den  ilde  i  Verden, 
som  lider  paa  dig." 

Han  lo  saa  højt  og  hjerteligt,  at  Anneken 
maatte  le  med.  Hans  Øjne  var  saa  milde  og  saa 
stærke,  at  hun  ikke  kunde  tage  sine  fra  dem. 

„Se,"  sagde  han  og  pegede  paa  hendes  Barm. 
„Din  Særk  er  grov,  og  dit  Skørt  er  lappet,  og  dog 
maa  du  være  en  fin  og  fornem  Dame.  Paa  dit 
Bryst  funkler  et  Smykke,  som  en  adelig  Jomfru 
kunde  bære  uden  at  blues." 

,Ja,"  sagde  hun. 

„Hvem  gav  dig  det?" 

,Jeg  fik  det  af  Herremanden  i  Treide." 

„Ho,  ho,"  sagde  Jægeren.  „Ham  kender  jeg. 
Hvad  gav  du  ham  til  Gengæld  min  Snut?" 

Han  lagde  Armen  om  hendes  Liv  og  drog 
hende  til  sig.  Men  Anneken  stemte  Hænderne 
mod  hans  Bryst  og  rev  sig  løs  og  sad  der,  bleg 
og  med  store  Taarer  i  Øjnene. 

„I  var  saa  skøn,"  sagde  hun.  „Og  saa  er  I  ikke 
anderledes  end  Herremanden." 

Jo,"  sagde  Jægeren.  „Mit  Spange  er  tungere 
end  hans." 

Han  strakte  Armen  ud  for  at  gribe  hende 
paany,  men  hun  sprang  op  og  saa  saa  bange 
paa  ham,  at  han  lod  Armen  falde  og  lo  ikke 
mere. 

„Vær  ikke  bange,  Pige,"  sagde  han.  „Sæt  dig 
hos  mig  og  fortæl  mig,  hvem  du  er." 

Hans  Stemme  var  saadan,  at  hun  maatte  lyde 
ham,  og  hendes  Angst  var  pludselig  borte.  Hun 
satte  sig  ved  hans  Side  og  fortalte  og  saa  imens 
trohjertet  paa  ham. 

Hun  fortalte  om  Hytten  deroppe  ved  Konge- 
vejen, om  Faderen  og  Herremanden  og  Jørgen. 
Hun  sagde  det  altsammen,  som  om  hun  var  til 
Skrifte,  og  Jægeren  nikkede  og  smilte  og  spurgte 
nu  og  da.  Han  tog  hendes  Haand,  og  hun  lod 
ham  beholde  den. 

„Den  Jørgen  er  en  lykkelig  Karl,"  sagde  han. 
„Han  er  sagtens  din  Fæstemand." 

„Nej,"  sagde  hun.  ,Jørgen  er  Munk." 

„Fy  for  den  Lede,"  sagde  Jægeren.  „Lider  du 
Munkene?" 

„Nej,"  sagde  hun.  „Og  det  gør  Fader  ikke  hel- 
ler. Men  Jørgen  er  god.  Han  blev  udjagen  af 
Haderslev  Kloster  af  Hertug  Kristian." 

„Jeg  har  hørt  noget  derom,"  sagde  Jægeren  og 
nikkede.  „Men  vi  vil  lade  Munkene  fare.  Hvem 
er  din  Fæstemand  da?" 

,Jeg  har  ingen,"  sagde  hun.  „Men  Frants  Jude 
i  Kolding  har  begæret  mig  til  Ægte." 

„Og  du  vil  ikke  have  ham?" 

„Nej,"  sagde  hun. 

„Og  Jørgen  vil  have  dig  og  Manden  i  Treide?" 

,Ja,"  sagde  hun  og  blev  rød,  men  tog  ikke  sine 
Øjne  til  sig. 

„Sandelig  de  har  Ret  alle  tre,"  sagde  Jægeren. 
.„Og  du  har  det  ogsaa." 

Saa  lagde  han  begge  Hænder  paa  hendes  Skul- 
dre og  drog  hendes  Ansigt  tæt  til  sit. 

„Anneken,"  sagde  han.  „Vil  du  have  mig?" 

Ja,"  sagde  hun. 

Han  lo  af  den  skønne  Enfold,  hvormed  hun 
sagde  det,  mens  hendes  Øjne  hang  ved  hans.  Saa 
tog  han  hendes  Hoved  mellem  sine  Hænder  og 
kyssede  hendes  røde  Mund. 

Da  han  havde  gjort  det,  sprang  han  op  og  stod 
der  høj  og  rank  og  helt  alvorlig,  en  ganske  an- 
den Mand  end  før.  Anneken  stirrede  paa  ham  og 
syntes,  han  var  skønnere  endnu  saadan. 

„Anneken,  staa  op,"  sagde  han. 

Hun  blev  siddende  med  Øjnene  paa  ham,  for 
hun  magtede  ikke  at  rejse  sig. 

Da  lo  Jægeren  paany  og  svang  sig  i  et  Sæt 
paa  sin  høje  Hest,  der  stod  taalmodig  og  græs- 
sede ved  hans  Side.  Han  greb  Tøjlen,  trykkede 
sin  Fjerhat  fast  i  Panden  og  slog  ud  med  Haan- 
den. 

„Anneken,"  sagde  han.  „Gaa  ud  i  Skoven,  og 
pluk  Jordbær  i  din  Krukke.  I  Morgen  tidlig  kan 
du  gaa  med  dem  til  Koldinghus.  Du  kan  melde 
dig  i  Stegerset  og  sige,  at  jeg  har  lovet  dig  din 
Løn." 

Anneken  nejede. 

„Hvordan  skal  jeg  finde  Eder  mellem  de  andre 
store  Herrer?"  sagde  hun. 

Jægeren  smilte  og  saa  lidt  paa  hende.  Saa  vin- 
kede han  paany  med  Haanden  og  sagde: 

„Du  kan  spørge  efter  den  største." 

Saa  sporede  han  sin  Hest  gennem  Aaen  og. 
var  borte  i  Skoven. 

SJETTE  KAPITEL. 


Lykken  og  Ulykken. 

Hen  paa  Eftermiddagen  kom  Kaspar  Tomand 
hjem  fra  Kolding  og  fandt  Hytten  tom. 

Han  led  det  ogsaa  bedst  saadan,  for  han  var 
ikke  Mand  for  at  tale  med  nogen  i  Øjeblikket. 
Erik  Jude  havde  fortalt  ham  den  Jobspost,  som 
var  kommen  fra  København:  at  Odense  Bispen, 
Knud  Gyldenstjerne,  falskeligen  havde  lokket  Kong 
Kristian  til  Danmark  og  nu  holdt  ham  i  Fangen- 
skab, mens  hans  Hær  var  ganske  slagen  og  op- 
løst. Længe  havde  de  to  sammensvorne  drøftet 
Sagernes  Stilling  i  Købmandens  Brevkammer.  Erik 
Jude  vred  sine  Hænder  i  Fortvivlelse,  troede  alt 
tabt  og  vilde  straks  rømme  af  Landet  for  ikke  at 
blive  greben  og  fængslet,  naar  nu  Jagten  begyndte 
paa  Kong  Kristians  Tilhængere.  Kaspar  Tomand 
var  af  stærkere  Stof  og  ingenlunde  til  Sinds  at 
opgive  Ævret.  Han  udkastede  dristige  og  taabe- 
lige  Planer  om  at  samle  en  Hær  og  befri  den 
fangne  Konge,  men  saa  snart  selv,  hvor  ugørligt 
det  var.  Og  selv  om  han  ikke  tabte  Hovedet 
helt  som  Købmanden,  saa  forstod  han  dog,  at 
Sejren  var  faldet  dem  af  Hænde  for  denne  Gang, 
og  at  det  havde  lange  Udsigter  med  deres  Pla- 
ners Opfyldelse. 

Tavs  skred  han  henad  Vejen  med  sine  Kæm- 
peskridt. Tavs  stod  han  i  sin  Hytte,  saa  paa 
Stridsøksen   og  Sværdet,   han   havde   hvæsset  til 

ingen  Nytte,  og  greb  Læsten  og  Læderet,  han  med 
saa  stor  Glæde  havde  kastet  til  Side. 

Som  han  sad  saadan,  kom  Broder  Jørgen. 

„Hvor  er  Anneken?"  spurgte  Munken.  ,Jeg 
har  ikke  set  hende  den  hele  Dag." 

Kaspar  Tomand  rystede  paa  Hovedet  og  sva- 
rede ikke.  Broder  Jørgen  blev  opmærksom  paa 
det  sorgfulde  Udtryk  i  hans  Ansigt  og  satte  sig 
hos  ham. 

„Kaspar,"  sagde  han.  „Livet  er  gaaet  jer  imod. 
Da  jeg  var  ude  at  lede  efter  Anneken,  mødte  jeg 
en  Mand,  som  fortalte  mig,  at  der  var  kommet 
onde  Tidender  fra  Norge.  Vil  I  tale  med  mig 
derom,  da  husk,  at  jeg  er  eders  Ven,  om  ogsaa 
jeg  ikke  deler  eders  Tro  til  den  landflygtige  Konge. 
Ogsaa  jeg  er  en  Mand,  som  ser  sit  Haab  glippe 
hver  Dag  og  ligefuldt  aldrig  slipper  det.  Ak,  om  I 
vilde  vende  Jer  Hu  fra  denne  Verden  og  dens 
Daarskaber  og  tænke  paa  Eders  Sjæls  Frelse." 

Kaspar  saa  rolig  paa  Munken  og  nikkede. 

„Det  er  bedre,  du  vender  din  Hu  til  Verden, 
Munk,"  sagde  han  saa.  ,Jeg  tænker,  vi  er  satte  her 
for  at  leve  og  stride.  Mands  Mod  og  Villie  har 
du.  Om  du  lod  den  Fasten  fare  og  aad  og  drak 
som  et  Karlfolk,  da  vilde  du  hastig  komme  til 
Kræfter.  Jeg  skulde  øve  din  Arm  i  Vaabenbrug, 
og  vi  skulde  kæmpe  sammen  for  den  eneste 
Herre  i  Verden,  der  er  værd  at  kæmpe  for." 

„Vi  forstaar  ikke  hinanden,"  sagde  Munken. 

„Nej,"  sagde  Kaspar.  „Vi  er  to  Slags  Strids- 
mænd. Men  vi  kæmper,  til  vi  sejrer  eller  dør." 

„Hvor  kan  Anneken  være,"  sagde  Broder  Jør- 

gen  igen  og  saa  sig  urolig  om.  ,Jeg  gaar  at  lede 
efter  hende." 

Han  gik  dybt  ind  i  Skoven  ad  den  ene  Sti  og 
ad  den  anden.  Han  raabte  hendes  Navn  og  kaldte 
og  kaldte,  men  fik  ingen  Svar.  Solen  gik  i  Bjerge, 
og  det  begyndte  at  mørknes  under  Træerne.  Hjort 
og  Ræv  raslede  i  Løvet.  Fuglene  tav,  og  der  fløj 
en  Flagermus  mod  hans  Ansigt. 

Bedst  som  han  gik,  kom  Anneken  mod  ham. 

Hun  kom  ud  af  Skovens  Dyb,  han  saa  ikke 
hvor  eller  hvordan,  og  stod  pludselig  i  en  Lys- 
ning. Han  raabte  hendes  Navn.  Hun  standsede  og 
lyttede  og  saa.  Raabte  hans  Navn  igen  og  gik 
henimod  ham. 

Broder  Jørgen  stirrede  paa  hende. 

Han  syntes,  hun  var  højere  end  før,  og  hendes 
Øjne  mere  blaa  og  glade.  Hun  smilte,  og  i  hen- 
des Smil  var  der  en  Sødme,  som  han  ikke  for- 
stod, men  som  var  ham  bedskere,  end  noget  han 
havde  smagt.  Hun  gik  over  Jorden,  som  om  den 
tilhørte  hende  ...  Nu  løftede  hun  Haanden  og 
vinkede  . . .  Hun  vuggede  sig  i  Hofterne  . . .  Han 
syntes,  det  var  Synden  selv,  skøn  og  daarende, 
som  skred  imod  ham. 

„Anneken,  hvor  har  du  været?"  sagde  han. 

Hurr  lo.  Hendes  Latter  var  hemmelighedsfuld 
som  hendes  Smil.  Hendes  Øjne  straalede  og  saa 
paa  ham  uden  at  se  ham.  Hun  gik  forbi  ham  og 
videre,  og  han  fulgte  med  og  snublede  over  hver 
Rod,  fordi  han  ikke  kunde  tage  sit  Blik  fra  hen- 
des Skikkelse.  Men  hun  svarede  ikke,  lo  blot  og 
gik  til. 

Han  tænkte,  hun  kom  derfra,  hvor  han  ikke 
vidste,  og  gik  mod  et  Maal,  som  hun  alene  saa. 

Saa  blev  han  greben  af  et  pludselig  Raseri,  tog 
hende  i  Armen  og  tvang  hende  til  at  staa  stille. 

„Anneken,  hvor  har  du  været?" 

,Jeg  har  været  i  Skoven,"  sagde  hun.  „Slip 
mig." 

„Hvad  har  du  gjort  den  hele  Dag?" 

,Jeg  har  plukket  Bær." 

Han  tog  Krukken  fra  hende  og  saa,  at  den  var 
tom. 

„Der  er  jo  ingen  Bær,"  sagde  han. 

„De  kommer  nok,"  sagde  hun  og  lo,  saa  det 
klang  i  Skoven. 

Han  stod  og  stirrede  paa  hende.  Saa  lagde  hun 
Haanden  paa  hans  Arm  og  tog  hans  Haand  og 
førte  ham  hen  til  en  Vindfælde. 

„Sæt  dig  hos  mig.  Broder  Jørgen,"  sagde  hun. 
„Saa  skal  jeg  skrifte  for  dig." 

Han  satte  sig  og  stirrede.  Hendes  Øjne  straa- 
lede  og  hendes  Stemme  og  hendes  røde  Mund. 

„Du  skal  være  min  Skriftefader,"  sagde  hun. 
„Du  har  været  min  Ven,  og  du  har  lukket  Livet 
op  for  mig,  saa  det  blev  større,  end  det  var  før. 
I  Dag  er  der  hændt  mig,  hvad  aldrig  hændte  mig 
før,  og  du  skal  være  den  første  og  den  eneste, 
som  faar  det  at  vide." 

Han  knugede  sine  Hænder  sammen  i  Hjerte- 
angst og  tog  ikke  Blikket  fra  hende.  Hun  saa  ind 
i  Skovens  Dunkelhed. 

„Husker  du,  Broder  Jørgen,  det  jeg  fortalte  dig 
om  Frants  Jude,  som  har  mig  kær?" 

„Har  du  mødt  Frants  i  Skoven?"  spurgte  han 
med  hæs  Røst. 

Anneken  brast  i  Latter. 

„Aa  nej,  nej,  nej,"  sagde  hun. 

Hun  lo  igen,  som  om  hun  aldrig  vilde  holde 
op.  Men  saa  kom  hun  til  at  se  paa  hans  forpinte 
Ansigt  og  blev  pludselig  alvorlig. 

„Kære  Broder  Jørgen,"  sagde  hun  og  lagde  sin 
Haand  paa  hans. 

Han  for  sammen,  som  brændte  den  ham. 

„Hvad  er  det  saa,  du  vil  fortælle  mig,"  sagde 
han. 

,Ja,"  sagde  hun. 

Hun  sad  stille  med  Hænderne  foldede  i  sit 
Skød  og  bøjet  Hoved.  Smilet  laa  endnu  paa  hen- 
des Mund,  men  anderledes  end  før.  Hun  var  saa 
rød,  at  han  kunde  se  det  selv  i  Mørket,  og  hen- 
des Bryst  steg  og  sank, 

,Jeg  fortalte  dig  det,  at  jeg  var  glad,  naar  Frants 
sagde  mig  skønne  Ting  og  bedyrede  mig  sin  El- 
skov. Det  var  sandt,  men  ikke  hele  Sandheden. 
Det  fornøjede  mig,  at  han  fandt  mig  skøn  og 
sagde  mig  det.  Men  der  var  det  i  hans  Blik,  jeg 
ikke  kunde  lide,  og  naar  han  tog  min  Haand  og 
rørte  ved  mine  Klæder,  var  det  mig  imod." 

„Det  var  godt  det  samme,"  sagde  Munken. 
„Saadan  tænker  en  dydig  Jomfru." 

Anneken  saa  paa  ham,  men  tog  straks  Øjnene 
til  sig  igen.  Hun  mindedes,  at  han  selv  havde  set 
paa  hende  med  samme  Blik  og  angrede,  at  hun 
havde  begyndt  sit  Skriftemaal.  Hun  tænkte,  hun 
vilde  gaa  derfra,  men  saa  paa  hans  Ansigt,  at  hun. 

ikke  kunde  slippe.  Saa  rettede  hun  sig  stolt  og 
saa  lige  paa  ham  og  sagde: 

„Broder  Jørgen,  i  Dag  har  jeg  mødt  en  Mand, 
som  tog  min  Haand,  og  jeg  var  glad.  Han  kys- 
sede min  Mund,  og  jeg  elskede  ham." 

Munken  gemte  Ansigtet  i  sine  Hænder  og  støn- 
nede højt.  Men  hun  var  borte  i  sine  Drømme  og 
hørte  det  ikke.  Han  løftede  sit  Hoved,  men  følte 
selv,  hvor  fortrukket  hans  Ansigt  var,  og  vendte 
det  bort.  Han  tog  sin  Rosenkrans  og  bad  og 
bad.  Han  knælede  paa  Jorden  med  Ryggen  til 
hende.  Han  strøg  Vamsen  af  sin  Skulder,  greb 
Svøben,  som  han  altid  bar  hos  sig,  og  hudflettede 
sig  som  en  rasende. 

„Broder  Jørgen,"  sagde  hun  og  tog  Svøben  af 
hans  Haand.  „Hvorfor  gør  du  dig  selv  Fortræd? 
Slet  ingen  gavner  Blodet,  der  rinder  af  dine 
Saar." 

Han  sprang  op,  rev  Svøben  fra  hende  og  for- 
varede den  i  sit  Bælte.  Saa  knappede  han  sin 
Vams  igen  og  korsede  Armene  over  Brystet. 

„Hvad  ved  du  derom,  du  Syndens  Datter," 
sagde  han  strengt.  „Dit  Blod  bruser  i  Elskov.  For 
dig  randt  selv  Martyrernes  Blod  til  ingen  Nytte. 
Kom  nu  og  gaa  hjem,  din  Fader  er  kommen  og 
sporger  efter  dig." 

Han  gik  rask  henad  Stien,  og  hun  fulgte  lydig 
efter  ham.  Saa  stod  han  stille  igen. 

„Hvem  er  den  Mand?"  sagde  han. 

,Jeg  ved  det  ikke,"  sagde  hun. 

Saa  gav  hun  sig  til  at  fortælle  om  Mødet  med 
Jægeren  ved  Aaen,  lykkelig  over  at   kunne  tale 

om  det,  hun  tænkte  paa.  Han  spurgte  hende  ud, 
og  hun  svarede  uforbeholdent,  hvad  hun  vidste. 
Hun  beskrev  Jægeren  og  kunde  huske  hver  Fold 
i  hans  Dragt,  skønt  hun  den  Gang  syntes,  hun 
saa  kun  hans  Øjne. 

„Aldrig  saa  jeg  en  skønnere  Mand,"  sagde  hun. 
„Han  saa  saa  mildt,  at  man  ikke  kunde  vredes 
paa  ham,  og  paa  samme  Gang  saa  strengt,  at 
man  maatte  lyde  ham.  Hans  Skæg  var  lyst  og 
langt.  Hans  Kjortel  og  hans  Kappe  var  Fløjl  og 
Silke.  Ak,  Broder  Jørgen  ...  du  skulde  set  hans 
hvide  Hest,  saa  fromt  den  græssede,  da  han  sad 
ved  min  Side,  og  saa  stolt  den  sprang  over  Aaen, 
da  han  jog  sine  gyldne  Sporer  i  dens  Flanke.  Jeg 
hører  endnu  dens  Næsebor  pruste,  som  skulde  den 
i  Strid.  Og  der  vajede  en  hvid  Fjer  paa  hans 
Hat,  og  hans  Sværdfæste  funklede  af  Juveler.  Du 
skulde  se  hans  Smil  ...  du  skulde  høre  saa 
frit  han  lo,  som  den  der  har  ingen  Sorg.  Og 
straks  jeg  saa  ham  .  .  .  han  løftede  Hornet  og 
vilde  blæse  og  kalde  paa  sine  Mænd,  men 
gjorde  det  ikke  og  blev  hos  mig  alene.  Broder 
Jørgen  ...  jeg  kunde  se  det  paa  ham,  at  han 
har  mange  Mænd.  En  mægtig  Herre  er  han,  saa- 
dan  som  han  talte,  og  saadan  som  han  sad  paa 
sin  hvide  Hest  og  løftede  sin  Hat,  da  han  bød 
mig  Farvel." 

Munken  slog  sine   Hænder  sammen  og  raabte: 

„Den  hellige  Franciskus  staa  mig  bi.  Den  Mand, 
der  har  daaret  dig,  er  Hertug  Kristian." 

Anneken  stirrede  paa  ham,  som  om  hun  ikke 
forstod. 

„Hører  du  det?"  sagde  han  og  greb  hende  i 
Armene  og  ruskede  hende.  „Det  er  Hertug  Kri- 
stian, Kætteren,  hvis  Sjæl  til  evig  Tid  skal  bræn- 
de i  Helvedes  Ild  .  .  .  den  raa  Voldsmand,  som 
med  Spot  og  Spe  jog  mig  og  mine  Brødre  af  Ha- 
derslev Kloster." 

„Slip  mig,"  sagde  hun.  „Du  gør  mig  Fortræd." 

Men  han  slap  hende  ikke. 

Han  bøjede  sit  Ansigt  tæt  mod  hendes,  og  hans 
Øjne  flammede  i  Mørket. 

„Anneken,"  sagde  han.  „Mindes  du,  at  du  græd, 
da  jeg  fortalte  dig  om  de  ulykkelige  Brødre,  der 
ikke  vilde  svige  deres  Tro,  men  vandrede  bar- 
fodede ud  af  Staden  under  Pøbelens  Haan.  Jeg 
fortalte  dig  om  Stenen,  som  ramte  mig  i  min 
Nakke.  Din  Haand  har  selv  følt  Arret,  som  er 
der  endnu  og  skal  vidne  mod  Hertugen  paa 
Dommedag.  Du  græd.  Anneken,  du  græd.  Og 
denne  samme  Mand  har  i  Dag  kysset  din  Mund." 

Hun  rev  sig  løs,  stødte  ham  for  hans  Bryst, 
saa  han  tumlede  tilbage  og  saa  koldt  paa  ham. 

,Jeg  mindes  det  ikke,"  sagde  hun.  „Om  Her- 
tugen har  udjaget  Munkene,  da  har  han  sikkert 
haft  Skel  dertil." 

„Anneken,  Anneken,"  sagde  han. 

Han  stod  lænet  mod  en  Træstamme  og  stirrede 
paa  hende.  Men  hun  gik  ham  rask  forbi. 

„Nu  gaar  jeg  hjem,"  sagde  hun.  „Du  kan  følge 
mig,  om  du  vil,  eller  blive." 

Da  blev  han  paany  greben  af  Raseri,  sprang 
til  og  tog  et  Tag  i  hendes  Skulder,  saa  hun 
skreg. 

„Du  skal  høre  mig,  Anneken,"  sagde  han.  ,Jeg 
taaler  ikke,  at  denne  Skændsel  fuldbyrdes.  Naar 
skal  du  møde  din  Boler  igen?" 

„I  Morgen  paa  Koldinghus  Slot,"  sagde  hun. 
„Slip  mig  eller  jeg  skal  slaa  dig,  saa  du  aldrig 
glemmer  det." 

Jeg  slipper  dig  ikke,  før  du  har  hørt  mig.  Din 
Fader  er  kommen  hjem.  Der  er  Bud  fra  Køben- 
havn, at  Kong  Kristian  er  forraadt  og  fangen. 
Den  troeste  af  alle  hans  Mænd  sidder  hjemme  i 
Hytten  og  sørger.  Du  skal  se  hans  Sorg,  Anne- 
ken. Hvad  tror  du  han  siger,  naar  jeg  fortæller 
ham,  at  Sønnen  af  hans  Herres  Dødsfjende  har 
daaret  dig  i  Skoven  i  Dag." 

„Du  siger  ham  det  ikke,"  sagde  Anneken  og 
sled  for  at  komme  løs. 

Jeg  siger  ham  det,"  sagde  Munken.  ,Jeg  siger 
ham  det,  om  han  saa  dræber  baade  dig  og  mig 
og  Hertugen.  Hvad  gælder  Liv  og  Død  mod  din 
Sjæls  Salighed.  Kommer  du  i  den  Kætters  Vold, 
er  du  fortabt." 

„Du  siger  det  ikke,"  sagde  hun.  „Du  tør  ikke 
sige  det." 

Han  slap  hende  og  gik  henad  Stien. 

„Kom,  Anneken,  skal  du  se  mit  Mod,"  sagde  han. 

„Du  tør  ikke  sige  det,"  sagde  hun  igen.  „Du 
tør  det  ikke,  fordi  du  selv  begærer  mig  trods  dit 
hellige  Klosterløfte.  Du  er  ikke  anderledes  end 
Frants  og  Herremanden  i  Treide.  Tusindfold  værre 
er  du,  en  mensvoren  Munk." 

Broder  Jørgen  sank  sammen,  som  om  han  var 
slaaet  til  Jorden. 

„Anneken,"  sagde  han  blot. 

Men  hun  gik  forbi  ham  og  løb  hjem  uden  at 
se  sig  tilbage. 

Kaspar  Tomand  sad,  hvor  han  sad  før,  da  An- 
neken kom  løbende.  Hun  faldt  ned  foran  ham, 
slog  Armene  om  hans  Knæ  og  saa  ham  op  i  An- 
sigtet. 

,Jeg  mødte  Jørgen  i  Skoven,  Fader,"  sagde 
hun.  „Han  fortalte  mig  det,  der  volder  dig  Ve." 

Kaspar  nikkede,  men  sagde  ingenting.  Han  saa 
paa  hendes  glade,  unge  Ansigt,  der  passede  saa 
slet  til  hendes  medfølende  Ord,  og  han  gjorde  en 
Bevægelse  for  at  blive  fri  for  hende.  Men  hun 
holdt  ham  fast,  og  Taarerne  strømmede  af  hendes 
Øjne,  mens  hendes  Mund  lo. 

„Gaa  til  Sengs,  mit  Barn,"  sagde  han.  „I  Mor- 
gen maaske  ved  Solopgang  drager  vi  herfra." 

Hun  saa  pludselig  helt  forskrækket  ud  og  lod 
sine  Arme  falde. 

„I  Morgen  . . .,"  sagde  hun. 

„I  Morgen  eller  en  anden  Dag,"  sagde  han  og 
strøg  hende  over  Haaret.  „Du  siger  det,  som 
vilde  du  nødig  herfra.  Har  du  faaet  Hytten 
kær?" 

,Ja,"  sagde  hun.  „Aa,  ja,  ja.  Og  Skoven  og  Bro- 
der Jørgen.  Aldrig  nogen  Steder  bliver  jeg  saa 
glad  som  i  Anst." 

,Ja,  ja,"  sagde  Kaspar  træt.  „Kan  hænde  vi 
bliver  her  en  Stund  endnu.  Gaa  nu  og  læg  dig." 

Men  hun  blev  liggende,  og  hendes  Øjne  skin- 
nede gennem  Taarerne. 

„Du  skal  se.  Fader,  du  forvinder  din  Sorg,  og 

det  bliver  godt  for  os  alle.  De  giver  nok  Kong 
Kristian  fri  af  Fangenskabet.  Saa  kan  han  drage 
ud  i  Verden  og  finde  sig  et  andet  Rige." 

„Taabelige  Barn,"  sagde  Kaspar  Tomand. 

Saa  skød  han  hende  fra  sig.  Hun  gik  ind  i 
Hytten,  men  kom  ud  igen  og  snakkede.  Med 
Møje  fik  han  hende  til  at  gaa.  Som  hun  stod  i 
Døren  og  bød  ham  sidste  Gang  Godnat,  saa  han 
pludselig  skarpt  paa  hende. 

„Hvad  er  der  hændet  dig  i  Dag?"  sagde  han. 
„Du  ser  ikke  af  dine  Øjne,  som  du  plejer." 

„Hvad  skulde  der  hænde  mig,"  sagde  hun  og 
blev  ikke  en  Gang  rød.  „Jeg  har  vandret  i  Sko- 
ven og  plukket  Bær  og  dukket  mig  i  Aaen  og 
hørt  Fuglene  synge.  Saa  mødte  jeg  Jørgen,  der 
sagde,  at  du  var  bange  for  mig,  og  saa  gik  jeg 
hjem." 

Kaspar  nikkede  og  vinkede  med  Haanden,  at 
hun  skulde  gaa.  Han  hørte  hende  synge  derinde. 
Saa  blev  det  tyst,  og  han  kunde  atter  falde  hen  i 
sine  mørke  Tanker,  til  Broder  Jørgen  kom  med 
en  sær  hastig  Gang. 

„Er  Anneken  kommen?"  spurgte  Munken. 

„Hun  sover  derinde.  Jeg  mente,  du  talte  med 
hende  i  Skoven." 

,Jeg  gjorde  det,"  sagde  Jørgen.  „Jeg  syntes  ikke, 
hun  var,  som  hun  plejer.  Hun  sagde,  hun  havde 
badet  i  Aaen.  Blot  ikke  hun  har  faaet  Feber  af 
det  kolde  Vand." 

De  to  Mænd  gik  sammen  ind  i  Hytten.  Kaspar 
slog  Ild  og  tændte  en  Spaan  og  holdt  den  over 
hendes  Leje.  De  bøjede  sig  frem  og  saa  paa  hende. 

Den  største  i  Landet  5 

Hun  sov  sødt  og  tungt  med  Smil  paa  Munden. 
Kaspar  og  Munken  saa  i  hinandens  sorgfulde 
Øjne.  Saa  slukkedes  Spaanen,  og  de  gik  til  Ro. 


SYVENDE  KAPITEL. 


Broder  Jørgens  Ydmygelse. 

Anneken  stod  op  før  Daggry.  Kaspar  Tomand 
sov  endnu,  men  Munken  var  borte.  Udenfor  Dø- 
ren traf  hun  ham.  Han  stod  og  ventede  paa 
hende. 

„Tænker  du  paa,  at  du,  kan  hænde,  ikke  mere 
kommer  tilbage  til  Hytten,"  sagde  han. 

Anneken  havde  ikke  tænkt  derpaa,  og  nu  da 
hun  gjorde  det,  syntes  det  hende  en  lille  og  lige- 
gyldig Sag. 

„Har  du  budt  din  Fader  Farvel,"  sagde  han. 

„Han  sover,"  sagde  Anneken.  „Og  jeg  vil  ikke 
vække  ham." 

„Anneken,"  sagde  han.  „Kan  du  tilgive  mig, 
som  jeg  var  i  Gaar?" 

„Det  har  jeg  glemt,"  sagde  hun  og  rakte  ham 
sin  Haand. 

Han  trykkede  den  saa  heftigt,  at  det  gjorde 
ondt,  og  vilde  ikke  slippe  den. 

„Maa  jeg  følge  dig  til  Kolding  i  Dag,  Anneken?" 

bad  han.  Jeg  er  en  anden  Mand,  end  jeg  var  i 
Gaar.  Det  var  sandt,  som  du  sagde,  Anneken.  Jeg 
har  været  en  stor  Synder,  men  i  Nat  har  jeg 
kæmpet  og  angret  og  nu  er  det  forbi.  Du  kan 
lide  paa  mig  nu.  Jeg  skammer  mig  ved  min 
Brynde  og  falder  dig  aldrig  mere  til  Besvær," 

Anneken  rystede  paa  Hovedet. 

„Du  skal  blive  her,"  sagde  hun.  Jeg  gaar 
helst  alene.  Sig  Fader,  at  jeg  er  i  Skoven  og 
plukker  Bær  og  gaar  derfra  til  Erik  Judes.  Kom- 
mer jeg  saa  ikke  mere  hjem,  da  kan  du  sige 
ham,  hvad  du  vil.  Jeg  skal  siden  selv  skrive  ham 
til  og  sige  ham  tusind  Tak  for  det  gode,  han  gav 
mig." 

„Anneken  ..." 

Munken  strakte  Armene  imod  hende,  men  hun 
var  allerede  et  Stykke  fra  Hytten,  vinkede  med 
Haanden  og  forsvandt  saa  ad  den  Sti,  de  havde 
vandret  saa  tidt. 

Broder  Jørgen  satte  sig  paa  Dørtrinet  og  biede. 
Da  Kaspar  Tomand  kom,  sagde  han,  hvad  Anne- 
ken havde  bedt  ham  om,  og  straks  derefter  løb 
han  ad  Stien  efter  hende.  Han  vidste  godt  nok, 
hvor  Bærrene  groede,  og  traf  hende  ogsaa  derude. 

„Bliv  ikke  vred.  Anneken,"  sagde  han.  ,Jeg 
kunde  ikke  lade  dig  fare  alene.  Kan  hænde,  vi 
aldrig  mere  ses,  og  hvad  Synd  og  Djævelskab  der 
saa  har  været  i  min  usle  Krop,  du  er  mig  saare 
kær,  og  jeg  vil  aldrig  glemme  dig." 

Anneken  svarede  ikke,  men  blev  ved  at  plukke 
Bærrene.  Munken  lagde  sig  paa  Knæ  ved  Siden 
.af  hende  i  Græsset  og  hjalp  hende.  Saa  ydmyg 

var  hans  Mund  og  hans  Blik,  saa  flittig  søgte 
han  efter  de  røde  Bær,  at  Anneken  rørtes. 

„Gaa  hellere  hjem,  Broder  Jørgen,"  sagde  hun. 
„Det  volder  dig  alene  Sorg  og  gavner  ingen  af 
os.  Du  har  din  Vej,  og  jeg  har  min,  og  om  vi 
ogsaa  mødes  en  Gang,  har  vi  ikke  mere  at  tale 
om.  Jeg  skylder  dig  Tak,  som  jeg  skylder  Fader 
Tak.  Men  dette,  som  er  kommet  til  mig,  er  større 
end  noget  andet.  Større  end  min  Villie.  Jeg  kan 
ikke  andet,  jeg  gaar  til  Slottet,  og  jeg  gaar  der 
gladere  end  nogen  anden  Gang,  jeg  gik  i  mine 
Dage." 

Hun  tog  Krukken  af  hans  Haand.  Den  var 
næsten  fuld. 

„Nu  er  det  nok,"  sagde  hun.  „Nu  gaar  jeg. 
Farvel  Broder  Jørgen." 

Han  sagde  ikke  noget  til  det,  men  gik  ved  hen- 
des Side,  nikkede  til  hende  og  smilte  med  sit 
bitre  Smil  og  Øjnene  fulde  af  Taarer. 

„Du  gaar  din  Kaas,  Anneken,"  sagde  han.  „Det 
er  som  du  siger.  Og  jeg  kan  ikke  standse  dig. 
Ikke  fordi  din  Kaas  er  god,  eller  fordi  jeg  ikke 
ved,  hvordan  jeg  skulde  vare  dig  mod  Ulykken, 
der  kommer,  men  alene  fordi  jeg  har  syndet  mod 
dig  og  mod  mit  hellige  Løfte.  Jeg  ved  Ordene, 
Anneken,  men  de  vilde  kvæle  mig,  om  jeg  sagde 
dem,  saa  tynget  er  jeg  af  min  Synd  og  min 
Uværdighed.  Aldrig  kommer  jeg  over  det,  som 
her  er  hændet  mig.  Ingen  Anger  og  Pønitense, 
ingen  Pilgrimsgang  paa  mine  saare  Fødder,  ingen 
Bønner  og  ingen  Strimer  paa  min  blodige  Ryg 
kan  slette  Mindet  om  den  Synd,  jeg  har  begaaet. 

Er  der  ogsaa  Tilgivelse  for  min  brødefulde  Attraa, 
saa  er  ingen  Anger  svær  nok  og  ingen  Straf  stor 
nok,  fordi  jeg  har  myrdet  Tilliden  i  din  unge 
Sjæl.  I  denne  Time  skulde  jeg  været  din  Vogter 
og  din  Frelser.  Jeg  skulde  have  revet  dig  ud  af 
Syndens  og  Satans  Garn  ved  mine  Bønner  og 
ved  min  Kærlighed  og  min  Vrede.  Men  jeg  er 
kun  en  ussel  Kødets  Træl,  hundredefold  ringere 
end  du,  som  ingen  Løfte  har  gjort." 

Anneken  led  ved  at  høre  ham  tale  og  vilde 
gerne  sige  ham  et  Trøstens  Ord,  men  kunde  in- 
gen finde.  Hun  fortnede  sin  Gang,  for  at  det  des 
før  kunde  faa  Ende.  Han  bad,  at  han  maatte  bære 
Krukken  for  hende,  og  hun  gav  ham  den.  Men  da 
han  blev  ved  at  tale  om  det,  bad  hun  ham  tie  stille. 

„Dine  Ord  gør  mig  Ve,"  sagde  hun. 

Han  standsede  og  saa  hende  spejdende  i  Øjnene. 

„Gaar  mine  Ord  dig  til  Hjertet?"  sagde  han 
ivrig.  „Angrer  du  Synden,  du  vil  begaa?  Skal  den 
Naade  vederfares  mig  trods  min  Uværdighed,  at 
jeg  frelser  dig  fra  det  yderste?" 

Han  var  helt  aandeløs  af  Haab  og  Angst,  satte 
Krukken  med  Bærrene  paa  Jorden  og  famlede 
efter  hendes  Haand.  Men  hun  saa  forundret  paa 
ham. 

„O,  nej,  nej,  nej,"  sagde  hun  og  gik  til. 

Jeg  skal  tie,  Anneken,"  sagde  han  og  tog  Kruk- 
ken og  vandrede  ved  hendes  Side. 

Omsider  naaede  de  Munkeborg  Bakke. 

„Mindes  du,  da  vi  var  her  sidst?"  spurgte  han. 
„Da  fortalte  jeg  dig  Legenden  om  den  hellige 
Nicolaus." 

Jeg  mindes  det,"  sagde  hun.  Jeg  takker  dig 
for  den  og  mange  andre  skønne  Historier,  Men 
nu  siger  jeg  dig  Farvel.  Mit  Hjerte  længes  der- 
hen, hvor  jeg  skal,  og  nu  vil  jeg  helst  gaa  ene. 
Vend  hjem  til  Hytten  og  vær  god  mod  Fader. 
Og  drag  saa  til  Rom,  som  du  har  tænkt  paa, 
langt  hellere  i  Dag  end  i  Morgen.  Det  er  det 
bedste  for  dig,  og  hvordan  det  saa  gaar  mig,  vil 
jeg  helst,  at  du  er  borte,  naar  jeg  kommer." 

Hun  tog  Krukken  fra  ham.  Han  kastede  sig 
paa  Knæ,  greb  fat  i  hendes  Skørt  og  pressede  sit 
Ansigt  mod  det. 

„Gaa  ikke,  Anneken,  gaa  ikke,  gaa  ikke,"  støn- 
nede han. 

Men  hun  gjorde  sig  lempelig  fri  af  hans  Haand 
og  gik  uden  flere  Ord  ad  Skrænten  ned  mod 
Byen. 


OTTENDE  KAPITEL. 


Hertug  Kristian. 

Anneken  undveg  med  Nød  og  Næppe  Frants 
Jude  paa  Nørregade.  Hun  gik  over  Vindebroen 
og  gennem  den  høje  Port  uden  at  nogen  standsede 
hende.  Skildvagterne  stod  med  deres  Hellebarder 
i  Armen  og  betragtede  den  Strøm  af  Mennesker, 
som  flød  gennem  Porten. 

Der  var  Jægerdrenge  med  Hundekobler,  Terner 
og  Svende  fra  Slottet  og  de  adelige  Herskaber, 
som  boede  i  Staden,  Bodsvende,  som  bragte  Va- 
rer til  den  kongelige  Husholdning,  Staldkarle  og 
Krigsfolk.  En  af  dem  tog  hende  under  Hagen  og 
sagde  hende  et  uhøvisk  Ord.  Hun  sprang  fra 
ham  og  stod  saa  midt  i  Slotsgaarden. 

Hun  havde  ingensinde  været  der  før  og  vidste 
ikke,  hvor  Stegerset  laa.  Rolig  søgte  hendes  Øje 
langs  de  fire  høje  Mure,  hvis  Ruder  stirrede  ned 
paa  hende.  Højt  oppe  stak  en  Herre  med  Fjer- 
hat Hovedet  ud  af  en  aaben  Rude  og  nikkede  til 
hende.  Men  det  var  ikke  ham. 

Saa  kom  Slottets  Forvalter,  Jes  "Wolff,  trippende 
lige  hen  imod  hende.  Han  havde  været  en  Gang 
hos  hendes  Fader  i  Hytten,  og  hun  vilde  undgaa 
ham.  Men  det  var  for  sent,  og  hun  saa  straks,  at 
han  ikke  genkendte  hende. 

„Hvad  har  du  dér,  min  Snut,"  sagde  han. 

,Jordbær,"  sagde  hun  og  nejede. 

„Giv  hid,  lad  mig  se." 

Han  stak  Haanden  i  Krukken  og  tog  en  Nævefuld. 

„Det  er  til  Hertugen,"  sagde  hun. 

„De  er  gode,"  sagde  han  og  smaskede.  „Se 
ikke  saa  forskrækket  ud,  mit  Barn.  Der  gaar  en 
god  Del  i  min  Mund  af  det,  som  er  bestemt  for 
Hertugens.  De  høje  Herrer  kan  ikke  æde  det 
hele.  Saa  sprak  de.  Men  gaa  du  kun.  Dér  henne 
er  Stegerset." 

Hun  gik  efter  hans  Vink  og  stod  saa  i  en 
mÉgtig  hvælvet  Hal  med  Søjler  og  store  Vinduer 
til  begge  Sider. 

Aldrig  havde  hun  set  saa  stor  en  Hal  og  aldrig 
saa  mange  Mennesker  og  saa  travle.  De  løb  mel- 
lem hinanden  og  lo  og  skreg,  alt  imens  de  rørte 
i  Gryder  og  Potter  og  tumlede  med  Pander  og 
Fade  og  drejede  Stege  paa  mægtige  Spid.  Ilden 
flammede  baade  her  og  der,  det  knitrede  og  sy- 
dede og  braste.  Røgen  drev  under  Loftet  og  ud 
gennem  de  aabne  Ruder. 

Anneken  stod  indenfor  Døren  og  saa  og  holdt 
sin  Krukke  fast  i  Favnen.  Hun  vidste  ikke,  hvem 
hun  skulde  henvende  sig  til,  og  ingen  saa  til 
hende.  Saa  blev  der  pludselig  stille.  I  Døren  oppe 
i  Hjørnet  stod  paa  Vindeltrappens  nederste  Trin 
en  Herre  med  Kaarde  ved  Siden  og  Fjerbaret. 
Det  maatte  være  Køgemesteren,  tænkte  hun,  efter 
den  Ærbødighed,  hvormed  de  skottede  til  ham. 
Og  da  han  skred  gennem  Hallen  med  værdige 
Skridt,  traadte  hun  frem  og  nejede  dybt. 

,Jeg  bringer  Jordbær  til  Hertugen,"  sagde  hun. 
„Hans  Naade  bød  mig  bære  dem  hid.  Han  vilde 
selv  give  mig  min  Løn." 

Kogemesteren  kneb  det  ene  Øje  sammen  og  saa 
op  og  ned  af  hende,  saadan  at  hun  blev  rød. 

„Hertugen  hedder  ikke  Hans  Naade,  min  Snut," 
sagde  han.  „Saadan  hedder  alene  Kongen,  som  er 
paa  Gottorp  og  syg,  saa  han  æder  ingen  Jordbær. 
Hans  kongelige  Højhed  hedder  Hertugen,  som 
Himlen  være  lovet  er  frisk  som  en  Fisk.  —  Hvor 
talte  du  med  ham?" 

„I  Skoven  ved  Anst,"  sagde  Anneken  og  nejede 
paany. 

„Aha,"   sagde   Køgemesteren   og  saa   dybsindig 

ud.  „Det  var  i  Gaar  paa  Jagten.  Stort  andet  end 
disse  Jordbær  har  Hans  kongelige  Højhed  heller 
ikke  nedlagt.  Vi  maatte  skikke  Bud  til  Staden 
efter  Vildt." 

Anneken  nejede  igen  og  holdt  fast  paa  sin 
Krukke. 

„Det  er  dristigt  gjort  af  saadan  en  køn  lille 
Pige  at  vove  sig  op  paa  Slottet,"  sagde  Køge- 
mesteren. „Tak  du  din  Gud,  at  Hertugen  er  en 
ærbar  Herre  af  strenge  Sæder,  siden  han  formæ- 
lede sig.  Nu  skal  jeg  bringe  ham  dine  Bær.  Saa 
kan  du  bie  paa  Besked.  Forinden  du  gaar  hjem, 
kan  du  se  op  til  mig  paa  mit  Kammer,  som  er 
her  ovenfor  Trappen." 

Han  tog  Jordbærrene  og  gik  den  Vej,  han  var 
kommet. 

Anneken  satte  sig  paa  en  Bænk,  der  stod,  og 
dér  sad  hun  Time  efter  Time.  Larmen  om  hende 
steg  og  sank.  Den  kongelige  Anretning  var  færdig 
og  blev  baaren  op.  Køgesvendene  spiste  og  gav 
hende  med  af  deres  Overflod,  spurgte  hende  ud 
og  lo  af  hendes  frejdige  Svar.  Saa  gav  de  sig  i 
Lag  med  Forberedelserne  til  næste  Maaltid.  Køge- 
mesteren kom  paany  spadserende,  uddelte  sine  Be- 
falinger, dadlede  og  roste  og  saa  ikke  til  hende. 
Hun  sad  paa  Bænken  og  biede,  og  der  var  ingen 
Tvivl  i  hendes  unge  Hjerte. 

Da  Køgemesteren  kom  medjordbærrene  til  Her- 
tugens Forgemak,  blev  han  standset  af  Klavs  Kam- 
mersvend. 

„Rigens  Hovmester  er  derinde,"  sagde  Klavs. 

„Det  er  disse  Jordbær,"  sagde  Køgemesteren  og 

satte  Krukken  paa  Bordet.  „Og  saa  en  Pige  fra 
Anst,  skøn  som  bare  Fanden  og  dum  som  en 
Gaas." 

„En  Pige?"  sagde  Klavs  og  smækkede  med 
Tungen.  „Ak  ja,  det  var  de  Tider.  Mindes  I  en 
Jul  paa  Segeberg,  hvor  vi  havde  tre  Friller  ind- 
logerede paa  Slottet  paa  samme  Gang?" 

„Om  jeg  mindes  den,"  sagde  Køgemesteren  og 
løftede  Øjnene  mod  Loftet.  „Den  Gang  var  der 
Moro  ved  Hoffet.  Nu  er  her  ikke  andet  end  Dyd 
og  Elendighed." 

Han  gik.  Kammersvenden  stak  Haanden  ned  i 
Krukken  og  aad  af  Bærrene  og  blev  ved,  indtil 
Døren  til  Hertugens  Gemak  gik  op,  og  Rigens 
Hovmester,  Hr.  Mogens  Gjøe,  viste  sig.  Han  gik 
hen  til  Klavs  og  talte  sagte  med  ham  og  aad 
imens  af  Bærrene  uden  at  tænke  derover. 

Der  kom  andre  Herrer,  som  fik  Foretræde  hos 
Hertugen  og  gik  bort  igen.  Hans  kongelige  Høj- 
hed satte  sig  ved  Taflet  og  rejste  sig  derfra,  ha- 
stigere end  han  plejede.  De  saa  alle,  at  hans 
Pande  var  mørk,  og  han  talte  kun  lidt.  Først  ud 
paa  Eftermiddagen  kom  Kammersvenden  i  Tanker 
om  Krukken,  der  stod  paa  Bordet  og  var  tømt 
langt  over  Hælvten. 

„Her  er  en  Pige  fra  Anst  med  Jordbær,"  sag- 
de han. 

Hertugen  sad  og  læste  i  et  stort  Dokument. 
Han  saa  op  og  forstod  ikke.  Saa  glimtede  det  i 
hans  Øjne. 

„Anneken,"  sagde  han. 

„Saadan   kalder  hun   sig,"   sagde   Klavs.   „Hun 

paastaar,  hun  vil  tale  med  Eders  kongelige  Høj- 
hed. Køgemesteren  er  hel  fortumlet  over  hendes 
Skønhed.  Jeg  har  selv  kigget  i  Stegerset  og  set, 
at  hun  er  saare  fager." 

Hertug  Kristian  smilte  over  Kammersvendens 
Fripostighed.  Han  var  gammel  i  Gaarde  og  hav- 
de forkortet  ham  mangen  ledig  Stund  med  sin 
Skæmt. 

„Skal  jeg  føre  Pigen  ind?" 

Hertugen  rejste  sig  og  gik  hen  til  Ruden  og 
saa  ud  over  Slotssøen.  Han  havde  ikke  tænkt 
paa  Anneken  siden  Mødet  i  Skoven  og  havde 
mest  Lyst  til  at  lade  hende  gaa  igen.  I  de  syv 
Aar  han  havde  været  formælet,  havde  han  været 
sin  Gemalinde  tro  og  ganske  afholdt  sig  fra  de 
lystige  Eventyr,  hvorpaa  hans  Ungdom  havde 
været  rig  nok.  Hans  Hoved  var  træt  af  vigtige 
Statssager,  der  havde  beskæftiget  ham  fra  Mor- 
genstunden. Saa  kunde  han  ogsaa  hvert  Øjeblik 
vente  Bud,  der  kaldte  ham  til  Gottorp,  hvor  Kon- 
gen laa  farlig  syg. 

Han  tog  en  Dukat  af  Lommen  paa  sin  Fløjls- 
vams  og  kastede  den  paa  Bordet. 

„Bring  Pigen  den,  og  lad  hende  gaa,"  sagde 
han. 

Men  i  det  samme  saa  han  for  sig  Aaen,  der 
randt  mellem  Buske  og  Siv,  og  Anneken,  der  sad 
i  Græsset  i  sin  fattige  Særk  med  det  gyldne 
Spange  paa  Barmen.  Han  saa  hendes  blaa  og 
glade  Øjne,  som  de  stirrede  paa  ham.  Han  saa 
hendes  Angst,  da  han  greb  hende  og  vilde  drage 
hende  til  sig.  Han  hørte  hendes  troskyldige  Stem- 

me,  da  hun  fortalte  om  Hytten  i  Anst.  Han  følte 
hendes  røde  Mund  paa  sin  og  blev  varm  om 
Hjertet. 

„Ak  Herre,  hun  er  saa  fager,"  sagde  Klavs  i 
en  ynkelig  Tone.  „Det  er  Synd  at  lade  hende 
gaa  mellem  alle  Hofsinderne.  Køgemesteren  lok- 
ker hende  op  paa  sit  Kammer." 

„Før  Pigen  hid,"  sagde  Hertug  Kristian. 

Han  sagde  det  med  et  Ansigt  saa  alvorligt,  som 
om  han  afgjorde  Rigets  Skæbne,  og  Klavs  vovede 
ikke  heller  et  Smil,  men  bøjede  sig  dybt,  tog  Du- 
katen  og  forsvandt. 

Saa  stod  Anneken  i  Gemakket  paa  bare  Fød- 
der i  sit  lappede  Skørt  og  den  grove  Særk  med 
Guldspanget.  Hun  saa  sig  om,  til  hendes  Blik 
fandt  Hertugen,  der  stod  med  Ryggen  mod  Vin- 
duet og  Armene  foldede  over  Brystet.  Saa  nejede 
hun  og  smilte  og  blev  rød  og  glad. 

„Vel  mødt  igen,  Anneken,"  sagde  Hertugen. 
„Men  hvor  er  dine  Jordbær?" 

.J^g  g2v  dem  til  Køgemesteren,"  sagde  hun. 
„De  staar  her  udenfor." 

Hun  løb  til  Døren  og  aabnede  den  saa  rask, 
at  Klavs  trillede  henad  Gulvet.  Hertugen  hørte 
ham  falde  og  forstod.  Han  lo  højt  og  lo  endnu, 
da  hun  stod  foran  ham  med  Krukken,  fulgt  af 
Klavs,  der  saa  ud  som  selve  den  onde  Samvittig- 
hed. 

„Men  Krukken  er  jo  næsten  tom.  Anneken," 
sagde  Hertugen. 

„Hr.  Jes  aad  af  dem  i  Gaarden,  endda  jeg  for- 
bød ham  det,"  sagde  Anneken. 

„Rigens  Hovmester  tog  tre  Haandfulde,  mens 
han  dvælede  i  Forgemakket,"  sagde  Klavs. 

„Og  Klavs  Kammersvend  har  kortet  sig  Tiden 
med  Resten,"  sagde  Hertugen  og  lo  mere  endnu. 
„Der  ser  du.  Anneken,  hvordan  det  gaar  Fyrsterne. 
Tag  Krukken  Klavs,  og  tøm  den  med  Helsen.  Det 
sømmer  sig  ikke,  at  jeg  æder  dine  Levninger." 

Klavs  gik  med  Krukken. 

„Saa  fik  jeg  heller  ingen  Jordbær  denne  Gang, 
Anneken,"  sagde  Hertugen. 

„Jeg  skal  gaa  og  plukke  nye  i  Skoven,"  sagde 
hun. 

Han  nikkede.  Saa  tog  han  hendes  Haand  og 
gik  hen  til  den  store  Armstol,  der  stod  foran 
Bordet.  Han  satte  sig  og  vilde  drage  hende  paa 
sit  Knæ.  Men  hun  faldt  ned  paa  Gulvet  og  laa 
der  og  saa  op  paa  ham,  mens  han  strøg  hende 
over  Haaret  med  sin  Haand. 

„Er  I  Hertug  Kristian?"  sagde  hun. 

„Ham  selv,"  svarede  han.  „Hvad  begærer  du 
saa  for  dine  Jordbær,  som  jeg  ikke  smagte?" 

Anneken  saa  paa  ham,  og  hendes  Blik  var  saa 
dybt,  at  han  forvirredes. 

„Som  du  ser.  Pige,"  sagde  han.  „Ingen  Tid  i 
mit  Liv  saa  jeg  i  saadanne  Øjne." 

Anneken  lo  af  Lykke,  men  saa  blev  hun  plud- 
selig alvorlig  igen. 

„Maa  jeg  bede.  Herre?"  sagde  hun. 

Hertugen  nikkede. 

„Ak,  om  I  formaar  noget  hos  Kongen,  eders 
Fader,  da  vil  I  opfylde  min  Bøn,"  sagde  hun. 
„Endda  jeg  knap  tør  sige  den." 

„Kongen  min  Fader  er  syg  og  syg  til  Døden," 
sagde  Hertugen. 

„Da  bliver  I  selv  Konge,"  sagde  hun  glad. 

„Det  ved  ingen,"  sagde  Hertug  Kristian.  „Som- 
me mener  jo,  og  somme  nej.  Selv  skøtter  jeg  ikke 
stort  om  at  herske  over  de  stridige  danske." 

,Jo,  jo,"  sagde  Anneken  og  klappede  i  Hæn- 
derne. ,Jeg  ved  det.  I  bliver  Konge,  og  da  kan  I 
opfylde  min  Bøn." 

„Hvad  beder  du  om?" 

„Giv  den  fangne  Kong  Kristian  fri,"  sagde  An- 
neken og  slog  sine  Arme  om  hans  Knæ.  „Lad 
ham  drage  af  Riget  med  Fred.  Det  var  dog  hans 
en  Gang  med  Rette,  og  han  vil  visselig  ikke  fejde 
mere  paa  Eder,  om  I  nu  giver  ham  fri." 

Hertug  Kristian  stirrede  maalløs  paa  hende. 

„Ved  min  Sjæls  Salighed,"  sagde  han.  „Dette  er 
en  Statsmandsvisdom,  som  jeg  ikke  havde  ventet." 

Saa  brast  han  i  en  Latter,  saa  Taarerne  kom 
ham  i  Øjnene. 

„Du  lille  Pige  fra  Anst,"  sagde  han. 

Han  tog  hendes  Hoved  mellem  sine  Hænder 
og  kyssede  hende.  Anneken  straalede  og  lo.  Saa 
bad  han  hende  fortælle,  hvor  hun  vidste  det  fra, 
at  Kong  Kristian  var  fangen,  og  hvorfor  hun  øn- 
skede ham  fri.  Hun  fortalte  det  altsammen. 

„I  vil  ikke  forraade  Fader,"  sagde  hun. 

„Visselig  vil  jeg  ikke  det,"  sagde  Hertugen. 
„Men  lad  ham  se  til,  at  han  ikke  forraader  sig 
selv.  Det  ser  ilde  ud  for  Kong  Kristians  Tilhæn- 
gere for  Tiden,  og  selv  slipper  han  næppe  nogen 
Sinde  af  Sønderborg  Taarn." 

„I  kunde,  om  I  vilde,"  sagde  Anneken. 

„Du  ved  kun  lidt,  hvad  du  siger.  Anneken," 
sagde  han.  „Kongens  Hænder  er  bundne,  og  jeg 
er  endda  ikke  Konge  endnu." 

„Om  I  bad  Eders  Fader  derom,  da  gjorde  han 
det,"  sagde  Anneken. 

Hertugen  rystede  paa  Hovedet.  Hans  Ansigt 
blev  helt  alvorligt  og  mørkt.  Lempeligt  løste  han 
sine  Knæ  af  hendes  Arme,  stod  op  og  gik  frem 
og  tilbage  i  Gemakket. 

„Du  sagde  det  nys,  at  min  Fader  havde  faaet 
Riget  med  Urette,"  sagde  han.  „Visselig  mener 
mange  som  du.  Jeg  er  ikke  sat  til  at  dømme  min 
Fader.  Men  ved  du,  at  om  det  sker,  som  du 
beder,  da  dømmer  du  Danmarks  Rige  af  min 
Haand?  Kong  Kristian  er  hævngerrig  og  grum. 
Havde  han  i  denne  Stund  Fader  og  mig  i  sin 
Haand,  da  sprang  vore  Hoveder  paa  Blokken." 

Anneken  sagde  ingenting,  men  laa  foran  Stolen 
og  fulgte  ham  med  Øjnene.  Han  blev  ved  at  van- 
dre over  Guldet. 

Saa  stod  han  pludselig  stille  og  saa  paa  hende 
og  kom  igen  til  at  le. 

Jeg  tænker  ikke.  Rigens  Hovmester  havde  ædt 
saa  groft  af  Bærrene,  om  han  havde  kendt  din 
Pris,"  sagde  han.  „Kom,  Anneken,  skal  du  se." 

Han  satte  sig  i  Armstolen  og  tog  hende  paa 
sit  Knæ.  Saa  tog  han  et  stort  Dokument,  der  laa, 
og  holdt  det  foran  hendes  Ansigt. 

„Om  nu  du  kunde  tyde  Skrift,  Anneken,  da 
kunde  du  se  det,"  sagde  han.  „Se  disse  Segl,  som 
hænger  ved.  Det  er  Rigens  Raads,  de  danske  og 

de  holstenske  og  Kongens  og  mit.  Her  har  vi 
bundet  os  under  Haand  og  Segl  til  ingen  Sinde  at 
slippe  Kong  Kristian  af  Taarnet." 

Anneken  tog  Dokumentet  af  hans  Haand  og 
begyndte  at  læse  det  med  klar  Røst. 

„Guds  Død  og  Pine,"  sagde  Hertug  Kristian 
og  sank  tilbage  i  Stolen.  „Er  du  en  Troldkvinde 
Anneken.  Hvem  lærte  dig  at  læse?" 

„Det  gjorde  Broder  Jørgen,"  sagde  Anneken 
glad.  ,Jeg  kan  ogsaa  prente  Skrift,  og  jeg  har 
læst  Legenderne  om  alle  de  hellige  Mænd  og 
Kvinder." 

Han  løste  hendes  Fletninger  og  viklede  dem 
om  sine  Hænder. 

„Anneken,"  sagde  han.  „Det  bedrøver  mig,  at. 
du  er  hildet  i  de  papistiske  Vildfarelser.  Jeg  vil 
give  dig  en  god  luthersk  Lærer,  som  kan  oplade 
dine  skønne  Øjne  for  Evangeliets  Lys." 

Hun  lagde  sine  Arme  om  hans  Hals. 

„Herre,  vil  I  ikke  lære  mig  det  selv,"  sagde 
hun.  „Eders  Tro  skal  være  min  Tro." 

Hertugen  kyssede  hendes  Mund  og  hendes 
Øjne. 

„Anneken,  Anneken,"  sagde  han.  „Du  kunde 
fange  Kejseren  i  din  Enfold," 

Døren  gik  op.  Klavs  Kammersvend  stod  paa 
Tærskelen  og  bøjede  sig  dybt. 

„Hvad  vil  du?"  spurgte  Hertugen  rasende  og 
skød  Anneken  fra  sig. 

„Lensmanden  begærer  Foretræde  i  en  vigtig 
Sag,"  sagde  Klavs. 

Hertugen  vinkede  med  Haanden,  og  han  gik. 

„Kom  Anneken,"  sagde  Hertug  Kristian  og  tog 
hendes  Haand.  „Bliv  i  mit  Sovegemak,  til  Lens- 
manden er  gaaet.  Der  ligger  en  god  luthersk  Bog, 
du  kan  læse  i,  om  Tiden  bliver  dig  lang." 


NIENDE  KAPITEL. 


Forbi. 

Det  var  Midnat,  da  Anneken  forlod  Koldinghus. 

Klavs  Kammersvend  førte  hende  til  Porten,  og 
Vindebroen  blev  nedhisset  for  hende.  Hun  stod 
paa  den  anden  Bred  af  Slotsgraven  og  hørte  Læn- 
kerne rasle,  da  de  drog  den  op  igen. 

Og  som  hun  stod  der,  lød  der  Hestetrampen, 
og  en  Rytter  kom  farende  paa  en  skummende 
Hest.  Han  blæste  i  et  Horn.  Broen  gik  ned  igen, 
og  han  red  over  den  i  Firspring.  Anneken  gik 
igennem  den  sovende  By.  Det  var  lys  Sommer- 
nat, og  hun  kunde  se,  som  var  det  midt  paa  Da- 
gen. Hun  stod  stille  udenfor  Erik  Judes  Hus  i 
Søndergade.  Der  sov  de  inde  og  vidste  intet  om 
hendes  Lykke. 

Hun  blev  pludselig  tung  om  Hjertet,  for  hun 
kom  til  at  tænke  paa  Hytten  i  Anst,  paa  Faderen, 
som  intet  maatte  vide,  og  paa  Broder  Jørgen,  som 
vidste  alt,  og  hvem  det  voldte  saa  stor  en  Sorg. 

Den  største  i  Landet  6 

Hun  vilde  ønske,  hun  kunde  gøre  ham  glad.  Ak, 
om  hun  kunde  gøre  alle  Mennesker  glade  i  den- 
ne Nat. 

Hun  gik  gennem  Sønderport  og  over  Broen  og 
satte  sig  paa  Aaens  anden  Bred.  Der  sad  hun 
længe  og  lyttede  til  Fuglene,  som  begyndte  at 
pippe  i  Buskene. 

Hun  øste  Vand  af  Aaen  i  sin  hule  Haand  og 
drak.  Hun  løb  op  paa  Skrænten,  der  var  fuld  af 
røde  Jordbær  og  spiste  dem  og  kom  til  at  tænke 
paa  Hertugen,  der  ingen  Bær  kunde  faa.  Saa  lo 
hun  højt,  gik  ned  til  Bredden  igen  og  satte  sig 
der  med  Benene  i  det  strømmende  Vand  og  sang 
sagte  og  længe. 

Hun  vilde  ikke  til  Anst  i  Dag. 

Hertugen  havde  sagt  til  hende,  at  hun  skulde 
komme  igen  til  Middag  med  Bær.  Det  var  hans 
Afskedsord,  og  de  klang  hele  Tiden  i  hendes  Øre: 

„Anneken . . .  kom  igen.  Anneken,  i  Morgen  den 
Dag  og  glem  ikke  Bærrene,  du  lovede  mig.  Men 
lad  ingen  i  Verden  det  vide." 

Hun  opdagede  forskrækket,  at  hun  havde  glemt 
sin  Krukke  paa  Slottet.  Saa  maatte  hun  ind  i 
Staden  og  købe  en  ny,  men  det  hastede  ikke. 
Ingen  af  Boderne  var  aabne  endnu.  Hun  kom  i 
Tanker  om,  at  hun  havde  ingen  Penge.  Erik  Ju- 
des  var  det  eneste  Sted,  hvor  de  vilde  borge 
hende,  og  dér  turde  hun  ikke  gaa.  Saa  følte  hun 
Herremandens  Spange  paa  sit  Bryst  og  gav  et 
Skrig  af  Glæde. 

Det  vilde  hun  give  for  Krukken.  Hjertens  gerne 
vilde  hun  give  det. 

Dagen  dæmrede  smaat  i  Øst,  og  Fuglene  sang 
stærkere  til.  Anneken  lagde  sig  tilbage  i  Græsset 
med  Armene  under  Hovedet.  Hun  saa  mod  Søn- 
derbro, som  var  lige  ved  hende,  og  bag  den  løf- 
tede Slottet  sig,  stort  og  mørkt  og  herligt. 

Hun  tænkte,  nu  sov  han.  Eller  om  han  laa 
vaagen  og  mindedes  deres  Kys  .  .  . 

Hun  var  selv  søvnig  og  sov  pludselig  ind  med 
Smil  paa  Mund  og  det  gyldne  Spange  i  Haanden. 

En  Time  efter  vaagnede  hun,  satte  sig  over 
Ende  med  et  Sæt  og  gned  sine  Øjne.  Spanget 
rullede  fra  hende  og  faldt  i  Aaen,  hun  bøjede  sig 
frem  for  at  gribe  det,  men  saa  dundrede  Sønder- 
broen under  Hestehove.  Hun  saa  op  og  saa  en 
Skare  Ryttere,  som  red  af  Byen  i  skrapt  Trav. 

Forrest  red  Hertugen.  Hun  kendte  ham  straks, 
endda  han  var  hyllet  i  en  stor  Kappe,  og  hans 
Ansigt  var  halvt  skjult  af  Fjeren,  som  nikkede 
fra  hans  Hat.  Han  saa  stift  hen  for  sig,  og  hans 
Ansigt  var  mørkt. 

Anneken  sprang  op  og  bredte  sine  Arme  ud. 
Hun  vilde  raabe,  men  vidste  ikke,  hvad  Navn 
hun  skulde  give  ham,  og  Skriget  døde  i  hendes 
Strube. 

Saa  var  han  og  Følget  borte  bag  Træerne. 

Anneken  løb  til  Broen  og  henad  Vejen  efter 
dem.  Men  Vejen  drejede  straks  ved,  og  de  var 
ikke  at  øjne.  Hun  blev  staaende  og  lyttede  og 
hørte  Hestenes  Trampen.  Hun  løb  et  Stykke  ad 
Vejen  igen  og  standsede  paany. 

Nu  blev  Larmen  svagere  ...  nu  var  det  gan- 
ske tyst. 

6* 

Og  inde  fra  Byen  ringede  St.  Nicolaus'  Klok- 
ker Dagen  ind. 

Anneken  spurgte  Brovogteren,  men  han  var 
døv,  og  hun  kunde  ikke  raabe  ham  op.  Hun  gik 
langsomt  op  gennem  Søndergade.  Udenfor  Erik 
Judes  Hus  stod  Frants. 

„Anneken,"  sagde  han  og  løb  til  og  greb  hen- 
des Hænder.  „Hvad  skader  dig?  Gud  staa  mig 
bi,  saa  du  ser  af  dine  Øjne." 

„Hvor  drog  Hertugen  hen?"  spurgte  hun. 

„Hvad  ved  jeg  derom,"  sagde  han  forundret. 
„Hvad  har  du  med  Hertugen  at  skaffe?" 

Hun  gik  fra  ham  uden  at  svare.  Han  stod  for- 
virret og  saa  efter  hende.  Saa  sprang  han  til  og 
naaede  hende  og  greb  hendes  Haand. 

„Anneken  .  .  .  Anneken." 

„Hv^or  drog  Hertugen  hen?"  spurgte  hun. 

„Anneken,  du  er  slagen  med  Vanvid,"  sagde 
han  grædefærdig. 

Hun  gik  videre  og  spurgte  hver  den,  hun 
mødte,  hvor  Hertugen  drog  hen.  De  lo  af  hende 
og  spottede  hende  eller  rystede  paa  Hovedet. 
Frants  fulgte  i  nogen  Afstand,  men  turde  ikke  tale 
til  hende.  Hun  kom  til  Slottet,  gik  over  Vinde- 
broen, som  var  nede,  og  stod  atter  i  Borggaarden 
og  saa  rundt  paa  de  mange  Ruder. 

Saa  kom  Køgemesteren  skridende  hen  imod  hende. 

„Ej,  ej,"  sagde  han.  „Den  skønne  Pige  fra  Anst. 
Du  kom  ikke  til  mig  paa  mit  Kammer,  din  lille 
Skalk.  Men  det  kan  blive  godt  mellem  os  endnu, 
om  du  vil  følge  mig.  Hertugen  er  rejst,  og  jeg  har 
god  Tid  til  at  gantes  med  dig." 

„Hvor  drog  Hertugen  hen?"  spurgte  hun. 

„Han  drog  til  Gottorp,"  sagde  Køgemesteren. 
„Hans  Naade,  Kongen,  er  syg  og  vil  se  sin  Søn, 
forinden  han  lukker  sine  Øjne.  Men  det  gaar 
hverken  dig  eller  mig  an,  hvem  der  raader  for 
Riget.  Kom  nu,  saa  skal  du  faa  en  varm  Morgen- 
drikke, om  du  ellers  vil  være  venlig  imod  mig." 

Han  tog  hendes  Haand,  og  Anneken  lod  ham 
beholde  den,  men  saa  saadan  paa  ham,  at  det  gøs 
i  ham. 

Saa  kom  der  pludselig  Orden  i  hendes  Tanker 
igen.  Hun  drog  sin  Haand  til  sig  og  strøg  sig 
over  Panden  og  smilte  tungsindigt  og  mildt.  Hun 
nejede  for  Køgemesteren  og  vendte  sig  om  og  gik 
mod  Porten.  Han  rystede  paa  Hovedet  og  vilde 
gaa  efter  hende,  men  opgav  det  igen  med  et 
Skuldertræk. 

Da  hun  gik  gennem  Nørreport,  naaede  Frants 
hende  og  tog  paany  hendes  Haand. 

„Anneken,"  sagde  han.  „Hvor  gaar  du  hen?" 

,Jeg  gaar  hjem,"  sagde  hun  rolig. 

„Maa  jeg  følge  dig?" 

„Nej,  Frants,  i  Dag  gaar  jeg  ene,"  sagde  hun. 

Hun  stod  paa  Munkeborg  Bakkens  Top  og  saa 
tilbage  over  Byen.  Det  raslede  i  Buskene,  og 
Broder  Jørgen  stod  for  hende. 

Han  var  bleg,  men  hans  Ansigt  mere  roligt  end 
hun  mindedes,  hun  havde  set  det  længe.  Han  spej- 
dede i  hendes  Øjne.  Hun  nikkede  rolig  til  ham 
og  smilte.  Saa  gik  hun  frem  ad  Vejen  mod  Anst. 
Han  fulgte  efter,  og  ingen  af  dem  mælede  et  Ord. 


ANDEN  BOG 


I 


TIENDE  KAPITEL. 


Kaspar  Tomand  rømmer. 

Maanedsdagen  efter  Annekens  Besøg  paa  Kol- 
dinghus sad  Kaspar  Tomand  i  Erik  Judes  Brev- 
kammer. 

Han  vidste  intet  om  Annekens  Eventyr.  Han 
tænkte,  hun  blev  den  Nat  hos  Købmanden,  som 
hun  havde  gjort  det  før,  spurgte  ikke  engang 
derom.  Ikke  heller  havde  Frants  sagt  noget  til 
sin  Fader  om  hendes  sælsomme  Opførsel.  Han 
haabede  bestandig  at  faa  hende  til  Ægte  og  havde 
mødt  Modstand  nok  hos  Forældrene.  Saa  han 
vogtede  sig  vel  for  at  fremføre  noget  til  hendes 
Forringelse. 

Desuden  var  der  andre  og  større  Ting  at  tænke 
paa  i  de  Dage. 

Kong  Frederik  var  død,  og  ingen  vidste,  hvem 
der  skulde  følge  efter  ham  paa  Danmarks  og  Nor- 
ges Trone.  Det  laa  i  Hænderne  paa  Rigets  høje 
Raad.  De  fleste  vilde  have  Prins  Hans,  som  var 
en  Dreng  endnu  og  kunde  gøres  til  en  god  ka- 
tolsk Fyrste.  Men  de,  som  havde  antaget  den  nye 
Lære,  holdt  paa  Hertug  Kristian,  hvis  ivrige  lu- 
therske  Sind   var    kendt    nok,   og   som    allerede 

længst  havde  udjaget  Munkene  af  sit  Hertugdom. 
Og  var  de  lutherske  Rigsraader  de  færreste,  saa 
var  de  ogsaa  de  mest  nidkære.  For  paa  samme 
Tid  de  havde  afsvoret  Papismens  Vildfarelser, 
havde  de  tilegnet  sig  en  mægtig  Del  af  Kirkernes 
og  Klostrenes  Gods,  som  de  saare  nødig  vilde 
give  tilbage. 

Kun  eet  var  de  høje  Herrer  enige  om:  at  Kong 
Kristian  den  anden  skulde  blive  i  Sønderborg 
Taarn.  Men  just  til  ham  satte  hele  det  menige 
Folk  sin  Lid,  og  Kaspar  Tomand  havde  ikke 
overdrevet,  da  han  fortalte  Anneken,  at  der  næppe 
var  nogen  By  i  Landet,  hvor  de  ikke  var  rede 
til  at  gribe  til  Vaaben  for  ham.  Sank  deres  Haab 
ogsaa  i  Grus,  da  han  forræderisk  blev  lokket  til 
Danmark  og  fangen,  saa  steg  det  igen,  da  Kong 
Frederik  døde,  og  voksede,  for  hver  Dag  Rigsraa- 
derne  ikke  kunde  komme  til  Enighed. 

„Om  man  kunde  berende  Sønderborg,"  sagde 
Kaspar. 

Men  Købmanden  rystede  paa  Hovedet.  Han 
havde  været  i  Sønderborg  og  set  Slottet  og  Taar- 
net,  hvor  den  fangne  Konge  sad. 

„Det  er  ikke  saadan  at  berende,"  sagde  han. 
„Og  mindst  med  en  Haandfuld  Folk.  Det  vogtes 
halvt  af  Holstenere  og  halvt  af  Danske,  saa  bange 
er  de  for,  at  den  kongelige  Ørn  skal  flyve  sin  Vej. 
Fik  de  Nys  om  noget  Anslag  mod  Slottet,  vilde 
de  strømme  til  fra  Syd  og  Nord  og  straks  gøre 
det  til  intet." 

Kaspar  tav.  Han  var  syg  af  at  bie.  Siden  Kon- 
gen var  landet  i  Norge,  og  hans  Haab  var  blus- 

set  op  og  slukt  saa  brat  igen,  gik  der  ingen  Uge- 
dag, hvor  han  ikke  var  i  Kolding  hos  Erik  Jude. 
Købmanden  var  træt  af  ham  og  bange  for  ham. 
Hans  Iver  for  den  gamle  Konges  Sag  var  ikke  at 
ligne  med  Livdrabantens.  Ikke  heller  var  han  no- 
gen synderlig  modig  Mand.  Mange  Gange  ønske- 
de han,  at  han  ikke  havde  rodet  sig  ind  i  denne 
Sammenrotteise,  saa  meget  mere  som  den  luther- 
ske Præst  Niels  Jespersen  bestandig  talte  Hertu- 
gens Sag.  Men  nu  var  han  der  en  Gang,  og  alt- 
for mange  vidste  det,  til  at  han  kunde  slippe. 

„Vi  faar  bie,  Kaspar,"  sagde  han.  „Kan  hænde 
Kejseren  kommer  med  sin  Hær  og  befrier  Kong 
Kristian,  som  da  er  hans  Svoger.  De  siger  ogsaa. 
Regentinden  i  Nederlandene  er  ham  god.  Men 
vogt  dig,  at  ingen  mærker  noget  om  vort  Anslag." 

Han  snakkede  saa  længe  for  ham,  til  han  fik 
ham  nogenlunde  oplivet,  og  saa  gik  Kaspar  hjem 
til  Anst.  I  Hytten  traf  han  Anneken  og  Broder 
Jørgen,  og  som  han  saa  dem,  faldt  det  ham  ind, 
saa  tavse  de  var  i  den  sidste  Tid. 

„Har  I  givet  Anneken  al  Eders  Lærdom,  Jør- 
gen?" spurgte  han.  „Siden  I  ingensinde  mere 
læser." 

,Ja,"  sagde  Munken  og  smilte  bittert.  „Hun  er 
udlært." 

Anneken  beredte  deres  Maaltid,  og  de  spiste  i 
Tavshed. 

„Hørte  du  noget  om,  naar  Hertugen  kommer 
tilbage?"  spurgte  hun  saa. 

„Saadan  spørger  du  hver  Gang  jeg  kommer  fra 

Kolding,"  sagde  Kaspar.  „Tror  du  Hertugen  har 
fundet  Spanget,  du  tabte?" 

Han  lo  af  sin  Vittighed.  Men  Anneken  blev 
rød.  Broder  Jørgen  kom  hende  til  Hjælp. 

„Anneken  saa  Hertugen  en  Dag  i  Spidsen  for 
en  hel  Hoben  Krigsfolk,"  sagde  han,  „Det  syntes 
hende  saa  skønt  et  Syn,  at  hun  gerne  gad  se  det 
igen." 

,Ja  vist,"  sagde  Kaspar  og  gned  sine  Hænder. 
„Kvinder  og  Krigsfolk,  det  er  en  svoren  Sag.  Jeg 
mindes  vel  da  jeg  var  ung,  hvor  de  var  galne 
efter  mig." 

Saa  fortalte  han  lystige  Historier  fra  sit  Kriger- 
liv, og  saa  stod  han  op  og  gik  til  Dollerup  for  at 
se  til  sin  Hest. 

Da  han  kom  tilbage,  sad  Herremanden  fra 
Treide  udenfor  Hytten. 

Kaspar  bød  Goddag,  og  Herremanden  nikkede. 
Det  blinkede  i  hans  Øjne,  og  Skomageren  saa 
straks,  at  han  havde  ondt  i  Sinde. 

,Jeg  er  kommen  for  at  tale  med  dig,"  sagde 
han. 

„Ja,  her  er  jeg,"  sagde  Kaspar.  „Til  Jeres  Tje- 
neste som  I  ser.  Men  hvad  den  Sag  angaar,  I 
talte  om  forleden  Dag,  saa  bliver  det  som  jeg  har 
sagt.  Jeg  kan  ikke  mere  hjælpe  Jer  med  de  Dele. 
Jeg  har  andet  at  tage  Vare." 

„Det  har  du  nok,"  sagde  Herremanden  og 
grinte.  „Tror  du  ikke,  jeg  ved  hvad  det  er." 

„Det  var  underligt,  om  ikke  I  vidste  det,  siden 
jeg  selv  har  sagt  Jer  det,"  sagde  Kaspar  rolig. 

„Du  sagde,  du  var  gaaet  i  Kompagni  med  Erik 
Jude  og  skulde  fare  udenlands  i  Forretninger. 

„Naa?"  sagde  Kaspar. 

„Men  du  sagde  mig  ikke,  at  Maskepiet  gik  ud 
paa  at  skaffe  Kong  Kristian  Indpas  i  Riget." 

„Hvad  er  det  for  Snak,"  sagde  Kaspar  og  saa 
hvast  paa  ham. 

„Snak  er  det  ikke,"  sagde  Herremanden.  „Og 
vil  du  lade  din  Datter  og  Munken  gaa  til  Side, 
saa  skal  jeg  sige  dig  det,  du  vil  give  alt  hvad  du 
ejer  for  at  vide." 

„Anneken  maa  gerne  blive  og  mit  Næstsøskende- 
barn med,"  sagde  Kaspar  rolig.  ,Jeg  ved  ikke 
hvorfor  I  kalder  ham  Munken.  Han  er  ikke  mere 
Munk  end  I  og  jeg,  som  jeg  sagde  Jer  forlængst." 

„Ho,  ho,"  sagde  Herremanden.  „Det  gælder 
ikke,  hvad  du  sagde,  lille  Kaspar.  Du  er  aldeles 
forloren,  og  jeg  holder  dig  i  min  Haand  som  en 
Flue.  Det  staar  alene  til  mig,  om  du  skal  dingle 
i  Galgen,  saa  stor  og  tyk  du  er." 

Kaspar  spændte  sit  Bælte  fastere,  som  altid  naar 
han  blev  utaalmodig.  Han  tænkte  paa  at  tage 
Manden  over  Nakken  og  bære  ham  bort  og 
kaste  ham  i  Grøften,  som  han  havde  gjort  før. 
Men  saa  faldt  det  ham  ind,  at  det  maaske  allige- 
vel var  bedst  at  høre,  hvad  han  havde  at  sige. 

„Lad  os  gaa  lidt  henad  Vejen,"  sagde  han.  „Saa 
kan  I  betro  mig  Hemmeligheden." 

„Ser  vi  det,"  sagde  Herremanden.  „Du  begyn- 
der at  blive  bange.  Men  gerne  for  mig.  Vil  du 
ikke  bære  mig  lille  Kaspar?" 

„Nej,"  sagde  Kaspar.  „Denne  Gang  kan  I  gaa 
paa  Eders  Ben." 

Herremanden  grinte,  men  stod  op  og  gav  sig 

paa  Vej.  Da  de  var  kommen  saa  langt  bort  fra 
Hytten,  at  ingen  kunde  høre  dem,  satte  han  sig 
paa  Vejkanten  og  pustede. 

,Jeg  aarker  ikke  længere,"  sagde  han.  „Og  det 
er  ogsaa  langt  nok.  Det  sømmer  sig  kun  slet  for 
en  Mand  som  mig  at  gaa  i  denne  Hede.  Jeg  har 
jo  ogsaa  min  gode  Hest  og  dig  til  at  bære  mig." 

„Det  har  I,"  sagde  Kaspar.  „Men  kom  nu  med 
Eders  Ærinde,  om  I  synes." 

Herremanden  strakte  sig  i  Græsset  og  saa  paa 
den  anden,  der  stod  foran  ham  med  rynket 
Pande. 

„Du  kan  bie  til  jeg  taler,"  sagde  han.  „For 
Resten  kan  jeg  gerne  sige  det.  Jeg  vil  have  An- 
neken." 

>Jeg  synes,  jeg  har  svaret  Jer  derpaa  een 
Gang,"  sagde  Kaspar. 

.Jsg  synes  ikke  om  dit  Svar,"  sagde  Herre- 
manden. „Og  i  Dag  vil  jeg  have  et  andet.  Men 
siden  du  er  saa  utaalmodig,  skal  jeg  fortælle  dig 
det  altsammen  paa  een  Gang.  Du  kender  jo  nok 
det  nye  Hus,  jeg  har  bygget  ved  min  Gaard  der- 
nede i  Byen." 

„Og  hvad  saa?" 

„Giv  Tid,  Kaspar,"  sagde  Herremanden.  „Der 
er  et  godt  lille  Kammer  med  Bolt  og  Slaa  og 
Vinduet  saa  højt,  at  ingen  kan  naa  det,  og  saa 
lille,  at  ikke  en  Hund  kan  krybe  igennem  det. 
Dér  sidder  i  dette  Øjeblik  Erik  Judes  Bod- 
svend." 

Kaspar  Tomand  saa  paa  ham  og  sagde  ingen- 
ting. 

Jeg  fangede  ham  i  Eltang,"  sagde  Herreman- 
den. „Han  sad  i  Kristen  Skippers  Herberg  og 
havde  drukket  mere  end  sømmeligt  er  for  saadan 
en  Diskenspringer.  Han  skulde  til  Randers  i  sin 
Herres  Ærinde  og  pralede  svært.  Vidste  man 
ikke  bedre,  skulde  man  tro,  det  var  ham  og 
Erik,  der  raadede  for  Danmarks  Rige." 

Herremanden  tav  og  saa  grinende  paa  Kaspar. 

„Hvad  saa  mer?" 

„Nu  kommer  det  Kaspar,  nu  kommer  det.  Jeg 
bød  ham  Følgeskab  fra  Herberget,  og  han  var 
naadig  nok  til  at  tage  derimod.  Ret  uden  for  Byen 
lod  jeg  min  Svend  binde  ham.  Vi  red  hid  med 
ham  og  nu  ligger  han  derinde  i  den  nye  Gaard 
og  har  bekendt  det  altsammen." 

Jieg  har  intet  med  Erik  Judes  Bodsvend  at 
skaffe,"  sagde  Kaspar. 

„Det  har  du  ikke,"  sagde  Herremanden  spodsk. 
„Det  vilde  sømme  sig  slet  for  en  Mand  som  dig 
at  holde  Maskepi  med  en  Bodsvend.  Men  des- 
mere har  du  med  Erik  Jude  at  bestille,  og  naar 
du  sad  i  hans  Brevkammer  og  lagde  op  dine 
højforræderiske  Planer,  da  tænkte  du  ikke  paa, 
at  Svenden  var  i  Kammeret  ved  Siden  af  og 
havde  boret  Hul  i  Væggen  og  lyttede  og  saa.  Jeg 
har  presset  det  altsammen  ud  af  ham  med  min 
Dolk,  lille  Kaspar.  Og  det  var  ikke  noget  haardt 
Arbejde,  for  han  var  ræd  som  en  Hare.  Jeg  lod 
ham  gentage  det  hele  baade  to  og  tre  Gan- 
ge, og  der  er  ikke  et  Navn,  der  er  gaaet  mig 
af  Minde.  Det  er  et  skønt  Anslag.  Jeg  ved  et  halvt 
hundrede  Mænd  eller  saa,  der  er  om  en  Hals.  I 

Morgen  den  Dag  rider  jeg  til  Lensmanden  paa 
Koldinghus  og  angiver  dem.  Jeg  skulde  kende  Hr. 
Mogens  Bilde  daarligt,  om  han  ikke  har  nappet 
dem  alle,  inden  Solen  gaar  ned." 

„Det  har  han  vel  nok,"  sagde  Kaspar.  „Om  el- 
lers han  faar  Navnene  at  vide." 

„Netop,"  sagde  Herremanden.  „Det  er  det,  det 
kommer  an  paa.  Jeg  skønner,  du  begynder  at 
blive  fornuftig,  og  nu  kan  du  vel  vide,  at  hvis  det 
hele  Anslag  ikke  var  ganske  taabeligt  og  umuligt, 
saa  meldte  jeg  Sagen  til  Lensmanden.  Men  efter- 
som jeg  ikke  anser  en  Skomager  og  nogle  Køb- 
mænd for  dygtige  til  at  berende  Sønderborg  Slot 
og  udfri  den  fordømte  Bøddel  og  Tyran,  saa  vil 
jeg  tie  stille  og  skaane  dig,  saafremt  du  vil  give 
mig  Anneken.  Hvad  siger  du  til  det?" 

„Jeg  tænker  paa  det,"  sagde  Kaspar. 

Han  satte  sig  paa  Vejkanten  ved  Siden  af  Herre- 
manden og  overvejede.  Herremanden  blev  ved  at 
snakke,  men  han  hørte  ikke  efter.  Saa  stod  han 
op  og  havde  taget  sin  Beslutning. 

„Naar  det  ikke  kan  være  andet,  maa  jeg  vel 
gøre  det,"  sagde  han.  „Men  I  kan  ikke  fortænke 
mig  i,  at  jeg  først  vil  have  Syn  for  Sagen.  Jeg  vil 
se  Bodsvenden  og  høre  det  af  hans  egen  Mund, 
som  I  siger." 

„Det  er  ikke  mere  end  billigt,"  sagde  Herre- 
manden. „Vi  gaar  straks  derned.  Men  Anneken 
skal  med.  Naar  du  har  overbevist  dig  om,  at  jeg 
har  sagt  sandt,  da  bliver  Pigen  hos  mig  med  det 
samme." 

„For  et  Hastværk  I  har,"  sagde  Kaspar  To- 
mand. „Men  lad  det  blive  som  I  vil." 

Herremanden  grinede.  Han  havde  drukket  godt 
og  skelnede  ikke  Tonefaldet  i  Kaspars  Stemme. 

Jeg  bier  her,  imens  I  henter  hende,"  sagde 
han.  „Om  ikke  I  vil  bære  mig  derop," 

Kaspar  stod  lidt  og  grundede. 

,Jeg  kommer  ned  til  Gaarden  i  Aften,  naar 
Solen  er  gaaet  ned,"  sagde  han  saa.  „Da  har  jeg 
Anneken  med.  Bedst  Byens  Folk  faar  saa  lidt 
som  muligt  at  snakke  om." 

„Gerne  for  mig,"  sagde  Herremanden.  „Men 
kommer  du  ikke  .  .  ." 

„Da  rider  I  i  Morgen  til  Lensmanden  paa  Kol- 
dinghus," sagde  Kaspar.  „Den  Sag  er  klar." 

Han  gik  uden  Farvel.  Herremanden  saa  gri- 
nende efter  ham  og  stavrede  saa  til  Byen.  Da 
han  naaede  sin  Gaard,  mønstrede  han  de  fire 
fuldt  rustede  Svende,  han  havde  med  sig,  tog  et 
Krus  endnu  og  gottede  sig  ved  Tanken  om  Kas- 
pars Ansigt,  naar  han  kom  og  ikke  fandt  ham 
alene. 

Da  det  mørknedes'  bød  Kaspar  Anneken  følge 
med. 

„Hvor  gaar  I  hen?"  sagde  Broder  Jørgen. 

„Vi  kommer  igen  om  en  Time,"  sagde  Kaspar. 
„Vogt  Hytten." 

Han  tog  ingen  andre  Vaaben  med  end  sin 
Daggert,  som  han  altid  bar.  Saa  viklede  han  et 
langt  Reb  om  Livet  under  sin  Vams.  Paa  Vejen 
sagde  han  til  Anneken,  at  hun  skulde  sige  Ja  til 
alt,  hvad  Herremanden  sagde,  og  for  Resten  stole 
paa  ham. 

„God  Aften,  skøn  Anneken,"  sagde  Herreman- 

den,  og  hans  Stemme  lød  helt  drukken.  „Hvor 
har  du  Spanget,  jeg  gav  dig?" 

Jeg  tabte  det,"  sagde  Anneken. 

„Du  skal  faa  et  nyt,  som  er  skønnere,  om  el- 
lers du  er  venlig  imod  mig,"  sagde  Herremanden. 
„I  Fløjl  og  Silke  skal  jeg  klæde  dig,  naar  vi  kom- 
mer til  Treide.  Naar  nu  din  Fader  og  jeg  har 
snakket  sammen  en  Stund,  da  tager  jeg  dig  foran 
mig  paa  Hesten,  om  ikke  du  hellere  vil  blive  her 
i  Nat." 

Ja,"  sagde  Anneken. 

„Saa  var  det  Bodsvenden,"  sagde  Kaspar  Txd- 
mand. 

„Nu  kommer  det,  nu  kommer  det,"  sagde  Her- 
remanden. „Du  er  saa  utaalmodig,  lille  Kaspar, 
som  var  det  dig,  der  skulde  i  Brudeseng." 

Anneken  satte  sig.  De  to  Mænd  gik  over  Gaar- 
den  til  det  murede  Kammer,  Herremanden  havde 
talt  om.  De  fire  Svende  sad  i  Stuen  ved  Siden 
af  og  drak.  Kaspar  saa  paa  dem,  da  han  gik  forbi. 
De  tre  sad  bag  det  svære  Egetræs  Bord  med 
Ansigtet  mod  ham.  Den  fjerde  red  paa  Bord- 
pladen. 

Herremanden  havde  Besvær  med  at  aabne  Slaa 
og  Laas,  saa  drukken  var  han. 

„Lad  mig  hjælpe  Jer,"  sagde  Kaspar. 

„Tak,"  sagde  Herremanden.  „Det  er  svært  saa 
venlig,  du  er  bleven." 

De  stod  Side  om  Side  og  saa  ind  i  Kammeret. 
Der  var  ganske  mørkt.  Kaspar  kunde  hore  Sven- 
den stønne  henne  i  Krogen. 

„Gaa  du  først,"  sagde  Herremanden. 


99 


I  det  samme  greb  Kaspar  ham,  løftede  ham  i 
Vejret  og  kastede  ham  ind  i  Kammeret.  Han  fik 
Tid  til  at  rive  hans  Sværd  fra  ham.  Saa  smæk- 
kede han  Døren  i,  lukkede  og  laasede  og  vendte 
sig  mod  de  fire  Svende,  der  ikke  en  Gang  havde 
faaet  draget  deres  Vaaben.  Ham,  der  red  paa  Bor- 
det, huggede  han  ned  i  det  samme.  Saa  væltede 
han  Bordet,  saa  de  andre  tre  sad  klemt  mod 
Væggen  og  ikke  kunde  røre  sig.  De  var  stumme 
af  Overraskelse  og  Skræk.  Inde  fra  Kammeret 
skreg  Herremanden  og  slog  i  Døren. 

„I  kan  selv  vælge,"  sagde  Kaspar.  ,Jeg  gør  Jer 
intet  ondt,  om  I  giver  Jer.  Ellers  spidder  jeg  Jer 
een  for  een.  Herremanden  derinde  er  dødsens, 
men  I  kan  redde  Livet.  I  kan  selv  skønne,  om 
han  er  en  Herre,  der  er  værd  at  dø  for.  Nu 
kaster  jeg  dette  Reb  over  til  Jer.  Saa  binder  den 
ene  af  Jer  den  anden.  Selv  binder  jeg  den  sidste. 
Saa  kan  ingen  sige  Jer  paa,  at  I  ikke  har  for- 
svaret Jeres  Herre.  I  kan  fortælle  hvilken  Skrøne 
I  vil  om  tyve  Mand,  der  overfaldt  Jer,  og  Æren 
er  reddet." 

Han  løste  Rebet  af  sit  Liv  og  kastede  det  over 
til  dem.  Svendene  begyndte  at  parlamentere. 

„Ingen  Snak,"  sagde  Kaspar.  „Det  har  jeg  in- 
gen Stunder  til.  Ja  eller  nej.  Liv  eller  Død." 

Den  første  Svend  tog  Rebet  og  bandt  den  an- 
den. Kaspar  lindede  lidt  paa  Bordet,  saa  han 
kunde  komme  til  at  binde  den  tredie.  I  samme 
Nu  det  var  sket,  og  Kaspar  slap  Bordet,  sprang 
Svenden  over  det  og  ind  paa  ham.  Kaspar  jog 
sin  Daggert  i  hans  Bryst. 

„Du  kunde  gjort,  som  jeg  bød  dig,"  sagde  han. 

Han  bøjede  sig  over  Svenden  og  saa,  han  hav- 
de ikke  langt  igen.  Saa  undersøgte  han  de  andre, 
strammede  Knuderne,  rev  Strimler  af  den  døende 
Svends  Kjortel  og  kneblede  dem.  Derefter  gik  han 
ind  til  Anneken. 

„Gaa  hjem  efter,"  sagde  han.  ,Jeg  kommer  straks." 

Anneken  gik.  Hun  havde  intet  hørt  af  Kampen 
og  forstod  ingenting.  Den  gamle  Præst  stod  foran 
Kirken  og  bød  hende  Guds  Fred  og  God  Aften. 
Midtvejs  paa  Bakken  satte  hun  sig  og  biede  paa 
Faderen,  og  nu  kom  han.  Hans  Hænder  og  hans 
Klæder  var  helt  blodige. 

„Er  du  saaret?"  spurgte  hun  forskrækket. 

„Nej,"  sagde  Kaspar.  „Kom  med  til  Hytten, 
saa  skal  jeg  fortælle  dig  det  altsammen." 

Da  de  kom  hjem,  tvættede  han  sig.  Broder 
Jørgen  fulgte  ham  med  Øjnene.  Anneken  var  bleg 
og  bange. 

„Hør  nu,"  sagde  han.  „I  ved,  at  jeg  er  med  i 
Anslaget  for  Kong  Kristian.  Erik  Judes  Bodsvend 
har  lyttet,  naar  Erik  og  jeg  talte  sammen.  Han 
har  forraadt  Sagen  til  Herremanden,  som  truede 
med  at  angive  os  til  Lensmanden  paa  Koldinghus, 
hvis  ikke  jeg  gav  ham  Anneken  til  Slegfred.  Jeg 
har  dræbt  Herremanden.  Og  Bodsvenden  med,  at 
ikke  han  skulde  sladre  videre.  Jeg  maa  rømme 
endnu  i  denne  Nat." 

Ingen  af  dem  vidste  at  sige  noget.  Kaspar  To- 
mand tog  sit  Sværd  fra  Væggen  og  spændte  det 
paa  sig.  Han  tog  i  Hulen  de  Penge,  han  havde, 
talte  dem  efter  og  gav  saa  Anneken  de  fleste. 

„Det  er  bedst,  du  bliver  her,"  sagde  han.  „Du 
kan  nemt  fri  dig,  om  nogen  anklager  dig,  og  der 
hvor  jeg  gaar  hen,  er  der  ingen  Plads  for  Kvin- 
der. Jeg  skal  skikke  dig  Bud,  naar  jeg  kan,  og 
faar  jeg  nogen  Tid  blivende  Sted,  henter  jeg  dig." 

Anneken  græd.  Kaspar  lagde  Haanden  paa  Bro- 
der Jørgens  Skulder  og  saa  ham  fast  i  Øjet. 

,Jørgen,"  sagde  han.  „Du  har  været  min  Gæst 
og  spist  mit  Brød.  Jeg  kunde  dræbt  dig,  men 
gjorde  det  ikke.  Nu  gaar  jeg  bort  og  overlader 
dig  Anneken.  Hun  var  mine  Øjnes  Lyst  og  mit 
Hjertes  Glæde.  Næst  min  Herre  og  Konge  er 
ingen  mig  kær  som  hun.  Vogt  hende  vel,  og  jeg 
skal  lønne  dig  en  Gang,  om  jeg  kan.  Hun  er  fager, 
og  Mændene  er  efter  hende.  Om  du  værger  hen- 
de vel,  da  vil  jeg  fra  denne  Dag  tro  bedre  om 
Munkene,  end  jeg  gjorde  før." 

,Jeg  skal  værge  hende,"  sagde  Jørgen  med 
skælvende  Mund. 

Saa  gik  Kaspar. 

De  to  sad  længe  i  Natten  og  saa  ikke  paa  hin- 
anden. 

„Anneken,  Anneken,"  sagde  Munken  saa. 

Hun  saa  paa  ham,  som  vaagnede  hun  af 
Drømme. 

„Broder  Jørgen,"  sagde  hun.  „I  Morgen  gaar 
du  til  Kolding  og  hører,  naar  Hertugen  kommer." 

ELLEVTE  KAPITEL. 


I  Hytten. 

Det  led  mod  Efteraaret,  og  Hertug  Kristian 
kom  ikke  til  Kolding. 

Anneken  og  Broder  Jørgen  gik  om  hinanden  i 
Hytten  og  talte  ikke  om  det  eneste,  de  begge 
tænkte  paa.  Ofte  bad  hun  ham  gaa  til  Kolding, 
og  han  gik.  Stundom  gik  hun  selv,  og  han  fulgte 
hende  uden  at  spørge  derom,  og  uden  at  hun 
gjorde  Indvendinger.  Hun  vænnede  sig  til,  at  han 
var  der,  og  han  veg  ikke  fra  hende. 

Kun  naar  hun  gik  i  Skoven,  turde  han  ikke 
gaa  med,  men  sneg  sig  efter  hende,  saa  hun  ikke 
mærkede  det.  Hun  gik  altid  samme  Steds  hen  — 
til  Aaen,  hvor  hun  havde  mødt  Hertugen,  og  hun 
kom  altid  gladere  tilbage.  Det  var,  som  kunde 
hun  der  lettere  end  andet  Steds  fremtrylle  Bille- 
det af  sin  kongelige  Elsker.  Munken  havde  en 
Dag  lønlig  set  hende  sidde  paa  Bredden  og  stirre. 
Saadan  var  Smilet  i  hendes  Øje  og  paa  hendes 
Mund,  at  han  for  sammen  og  selv  troede,  Her- 
tugen var  der. 

Kaspar  Tomands  Bedrift  i  Landsbyen  var  alle- 
rede næste  Morgen  blevet  opdaget.  Den  gamle 
Præst  var  den  første,  som  fandt  de  bundne  og 
kneblede  Svende,  og  da  han  havde  set  Anneken 
og  Kaspar  gaa  baade  ud  og  ind  af  Herremandens 
Gaard,  var  han  ikke  et  Øjeblik  i  Tvivl  om  Sand- 
heden. De  to  Svende  fortalte  om  en  uhyre  Over- 

magt,  der  havde  gjort  det  af  med  dem,  men  ingen 
troede  dem.  Anneken  og  Jørgen  kom  i  Forhør, 
og  det  blev  snart  slaaet  fast,  at  Kaspar  havde 
dræbt  Herremanden,  fordi  han  vilde  krænke  hans 
Datter.  Derfor  var  han  Galgen  lige  vis,  om  han 
blev  greben.  Men  ingen  hørte  noget  fra  ham,  og 
ingen  gjorde  Anneken  Fortræd. 

Alt  som  nu  Tiden  led,  saa  de  skarpere  paa 
hende  og  fik  Rede  paa,  hvordan  det  havde  sig 
med  hende. 

„Saa  smal  hun  bliver  om  Næsen  den  Smaa," 
sagde  Bondekonen,  hos  hvem  hun  hentede  sin 
Mælk. 

„Anneken  trives,"  sagde  Fiskerens  Datter  i 
Glibstrup. 

„Hun  bliver  dig  mere  og  mere  lig,  som  du  var 
i  Fjor,  da  du  havde  været  Skrædderen  i  Lejrskov 
for  nær,"  sagde  Møllerkonen. 

„Hun  er  med  Barn,"  sagde  Hjulmandens  Kone. 

Hun  havde  haft  tolv  med  Hjulmanden  og  tre 
udenom,  saa  hun  kendte  det. 

„Saa  har  Herremanden  været  der,"  sagde  Møl- 
lerkonen. „Godt,  at  han  fik  sin  Bekomst,  det 
Skarn." 

„Har  han  ikke  været  hos  dig?"  sagde  Fiske- 
rens Datter. 

„Det  var  da  ikke  med  min  gode  Villie,"  sagde 
Møllerkonen.  ,Jeg  tænker,  der  er  ingen  i  Anst, 
som  ikke  under  ham  Døden." 

„Munken,  der  bor  hos  hende,  er  ogsaa  med," 
sagde  Hjulmandens  Kone.  „Der  var  aldrig  en 
Munk,  som  kunde  lade  en  køn  Pige  gaa  i  Fred." 

„Naar  begyndte  de  at  holde  sig  til  de  kønne?" 
sagde  Fiskerens  Datter. 

Jeg  ved  ikke,  at  Anneken  er  kønnere  end  vi 
andre,"  sagde  Møllerkonen. 

„Bodsvenden  fra  Kolding  er  sagtens  ogsaa  hen- 
des Boler,"  sagde  Hjulmandens  Kone.  „Hvad 
skulde  Kaspar  ellers  slaaet  ham  ihjel  for." 

Der  var  ingen,  som  talte  til  hende  om  det.  Saa 
forladt  hun  var,  siden  Kaspar  var  rømt,  havde  de 
alligevel  en  vis  Sky  for  hende,  og  Mindet  om 
den  kæmpestore  Skomager  var  altfor  frisk  til,  at 
de  turde  krænke  hende.  Han  kunde  jo  komme 
tilbage,  hvornaar  det  skulde  være.  Der  var  Uro 
og  Gæring  alle  Vegne  i  Landet,  og  vidste  Almuen 
end  ikke  Besked,  saa  havde  de  klogeste  blandt 
dem  dog  en  Fornemmelse  af,  hvor  det  bar  hen, 
og  mer  end  een  anede,  at  Kaspar  Tomand  havde 
en  Finger  med  i  det  Spil,  som  forberedtes. 

Men  en  Dag  sad  Jørgen  og  stirrede  paa  hende, 
og  til  sidst  brast  det  ud  af  ham: 

„Anneken  .  .  .  Anneken,  de  siger,  du  er  med 
Barn." 

Hun  svarede  ikke,  men  saa  paa  ham,  og  hen- 
des Øjne  straalede. 

„Gaa  til  Kolding,  Broder  Jørgen,"  sagde  hun, 
„og  se,  om  Hertugen  er  kommen." 

Hun  havde  aldeles  glemt,  at  han  bar  Elskov 
til  hende,  eller  hun  tænkte  aldrig  derpaa.  Lykken, 
der  havde  været  hos  hende,  skyggede  over  alt, 
hvad  der  var  hændt  hende  før,  og  virkede,  at  in- 
tet længer  kunde  hænde  hende  uden  fra  ham, 
hun   havde  givet  sig  til.  Munken   forstod  det  og 

fandt  sig  deri.  Men  det  var  ikke  faldet  ham 
ind,  at  hun  kunde  faa  et  Barn.  Da  saa  de  kom 
til  ham  med  deres  Snak,  blev  han  forvirret  og 
overvældet  og  glemte  den  Tavshed,  han  ellers 
havde  paalagt  sig,  og  som  han  vidste  var  nødven- 
dig for  at  Anneken  skulde  taale  ham.  Saa  gik 
han  til  Kolding,  som  han  havde  gjort  før  og  kom 
tilbage  med  den  samme  Besked. 

Men  han  sagde  ikke,  at  han  derinde  havde 
mødt  Frants  Jude. 

De  to  havde  aldrig  set  mildt  til  hinanden,  men 
nu  fik  Frants  ham  med  paa  sit  Kammer  og 
spurgte  ham,  om  det  var  sandt,  som  de  sagde,  at 
Anneken  var  med  Barn.  Broder  Jørgen  nikkede 
og  følte  en  bedsk  Glæde  ved  at  se  den  andens 
Sorg. 

„Det  er  en  af  Hertugens  Folk,  der  har  bragt 
hende  i  Ulykke,"  sagde  Frants.  ,Jeg  saa  hende 
jo  den  Morgen  her  udenfor.  Hun  var  vanvittig  af 
Sorg  og  Skam.  Klavs  Kammersvend  har  taget 
Peder  Udsens  Søsterdatter  med  Vold.  Tror  I,  det 
kan  være  ham?" 

Broder  Jørgen  smilte  bittert.  Saa  stod  han  op 
og  vilde  gaa. 

„Ved  jeg,  hvem  af  de  gudsforgaaende  Kættere 
det  er,"  sagde  han.  „Den  ene  er  sagtens  saa  god 
som  den  anden." 

„Aldrig  har  jeg  hørt,  at  de  lutherske  i  det 
Stykke  var  værre  end  Munkene,"  sagde  Frants. 

Men  det  kom  ikke  til  nogen  Strid  om  Religi- 
onen imellem  dem,  for  Frants  faldt  straks  sam- 
men i  Graad  og  Fortvivlelse  og  bad  Jørgen  blive 

et  Øjeblik.  Han  havde  et  Bud,  han  maatte  bringe 
Anneken. 

„Sig  hende,"  sagde  han,  da  han  havde  fattet  sig 
—  „sig  hende,  at  om  hun  vil  som  jeg,  da  kan 
det  endnu  blive  godt.  Saa  kær  har  jeg  hende,  at 
jeg  kan  glemme  det,  som  er  sket,  og  tage  hende 
til  min  Hustru  for  Gud  og  Mennesker.  Min  Fa- 
der ved  intet  om  Ulykken,  der  er  overgaaet  hen- 
de. Jeg  har  en  liden  Sum  i  Behold,  som  jeg  har 
tjent  ved  mine  egne  Forretninger.  Den  giver  jeg 
hende,  at  hun  kan  drage  til  en  anden  Kant  af 
Landet  og  blive  der,  til  hun  har  født.  Saa  sætter 
hun  Barnet  ud  hos  Folk  og  kommer  tilbage,  og 
ingen  véd  det." 

Munken  lovede  at  bringe  Anneken  den  Hilsen, 
men  han  gjorde  det  ikke.  Ikke  den  Dag  og  heller 
ikke  i  Tiden  derefter. 

Mange  Dage  senere  sad  de  en  Aften  sam- 
men i  Hytten.  Stormen  hylede  udenfor,  og  den 
første  Sne  var  falden.  De  havde  intet  Lys  og 
tænkte  paa  at  gaa  til  Ro.  Anneken  sad  saadan, 
at  den  Smule  af  det  svindende  Dagskær,  som 
naaede  gennem  Ruden,  faldt  lige  paa  hendes 
Ansigt. 

Hun  sad  i  sine  Drømme,  som  hun  altid  gjorde 
og  mere  og  mere,  og  havde  paa  sin  Mund  det 
stille  Smil,  der  gjorde  Broder  Jørgen  mere  syg 
om  Hjertet  end  noget  andet.  Hun  nynnede,  løf- 
tede sine  foldede  Hænder  op  mod  sin  Mund 
og  lod  dem  falde  igen  i  Skødet.  Men  hun  saa 
træt  ud  og  stundom  trak  hendes  Mund  sig  i 
Smerte. 

„Anneken,"  sagde  han.  „Du  er  træt  og  skal 
gaa  til  Ro." 

Hun  saa  paa  ham  og  havde  ikke  hørt,  hvad 
han  sagde.  Saa  kom  der  pludselig  Glans  i  hen- 
des Øjne. 

„Broder  Jørgen,"  sagde  hun.  „Vi  vil  opsætte  et 
Brev,  og  du  skal  gaa  med  det  til  Hertugen." 

Munken  faldt  ud  af  sin  Ro.  Han  sprang  op  og 
stod  foran  hende  med  flammende  Øjne  ligesom  i 
gamle  Dage. 

„Skikker  du  mig  til  Hertugen?"  sagde  han 
med  en  Stemme,  der  dirrede  af  Raseri.  „Er  jeg 
den,  der  skal  være  Buddreng  mellem  dig  og  din 
Boler?  Har  du  glemt,  hvem  Hertugen  er,  og  hvad 
han  har  gjort  mig.  Mindes  du  Hullet,  han  slog 
mig  i  mit  Hoved,  og  som  du  selv  lagde  din  Fin- 
ger i?  Var  ikke  Stenen  kastet  af  hans  Haand,  saa 
var  den  kastet  paa  hans  Bud.  Vil  du,  at  en  viet 
Munk  skal  bære  Brev  med  syndig  Elskov  til 
Kætternes  Fyrste?" 

Anneken  saa  forundret  paa  ham. 

„Har  du  ikke  glemt  det.  Broder  Jørgen?"  sag- 
de hun  blot. 

Saa  rakte  hun  Haanden  ud  mod  ham. 

„Kom,"  sagde  hun.  „Læg  dig  ned  her  foran 
mig.  Det  volder  mig  Besvær  at  staa  op.  Lad  se 
en  Gang  dit  Hoved." 

Han  knælede  foran  hende,  og  det  blev  stille  i 
ham.  Hun  tog  hans  Hoved  mellem  sine  Hænder 
og  følte  efter  Hullet. 

„Det  er  et  grimt  Hul,"  sagde  hun  saa.  „Men 
det   er   længe   siden.    Broder  Jørgen,   og   det   er 

lægt.  Tro  mig,  naar  jeg  faar  Hertugen  i  Tale,  skal 
jeg  skaffe  dig  Oprejsning." 

Hun  skød  ham  lempeligt  fra  sig,  og  han  stod 
op  og  gik  hen  og  satte  sig  paany  i  sin  Krog. 

„Nu  skal  vi  skrive,"  sagde  hun.  „Har  du  Per- 
gament?" 

„Nej,"  sagde  Munken.  ,Jeg  saa  forgangen  Dag, 
at  det  er  muldnet  altsammen  af  Fugtighed  i 
Hulen." 

„Tag  mig  Bogen  om  den  hellige  Franciskus," 
sagde  hun.  ,Jeg  mindes,  der  var  mod  Enden  en 
hvid  Side,  hvorpaa  der  intet  var  trykt." 

„Vil  du  bruge  den  hellige  Bog  til  dit  syndige 
Brev?"  spurgte  han. 

,Jeg  ved  ikke  noget  andet,"  sagde  Anneken. 
„Og  min  Synd  skal  jeg  bære.  Tal  nu  ikke  mere 
om  det,  som  ikke  kan  blive  anderledes,  men  pir 
op  i  Ilden,  saa  vi  kan  se,  og  bring  mig  Bogen." 

Han  ragede  med  Ildrageren  i  Arnen,  saa  Baalet 
flammede  op  og  lyste  over  Hytten.  En  Gang 
imellem  skottede  han  til  hende.  Hun  satte  sig 
foran  Ilden  og  saa  ind  i  den. 

„Fly  mig  saa  Bogen,"  sagde  hun  utaalmodigt. 

Han  bragte  den  og  saa  paa,  hvordan  hun  vendte 
Bladene. 

„Her  er  det,"  sagde  hun  glad  og  rev  det  hvide 
Blad  løs. 

„Giv  hid,"  sagde  Broder  Jørgen.  „Lad  mig  se, 
hvad  der  staar  paa  den  anden  Side." 

Han  tog  Bladet  af  hendes  Haand,  læste  det  og 
lo  bittert. 

Just  her  taler  den  hellige  sine  stærkeste  Ord 

om  Kødets  Skrøbelighed,"  sagde  han.  „Han  skri- 
ver om  den  kødelige  Lyst  og  dens  Hæslighed, 
om  den  himmelske  Kærlighed  og  dens  Fryd.  Han 
priser  de  hellige,  som  forsager  Verden  .  .  .  Hør, 
Anneken." 

Han  læste  op  for  hende. 

„Kan  hænde  Hertugen  har  godt  af  at  se  det," 
sagde  han  saa. 

Anneken  løftede  sit  Ansigt  mod  ham  og  sagde 
rolig: 

„Kan  hænde,  det  er  Synd  at  tage  det  Blad  af 
Bogen,  Broder  Jørgen.  Du  har  sagtens  selv  godt 
af  at  læse  det  iblandt." 

Han  sank  sammen  og  tav  af  Skam  og  Ruelse. 

„Skal  jeg  skrive  for  dig,"  sagde  han  ydmyg. 

„Nej,"  sagde  hun.  ,Jeg  forsøger  selv,  om  det 
kan  gaa.  Det  er  saa  længe  siden,  jeg  prentede 
Skrifttegnene.  Men  jeg  tænker,  de  rinder  mig  i 
Hu,  naar  jeg  begynder.  Nu  kan  du  skære  mig  en 
Pen  og  tage  Skrivevædsken." 

Han  tog  en  Vildgaasevinge,  der  hang  paa  Væg- 
gen, trak  nogle  Fjer  ud  og  begyndte  at  skære 
dem  med  sin  Dolk.  Hans  Haand  rystede,  saa  han 
ødelagde  den  ene  efter  den  anden.  Hun  saa  paa 
ham  og  biede  taalmodig. 

Omsider  fik  han  een  god  og  bragte  hende  Fla- 
sken med  Skrivevædsken.  Han  stod  ved  hendes 
Side,  mens  hun  skrev,  langsomt  og  besværligt. 
En  Gang  imellem  rynkede  hun  Panden,  naar  hun 
ikke  mindedes,  hvordan  det  var.  Saa  lo  hun  igen 
stille  og  glad,  naar  hun  havde  prentet  et  smukt 
Bogstav. 

Han  lukkede  sine  Øjne  og  vilde  ikke  læse, 
hvad  hun  skrev  og  aabnede  dem  igen  og  læste 
det.  Hun  tænkte  ikke  derpaa. 

„Nu  er  det  skønt,"  sagde  hun,  da  Brevet  var 
færdigt. 

Hun  holdt  det  nær  til  Ilden,  at  det  kunde  tør- 
res. Saa  lagde  hun  det  sammen,  tog  en  Snor  af 
sin  Særk  og  bandt  om  det, 

„Nu  skal  du  bringe  Hertugen  Brevet,"  sagde 
hun. 

„Ved  du,  hvor  Hertugen  er?"  spurgte  han. 

„Nej,"  sagde  hun  og  rystede  sørgmodig  paa 
Hovedet.  „Om  jeg  vidste  det  og  var  karsk,  da 
bragte  jeg  ham  det  selv  ...  nej  da  skrev  jeg 
intet  Brev,  men  gik  til  ham  og  sagde  ham  det." 

„Hvor  skal  jeg  da  bringe  Brevet  hen?"  sagde 
Munken. 

„Du  skal  finde  ham,"  sagde  Anneken.  „Og  du 
skal  give  det  i  hans  egne  Hænder." 

Broder  Jørgen  tog  Brevet  og  forvarede  det  i 
sin  Lomme. 

Jeg  skal  gaa  i  Morgen,"  sagde  han. 

„Ak  nej,  gaa  nu  .  .  .  gaa  i  Nat,"  sagde  hun. 
„Gaa  først  til  Kolding,  om  han  er  kommen.  Drag 
saa  til  Haderslev  og  til  Gottorp.  Gaa,  til  du  finder 
ham." 

„Det  stormer,  Anneken,  og  Sneen  falder.  Lad 
mig  bie  til  i  Morgen." 

„Nej,"  sagde  hun.  „I  Morgen  er  Uvejret  kan- 
ske værre.  Gaa  nu.  Jeg  beder  dig.  Tag  alle  Pen- 
gene, Fader  gav  mig.  Kan  hænde.  Rejsen  bliver 
lang,  og  du  kommer  i  Nød." 


iii 


Jeg  tør  ikke  lade  dig  være  ene  i  Hytten," 
sagde  han. 

,Jeg  er  ikke  bange.  Gaa  du  kun." 

Han  sukkede,  men  gjorde  ikke  flere  Indven- 
dinger. Saa  tog  lian  nogle  af  Pengene  og  sin  Stav 
og  gav  sig  paa  Vandring.  Anneken  stængede  Dø- 
ren efter  ham  og  blev  siddende  foran  Ilden  og 
sov  ind. 


TOLVTE  KAPITEL. 


Ventetid. 

Broder  Jørgen  kom  tilbage  og  havde  ikke  truf- 
fet Hertugen. 

Han  gav  Anneken  hendes  Brev  og  sad  og  for- 
talte, hvordan  han  til  ingen  Nytte  var  vandret  fra 
Sted  til  Sted  og  altid  var  kommen  for  sent. 

„Hvorfor  gav  du  det  op?"  sagde  hun.  „Om  du 
havde  holdt  ud,  var  det  vel  lykkedes  til  sidst." 

„Der  kom  over  mig  en  Angst  for,  at  du  led 
ilde,  Anneken,"  sagde  han.  „Vil  du  det,  skal  jeg 
drage  ud  igen,  naar  jeg  faar  udhvilet  mig  en 
Stund.  Mine  Fødder  er  saarede.  Jeg  kan  ikke  gaa 
paa  dem,  og  jeg  har  udgivet  Pengene,  du  gav 
mig." 

Anneken  smurte  Salve  paa  hans  syge  Fødder 
og  spurgte  ham  ud.  Han  maatte  fortælle  om  Slot- 


112 


tet  i  Gottorp,  om  Haderslev  og  Sønderborg.  Helt 
nede  i  det  holstenske  havde  han  været.  Og  al 
Vejen  var  der  fuldt  af  Krigsfolk.  Lybekkerne 
havde  paaført  Hertugen  Krig,  og  de  fleste  mente, 
at  de  rige  Købmænd  vilde  knække  hans  Magt. 

„Han  sejrer,"  sagde  Anneken  haanlig.  „Hvor 
kan  du  tro  den  Snak." 

Munken  fortalte  saa,  hvordan  de  lutherske  i 
Danmark  vilde  have  Hertugen  til  Konge,  men 
han  tøvede  bestandig  med  at  give  Svar.  Han 
havde  ogsaa  været  paa  Koldinghus  og  haft  et 
hemmeligt  Møde  med  Rigens  Hovmester,  Hr. 
Mogens  Gjøe. 

Anneken  sprang  op  og  stirrede  paa  ham. 

„Naar  var  det?"  spurgte  hun  aandeløs. 

Han  sagde  hende  det,  som  han  havde  hørt  det, 
og  hun  sank  tilbage  igen  og  slog  Hænderne  sam- 
men. 

,Jeg  vidste  det,  jeg  vidste  det,"  sagde  hun. 
„Den  Nat  kom  der  en  sælsom  Uro  over  mig. 
Jeg  stod  op  og  gik  til  Aaen  i  Skoven,  endda 
Sneen  laa  dybt  alle  Vegne.  Jeg  vilde  gaa  til  Kol- 
ding, men  mine  Ben  mægtede  ikke  at  bære  mig. 
Ak  Gud,  om  jeg  havde  gjort  det." 

Hun  græd  stille  og  stærkt,  men  blev  saa  plud- 
selig glad  igen.  Broder  Jørgen  begreb  ikke  hvorfor. 

„Lad  af  at  tænke  paa  Hertugen,  Anneken," 
sagde  han  lidt  efter.  „Om  nu  han  vinder  Riget  — " 

„Det  gør  han,"  sagde  hun.  ,Jeg  har  sagt  ham 
det.  Jeg  véd  det." 

„Vel,"  sagde  Munken.  „Du  kan  da  vide,  at  han 
ikke  tænker  mere  paa  dig.   Han  har  sin  Gemal- 

inde,  og  du  var  ham  intet  uden  et  Øjebliks  Lune 
og  Lyst." 

Jeg  véd  ikke,  hvad  jeg  var  ham,"  sagde  hun. 
„Men  jeg  véd,  at  for  mig  er  der  intet  i  Verden 
uden  ham." 

,Jeg  har  gjort  Uret  i  at  fortie  en  Hilsen,  Frants 
Jude  bad  mig  bringe  dig,"  sagde  Munken. 

Anneken  saa  op. 

„Nej,  det  er  intet  fra  Hertugen,"  sagde  Jørgen. 
„Frants  véd  end  ikke,  at  du  har  haft  med  ham 
at  skaffe.  De  har  fortalt  ham,  at  du  er  med 
Barn,  og  han  tror,  det  er  en  af  Hertugens  Følge, 
som  har  bragt  dig  i  Ulykke.  Men  han  bad  mig 
sige  dig,  at  det  skulde  være  tilgivet  og  glemt,  om 
du  vilde  være  hans.  Han  vilde  skaffe  dig  bort  i 
Landet  et  Sted,  hvor  du  kunde  føde  dit  Barn, 
uden  at  hans  Fader  fik  noget  at  vide.  Og  saa 
skulde  du  blive  hans  Hustru." 

„Frants  er  god,"  sagde  Anneken.  „Men  han 
kender  mig  kun  slet,  naar  han  tænker  saadan 
om  mig." 

De  sad  lidt  i  Tavshed.  Munken  lagde  Brænde 
i  Ilden. 

„Naar  dine  Saar  er  lægte,  vil  du  drage  ud  for 
mig  igen?"  spurgte  hun. 

„Det  vil  jeg  vel,"  sagde  han  og  sukkede. 

Og  han  drog  ud  igen  med  hendes  sidste  Penge 
og  kom  hjem  og  havde  ikke  været  heldigere  end 
forrige  Gang.  Vinteren  led,  og  de  kom  over  Jul 
og  ind  i  det  nye  Aar. 

En  Dag  kom  Erik  Jude  ridende.  Barsk  bød  han 
Munken  gaa  udenfor.  Han  vilde  tale  alene  med 

Anneken.  Hun  bød  ham  rolig  Goddag,  men  han 
stirrede  paa  hende  og  kunde  en  Stund  for  Raseri 
ikke  faa  et  Ord  frem. 

„Det  skulde  Kaspar  Tomand  vide,  hvad  Skam 
og  Skændsel,  du  har  voldet  ham,"  sagde  han  om- 
sider. „Et  Held  for  ham,  at  han  maatte  rømme 
af  Landet.  Kommer  han  tilbage,  slaar  han  dig 
ihjel,  om  ellers  jeg  kender  ham  ret.  Tvi  dig. 
Skarn  og  Skøge  som  du  er." 

„Er  I  kommen  for  at  krænke  mig,  da  gaa  helst 
med  det  samme,"  sagde  Anneken  rolig.  „Hytten 
er  min,  om  ogsaa  kun  den  er  ringe,  og  har  jeg 
voldet  nogen  Skam,  saa  er  det  allenfals  ikke 
Jer." 

„Ikke  det,  ikke  det,"  sagde  Købmanden  og 
prustede.  „Kalder  du  ikke  det  en  Skam,  at  min 
Søn  løber  efter  en  Dulle  som  dig  og  hver  Dag 
bestormer  mig  med  Bønner,  at  han  maa  tage  dig 
til  Ægte.  Jeg  var  en  ærlig  Mand  til  denne  Dag. 
Tror  du,  jeg  vil  have  en  Kvinde  i  mit  Hus,  som 
lader  sig  daare  af  en  forløben  Kongetjener." 

„Nej,"  sagde  Anneken.  „Det  tror  jeg  ikke.  Er 
der  nogen  saadan  Kvinde,  som  vil  ind  i  Eders 
Hus,  da  kast  hende  paa  Porten." 

„Fræk  er  du,"  sagde  Erik  Jude.  „Men  nu  da 
jeg  har  lettet  mit  Hjerte  for  Harmen,  skal  jeg 
sige  dig,  hvad  jeg  kom  for.  Du  vil  sagtens  gøre 
store  Øjne,  naar  du  hører,  at  Frants  vil  have  dig 
endda,  og  endnu  større,  naar  jeg  siger,  at  hans 
Moder  og  jeg  har  givet  vort  Samtykke  dertil.  Gerne 
gjorde  vi  det  ikke,  kan  du  vide,  og  haardt  har 
det  holdt  ham  at  omstemme  os.  Men  jeg  har  ikke 

uden  den  ene  Søn,  og  du  har  gjort  ham  ganske 
galen  med  dine  falske  blaa  Øjne.  Jeg  har  da  be- 
sluttet, at  jeg  vil  skikke  dig  til  København.  Der 
kan  du  blive  en  Stund,  til  du  har  barslet.  Saa 
faar  vi  siden  se,  hvad  der  er  at  gøre  ved  Tingen. 
Men  først  forlanger  jeg,  at  du  giver  mig  Navnet 
paa  din  Forfører.  De,  som  tjener  de  høje  Herrer, 
har  Lejlighed  til  at  stikke  en  køn  Skilling  til 
Side.  Og  er  det  Tilfældet  med  ham,  da  stævner 
vi  ham  ind  og  lader  ham  punge  ud.  Saa  kommer 
du  allenfals  ikke  uden  Medgift,  om  ogsaa  uden 
Ære  til  Brudehuset.  Nu  fort,  sig  mig  hans  Navn." 

Købmanden  havde  knap  set  paa  hende,  mens 
han  afleverede  denne  lange  Tale.  Nu  saa  han  op 
og  mødte  hendes  Smil. 

„Visselig  er  mit  Barns  Fader  rig  nok  til  at  for- 
gylde det,  I  kalder  min  Skam,"  sagde  hun.  „Men 
I  faar  ikke  een  af  hans  Gylden  i  Eders  Forret- 
ning Erik  Jude,  og  aldrig  kommer  hans  Navn 
over  min  Mund  uden  hans  Villie." 

Købmanden  sprang  op  og  for  frem,  som  om 
han  vilde  slaa  hende.  Men  hun  tæmmede  ham 
med  sit  Blik,  og  han  gik  mod  Døren. 

„Saa  er  jeg  faret  forgæves,"  sagde  han.  „Og 
godt  er  det  det  samme.  Du  kan  lide  paa,  at  jeg 
skal  bringe  Frants  ethvert  af  dine  frække  Ord. 
Han  holder  her  nede  paa  Vejen  og  bier,  den 
taabelige  Dreng.  Kan  hænde  han  nu  bliver  hel- 
bredet." 

Jeg  haaber  det,"  sagde  Anneken.  „Han  var 
mig  en  trofast  Barndomsven.  Bring  ham  min 
Hilsen,  og  sig,  det  gør  mig  ondt,  jeg  volder  ham 

Ve.  Men  det  er  ikke  min  Skyld.  Jeg  sagde  ham  det 
forlængst,  at  jeg  kunde  aldrig  være  ham  til  Villie.** 

Købmanden  for  ud  og  slog  Døren  i  efter  sig. 
Straks  efter  kom  Frants. 

„Anneken,"  sagde  han  sørgmodig.  „Er  det  sandt, 
som  Fader  siger?" 

„Det  er  sandt,"  sagde  hun.  „Gaa  nu  bort,  og 
lad  mig  fare  i  Fred.  Jeg  er  træt  af  denne  unyt- 
tige Snak."  — 

Broder  Jørgen  kom  hjem  fra  sin  tredie  Rejse. 
Han  havde  heller  ikke  den  Gang  truffet  Her- 
tugen, men  givet  Brevet  til  Slotsforvalteren  paa 
Gottorp,  som  lovede,  at  det  skulde  komme  ham 
i  Hænde. 

„Det  er  vel,"  sagde  Anneken.  „Saa  bier  vi  paa 
Svaret." 

Naar  Munken  var  der,  forlod  hun  aldrig  Hyt- 
ten. Saa  gik  han  til  Gaarden  og  hentede  Mælk, 
bar  Brænde  og  bedede  nu  og  da  et  Dyr  i  Sko- 
ven. Det  var,  som  havde  han  ganske  glemt  sit 
Klosterliv  og  sine  gamle  Vaner.  Han  færdedes 
utvungent  i  sine  verdslige  Klæder,  og  Kaspar  vil- 
de glædet  sig,  om  han  havde  set  saa  dygtig  og 
behændig  en  Svend,  han  var  bleven.  Selv  tænkte 
han  ikke  paa  det,  men  Anneken  gjorde  det  en 
Gang  imellem. 

„Du  beder  aldrig  mere.  Broder  Jørgen,"  sagde 
hun  en  Dag. 

„Hvad  hjælper  det  at  bede,"  sagde  han  med 
saa  fortvivlet  et  Ansigt,  at  hun  fortrød  sine  Ord. 
„Men  du  skal  ikke  minde  mig  derom,  som  ledte 
mig  i  Fristelsen." 

„Gjorde  jeg?"  sagde  hun  sørgmodig.  „Kan  du 
sige,  hvor  det  kommer  sig,  at  jeg  volder  Jer  alle 
Sorg.  Herremanden  maatte  dø  for  min  Skyld,  og 
Frants  er  ikke  glad,  og  du  synder  mod  din  Tro. 
Jeg  vil  dog  intet  uden  gøre  een  Mand  i  Verden 
glad,  om  saa  det  kun  var  for  en  Time.  Sig  mig 
det,  Broder  Jørgen,  saa  du  mig  nogen  Sinde  an- 
derledes end  sømmeligt  er  for  en  ærbar  Pige?" 

„Nej,"  sagde  Munken.  „Aldrig  uden  i  din  store 
Synd." 

„Den  tale  vi  helst  ikke  om,"  sagde  Anneken. 

„Du  nævnede  før  min  Tro,"  sagde  Munken. 
„Saa  er  den  ikke  mere  din?" 

„Nej,"  sagde  hun.  „Min  Tro  er  Hertugens.  Du 
kalder  ham  en  ful  Kætter,  men  visselig  er  hans 
Tro  den  rette  for  mig.  Han  lovede  at  skikke  mig 
en  god  luthersk  Mand,  som  kunde  undervise  mig 
i  den  nye  Lære.  Han  glemte  det  over  Kongens 
Død,  men  visselig  rinder  det  ham  nok  i  Hu  en 
Gang,  og  da  skal  jeg  give  dig  Svar  paa  Tiltale." 

„En  sælsom  Tro  den,  som  du  sværger  til  og 
ikke  ved,  hvad  er,"  sagde  Broder  Jørgen. 

„Er  det  ikke  saadan  med  al  Tro?"  sagde  hun. 

Han  studsede  og  saa  undrende  paa  hende. 

Saa  kom  de  Dage,  hvor  han  bad  igen,  bræn- 
dende og  uafladelig  og  hudflettede  sin  Ryg  med 
Svøben.  Og  saa  blev  hun  utaalmodig  igen,  fordi 
der  ingen  Bud  kom  fra  Hertugen,  og  gav  sig  til 
at  tale  om,  at  han  paany  maatte  drage  ud. 

„Hvor  kan  jeg  drage  fra  dig  nu.  Anneken," 
sagde  han.  „Din  Forløsning  stunder  til,  og  du  kan 
omkomme,  om  du  bliver  ene  her  i  Hytten." 

Hendes  Øjne  straalede.  Hun  gav  sig  pludselig 
til  at  tale  om  sit  Møde  med  Hertugen  ved  Aaen. 
Hun  maatte  have  nogen  at  tale  med  om  det  ene- 
ste, som  fyldte  hendes  Sind.  Hun  fortalte  om 
Jordbærrene,  som  Hertugens  Tjenere  havde  spist, 
saa  der  ingen  blev  for  hans  egen  Mund.  Hun 
skildrede,  hvordan  hun  sad  ved  Sønderbro  om 
Morgnen  og  opdagede,  at  hun  havde  glemt  sin 
Krukke  og  vilde  købe  sig  en  ny  for  Herreman- 
dens Spange,  og  saa  var  Spanget  faldet  i  Aaen. 

„Nu  skal  du  drage  til  Slesvig  igen,"  sagde  hun 
saa.  ,Jeg  skriver  dig  et  nyt  Brev,  og  denne  Gang 
vil  det  lykkes  os." 

„Vi  ejer  ikke  mere  end  en  halv  Daler,"  sagde 
han.  „Og  du  kan  ikke  være  uden  Penge,  naar  jeg 
drager  bort." 

Hun  sukkede  og  saa  bekymret  hen  for  sig. 

„Ak,  havde  jeg  blot  mit  Spange,"  sagde  hun. 
„Hertugen  lovede  mig  eet,  som  var  større  og 
skønnere,  men  han  glemte  det,  da  Kongen  døde." 

Munken  gik  ud  at  hente  Brænde  og  satte  de- 
res Maaltid  frem. 

Saa  for  hun  pludselig  op. 

„Broder  Jørgen,"  sagde  hun.  ,Jeg  klarer  mig 
med  den  halve  Daler,  saa  længe  det  skal  være. 
Og  du  tager  Kutten  paa  og  tigger  dig  frem." 

Han  saa  forfærdet  paa  hende. 

„Anneken,  Anneken,"  sagde  han.  „Har  du  da 
ingen  Blussel  mere  og  ingen  Medlidenhed  med 
mig." 

„Bliv  ikke  vred,"  sagde  hun  og  lagde  indsmig- 
rende sin  Haand  paa  hans  Arm.  „Er  jeg  ond  ved 

dig,  saa  er  det  mod  min  Villie.  Jeg  tænker  jo  kun 
paa  det  samme,  og  jeg  skal  gengælde  dig  det 
tusindfold.  Jeg  skal  give  dig  en  Rejse  til  Rom. 
Jeg  skal  bekoste  din  Færd  til  det  hellige  Land,  og 
du  kan  faa  bede  ved  Kristi  Grav  for  alle  dine 
Synder." 

Han  rystede  paa  Hovedet. 

„Hvad  ondt  er  der  i  det,  jeg  beder  dig  om," 
sagde  hun.  „Har  du  glemt,  hvor  nødig  du  aflagde 
Kutten,  da  Fader  forlangte  det  af  dig.  Det  var 
som  at  afsværge  din  Tro,  sagde  du.  Nu  tager  du 
den  paa  igen  og  døjer  ondt  i  den,  som  du  gjorde 
før.  Du  bliver  kastet  paa  Døren  af  de  lutherske 
og  faar  Husly  og  Føde  hos  dine  fromme  Tros- 
fæller. Er  det  andet,  end  hvad  dit  hellige  Løfte 
paabyder  dig?" 

„Anneken,  Anneken,"  sagde  han.  „Du  tænker 
ilde  om  mig.  Du  tænker  slet  ikke  paa  mig." 

Hun  saa  paa  ham  med  fjerne  Øjne  og  kneb 
Munden  sammen. 

„Nej,"  sagde  hun.  „Det  gør  jeg  ikke.  Det  kan 
jeg  ikke.  Du  maa  gøre  det,  som  jeg  beder  dig  om." 

„Jeg  kan  ikke.  Anneken,"  sagde  han. 

Saa  gjorde  han  det  og  gik. 

TRETTENDE  KAPITEL. 


Kaspar  Tomand  sender  Bud. 

Det  led  mod  Vaaren.  Isen  brød  op  paa  Aaen. 
Sneen  begyndte  at  smelte,  og  Stormene  sang. 

Broder  Jørgen  var  ikke  kommen  tilbage,  og 
Anneken  sad  ene  i  Hytten.  En  Gang  hver  Dag 
gik  hun  det  lille  Stykke  til  Anst  for  at  hente 
Mælken,  hun  drak,  og  spørge  nyt  fra  Verden. 
Hun  bar  sin  Byrde  saa  stolt  som  en  Dronning, 
og  de  undredes  alle  over  hende.  Smædede  de 
hende  bag  hendes  Ryg,  saa  vovede  ingen  at  sige 
hende  noget  i  hendes  Ansigt. 

„Ak  ja,  min  Datter,"  sagde  den  gamle  Præst. 
„Om  dog  din  Fader  ikke  havde  øvet  den  Blod- 
daad  og  sad  endnu  i  Hytten  som  i  gamle  Dage. 
Det  var  skønt  at  faa  en  Snak  med  ham,  og  her- 
ligt var  hans  01.  Er  der  ikke  mere  paa  Tønden?" 

„Ak  nej,  den  er  løbet  tom,  Fader,"  sagde  An- 
neken. ,Jørgen  drikker  jo  ingenting  og  jeg  ikke 
heller." 

„Skade,"  sagde  Præsten.  „Ellers  vilde  jeg  gæste 
dig  en  Gang.  Men  jeg  er  jo  en  gammel  Mand  og 
bliver  tør  i  Halsen  af  den  Bakke.  Har  du  ikke 
hørt  fra  Kaspar?" 

Anneken  rystede  paa  Hovedet. 

„Blot  han  klarer  sig,"  sagde  Præsten.  „Det  er 
onde  Tider.  Der  stryger  al  Slags  fremmed  Krigs- 
folk rundt  i  Landet,  og  det  varer  næppe  længe, 
før  Fejden  naar  os.   De  kæmper  drabeligt  i  det 

holstenske,  og  Rygtet  melder,  at  de  har  gjort 
Opstand  mod  Rigsraadet  i  København.  Din  Fader 
er  jo  den  fangne  Konges  Mand,  saa  han  er  sag- 
tens at  finde  paa  Lybekkernes  Side.  Om  Kong 
Kristian  slipper  af  Taarnet  og  vinder  Riget  igen, 
da  faar  han  vel  Tilgivelse  for  Drabet  paa  Herre- 
manden." 

„Det  gør  han  vel,"  sagde  Anneken. 

Samme  Dags  Aften,  som  hun  sad  ensom  i  Hyt- 
ten, slog  det  paa  Døren.  Hun  tænkte,  det  var 
Broder  Jørgen,  og  lukkede  op  og  tittede  ud.  Men 
Døren  blev  skudt  op,  saa  hun  næj  var  faldet,  og 
en  stor  skægget  Mand  traadte  ind  i  Stuen.  Hun 
blev  bange  og  veg  tilbage.  Han  saa  paa  hende, 
smilte  saa  spodsk,  stængede  Døren  og  satte  sig 
foran  Ilden. 

„Det  er  koldt,"  sagde  han.  „Har  du  noget  at 
drikke?" 

„Nej,"  sagde  Anneken.  „Men  hvem  er  I,  som 
trænger  Jer  saa  barsk  ind  til  en  enlig  Kvinde?" 

„Du  skal  straks  faa  det  at  vide,"  sagde  Man- 
den. „Er  dette  ikke  Kaspar  Tomands  Hytte?" 

Jo,"  sagde  Anneken  glad.  „Bringer  I  Bud  fra 
ham?" 

„Bud  har  jeg,"  sagde  Manden.  „Og  er  det  Kas- 
pars Hytte,  saa  maa  det  vel  være  her,  jeg  skal 
aflevere  det.  Han  sagde,  der  boede  en  ung  Jom- 
fru, som  var  hans  Datter." 

„Det  er  mig,"  sagde  Anneken.  „Skynd  Jer  og 
fortæl." 

„Da  er  I  sagtens  traadt  ud  af  Jomfrustanden, 
siden   Kaspar  rømmede,"   sagde  Manden  og  gri- 

nede.  „Men  det  bliver  jo  for  Resten  ikke  min 
Sag.  Pigerne  er  til  det  samme.  Giv  mig  nu  først 
noget  at  æde." 

Hun  satte  frem  for  ham,  hvad  hun  havde,  og 
biede  taalmodig,  medens  han  spiste. 

„Se  saa,"  sagde  han.  „Nu  skal  jeg  altsaa  bringe 
dig  en  Hilsen  fra  din  Fader,  som  trives  vel  og  er 
gaaet  i  Tjeneste  hos  Kaptajn  Klement,  som  for 
Tiden  krydser  i  Havet  med  tre  Skibe.  Han  bad 
mig  sige  dig,  at  du  skulde  være  ved  godt  Mod, 
som  han  selv  var,  og  holde  dig  brav  og  ærbar, 
indtil  han  kom  og  hentede  dig,  hvilket  skulde  ske 
det  snareste,  han  og  Kong  Kristian  fangede  Sejr." 

Han  grinede  igen.  Anneken  spurgte,  og  han  for- 
talte. 

Han  var  Landsknægt  og  havde  set  sig  vidt  om 
i  Verden.  Sidst  havde  han  været  i  Norge  med 
Kong  Kristians  Tropper,  men  det  blev  en  daarlig 
Krig,  siden  Kongen  havde  været  dum  nok  til  at 
lade  sig  narre  af  Biskoppen  fra  Odense.  Saa  var 
han  gaaet  i  Kong  Gustavs  Tjeneste  i  Sverrig. 
Men  der  var  ingenting  at  gøre  for  en  ret  Krigs- 
karl, og  Mandstugten  var  altfor  streng.  Nu  var 
det  hans  Agt  at  gaa  til  Holsten  og  tage  Tjeneste 
hos  Johan  Rantzau,  som  var  Hertug  Kristians 
Mand.  Det  var  en  tapper  Hærfører  og  en  Herre, 
som  undte  Soldaten,  hvad  der  tilkom  ham.  Naar 
han  havde  berendt  en  Stad,  saa  lod  han  sine  Folk 
plyndre  den,  som  ret  og  billigt  var. 

„Saa  faar  I  Hertugen  at  se,"  sagde  Anneken. 

„Det  faar  jeg  nok,"  sagde  Landsknægten.  „Om 
ellers  han  er  ved   Hæren.   Han  har  jo   Hovedet 

fuldt  af  Statssager,  som  rimeligt  er,  hvis  han  tæn- 
ker paa  at  vinde  Danmarks  og  Norges  Krone,  som 
de  siger." 

„Naar  ser  I  Fader  igen?"  spurgte  hun. 

„Det  er  ikke  godt  at  sige,  min  Snut,"  sagde 
Landsknægten.  „Men  ser  jeg  ham  nogen  Sinde, 
skal  jeg  nok  fortælle  ham,  at  du  trives  godt  og 
har  lagt  dig  hans  Formaninger  paa  Sinde." 

Anneken  blev  med  eet  alvorlig  og  tung  i 
Sindet. 

Krigsmandens  Spot  gled  hendes  Øre  forbi,  men 
hun  tænkte  paa,  hvad  der  vilde  ske,  naar  hendes 
Fader  traf  hende  igen,  og  hun  skulde  gøre  Rede 
for  sig.  En  Gang  et  Øjeblik  havde  hun  tænkt  paa 
det  før.  Men  saa  var  det  gaaet  bort  i  hendes 
Lykkerus,  og  saa  var  han  rømt  af  Landet,  og 
hun  glemte  det.  For  første  Gang  blev  det  hende 
klart,  hvad  for  en  Sorg  hun  vilde  berede  ham, 
saa  meget  mere  som  hun  jo  intet  kunde  sige 
ham. 

Landsknægten  læste  hendes  Tanker  af  hendes 
Ansigt  og  nikkede  godmodig  til  hende. 

„Du  skal  ingen  Bekymringer  gøre  dig,"  sagde 
han.  „Om  Kaspar  og  jeg  træffes,  skal  jeg  holde 
ren  Mund  til  Tak  for  den  gode  Vildtbrad,  du  gav 
mig.  Du  kan  jo  ikke  for,  at  du  ingen  01  har  i 
Hytten.  Havde  din  Fader  været  hjemme,  var  jeg 
ikke  gaaet  tørstig  herfra,  kender  jeg  ham  ret. 
Men  det  rimeligste  er,  at  jeg  aldrig  ser  ham  mere. 
Uden  kanske  paa  Slagmarken.  Han  og  jeg  tjener 
nu  hver  sin  Herre.  Saadan  er  det  Krigsfolks 
Skik,  at  de  gaar  derhen,  hvor  Solden  er  bedst. 

og  Sejren  vinker.  Sidst  vi  var  sammen,  drak  vi 
godt  og  holdt  fint  Kammeratskab.  Om  vi  mødes 
i  Slaget,  da  vil  vi  kæmpe  som  brave  Folk,  og  jeg 
skal  ikke  ønske  mig  nogen  gævere  Modstander 
end  Kaspar  Tomand." 

Anneken  nikkede,  og  han  snakkede  videre.  Han 
strakte  sig  foran  Ilden,  tyk  og  glad. 

„Om  I  nu  kom  til  at  tjene  i  Hertugens  Hær," 
sagde  hun  saa.  „Kan  det  da  tænkes,  at  I  kom 
ham  saa  nær,  at  I  kunde  faa  ham  i  Tale?" 

„Det  skulde  jeg  mene,"  sagde  han  og  brystede 
sig.  „Enhver  Landsknægt  kan  henvende  sig  til 
sin  Krigsherre,  om  der  ligger  ham  noget  paa 
Hjertet.  Saa  kan  det  vel  ogsaa  hænde,  at  man 
udmærker  sig  i  Slaget  og  bliver  kaldt  frem  paa 
Fronten  for  at  faa  en  Belønning.  Det  er  hændt 
mig  to  Gange,  den  Gang  jeg  tjente  Pfalzgreven. 
Der  var  det  ogsaa,  Kaspar  Tomand  og  jeg  gjorde 
hinandens  Bekendtskab." 

„Vil  I  bringe  et  Brev  fra  mig  til  Hertugen?" 
spurgte  Anneken. 

„Gerne,"  sagde  Landsknægten.  „Om  ellers  jeg 
naar  saa  vidt,  for  træffer  jeg  en  bedre  Herre  paa 
Vejen,  da  gaar  jeg  i  hans  Tjeneste." 

Anneken  hentede  et  Stykke  Pergament,  som 
Broder  Jørgen  havde  skaffet  hende,  skar  sig  en 
Pen  og  skrev.  Landsknægten  grinede,  da  han  tog 
Brevet. 

„Du  behøver  ikke  at  være  bange  for,  at  jeg 
skal  læse  dine  Kragetæer,  min  Snut,"  sagde  han. 
Jeg  kan  Gud  ske  Lov  hverken  læse  eller  skrive. 
De  Dele  lader  jeg  Munkene  om." 

„Er  I  Papist,"  sagde  hun,  „saa  tager  Hertugen 
Jer  næppe  i  sin  Tjeneste." 

„Det  skal  ikke  skille  Hertugen  og  mig,  om  el- 
lers vi  kan  blive  enige.  Tre  Gange  har  jeg  skiftet 
Religion,  uden  at  det  gjorde  mig  noget." 

Nu  blev  han  søvnig  og  gik  uden  videre  hen 
og  lagde  sig  paa  Løjbænken.  Han  faldt  straks  i 
Søvn.  Anneken  blev  siddende  og  vaagede  hele 
Natten. 

Da  han  om  Morgenen  vilde  af  Sted,  var  han  i 
daarligt  Lune. 

„Har  du  ingenting,  jeg  kan  læske  min  Tunge 
paa?"  sagde  han, 

,Jeg  har  ikke  mere  end  i  Gaar,"  sagde  Anne- 
ken. 

„Det  er  ilde,"  sagde  han.  „Har  du  ikke  en  li- 
den Genstand  af  Sølv  eller  Guld  for  hvilken  jeg 
kan  købe  mig  en  Taar  01  i  det  nærmeste  Her- 
berg? Kvindfolk  har  gerne  eet  og  andet  af  den 
Slags,  og  det  er  farligt  at  sidde  inde  med  Kost- 
barheder i  Tider  som  disse.  Der  stryger  saa  me- 
get Pak  langs  Vejen.  Een  og  anden  kunde  tage 
det  fra  dig.  Om  du  flyr  mig  det,  saa  kan  du  løse 
det  ind  igen  i  Herberget." 

,Jeg  har  ingenting,"  sagde  Anneken.  „Jeg  hav- 
de et  Spange  en  Gang,  men  det  gled  fra  mig  i 
Aaen.  Der  er  ogsaa  lovet  mig  et  større,  men  det 
har  jeg  ikke  faaet  endnu.  Her  er  en  halv  Daler, 
som  er  al  min  Ejendom.  Den  kan  I  tage  og  gøre 
Jer  til  Gode  for,  om  ellers  I  vil  mindes  mit 
Brev.« 

„Du    er    et    Stadsfruentimmer,"    sagde    Lands- 

knægten  og  tog  Mønten.  „Tvi  den  Karl,  som 
bragte  dig  i  Ulykke.  Men  kanske  han  kommer 
igen  og  gifter  dig.  Saadant  er  hændet  før,  om  og- 
saa  ikke  ofte." 

Saa  gik  han.  Anneken  stod  og  saa  efter  ham 
og  tænkte,  at  et  eller  andet  af  hendes  Bud  vel 
omsider  maatte  naa  frem. 


FJORTENDE  KAPITEL. 


Hertug  Kristians  Søn. 

Paasken  kom  sent,  og  da  den  kom,  var  Sneen 
af  Jorden.  Buskene  grønnedes  saa  smaat,  og  det 
nye  Græs  pippede  frem.  Der  var  en  Fugl  i  den 
gamle  Eg  ved  Hytten,  der  sang,  som  var  Vaaren 
allerede  i  Luften. 

Anneken  aabnede  sin  Dør  og  lyttede  til  den. 

Hun  havde  ikke  mere  Brænde  og  heller  ikke 
Mad  i  Hytten.  De  sidste  Dage  havde  hun  haft 
det  ondt  og  ikke  været  i  Landsbyen.  Og  Broder 
Jørgen  kom  stadig  ikke.  Saa  ofte  havde  hun  af- 
.slaaet  Hjælp,  at  ingen  i  Anst  faldt  paa  af  sig  selv 
at  tilbyde  hende  den. 

Som  nu  hun  stod  saadan,  blev  hun  overfalden 
af  Svimmelhed.  Det  sortnede  for  hendes  Øjne,  og 
hun   maatte   holde   sig  ved   Karmen   for   ikke   at 

falde.  Hun  blev  ræd  over  sin  Ensomhed.  Hun 
tænkte,  at  om  hun  skreg,  kunde  ingen  høre  hen- 
de, og  om  hun  døde,  da  kunde  der  gaa  mange 
Dage,  før  nogen  fandt  hende. 

Saa  kom  hun  til  at  smile  over  sin  egen  Angst, 
satte  sig  paa  Tærskelen  og  aandede  dybt  op  i  den 
kølige  Luft. 

Havde  hun  blot  haft  noget  at  spise  .  .  . 

Hun  syntes  bestemt,  at  hvis  hun  gav  sig  i  Vej 
nedad  Bakken,  saa  kunde  hun  aldrig  komme  til- 
bage. Saa  snart  hun  stod,  længtes  hun  efter  at 
sidde.  Hun  vidste  ikke,  hvordan  det  var  med 
hende  i  Dag. 

Hver  Middag  kom  Møllerens  lille  Pige  forbi. 
Om  hun  kom  nu,  vilde  hun  bede  hende  hente 
Mælk.  Men  det  var  sagtens  for  sent.  Hun  havde 
sovet  og  vidste  ikke  selv  hvor  længe. 

Fuglen  i  Egen  sang,  som  om  dens  Strube  skul- 
de briste.  Den  blev  ved  at  synge  og  sang  Som- 
meren frem  for  Anneken.  Hun  saa  for  sig  Skræn- 
ten fuld  af  røde  Jordbær,  og  Synet  gjorde  hende 
syg,  saa  sulten  hun  var.  Hertugen  stod  der  med 
hendes  Krukke  og  plukkede  og  plukkede  og 
kaldte  paa  hende,  og  hun  kunde  ikke  komme. 

Hun  blev  svimmel  igen  og  kom  til  sig  selv 
ved  nogle  Smerter  saa  stærke,  at  hun  skreg  højt. 

Saa  begreb  hun,  at  nu  skulde  hun  føde  sit 
Barn,  og  fra  nu  af  tænkte  hun  sig  om  ved  hver 
Ting,  hun  foretog  sig. 

Hun  gik  om  bag  Hytten,  hvor  der  laa  lidt  Ved 
endnu  af  det,  Jørgen  havde  hugget  i  Efteraaret, 
slæbte   det   ind   og   stablede   det   op   paa  Arnen, 

hvor  Ilden  var  ved  at  gaa  ud.  Hun  tog  et  Skind 
frem,  der  laa  gemt  i  Hulen,  og  som  var  blødere 
og  bedre  beredt  end  nogen  af  de  andre.  Hun 
havde  længst  bestemt,  at  hendes  Barn  skulde 
ligge  i  det  og  smilte  glad  og  strøg  over  det  med 
Haanden,  da  hun  lagde  det  ved  Siden  af  sit  Leje, 
saa  nær  at  hun  kunde  naa  det  derfra. 

Hun  gik  til  Kilden  og  hentede  Vand.  Veerne 
overfaldt  hende  paa  Vejen  tilbage,  saa  hun  spildte 
Vandet  og  nær  havde  knust  Krukken.  Hun  biede, 
til  det  var  ovre,  gik  saa  til  Kilden  igen  og  kom 
lykkelig  hjem.  Hun  satte  Krukken  ved  sit  Hoved- 
gærde og  et  lidet  Krus  at  øse  med.  En  Stund 
blev  hun  siddende,  til  Vedet  var  saadan  i  Brand 
at  hun  var  sikker  paa,  det  ikke  sluktes. 

Hun  stod  i  Døren  en  Stund  endnu  og  saa  ad 
Vejen,  hvor  ingen  kom.  Hun  lyttede  til  Fuglen 
og  lagde  pludselig  Mærke  til,  at  den  ikke  sang 
mere.  Saa  lukkede  hun  Døren  men  stængede 
den  ikke  og  gik  hen  og  lagde  sig  paa  Lejet. 

Der  gik  en  Bonde  paa  Vejen  den  Dag,  og  da 
han  var  kommet  halvvejs  ned  ad  Bakken,  hørte 
han  et  Skrig  saa  ondt,  at  han  blev  staaende  og 
lyttede.  Han  hørte  ikke  mere,  og  saa  gik  han 
videre.  Han  tænkte,  han  vilde  sige  det,  naar  han 
kom  til  Anst,  men  glemte  det,  fordi  han  kom  i 
Klammeri  med  Mølleren,  hvem  han  skyldte  to 
Skilling  lybsk. 

Der  kom  siden  to  Landsknægte  forbi,  som  ag- 
tede sig  fra  Ribe  til  Kolding.  De  standsede  foran 
Hytten,  fordi  det  nu  en  Gang  var  deres  Vane,  og 
de  sjældent  aflod  at  spejde  efter  Bytte,  selv  i  den 

usleste  Vraa.  Den  ene  af  dem  lettede  paa  Klin- 
ken og  tittede  ind,  men  lukkede  straks  igen. 

„Der  ligger  en  Kvinde  i  Barnsnød,"  sagde  han. 

„Lad  hende  ligge,"  sagde  hans  Kammerat.  „Der 
er  Børn  nok  i  Verden." 

Ud  paa  Eftermiddagen  randt  Skriget  pludselig 
Bonden  i  Hu.  Han  talte  just  med  den  gamle 
Præst  og  fortalte  ham  det. 

„Jesus,"  sagde  Præsten  og  slog  forskrækket 
Hænderne  sammen.  „Det  er  Anneken,  som  bars- 
ler. Spring  til  Hjulmanden  og  sig,  at  hans  Kæl- 
ling skal  løbe  derop." 

Bonden  gik.  Hjulmanden  modtog  ham  paa  Tær- 
skelen med  en  Strøm  af  Skældsord. 

„Djævlen  annamme  dig  med  din  Snak,"  sagde 
han.  „Min  Kælling  er  selv  i  Barnsnød,  og  jeg 
maa  gaa  hende  til  Haande,  endda  jeg  ikke  er 
Fader  til  Barnet." 

I  Skumringen  kom  Broder  Jørgen  vandrende. 

Han  gik  kun  langsomt,  for  han  var  mødig. 
Han  længtes  efter  at  se  Anneken  og  gruede  der- 
for. Han  havde  intet  Bud  at  bringe.  Et  Stykke 
fra  Hytten  satte  han  sig  ved  Vejkanten  og  tænkte 
paa  Livets  Jammer. 

Saa  hørte  han  et  hjerteskærende  Skrig  og  vid- 
ste i  det  samme,  hvad  det  var,  og  stod  ved  Hyt- 
ten i  to  Spring. 

„Anneken,  Anneken,"  sagde  han  og  bøjede  sig 
over  hendes  Leje. 

Han  tog  hendes  Hænder.  De  var  kolde  som 
Is.  Han  gned  og  gned  og  fik  dem  ikke  varme. 
Han  stirrede  i  Rædsel  paa  hendes  fortrukne  An- 
Den  største  i  Landet  9 

sigt  og  tænkte,  hun  maatte  dø  for  hans  Øjne 
med  det  samme.  Hun  skreg  igen  og  værre  end 
før.  Han  slap  hende,  saa  sig  raadløs  omkring, 
vilde  løbe  efter  Hjælp,  men  turde  ikke  forlade 
hende. 

Saa  lyste  hendes  Ansigt  pludselig  i  et  stort 
Smil. 

„Anneken,"  raabte  han  glad. 

Hun  nikkede  og  drog  Vejret  tungt  og  løftede 
med  Møje  Haanden  henimod  Vandkrukken.  Han 
gav  hende  at  drikke  og  satte  sig  ved  hendes 
Side.  Hun  blev  ved  at  smile,  for  hun  tænkte 
ikke  paa  andet,  end  at  nu  var  hun  ikke  længer 
ene.  Men  saa  mindedes  hun  pludselig,  hvorfor 
Jørgen  var  draget  ud,  rejste  sig  paa  Albuen  og 
stirrede  paa  ham.  Han  gav  hende  Svar,  før  han 
blev  spurgt. 

,Jeg  traf  ikke  Hertugen,"  sagde  han  og  bøjede 
Hovedet  for  ikke  at  se  hendes  Sorg. 

Men  Anneken  lagde  sig  stille  tilbage  og  smilte 
paany. 

„Det  gør  ingenting,"  sagde  hun.  „Naar  nu  jeg 
har  født  hans  Barn,  tager  jeg  det  paa  Armen  og 
vandrer  selv  derhen,  hvor  han  er," 

Broder  Jørgen  tænkte,  at  hendes  Røst  var  ble- 
ven forunderlig  lille  og  hæs.  Han  saa  paa  hen- 
des indfaldne  Kinder  og  de  dybe  Skygger  under 
hendes  Øjne.  Hendes  Hænder  var  ogsaa  saa 
tynde,  og  der  var  et  Drag  om  hendes  Mund 
som  af  usigelig  Pine.  Han  havde  aldrig  set  en 
Kvinde  i  Barnsnød  og  tænkte  igen,  at  hun  maat- 
te dø. 

„Om  du  har  det  bedre,  vil  jeg  løbe  efter  Hjul- 
mandens Kone,"  sagde  han. 

„Nej,  nej,  gaa  ikke  fra  mig,"  bad  hun.  Jeg  laa 
her  alene  den  hele  Dag  og  skreg,  og  ingen  kom 
til  mig  i  min  Vaande.  Nu  kom  du,  og  alt  er 
godt." 

Han  pirrede  op  i  Ilden  og  satte  sig  igen  ved 
Siden  af  Lejet,  lykkelig  over  hendes  Ord. 

Jeg  er  hungrig,  Broder  Jørgen,"  sagde  hun  saa. 
Jeg  tror  ikke,  jeg  fik  Mad  i  to  Dage." 

Han  tog  af  Lommen  paa  sin  Kutte  noget  tørt 
Brød  og  rakte  hende  det.  Hun  aad  det  med  Be- 
gærlighed. Han  fandt  en  Skorpe  endnu.  Hun  aad 
den  med  og  lo  saa  ganske  stille. 

„Mindes  du  den  Gang,  du  kom  til  os.  Broder 
Jørgen?"  sagde  hun  saa.  „Da  var  du  hungrig  som 
jeg  og  aad  Brødet,  jeg  gav  dig,  som  en  Ulv.  Du 
vilde  ikke  have  en  herlig  Vildtbrad,  jeg  satte  for 
dig.  Ak,  om  den  var  her  nu.  Da  skulde  jeg  gøre 
dig  Besked." 

Jeg  løber  til  Byen  efter  Mad,"  sagde  han.  ,Jeg 
kan  snart  være  tilbage." 

„Nej,  nej,"  sagde  hun  utaalmodig.  Jeg  har  jo 
sagt  dig,  at  du  skal  blive." 

Hun  saa  paa  ham  længe  og  mildt.  Han  skæl- 
vede under  hendes  Blik  og  kunde  ikke  tyde  det. 

„Broder  Jørgen,"  sagde  hun.  „Saa  meget  der  er 
hændet  siden  den  Dag." 

Han  nikkede. 

„Men  du  har  Kutten  paa,"  sagde  hun.  „Hvor- 
for har  du  den  grimme  Kutte  paa.  Jeg  led  dig 
bedre  i  de  Klæder,  Fader  gav  dig." 

9* 

Han  saa  hjælpeløs  paa  hende,  og  saa  mindedes 
hun  det. 

„Tilgiv  mig,  Broder  Jørgen,"  sagde  hun.  „Du 
gjorde  det  for  min  Skyld.  Jeg  var  ond,  at  jeg  bad 
dig  derom.  Men  nu  gør  jeg  det  aldrig  mere.  Til- 
giv mig  alt,  hvad  jeg  har  gjort  mod  dig.  Jeg  var 
saa  syg  og  led  ilde.  Men  nu  bliver  det  altsammen 
godt." 

,Jeg  har  intet  at  tilgive  dig,  Anneken,"  sagde 
han  sørgmodig. 

Saa  fortrak  hendes  Ansigt  sig  igen.  Hun  knyt- 
tede Hænderne.  Hendes  hele  Legeme  krympede 
sig  i  Pine,  og  hun  udstødte  det  ene  Skrig  efter 
det  andet.  Hun  rakte  Hænderne  mod  ham,  og 
han  prøvede  paa  at  holde  dem,  men  kunde  ikke. 
Hun  sled  sig  fra  ham  og  skreg  og  skreg.  Han 
saa  paa  hende  med  vaade  Øjne  og  skælvende 
Mund  og  vilde  give  sit  Liv,  om  han  kunde  friet 
hende. 

Det  varede  en  Stund,  og  saa  blev  hun  stille 
igen. 

,Jeg  er  saa  træt,"  sagde  hun.  „Hvor  længe  tror 
du,  det  kan  vare?" 

,Jeg  ved  det  ikke,"  sagde  han. 

„Nej,  det  er  sandt,  du  er  Munk,"  sagde  hun. 

Hendes  Tone  var  fuld  af  Medlidenhed  og  Spot, 
syntes  han.  Men  hun  tænkte  ikke  derpaa. 

„Har  du  aldrig  haft  nogen  kær.  Broder  Jørgen," 
spurgte  hun.  ,Jeg  mener  .  .  .  var  der  aldrig  en 
Pige,  din  Hu  stod  til,  forinden  du  blev  kloster- 
givet?" 

„Nej,"  sagde  han. 

„Da  har  du  ikke  levet,"  sagde  hun.  „Om  du 
havde  kendt  Elskov,  var  du  aldrig  gaaet  i  Kloster." 

„Du  er  ung  nok  til  at  sige  saadan,  Anneken," 
sagde  Broder  Jørgen.  „Jeg  tænker,  den  Tid  kom- 
mer, da  du  længes  mod  Klostrets  Fred  som  Bod 
for  skuffet  Elskov." 

„Hvordan  skulde  den  komme?"  sagde  hun. 
,Jeg  har  jo  mit  Barn.  Ak,  Broder  Jørgen,  det  er 
sælsomt  at  føle  et  Barn  røre  sig  under  Hjertet. 
Naar  nu  det  er  kommet,  da  skal  vi  vandre.  Vil 
du  gaa  med  mig?  Du  gør  det  nok.  Du  lovede 
Fader  at  beskærme  mig,  og  du  har  redelig  gjort 
det  indtil  denne  Dag.  Saa  maa  du  i  Koften  og 
Hoserne.  Det  vilde  ikke  skikke  sig,  om  en  Munk 
kom  vandrende  med  en  Kvinde  og  et  Barn." 

Hun  lo  og  saa  hele  Tiden  mildt  paa  ham.  Han 
vaandede  sig  under  hendes  Hjerteløshed  og  hade- 
de sig  selv,  fordi  han  ikke  kunde  mande  sig  op 
og  bekende  sin  egen  Synd  og  hendes  og  vinde 
Tilgivelse  i  Bod  og  i  Bøn  og  blive  den  renlivede 
Herrens  Tjener,  han  var,  da  Kætterne  jog  ham 
af  Kolding  By. 

„Om  nu  du  skal  dø.  Anneken,"  sagde  han. 

,Jeg  tænkte  paa  det,  mens  jeg  laa  ene,  forinden 
du  kom,"  sagde  hun.  „Og  ved  du.  Broder  Jør- 
gen, det  volder  mig  saa  stor  en  Sorg,  at  ikke  jeg 
fik  den  lutherske  Lærer,  Hertugen  lovede  at 
skikke  mig.  De  siger  alle,  at  han  er  en  god  lu- 
thersk Mand,  den  frommeste  i  hele  sit  Rige. 
Men  nu  jeg  dør  i  den  falske  Tro,  da  kommer  jeg 
vel  ikke  i  hans  Himmel  og  ser  ham  aldrig  mere. 
Tal  til  mig  derom,  Broder  Jørgen." 

„Om  jeg  var  den,  jeg  burde  være,  da  svarede 
jeg  dig,  at  du  og  han  er  lige  fordømte  til  Helve- 
des Pine,"  sagde  Munken.  „Men  jeg  vakler  og 
ved  ikke  Vej  eller  Sti.  Der  gaar  Uger,  hvor  jeg 
ikke  beder.  Jeg  har  forglemt  min  Svøbe  i  et  Her- 
berg i  Rendsborg,  hvor  jeg  sad  og  drak  med  tre 
gudsforgaaende  Landsknægte  for  at  døve  min 
Sjælekval.  Jeg  hørte  dem  synge  liderlige  Viser 
om  Munkene.  Jeg  var  drukken.  Anneken,  som  et 
Svin." 

„Stakkels  Broder  Jørgen,"  sagde  hun.  „Men 
hvorfor  tænker  du  saadan.  Fader  var  ofte  druk- 
ken, og  lige  god  Mand  for  det." 

„Det  er  en  anden  Sag  med  ham,"  sagde  Mun- 
ken. „Men  det  forstaar  du  ikke.  Du  flakker  om 
som  et  Skib  uden  Ror.  Du  har  glemt  din  Barn- 
doms Lærdom  og  fabler  om  en  Tro,  du  ikke 
kender,  og  som  er  idel  Vantro  og  Ugudelighed." 

Han  blev  ved  at  tale  og  fandt  efterhaanden  de 
gamle  Ord,  der  saa  længe  ikke  havde  lydt  paa 
hans  Tunge.  Men  saa  kom  Veerne  igen.  Hun  ka- 
stede sig  paa  Lejet  og  skreg  og  skreg,  og  han 
glemte  alt  uden  hendes  Pine.  Da  det  var  ovre, 
var  hun  saa  træt,  at  hun  næppe  kunde  tale.  Han 
holdt  Bægeret  til  hendes  Læber  og  støttede  hen- 
des Hoved,  mens  hun  drak. 

„Tak,"  sagde  hun.  „Ak,  Broder  Jørgen,  hvor 
længe  skal  denne  Pine  vare.  Mit  Liv  er  sønder- 
stedet, og  jeg  staar  det  ikke  længere  ud." 

Hun  græd  og  vred  sine  Hænder.  Munken  vilde 
paany  løbe  til  Anst,  men  hun  turde  ikke  være  ene. 

Jeg   vilde   saa    gerne    bede.   Broder  Jørgen," 

sagde  hun.  „Men  jeg  har  ingen  Bøn.  Ak,  at 
han  ikke  lærte  mig  sin,  den  Dag  paa  Slottet. 
Jeg  bad  ham  derom,  men  han  kyssede  blot  min 
Mund." 

Jeg  skal  bede  for  dig,"  sagde  Munken.  „Om 
ellers  en  Synder  som  jeg  kan  naa  frem  til  Guds 
Trone.  Kan  hænde  een  af  de  hellige  Mænd  fra 
sin  Himmel  ser  gennem  min  Sjæls  Mørke  og  fin- 
der et  lidet  Lys,  som  er  skjult  for  mit  eget  for- 
vildede Øje.  Jeg  skal  bede,  Anneken.  Jeg  ved 
Bønnen.  Indtil  jeg  saa  dig,  var  den  Føde  for  min 
Sjæl." 

Han  knælede  ned  midt  i  Stuen  og  bad,  snart 
sagte,  snart  højt.  Alt  som  Bønnens  Ord  flød  af 
hans  Mund,  greb  de  ham  selv  og  bortvejrede  al 
Tvivl  af  hans  Sind.  Han  løftede  sine  foldede 
Hænder.  Højere  og  højere  steg  hans  Røst.  Hans 
Øjne  flammede  af  hellig  Ild  som  i  gamle  Dage. 

Anneken  laa  og  saa  paa  ham,  som  Lyset  fra 
Arnen  flakkede  over  hans  Skikkelse.  Hun  blev 
døsig  og  tænkte,  hun  vilde  sove.  Saa  rejste  han 
sig,  gik  ind  i  Hulen  og  kom  tilbage  med  en  stor 
Foliant. 

Jeg  skal  læse  for  dig  Legenden  om  en  skøn 
Synderinde,  som  vandt  Guds  Tilgivelse  og  blev 
optaget  blandt  Helgeninderne,"  sagde  han. 

„Ikke  en  Synderinde,"  sagde  Anneken. 

„Er  du  ikke  en  Synderinde?"  spurgte  han. 

Hun  tænkte,  han  lignede  sig  selv  fra  den  Tid, 
han  kom,  som  han  stod  der,  høj  og  myndig.  Hans 
Røst  var  klar  og  stærk  som  den  Gang,  og  hans 
Øjne  vrede.  Men  hun  blev  ikke  ræd. 

„Visselig  er  jeg  en  Synderinde  for  Gud,"  sagde 
hun.  „Men  ikke  som  du  mener." 

Han  vilde  sige  noget,  men  hun  løftede  sin 
trætte  Haand  for  at  tysse  paa  ham. 

„Tal  ikke  saa  højt,"  sagde  hun.  „Det  værker  i 
mit  Hoved." 

Han  lod  sine  løftede  Arme  falde,  og  Ordene 
blev  borte  i  hans  Mund. 

,Jeg  gjorde,  hvad  jeg  maatte  gøre.  Broder  Jør- 
gen," sagde  hun.  „Jeg  kunde  ikke  andet.  Jeg  ved, 
at  Gud  sparede  mig  til  den  Dag,  han,  som  jeg 
elsker,  tog  mig  i  Favn.  Der  er  ingen  Klage  i  mig 
og  ingen  Anger.  Er  det  Synd?" 

Munken  saa  paa  hende.  Hendes  Øjne  var  blaa 
og  glade  igen  ved  Mindet  om  hendes  Lykke,  og 
han  saa  hende,  som  hun  stod  den  Dag  i  Lys- 
ningen i  Skoven,  da  hun  kom  fra  Mødet  med 
Hertugen.  Og  som  hun  skred  fra  ham  Dagen 
efter,  da  hun  gik  sin  Skæbne  i  Møde.  Og  som 
hun  kom  tilbage,  da  han  biede  paa  hende  paa 
Munkeborg  Bakke  og  fulgte  hende  hjem  som 
hendes  Hund. 

Det  styrtede  sammen  for  ham  igen. 

,Jeg  ved  det  ikke,"  sagde  han  og  satte  sig, 
hvor  han  sad  før,  ved  Siden  af  hendes  Leje. 

Tiden  led.  Anneken  kastede  sig  urolig  frem  og 
tilbage. 

„Hvad  Tid  paa  Natten  mon  det  er,"  sagde  hun. 
,Jeg  vilde  saa  gerne  sove." 

Hun  tog  hans  Haand  igen  og  holdt  den  i  sin. 

„Broder  Jørgen,"  sagde  hun.  „Er  det  en  Synd 
mod    ham,   jeg   elsker,   om    jeg   synger  en    liden 

Sang,  jeg  ved  fra  gamle  Dage.  Jeg  lærte  den  hos 
Præsten  i  Anst  og  glemte  den  siden,  men  i  Nat 
rinder  den  mig  i  Hu." 

„Hvordan  skulde  det  være  en  Synd,"  sagde 
han. 

„Det  er  jo  en  papistisk  Sang,"  sagde  hun.  „Ak, 
hvorfor  lærte  han  mig  ingen  af  sine." 

„Syng,"  sagde  Broder  Jørgen.  ,Jeg  skal  synge 
med,  om  jeg  kender  Tonen." 

Hun  blev  glad  og  nynnede  sagte  det  lille  Vers: 

Maria,  Jomfru  skær, 
Beskyg  mig  med  din  Naade. 
Fri  mig  af  Synd  og  Vaade. 
Staa  mig  i  Døden  nær. 

Hun  sang  det  igen,  og  han  stemmede  i  med 
sin  stærke  Røst. 

„Det  er  skønt,"  sagde  hun. 

Ja,"  sagde  Broder  Jørgen. 

Saa  greb  hun  pludselig  for  sig  med  Hænderne. 
Hendes  Læber  blev  hvide,  og  Sveden  sprang  af 
hendes  Pande.  Hun  skreg,  saa  Munken  lukkede 
sine  Øjne  i  Skræk. 

Saa  strakte  hun  sig  paa  Lejet  og  fødte  Hertug 
Kristians  Søn. 


138 


FEMTENDE  KAPITEL. 


Kongen. 

Det  var  Sommer,  og  Anneken  bar  sin  Dreng 
ud  i  Skoven.  Hun  steg  op  af  sin  Barselseng  saa 
skøn  som  nogen  Sinde  og  sang  omkap  med  alle 
Himlens  Fugle.  Hun  talte  sjældent  mer  om  Her- 
tugen, og  Broder  Jørgen  tænkte  stundom,  hun 
havde  glemt  ham.  Men  saa  kom  hun  pludselig 
med  et  Ord,  der  viste  ham,  at  hun  ikke  havde 
skiftet  Sind,  og  at  hendes  Haab  ikke  var  blevet 
mindre,  selv  om  Barnet  optog  alle  hendes  Tanker. 

Og  den  lille  Dreng  gjorde  Munken  Glæde,  saa 
vel  som  hende. 

Undrende  stirrede  han  paa  dette  Menneskefrø. 
Han  var  glad,  naar  Anneken  lod  ham  bære  ham. 
Han  kunde  sidde  bøjet  over  Skindet,  hvor  han 
laa,  og  snakke  til  ham,  som  en  Kvinde  snakker 
til  sit  Barn.  Anneken  priste  ham  og  sagde,  at 
bedre  Barnejomfru  fandtes  ikke  i  Verden. 

Han  var  kun  ked  af  det,  naar  hun  gik  saa 
langt  i  Skoven  med  Drengen,  at  hun  blev  borte 
en  hel  Dag.  Saa  vidste  han,  at  hun  var  ved  Aaen, 
hvor  hun  havde  truffet  Hertug  Kristian.  Der  sad 
hun  og  fortalte  sin  Søn  Æventyret  om  hans  mæg- 
tige Fader.  Og  der  holdt  Jørgen  ikke  af  at  for- 
styrre hende. 

Stundom  prøvede  han  ogsaa  at  tale  alvorligt 
med  hende  om  hendes  og  Drengens  Fremtid. 
Han   havde   fældet  alle  de  Træer,  der  stod  paa 

Kaspars  Lod,  hugget  dem  i  Tømmer  og  solgt  dem 
til  Mølleren,  som  var  i  Færd  med  at  bygge  sig 
en  ny  Lade.  Om  saa  det  var  den  gamle  Eg, 
maatte  den  falde.  Men  naar  de  Penge  var  brugt, 
var  det  forbi.  Saa  maatte  de  drage  herfra,  om  ikke 
Kaspar  Tomand  sendte  Hjælp. 

„Sommeren  staar  vi  igennem.  Anneken,"  sagde 
han  en  Dag.  „Men  naar  Høsten  kommer,  har  vi 
hverken  at  bide  eller  brænde." 

„Naar  Høsten  kommer,  vandrer  vi,"  sagde  hun. 
„Saa  er  Drengen  stærk  og  stor.  Saa  gaar  vi  ud  i 
Verden  med  ham  og  finder  Hertugen." 

En  Dag  kom  den  gamle  Præst  op  til  Hytten. 
Han  lod,  som  om  han  ikke  saa  Broder  Jørgen, 
men  bebrejdede  Anneken,  at  hun  endnu  ikke 
havde  baaret  sin  Søn  frem  til  Daab  i  Kirken. 

„Ondt  bliver  det  jo  alle  Dage  for  dig,  at  du 
ingen  Fader  har  til  dit  Barn,"  sagde  han.  „Men 
Drengen  skal  have  et  kristent  Navn." 

„Drengen  skal  hedde  Kaspar,"  sagde  Anneken. 
Jeg  kalder  ham  allerede  saadan,  og  han  lytter, 
naar  jeg  siger  det.  En  Fader  faar  han  ogsaa  nok, 
naar  Tiden  kommer.  Men  I  maa  ikke  vredes  over, 
at  jeg  er  bleven  luthersksindet  i  Tiden,  som  gik." 

„Naa,  naa,"  sagde  Præsten.  „Hvorfor  skulde  jeg 
vredes.  Tiden  kræver,  at  vi  lemper  os.  Forgangen 
Dag  kaarede  de  lutherske  Adelsmænd  Hertug 
Kristian  til  Konge  i  Rye.  Bispen  i  Ribe  var  med, 
ved  jeg,  den  fromme  Hr.  Ove  Bilde." 

„Er  Hertugen  Konge?"  spurgte  Anneken  og 
straalede. 

„Han   er   saa,"    sagde    Præsten.    „Nu   mangler 

han  bare  at  vinde  Riget,  og  har  han  først  det, 
saa  bliver  vi  lutherske  alle,  tænker  jeg." 

Han  fortalte  videre,  hvad  han  vidste,  og  glemte 
over  Snakken  det  Ærinde,  han  var  kommen  i. 
Anneken  lyttede  og  frydede  sig.  Broder  Jørgen 
hørte  til  med  rynket  Pande.  Saa  maalte  han  den 
gamle  Præst  med  et  foragteligt  Blik  og  sagde: 

„Vil  du  afsværge  den  sande  Tro  for  at  blive 
ved  Kødgryden?" 

„Naa,  er  du  dér  endnu,"  sagde  Præsten  og  lod, 
som  om  han  først  nu  saa  ham.  „Og  store  Ord 
har  du  bestandig  i  din  Flab.  En  hovmodig  Hund 
var  du,  da  du  blev  udjagen  af  Klostret  i  Kolding, 
og  det  er  at  se  paa  dig,  hvad  Held  dit  Overmod 
har  bragt  dig.  Hvor  er  din  Kutte,  hvis  Armod  du 
pralede  med?  Hvor  er  Rebet,  du  havde  om  Li- 
vet. Du  er  klædt  som  en  Træl,  og  jeg  ser  ikke 
engang  Rosenkransen  ved  dit  Bælte.  Men  jeg 
gaar  den  Dag  i  Dag  med  min  Præstekjortel  og 
tænker  at  blive  i  den  til  min  Død  med  god  Sam- 
vittighed. Jeg  skønner  ikke,  du  kan  hovmode  dig 
over  mig.  Eller  mener  du,  du  tjener  den  hellige 
Kirke  ved  at  sidde  med  Annekens  Frillesøn  paa 
dit  Knæ?" 

Da  Præsten  lidt  efter  gik,  lagde  hun  Drengen 
fra  sig  og  satte  sig  hen  hos  Broder  Jørgen. 

„Nu  er  det  Tid  at  bryde  op,"  sagde  hun.  „Naar 
Hertugen  er  Konge,  da  kommer  han  til  Danmark 
og  først  til  Koldinghus.  I  Morgen  den  Dag  van- 
drer vi,  Broder  Jørgen." 

„Det  bliver  en  vanskelig  Fart  den  med  Bar- 
net," sagde  han.   „Mindes  du,  hvor  jeg  vandrede 

efter  Hertugen  og  kom  altid  for  silde.  Naar  jeg 
drog  ind  ad  den  ene  Port,  var  han  just  dragen 
ud  af  den  anden.  Det  var,  som  vidste  han,  jeg 
kom  med  uvelkomne  Krav,  og  flyede  mig  derfor." 

„Broder  Jørgen,"  sagde  Anneken.  „Om  du  vil, 
da  kan  vi  skilles  nu.  Jeg  er  stærk  og  tør  godt 
gaa  alene.  Saa  kan  du  gaa  til  Rom,  eller  hvor 
din  Hu  ellers  drager  dig." 

„Min  Hu  drager  mig  til  dig,"  sagde  Munken. 
„Rom  har  jeg  glemt,  Gud  bedre  det,  og  Jerusa- 
lem og  det  alt.  Jeg  bliver  hos  dig,  til  jeg  ved  dig 
og  Drengen  i  Havn.  Saa  faar  jeg  siden  se  til  at 
sørge  for  min  syndige  Sjæl." 

Næste  Morgen  lukkede  de  Hyttens  Dør  og 
vandrede  ad  Kolding  til.  De  var  kun  kommet  et 
Stykke  forbi  Dollerup,  da  der  kom  en  Rytter 
mod  dem.  Han  standsede  sin  Hest. 

„Sikken  et  skønt  Barn,  du  har,"  sagde  han  og 
bøjede  sig  ned  og  tog  Anneken  om  Hagen. 

„Er  I  en  af  Hertugens  Tjenere?"  spurgte  hun. 

„Der  er  ingen  Hertug  mere,"  sagde  han.  „Kong 
Kristian  tjener  jeg  og  Jørgen  Rantzau,  som  er  den 
berømmeligste  Feltherre  i  Norden.  Er  den  Mand 
dér  din  Husbond?" 

„Nej,"  sagde  Anneken.  „Er  Kong  Kristian  i 
Landet?" 

,Jeg  forstaar,"  sagde  Rytteren  og  lo.  „Der  er 
een  af  hans  Karle,  der  er  kommen  dig  for  nær. 
Da  har  du  været  heldig,  for  Kongen  kommer  just 
denne  Vej  om  en  Stund  med  sit  ganske  Følge. 
Træd  da  kun  dristig  frem  for  ham  med  dit  Kla- 
gemaal.  Hans  Naade  er  en  ærbar  Herre  og  streng 

i  det  Stykke.  Men  er  den  Svend,  der  bragte  dig  i 
Ulykke,  blandt  Jørgen  Rantzaus  egne  Karle,  da 
kan  du  lige  saa  gerne  holde  Bøtten  i,  for  Felther- 
ren kerer  sig  ikke  om  de  Dele." 

„Hvor  skal  Kongen  hen?"  spurgte  Anneken. 

„Han  skal  til  Riberhus,  min  Skat,"  sagde  Ryt- 
teren. „Og  saa  skal  han  til  Randers  og  til  Aal- 
borg og  til  Odense  og  til  København,  hvor  de 
lybske  og  de  oprørske  Borgere  regerer.  Det  bli- 
ver en  lystig  Færd  over  det  ganske  Land,  og  godt 
Bytte  vanker  der  for  en  ærlig  Krigsmand." 

Saa  red  han  bort  og  sang  en  lystig  Vise. 

Anneken  trykkede  Barnet  til  sit  Bryst.  Hun 
kunde  ikke  tale  for  Glæde.  Med  Sorg  og  Nag  i 
Sind  saa  Munken  paa  hende,  men  kunde  intet 
sige.  Han  blev  staaende  ved  Vejkanten.  Anneken 
satte  sig  i  Græsset  og  lagde  Drengen  ved  sit 
Bryst. 

„Om  en  Stund  kommer  Kongen,"  sagde  hun 
og  bøjede  sig  ned  over  hans  lille  Ansigt. 

Hun  spejdede  ned  over  Vejen,  og  Hjertet  sang 
i  hendes  Bryst.  Drengen  skreg.  Hun  løftede  ham 
i  Vejret  og  rystede  ham  og  lo. 

„Om  en  Stund  kommer  Kongen  .  .  .  Om  en 
Stund  kommer  Kongen  .  .  ." 

Tavs  pegede  Munken  paa  en  mægtig  Støvsky. 
Hun  sprang  op  og  stod  ved  hans  Side  med 
Drengen  paa  Armen.  Støvskyen  voksede  og  kom 
nærmere.  Nu  kunde  de  skelne  Heste  og  Ryttere. 
Det  blinkede  med  Hjelme  og  Sværd.  De  red  saa 
hastig.  Nu  var  de  der  .  .  . 

Anneken   saa   Kong   Kristian   forrest  i  Skaren. 

Ved  hans  Side  red  en  statelig  Ridder.  Men  hun 
saa  kun  ham. 

Hun  saa  hans  milde  Øjne,  som  stirrede  ret 
frem  for  sig  og  hans  stærke  Mund  i  det  lyse 
Skæg.  Han  talte  og  løftede  Haanden,  som  han 
gjorde,  den  Gang  han  bød  hende  Farvel  ved 
Aaen.  Nu  smilte  han  .  .  . 

Han  red  saa  tæt  forbi  Anneken,  at  hun  kunde 
rørt  ved  hans  Hest.  Hun  holdt  Barnet  i  Vejret 
og  raabte.  Men  han  saa  ikke  til  den  Side,  hvor 
hun  stod,  og  hørte  ikke  hendes  Raab. 

I  et  Nu  var  han  forbi  og  skjult  af  de  efterføl- 
gende Ryttere.  En  af  dem  kom  hende  saa  nær, 
at  hun  tumlede  tilbage  paa  Vejkanten.  Da  hun 
kom  op  igen,  var  Skaren  redet  bort.  Hun  løb 
henad  Vejen  og  raabte  og  skreg  og  stod  saa  stille 
og  stirrede  med  forvildede  Øjne  som  den  Dag 
ved  Sønderbro. 

„Løb  efter  dem,  Jørgen,  løb  efter  dem.  Han 
saa  mig  ikke.  Løb  efter  dem." 

Munken  tog  Barnet  af  hendes  Arme  og  tørrede 
dets  Ansigt,  som  var  fuldt  af  Støv  og  Graad. 

„Det  nytter  intet.  Anneken,"  sagde  han,  sørg- 
modig over  hendes  Kvide. 

Hun  græd  og  skreg  og  kastede  sig  fortvivlet 
paa  Jorden.  Han  biede,  til  hun  havde  udraset. 
Saa  gik  de  tavse  tilbage  til  Hytten  ved  Anst. 

SEKSTENDE  KAPITEL. 


Hjemløs. 

Samme  Dag  som  Kong  Kristian  red  fra  Kol- 
ding til  Ribe,  kom  der  Nord  fra  en  liden  Skare 
Krigsfolk  til  Anst. 

Landsbyens  Beboere  havde  samlet  sig  i  Klynge 
om  den  gamle  Præst  og  talte  om  det  kongelige 
Tog.  Mølleren  havde  set  Hertugen  i  Kolding,  og 
Præsten  vidste,  at  han  var  kaaret  til  Konge  i 
Rye.  De  talte  om,  hvad  der  vel  kom  ud  af  det. 

„Mig  er  det  eet  og  det  samme,  hvad  Kongen 
hedder,"  sagde  Hjulmanden.  „Tyngen  er  lige  stor 
for  Menigmand,  enten  de  kalder  ham  Kristian 
eller  Frederik." 

„Da  ved  jeg  en  Konge,  som  var  Menigmand 
god,"  sagde  Mølleren.  „Kong  Kristian  hed  han, 
og  skammelig  røvede  de  ham  Riget.  Nu  sidder 
han  i  Sønderborg  Taarn.  De  siger,  de  piner  ham 
med  gloende  Tænger.  Og  han  faar  aldrig  Lov  at 
se  hverken  Sol  eller  Maane." 

„En  grum  Skæbne  for  saa  fornem  en  Herre," 
sagde  Fiskeren. 

„I  snakker,  som  I  har  Forstand  til,  Børnlille," 
sagde  Præsten.  „Kong  Kristian  forbrød  sin  Krone 
ved  overvættes  Grusomhed.  Ikke  engang  den  hel- 
lige Kirkes  Tjenere  lod  han  gaa  Ram  forbi." 

„Der  er  hængt  mange  Munke  siden  hans  Tid," 
sagde  Hjulmanden.  „Den  fangne  Herre  er  min 
Mand,  og  slipper  han  nogen  Tid  løs,  da  skal  jeg 

være  paa  Pletten  og  hjælpe  ham  at  genvinde 
Riget." 

Ja,  der  kan  blive  en  drabelig  Stridsmand  af 
dig  med  dine  halvandet  Ben,"  sagde  Mølleren. 

De  lo  allesammen,  men  pludselig  stoppede  Præ- 
sten i  det  og  stirrede  stift  mod  Kirkemuren.  De 
andre  saa  samme  Vej  og  blev  var  et  skægget 
Ansigt  under  en  Hjelmhue.  Nu  kom  hele  Man- 
den frem  og  viste  sig  at  være  en  velbevæbnet 
Krigsmand.  Der  kom  een  til  og  nok  een  .  .  .  Nu 
stod  der  en  Snes  vilde  Karle  blandt  de  forskræk- 
kede Bønder. 

Der  var  ingen,  der  vidste,  hvem  de  var,  og  de 
gav  ingen  Forklaring.  Deres  Anfører  krævede  høj- 
lydt Sulemad  og  Godtøl.  De  spredte  sig  i  Byen, 
som  en  Time  efter  genlød  af  deres  drukne  Skraa- 
len.  De  tog,  hvad  de  kunde  hitte  af  Penge  og 
Kostbarheder.  Den  gamle  Præst  tvang  de  til  at 
aabne  Kirken,  røvede  Kalken  fra  Altret  og  pryg- 
lede ham  igennem,  fordi  der  ikke  var  mere.  En 
af  dem  fortalte  Mølleren,  at  de  hørte  til  Skipper 
Klements  Bande,  men  var  bleven  rent  forslagne 
fra  Hæren  og  havde  nu  flakket  om  i  fjorten 
Dage  og  plyndret,  hvor  de  kom  hen.  En  Herre- 
gaard  havde  de  overrumplet  og  afbrændt,  men 
vidste  ikke  engang,  hvad  den  hed.  Da  Mølleren 
lod  sig  forlyde  med,  at  Kong  Kristian  just  var 
draget  gennem  Byen  med  en  stor  Skare  Ryttere, 
blev  de  svært  forskrækkede.  Anføreren  kaldte 
dem  sammen,  og  de  begav  sig  paa  Vej  ad  Kol- 
dingkanten. 

Broder  Jørgen  saa  dem  fra  Bakkens  Top  og 
kunde  nemt  skønne,  af  hvad  Art  de  var. 

Den  største  i  Landet  10 

„Løb,  Anneken,  løb,"  sagde  han.  „Og  skjul  dig 
i  Skoven." 

Hun  tog  Drengen  og  løb.  Munken  vilde  redde 
nogle  af  deres  Sager,  inden  han  fulgte  efter  hen- 
de, men  naaede  ikke  at  slippe  væk,  før  Lands- 
knægtene kom.  De  greb  ham,  slog  Huen  af  ham 
og  jublede  vildt,  da  de  saa  hans  kronragede  Ho- 
ved. Der  var  ikke  bedre  Spas  for  dem  end  at 
faa  fat  i  en  Munk.  Og  da  de  fandt  Kvindeklæder 
i  Hytten,  ledte  de  rundt  om  for  at  finde  hende, 
med  hvem  den  formummede  Munk  holdt  til  Huse. 
De  fandt  ingen  og  hævnede  sig  ved  at  slaa  Bro- 
der Jørgen,  saa  han  hverken  kunde  røre  Arme 
eller  Ben.  Saa  stak  de  Ild  paa  Hytten  og  drog 
videre. 

Anneken  hørte  Larmen  fra  sit  Skjul.  Først  da 
det  en  Stund  havde  været  stille,  vovede  hun  sig 
frem.  Hun  saa  Banden  langt  nede  paa  Vejen  og 
Hytten  i  Flammer.  Forfærdet  raabte  hun  paa 
Broder  Jørgen  og  fandt  ham  omsider,  bundet  og 
kneblet.  Hun  løste  ham  af  hans  Baand,  og  de  sad 
sammen  og  saa  Kaspar  Tomands  Hytte  brænde 
ned  til  Grunden. 

„Nu  er  du  hjemløs.  Anneken,"  sagde  Munken. 

Hun  følte  efter,  om  hun  havde  deres  Penge  i 
Behold.  Hun  havde  stukket  dem  til  sig,  da  hun 
løb  til  Skoven. 

„Saa  gaar  vi  til  Ribe,  Broder  Jørgen,"  sagde 
hun.  „Natten  er  lys  og  mild,  og  her  er  ikke  mere 
blivende  Sted  for  os." 

„Du  maa  gaa  alene,"  sagde  han.  „De  har  skam- 
slaaet  mig,  saa  jeg  faar  blive  her  en  Stund." 

„Tilgiv  mig,  Broder  Jørgen,"  sagde  hun  anger- 
fuld. 

Hun  gav  ham  Drengen  at  holde  og  løb  til  Hu- 
len, som  var  uskadt  af  Branden.  Der  fandt  hun 
Salven,  han  havde  lært  hende  at  lave,  salvede 
hans  Saar  og  forbandt  dem.  Hun  løb  til  Kilden 
og  bar  Vand  til  ham.  Han  smilte,  lykkelig  over 
hendes  Omsorg. 

,Jeg  bliver  hos  dig,  til  du  er  karsk,"  sagde 
hun.  „Prøv,  om  du  kan  rejse  dig,  og  støt  dig  paa 
min  Arm,  saa  naar  vi  ind  i  Skoven,  hvor  der  er 
Ly." 

„Nej,"  sagde  han.  „Du  skal  gaa,  og  jeg  skal 
blive.  Naar  jeg  har  sovet,  er  jeg  karsk  igen  og 
følger  efter  dig.  Eller  hør  nu  mit  Raad,  om  du 
vil  følge  det.  Det  nytter  intet,  vi  gaar  til  Ribe. 
Kongen  er  sagtens  allerede  draget  bort.  Vil  du, 
saa  skal  jeg  gaa  derhen,  saa  snart  mine  Fødder 
kan  bære  mig.  Men  du  skal  gaa  til  Kolding  og 
tinge  dig  ind  i  et  Herberg  og  blive  der,  til  jeg 
kommer  efter  med  Besked.  Saa  kan  vi  lægge 
Raad  op  om,  hvad  der  mere  er  at  gøre." 

Hun  gjorde  Indvendinger,  men  han  blev  ved 
sit  og  fik  hende  sluttelig  overtalt.  Hun  svøbte 
Drengen,  som  sov  trygt  og  godt,  bandt  ham  paa 
sin  Ryg  og  bød  Mimken  Farvel  og  gik  bort  i 
Natten. 

Det  var  Morgen,  da  hun  kom  til  Kolding,  og 
hun  fandt  et  lidet  Herberg  straks  indenfor  Nørre- 
port, hvor  hun  tog  ind.  Da  hun  havde  udhvilet 
sig,  gik  hun  ud,  drevet  af  Trang  til  at  strejfe  om 
i  Nærheden  af  Slottet,  og  paa  Rendebanen  mødte 

hun  Frants  Jude.  Han  blev  heftig  bevæget  ved 
at  se  hende. 

„Saa  lever  du  end,  Anneken/'  sagde  han.  „Fa- 
der skikkede  mig  paa  Rejse,  at  jeg  skulde  glem- 
me dig.  Jeg  kom  hjem  i  Gaar,  og  det  var  min 
Agt  i  Dag  at  ride  til  Anst." 

„Der  træffer  du  mig  ikke,  hverken  i  Dag  eller 
i  Morgen,"  sagde  hun.  „En  Hoben  fremmede 
Krigsfolk  har  huseret  paa  Egnen  og  brændt  Hyt- 
ten ned." 

„Saa  er  du  hjemløs,"  sagde  han. 

,Jeg  bor  i  Herberget  ved  Nørreport,"  sagde 
hun.  „Der  bier  jeg  paa  Broder  Jørgen,  som  kom- 
mer efter  mig." 

„Er  den  lede  Munk  hos  dig  endnu?" 

„Led  er  han  ikke,"  sagde  Anneken.  „Og  jeg 
tror  fast,  han  har  glemt,  at  han  er  Munk.  Han 
var  mig  en  trofast  Ven  og  var  hos  mig,  da  jeg 
fødte  mit  Barn." 

,Jeg  er  visselig  ogsaa  din  Ven,  Anneken,"  sag- 
de Frants.  „Om  du  vil  give  mig  Lov  til  at  være 
det.  Maa  jeg  følge  dig  til  Herberget?" 

De  gik  derhen.  Anneken  viste  ham  Drengen, 
men  Frants  vendte  Hovedet  bort  og  vilde  ikke 
se  ham. 

„Ak,  Anneken,  om  du  var  mig  god,"  sagde 
han. 

,Jeg  er  dig  god,"  sagde  hun.  „Om  ikke,  som 
du  mener.  Tal  ikke  om  det,  hvis  ellers  du  vil 
være  sammen  med  mig." 

Jeg  skal  ikke  tale  om  det,"  sagde  han  sørg- 
modig. 

Saa  gav  han  sig  til  at  fortælle,  og  Anneken  fik 
Rede  paa,  hvordan  Sagerne  stod  i  Riget.  Det  var 
hans  Agt  at  drage  til  København,  hvor  Borgerne 
havde  rejst  sig  i  den  fangne  Konges  Navn.  Borg- 
mesteren i  Staden,  Ambrosius  Bogbinder,  var 
hans  Faders  Ven  fra  Ungdommen  og  ventede 
ham  derovre.  Erik  Jude,  som  jo  selv  var  Kristian 
den  Anden  saa  hengiven,  vovede  ikke  at  tone 
rent  Flag.  Han  havde  gaaet  i  stor  Angst  for,  at 
Kaspar  Tomands  Rømning  skulde  føre  til  Opda- 
gelse af  Sammensværgelsen,  og  han  havde  indtil 
denne  Dag  holdt  sig  borte  fra  Skipper  Klement 
og  hans  Folk.  Vanskeligere  endnu  var  hans  Stil- 
ling bleven,  siden  Hertugen  var  kaaret  til  Konge 
i  Ry,  og  man  nu  hver  Dag  kunde  vente,  at  han 
vilde  oversvømme  Jylland  med  sine  Tropper.  Han 
var  da  velfornøjet  med,  at  Frants  aabenlyst  stod 
paa  det  ene  Parti,  mens  han  selv  holdt  sig  til- 
bage. Saa  kunde  den  ene  altid  redde  den  anden, 
naar  det  kunde  skønnes,  hvordan  Krigen  faldt  ud. 

„De  siger,  Kongen  drager  mod  København," 
sagde  Anneken. 

„Det  gør  han  sikkert,  saa  snart  ske  kan,"  sag- 
de Frants.  „København  er  Rigets  Hoved  og  Hjerte. 
Har  han  den,  da  har  han  alt." 

Anneken  grundede. 

„Naar  drager  du  af?"  spurgte  hun  saa. 

„I  Morgen  den  Dag,  om  Vinden  er  god,"  sagde 
han.  „Smakken  ligger  klar  ved  Fiskerbryggen." 

„Vil  du  tage  mig  med?"  spurgte  hun. 

„Anneken  ..."  Han  sprang  op  og  vilde  gribe 
hendes  Hænder,  men  hun  drog  dem  hastig  til  sig. 

„Ikke  saa,"  sagde  hun.  „Det  er  ikke,  som  du 
tænker.  Det  har  jeg  jo  sagt  dig.  Og  det  bliver  al- 
drig saadan." 

Jeg  forstaar,"  sagde  han  bedrøvet.  „Du  vil  der- 
over for  at  søge  den  Mand,  som  bragte  dig  i 
Ulykke.  Det  var  en  af  Hertugens  Tjenere,  jeg 
mindes  det  vel." 

„Ingen  bragte  mig  i  Ulykke,"  sagde  Anneken. 
„Men  sandt  er  det,  at  jeg  vil  træffe  ham,  som  er 
Fader  til  mit  Barn." 

„Du  maa  fare  med  mig,  hvorhen  i  Verden  du 
vil,"  sagde  han.  „Lid  paa  mig.  Jeg  skal  ikke 
krænke  dig  med  nogen  Snak  om  det,  du  ikke  vil 
høre.  Men  du  maa  gaa  om  Bord  i  Aften,  naar 
det  er  mørkt.  Og  vi  maa  gemme  dig  bort  i  La- 
sten, naar  Fader  kommer  og  tager  Afsked  med 
mig,  inden  vi  farer.  Han  er  dig  ond,  siden  du  af- 
viste ham  saa  haardt  den  Dag  i  Hytten." 

De  talte  om  det  en  Stund,  og  Anneken  beslut- 
tede sig  til  at  drage  med  ham.  Hun  vilde  skrive 
et  Brev  til  Broder  Jørgen  og  lægge  det  i  Her- 
berget, om  ikke  han  kom,  forinden  Skibet  gik. 

„Gør  han  det,  skal  han  følge  mig,"  sagde  hun.. 

,Jeg  hader  Munken,"  sagde  Frants.  „Og  han 
vil  sikkert  faa  en  ilde  Medfart  i  Kobenhavn,  hvor 
de  nu  alle  er  lutherske.  Men  du  kan  gøre  med 
mig,  som  du  vil." 

Da  saa  han  stod  i  Døren  og  skulde  gaa,  vendte 
han  sig  om  og  saa  paa  hende. 

„Anneken,"  sagde  han.  „Vil  du  tilgive  mig,  om 
jeg  taler  endnu  en  Gang  om  det,  jeg  ikke  maa 
nævne." 

„Sig  det  saa,"  sagde  hun.  „Og  sig  det  aldrig 
mere." 

„Hvem  er  Fader  til  dit  Barn?" 

Anneken  smilte. 

„Det  er  den  største  i  Landet,"  sagde  hun  saa. 

Frants  stirrede  et  Øjeblik  paa  hende  med 
aaben  Mund.  Saa  rystede  han  paa  Hovedet  og 
gik.  Han  mindedes,  hvordan  hun  var,  den  Mor- 
gen hun  gik  rundt  i  Kolding  Gader  og  spurgte, 
hvor  Hertugen  drog  hen.  Den  Gang  var  hendes 
Sind  forvirret  af  Ulykken,  der  var  hændet  hende. 
Han  forstod,  at  hendes  Tanker  sløredes  endnu, 
naar  Talen  faldt  paa  de  Dele. 


TREDIE  BOG 


SYTTENDE  KAPITEL. 


I  København. 

Anneken  og  hendes  Barn  kom  i  god  Behold 
til  København  med  Frants  Jude.  Og  forinden 
Frants  begav  sig  til  Ambrosius  Bogbinder,  sørge- 
de han  for  at  skaffe  hende  Logis. 

„Om  nu  det  kunde  blive,  som  jeg  gerne  vilde. 
Anneken,  da  turde  jeg  vel  tage  dig  med  til  Borg- 
mesterens Hus.  Jeg  skulde  forklare  ham  det  saa- 
dan,  at  han  gav  dig  Ly  og  Forsvar,  hvad  nok  kan 
tiltrænges  i  disse  urolige  Tider." 

„Det  bliver  ikke  saadan,  Frants,"  sagde  hun. 
„Og  du  skal  ikke  tage  mig  med  til  Borgmeste- 
ren. Find  mig  blot  et  lidet  Kammer,  hvor  jeg  kan 
skjule  mig  med  Drengen,  indtil  min  Stund  kom- 
mer." 

Han  tingede  hende  saa  ind  hos  en  Skomager, 
som  hed  Gregers,  og  hans  Kvinde  hed  Ane.  De 
boede  i  et  lidet  Hus  i  Larslejstræde  tæt  op  til 
Volden.  Skummelt  var  der  og  mørkt,  og  da  hun 
saa  den  Strimmel  af  Himlen,  Husrækkerne  lev- 
nede, mindedes  hun  de  grønne  Skove  i  Anst  og 
sukkede. 

Gregers  saa  heller  ikke  godt  ud,  saa  skulende 

var  hans  Blik,  og  Ane  lignede  mest  af  alt  en  for- 
pryglet Hund.  Tre  Rollinger  hængte  i  hendes 
Skørter,  og  hun  var  højt  frugtsommelig.  Gridsk  tog 
Skomageren  de  Penninge,  Frants  Jude  rakte  ham. 
Anneken  tænkte,  at  den  Dag  hun  ikke  betalte, 
kastede  han  hende  sikkert  nok  paa  Gaden,  og 
hun  sagde  det  til  Frants- 

„Om  Gud  vil,  finder  vi  dig  snart  et  bedre 
Logis,"  sagde  han. 

Skomagerens  Lejlighed  bestod  kun  af  et  eneste 
Kammer,  og  Anneken  fik  overladt  en  Alkove 
uden  Arne  og  Vindue.  Der  stod  en  brøstfældig 
Løjbænk  med  et  mølædt  Skind,  en  Stol  og  ikke 
mere.  Men  hun  gik  straks  ud  i  Staden  og  købte 
sig  et  hvidt  Lin,  saadan  som  hun  havde  set  det 
i  Hertugens  Sovegemak  paa  Koldinghus,  og  bredte 
det  over  Lejet. 

„Se  til  den  Rakkermær,"  sagde  Gregers  til  sin 
Kone.  „Lin  breder  hun  over  Bænken,  og  ingen 
Fader  har  hun  til  sit  Barn." 

„Det  ved  du  da  intet  om,  Gregers,"  sagde  Ko- 
nen sagtmodig. 

Jeg  saa  det,  straks  hun  kom  i  Døren,"  sagde 
Skomageren.  „Den  Mand,  som  fulgte  hende,'  er 
ikke  Fader  til  Ungen,  men  kanske  bliver  han  det 
til  den  næste.  Det  er,  som  jeg  siger.  Hold  du  din 
Mund  og  gaa  til  Jens  Skipper  og  hent  en  Kande 
01.  Nu  har  vi  Penge." 

Ane  gjorde,  som  han  bød  hende.  Han  drak  og 
sang,  mens  han  arbejdede.  Mod  Aften  gik  han  ud 
i  Gaden  og  holdt  Sladder  med  Naboerne.  Saa 
satte  Ane  sig  hos  Anneken  og  saa  paa   hendes 

Dreng  og  beundrede  ham  over  al  Maade,  saa  fin 
han  var  af  Lød  og  Lemmer, 

„Ung  kom  du  i  Brudeseng,"  sagde  hun  og  saa 
mildt  paa  Anneken  med  sine  forskræmte  Øjne. 
„Give  Gud,  du  ikke  maa  angre  det  for  haardt. 
Hvor  er  din  Husbond?" 

,Jeg  har  ingen  Husbond,"  sagde  Anneken. 

„Ak  Gud,  ak  Gud,  er  det  saa  ilde  fat  med  dig. 
Saa  havde  Gregers  Ret,  da  han  sagde,  du  havde 
ingen  Fader  til  dit  Barn," 

„Visselig  har  jeg  det,"  sagde  Anneken.  „Kas- 
par hedder"  min  Dreng,  og  han  er  Søn  af  den 
største  i  Landet." 

Konen  tænkte,  det  rablede  for  hende. 

„Det  er  ikke  nemt  at  vide,  hvem  der  er  den 
største,"  sagde  hun  og  sukkede.  „Her  i  Byen 
holder  de  paa  den  fangne  Konge  i  Sønderborg 
og  bekriger  Hertugen,  som  de  siger.  Jyderne  har 
kaaret.  Saa  sidder  ogsaa  Greven  af  Oldenborg 
paa  Slottet  og  regerer,  og  lybske  Krigsfolk  huse- 
rer i  Gaderne,  saa  det  er  en  Gru.  Og  vores  egen 
Borgermester  kror  sig,  som  var  han  en  ædelbaaren 
Herre.  Jeg  vilde  blive  glad,  om  Kong  Kristian  fik 
Riget  igen.  Det  var  bedre  Dage,  da  han  regerede. 
Da  gik  det  helt  godt  med  Professionen,  og  Gre- 
gers drak  ikke  saa  meget  01.  Gregers  er  ogsaa 
hans  Mand.  Men  hvordan  skal  de  faa  ham  ud  af 
Taarnet." 

Anneken  nikkede,  og  Konen  blev  ved  at 
snakke. 

„Ikke  bedre  staar  det  til  med  Religionen  i  dette 
arme  Land,"   sagde   hun.   „Munkene  har  de  ud- 

jaget,  og  en  ved  snart  ikke  sine  arme  Raad,  hvad 
en  skal  tro.  Her  var  en  Disputats  forgangen  Aar 
mellem  de  lutherske  og  de  katholske,  og  Gregers 
sagde,  de  maalte  hinanden  Skæppen  fuld.  Frue 
Kirke  har  de  stormet  og  sønderslaaet  alle  de  hel- 
lige Billeder.  Jeg  tænker,  der  er  ikke  født  det 
Menneske,  som  ved,  hvad  Enden  skal  blive.  Men 
enten  den  bliver  saa  eller  saa,  gaar  det  allenfals 
ud  over  Smaafolk.  Er  du  luthersk?" 

„Det  er  jeg,"  sagde  Anneken.  ,Jeg  er  aller- 
mest kommet  herover  for  at  beraade  mig  med 
en  god  luthersk  Præst,  om  her  ellers  er 
nogen." 

„Visselig  er  her  det,"  sagde  hun.  „Der  er  ikke 
uden  lutherske  Præster  i  Staden,  siden  de  sidste 
katholske  vandrede  ud.  Jeg  ved  ikke  Navnet  paa 
dem  alle.  Men  der  er  da  Hr.  Mads  i  Helligaands- 
kirken.  Gregers  siger,  han  er  en  skrap  Prædi- 
kant. Og  saa  er  der  Magister  Hans  Tausen  i  Ni- 
kolaj, som  har  det  største  Tilløb  af  dem  alle.  Jeg 
har  ikke  hørt  nogen  af  dem.  Nok  er  vi  evange- 
liske for  Tiden,  men  jeg  kan  aldrig  være  fra  Bør- 
nene, og  Gregers  forklarer  mig  det,  som  han  har 
hørt  i  Staden.  Før  Kirkestormen  var  vi  katholske, 
og  hvis  Biskoppen  fra  Roskilde  kommer  tilbage, 
bliver  vi  det  sagtens  igen.  For  Gregers  siger,  at 
en  ringe  Skomager  maa  dreje  sin  Kappe  den  Vej, 
Vinden  blæser." 

Frants  Jude  kom  hver  Dag  og  saa  til  Anneken 
og  blev  hos  hende  en  Stund.  Hun  var  glad  ved 
hans  Besøg,  om  ogsaa  han  aldrig  kunde  lade 
være  at  tale  om  det,  hvorom  han  skulde  tie.  Han 

mente,  han  havde  fundet  et  bedre  Logis  til  hende. 
Men  hun  vilde  ikke  flytte. 

Jeg  har  det  godt  nok  her,"  sagde  hun.  „Ane 
er  god  ved  Drengen,  og  Gregers  gør  mig  ingen 
Fortræd." 

Saa  spurgte  hun  ham  ud  om  Begivenhederne  i 
Riget.  Han  fortalte  hende  de  Rygter,  han  havde 
hørt  og  mente,  det  kunde  ikke  vare  længe,  før 
Hertugen  laa  for  København. 

„Hvorfor  kalder  du  ham  ikke  Kongen?"  spurgte 
hun.  „De  har  jo  kaaret  ham  i  Ry." 

„Nogle  af  Rigsraaderne  har  kaaret  ham,"  sagde 
Frants.  „Men  ikke  dem  alle,  og  Valget  er  ganske 
ugyldigt.  Om  vi  faar  Undsætning  i  rette  Tid,  da 
slaar  vi  visselig  hans  Hær  og  jager  ham  hjem  til 
Gottorp." 

„Det  gør  I  ikke,"  sagde  Anneken. 

„Om  du  holder  med  Hertugen,  da  ti  helst 
stille  med  det,"  sagde  Frants.  „Saadanne  Ord  er 
ilde  hørt  her  i  Byen  og  kan  koste  dig  dit  Liv, 
før  jeg  faar  Nys  om  det." 

En  Dag  kom  Broder  Jørgen.  Anneken  gav  et 
Frydeskrig,  da  hun  saa  ham,  men  satte  saa  straks 
et  betænkeligt  Ansigt  op. 

„Her  kan  du  ikke  bo  hos  mig.  Broder  Jørgen," 
sagde  hun. 

„Har  jeg  rejst  saa  langt  og  omsider  opsporet 
dig,  saa  finder  jeg  sagtens  en  Plet  at  sove  paa," 
sagde  Munken.  „Hertugen  var  draget  fra  Ribe, 
den  Dag  jeg  kom.  De  siger  alle,  at  han  agter  sig 
herhid  for  at  belejre  København  med  en  mægtig 
Hær.   Da  omslutter  han  Staden,  og  om  han  ero- 

brer  den,  fanger  han  dig  med  de  andre,  og  du 
faar  ham  sagtens  at  se." 

„Det  gør  jeg,"  sagde  hun  med  glade  Øjne. 

Gregers  stirrede  paa  Broder  Jørgen, 

„Du  er  en  forløben  Munk,  min  Fa'r,"  sagde 
han  saa.  ,Jeg  saa  det  straks  paa  dit  skinhellige 
Ansigt.  Her  er  ingen  Plads  i  København  for  din 
Slags.  Nu  løber  jeg  efter  Bysvendene,  at  de  kan 
sætte  dig  i  Taarnet." 

Jørgen  er  ikke  Munk,"  sagde  Anneken.  „Han 
har  været  det,  men  det  har  Doktor  Luther  jo  og- 
saa.  Han  har  afsvoret  den  falske  Lære  forlængst. 
Jeg  siger  god  for  ham,  og  om  I  vil  give  ham 
Mad  og  Drikke,  da  skal  han  betale  Jer  for  Uma- 
gen." 

Gregers  saa  mildere  ud  og  fortalte,  at  der  henne 
i  Gaden  var  et  Hus,  hvor  tre  Munke  arbejdede 
i  Skomagerprofessionen.  Saadan  havde  Borgmeste- 
ren og  Raadet  anordnet  det  og  tilmed  givet  dem 
Værktøj,  skønt  det  var  en  stor  Skam  mod  Laugs- 
mestrene.  Om  Jørgen  mente  sig  at  kunne  lære 
Professionen,  da  var  der  kanske  Plads  for  ham 
ogsaa. 

„Det  er  godt,"  sagde  Anneken.  „Min  Fader  var 
Skoflikker  i  Anst,  og  Jørgen  har  arbejdet  hos 
ham  i  to  Aar." 

Broder  Jørgen  sagde  ingenting.  Han  sad  med 
lille  Kaspar  paa  sit  Knæ  og  legede  med  ham  og 
undredes,  saa  stor  og  skøn  han  var  bleven. 

„Kanske  det  er  Drengens  Fader,"  sagde  Ane 
til  sin  Husbond.  „Man  har  hørt  saa  meget  uskik- 
keligt om  Munkene." 

„Det  er  han  ikke,"  sagde  Gregers  og  rystede 
paa  Hovedet.  „Men  en  sælsom  Kvindsperson  er 
hun.  Dog  er  det  mig  lige  fedt,  saa  længe  den 
anden  kommer  og  betaler." 

Han  gik  med  Broder  Jørgen  over  til  det  Hus, 
hvor  de  tre  Munke  boede,  og  fik  gjort  Anmel- 
delse til  Oldermanden  om  hans  Ankomst.  Alle- 
rede Dagen  efter  sad  Jørgen  med  sin  Læst.  De 
tre  andre  skottede  til  ham  og  hviskede  med  hin- 
anden. Der  var  en  tyk  een,  som  pustede  og 
svedte  ustandselig. 

„Det  er  haardt  at  slide  saadan,  naar  man  har 
kendt  bedre  Dage,"  sagde  han  til  Jørgen. 

„Der  er  det,  der  er  haardere,"  sagde  Jørgen. 

Saa  vidste  de  Besked  nok  og  talte  ikke  mere 
til  ham,  men  betragtede  ham  med  mistroiske  Blik- 
ke og  vogtede  paa  ethvert  af  hans  Fjed  for  at 
melde  ham  til  Øvrigheden,  om  han  skulde  give 
mindste  Anledning  til  Mistanke. 

Men  Broder  Jørgen  saa  ikke  til  dem  og  talte 
med  ingen  i  Staden.  Han  sad  ved  sin  Læst,  gik 
over  til  Gregers  og  aad  den  ringe  Kost,  de  bød 
ham,  og  gav  Tak  til  og  legede  hver  Aften  med 
Annekens  Dreng. 


Den  største  i  Landet 

ATTENDE  KAPITEL. 


Den  gamle  Raadmand. 

Maaned  gik  efter  Maaned,  og  der  hændte  An- 
neken ingenting. 

Rundt  om  i  Landet  kæmpede  den  udvalgte 
Konges  Krigsmænd  med  Lybekkerne  og  Kristian 
den  Andens  Tilhængere  og  vandt  mestendels  Sejr. 
Der  kom  Bud  paa  Bud,  at  nu  var  den  ene  Stad 
erobret  og  nu  den  anden.  Anneken  hørte  det  af 
Frants  Jude  og  frydede  sig  i  sit  Hjerte,  at  Tiden 
nærmede  sig,  da  Kongen  maatte  drage  mod  Kø- 
benhavn. 

En  Gang  endnu  fik  hun  Bud  fra  Kaspar  To- 
mand. Det  var  en  Sømand,  som  kom  til  Kolding 
med  Hilsen  fra  ham,  at  han  var  ved  Skipper 
Klements  Trop  i  Nørrejylland,  hvor  alle  Vendel- 
boerne havde  rejst  sig  for  den  fangne  Konge.  De 
havde  slaaet  Adelsmændene  i  et  stort  Slag  og 
drog  nu  Sønden  paa  til  flere  Sejre.  Sømanden 
havde  bragt  sin  Hilsen  til  Erik  Jude,  som  ikke 
havde  turdet  andet  end  bringe  den  til  Hytten,  og 
var  bleven  helt  forundret  ved  at  finde  den  ned- 
brændt. Han  skrev  da  derom  til  Frants  i  Køben- 
havn, og  saadan  fik  Anneken  det  at  vide. 

Allermest  savnede  hun  de  grønne  Skove  i  Anst, 
hvor  hun  havde  levet  al  sin  Tid.  De  mange  Huse 
i  Byen  trykkede  hende,  og  det  var  ikke  til  at 
komme  ud  af  Porten  uden  Pas.  Hver  Dag,  naar 
Vejret  var  til  det,  vandrede  hun  op  og  ned  under 

Volden  med  sin  lille  Dreng,  fra  Jermers  Taarn  til 
Nørreport  og  tilbage  igen.  Hun  saa  paa  Krigs- 
folkene, der  marcherede,  paa  Vagtposterne,  der 
blev  afløst  til  regelmæssige  Tider  og  paa  de  store 
Kvæghjorder,  som  blev  drevne  ind  ad  Nørreport 
for  at  proviantere  Staden  under  den  anstundende 
Belejring. 

Paa  disse  Vandringer  mødte  hun  daglig  en  gam- 
mel Mand,  der  altid  standsede  hende  og  saa  paa 
Drengen  og  gav  hende  et  Par  venlige  Ord.  Han 
var  klædt  som  en  fornem  Borger,  med  Kaarde 
ved  Siden  og  støttede  sig  til  en  Stav.  Hun  fik  at 
vide  af  Ane,  at  det  var  en  forhenværende  Raad- 
mand  ved  Navn  Jens  Kammersvend,  som  var  en 
tro  Tilhænger  af  Kristian  den  Anden  fra  gammel 
Tid,  men  som  ligefuldt  havde  advaret  Borgerne 
og  deres  Øvrighed  mod  at  indlade  de  lybske  i 
Staden  og  derfor  var  falden  i  Unaade  hos  det 
herskende  Parti. 

Han  boede  ved  Siden  af  Gregers  i  Hjørneste- 
det mod  Volden,  et  saare  skønt  Hus,  og  havde 
mange  Tjenere.  Naar  han  gik  ud  om  Aftenen,  blev 
han  altid  fulgt  af  en  Svend  med  Lygte,  selv  om 
det  endnu  var  ganske  lyst.  Anneken  saa,  at  mange 
hilste  ham  ærbødigt,  naar  ingen  lagde  Mærke  til 
det.  Men  var  der  Folk  i  Gaden,  gik  de  fleste  ham 
forbi  og  saa  til  den  anden  Side. 

En  Dag  talte  den  gamle  Raadmand  til  hende 
derom. 

„Folkegunst  er  som  Kvindeluner,"  sagde  han 
og  smilte.  „I  Dag  mig.  I  Morgen  dig." 

„Er  Kvinder  saadan?"  spurgte  Anneken. 

Han  satte  sig  paa  Voldskrænten  og  støttede 
Hagen  paa  sin  Stok. 

„Hvem  er  du,  Pige?"  spurgte  han  saa.  Jeg 
ved,  du  bor  hos  Gregers  Skomager  og  er  kom- 
men hertil  fornylig.  Jeg  ved  ogsaa,  at  du  hver 
Dag  faar  Besøg  af  en  Ungersvend,  som  jeg  har 
set  i  Følge  med  Ambrosius  Bogbinder.  Er  han 
Fader  til  dit  Barn?" 

„Nej,"  sagde  Anneken  og  smilte. 

„Det  er  et  skønt  Barn,  du  har,"  sagde  han  saa, 
„Jeg  havde  en  Gang  en  Sønnesøn,  der  var  i 
samme  Alder  og  lignede  ham,  som  kunde  det 
være  hans  Broder.  Han  døde  af  Tandværk.  Vogt 
din  Dreng  vel." 

„Det  skal  jeg,"  sagde  Anneken. 

„Min  Søn  drog  til  Tyskland  og  blev  borte," 
sagde  Raadmanden.  „Min  Sønnekone  er  ogsaa 
død.  Jeg  sidder  ganske  alene  i  det  store  Hus 
med  mine  Tjenere,  som  snyder  mig  bravt.  Alle 
Tjenere  er  Kæltringer  og  Bedragere." 

„Er  de?"  sagde  Anneken.  ,Jeg  ved  det  ikke. 
Jeg  har  aldrig  haft  nogen  Tjener  og  aldrig  været 
i  nogens  Tjeneste." 

„Godt  for  dig,"  sagde  han.  „Fri  for  oven  og 
for  neden,  saadan  er  det  bedst." 

„Har  I  ingen  Kvinde  i  Eders  Hus?"  spurgte 
Anneken. 

„Fem  Terner,"  svarede  han.  „Eller  kanske  det 
er  seks,  hvis  ikke  hun  er  gaaet,  som  jeg  jog  bort 
i  Aftes.  De  er  tifold  værre  end  Tjenerne." 

„Og  Eders  Hustru  er  ogsaa  død?" 

Jeg  ved  det  ikke,"  sagde   Raadmanden.    „Men 

jeg  tror  det  ikke.  Det  skulde  være  en  svar  Sag, 
som  kunde  tage  hende  af  Dage.  Men  hun  er  i 
Viborg  hos  sin  Søster.  Og  Tiderne  er  jo  urolige, 
saa  ingen  kan  vide,  om  han  har  sine  kære  i  Live. 
Om  der  skulde  times  hende  en  Ulykke,  da  vil 
jeg  sørge  skønt  og  kristeligt  Aaret  ud  og  derefter 
fryde  mig  saare." 

„Saa  er  hun  ond,"  sagde  Anneken. 

„Ih,  nej  da,"  sagde  den  gamle.  „Hun  bragte 
mig  den  skønne  Gaard  i  Medgift  og  fødte  mig  en 
Søn.  Mer  kan  man  ikke  kræve  af  en  Kvinde.  Og 
hun  kunde  ikke  derfor,  at  han  døde.  Men  lad 
hende  nu  fare  i  Fred.  Jeg  skikkede  hende  ikke 
til  Viborg  for  at  tale  om  hende,  og  Gud  raader 
for  Lykken.  —  Du  hedder  Anneken?  Jeg  hørte 
Ane  Gregers  raabe  paa  dig  forgangen  Dag.  Det 
er  et  skønt  Navn,  og  du  har  et  skønt  Ansigt  og 
taler  mildt,  om  ogsaa  du  bliver  grim  og  arrig  en 
Gang.  Hvem  er  din  Fader?" 

„Min  Fader  var  Kong  Kristians  Livdrabant," 
sagde  hun.  „Siden  boede  han  i  en  Hytte  i  Anst 
og  var  Skomager.  Nu  er  han  hos  Skipper  Kle- 
ment  i  Aalborg." 

„Se,  se,"  sagde  Raadmanden.  „En  Skomager 
kan  vel  være  ærlig.  Men  her  i  Staden  er  de  no- 
get slemt  Pak." 

Næste  Dag  snakkede  han  med  hende  igen  og 
spurgte  hende,  om  hun  var  evangelisk  eller  hen- 
given til  den  gamle  papistiske  Overtro.  Hun  sag- 
de ham  da,  at  hun  gerne  vilde  undervises  i  Dok- 
tor Luthers  Lære,  om  hun  kunde  finde  en  rede- 
lig Mand,  som  vilde  paatage   sig  det.  Tre  Gange 

havde  hun  været  ved  Nikolaj  Kirke  og  villet 
høre  Magister  Hans  Tavsen.  Men  der  var  en  saa- 
dan  Trængsel,  at  hun  ikke  vovede  sig  ind. 

„Magisteren  kender  jeg,"  sagde  han.  „Han  er 
en  brav  Mand  og  en  ærlig  Ordets  Forkynder,  om 
ogsaa  noget  fremfusende  som  alle  i  disse  gale 
Tider.  Dog  skulde  han  være  klogere  end  de  an- 
dre, saa  sandt  han  en  Gang  har  løbet  sig  en  slem 
Staver  i  Livet  og  ynkelig  maatte  søbe  den  Kaal, 
han  spyttede  i." 

„Hvad  gjorde  han  da?"  spurgte  Anneken. 

„Han  gjorde  ikke  andet,  end  hvad  alle  de  lu- 
therske Prædikanter  gjorde,"  sagde  Raadmanden. 
„Han  skældte  Papisterne  Huden  fuld,  og  jeg  tror 
gerne,  de  fortjente  det.  Men  grov  var  han  i  sin 
Mund,  og  hans  Tilhængere  forstod  ham  godt  nok, 
siden  de  stormede  Frue  Kirke  og  ganske  øde- 
lagde Afgudsbillederne." 

„Ane  fortalte  mig  derom." 

,Jeg  vil  tro  det,"  sagde  Jens  Kammersvend. 
„Gregers  Skomager  var  en  af  de  værste.  Naa, 
Kong  Frederik  holdt  sin  Haand  over  Magisteren. 
Men  da  saa  Kongen  døde,  og  Papisterne  fik  Over- 
taget igen,  dømte  de  ham  fra  Embedet  og  i  megen 
anden  Elendighed.  Da  friede  han  sig  og  reddede 
Kaldet  ved  at  love  Bod  og  Bedring  og  navnlig 
ingen  Sinde  mere  udskælde  de  katholske  Præ- 
ster." 

„Saa  gav  han  sig,"  sagde  Anneken.  „Det  havde 
Broder  Jørgen  aldrig  gjort." 

„Hvem  er  Broder  Jørgen?"  spurgte  den  gamle. 

Hun  fortalte  om  Munken,  hvordan  han  var  ud- 

dreven  først  af  Haderslev  Kloster  og  siden  af 
Kolding  og  siden  havde  boet  hos  hendes  Fader  i 
Hytten  i  Anst. 

,Ja,  saa  var  Broder  Jørgen  taprere  end  Hans 
Tavsen,"  sagde  Raadmanden.  „Kan  hænde,  han 
havde  sin  Skavank  andetsteds." 

Anneken  blev  rød  under  hans  Blik,  og  han 
gned  sine  Hændet  og  lo. 

„Lad  fare  de  Præster  og  Munke,"  sagde  han. 
Jeg  skal  gaa  med  dig  en  Dag  til  Nikolaj  og 
skaffe  dig  Plads,  saa  du  kan  høre  Magisteren." 

Han  tog  Barnet  fra  hende,  satte  det  paa  sit 
Knæ  og  fornøjede  sig,  saa  det  spjættede  med 
Arme  og  Ben. 

„En  skøn  Dreng,"  sagde  han.  „Der  har  Broder 
Jørgen  gjort  et  godt  Stykke  Arbejde." 

„Han  er  ikke  Fader  til  mit  Barn,"  sagde  An- 
neken. 

„Heller  ikke  han?"  sagde  Raadmanden.  „Og 
ikke  den  Ungersvend,  som  besøger  dig.  Og  ikke 
jeg  heller.  Kan  hænde,  du  faar  svært  ved  at  finde 
ham." 

„Det  faar  jeg,"  sagde  Anneken.  „Men  ikke  som 
I  mener." 

Da  han  næste  Gang  traf  hende,  spurgte  han 
pludselig,  om  hun  vilde  flytte  hjem  og  bo  hos 
ham  og  se  efter  Tjenerne  i  hans  Hus.  Han  vilde 
give  hende  Føden  til  hende  og  Barnet  og  en  an- 
stændig Klædning  til  Jul.  Hun  talte  med  Frants 
Jude  derom,  og  han  raadede  hende  til  at  tage 
mod  Tilbudet.  Han  gik  selv  til  Raadmanden,  men 
fandt  ham  tvær  og  afvisende. 

Jeg  har  intet  med  Eder  at  skaffe,"  sagde  han. 
„Vil  Anneken,  kan  hun  komme,  vil  hun  ikke, 
kan  hun  lade  være.  Har  hun  faaet  et  Barn  uden 
Eders  Hjælp,  behøver  hun  heller  ikke  her  Eders 
Formynderskab." 

Saa  flyttede  hun  ind  i  det  store  Hus.  Gregers 
var  rasende  over  at  miste  Fortjenesten  og  for- 
fulgte hende  over  Gaden  med  Skældsord.  Ane 
græd  og  alle  hendes  Rollinger  med  hende. 

Da  Broder  Jørgen  kom,  mønstrede  Raadmanden 
ham  skarpt. 

„Han  kan  komme  hver  Fredag  og  faa  et  Maal- 
tid  Mad,"  sagde  han  til  Anneken. 

Naar  Jens  Kammersvend  var  hjemme,  sad  han 
gerne  i  en  stor  Armstol  foran  Ilden  og  tog  sig 
ingenting  til.  Saa  holdt  han  mest  af,  at  lille  Kas- 
par laa  paa  Gulvet  foran  ham  og  pludrede  og 
sprællede.  Om  Anneken  var  der,  tænkte  han  kun 
lidt  paa.  Men  var  hun  der,  talte  han  venligt  til 
hende. 

En  Aften  bad  han  hende  berette  sin  Historie. 

„Har  jeg  givet  dig  Husly,  saa  bør  jeg  vel  vide, 
hvo  du  er,"  sagde  han.  „Og  rider  din  Dreng  paa 
mit  Knæ,  er  du  mig  sagtens  i  det  mindste  hans 
Faders  Navn  skyldig." 

Han  nikkede  venlig  til  hende,  mens  han  sagde 
det,  og  før  hun  vidste  af  det,  havde  hun  fortalt 
ham  det  hele,  som  det  var  gaaet  til.  Hun  talte 
og  talte  og  græd  og  lo  imellem  hinanden.  Raad- 
man  den  strøg  sig  om  Hagen  og  nikkede  og 
spurgte. 

„Se,  se,"   sagde   han.    „Saa   lille   Kaspar  er  en 

Kongesøn.  Da  kan  det  vel  være,  han  har  en  stor 
Fremtid  for  sig." 

Han  fortalte  hende  om  kongelige  Slegfredsøn- 
ner, der  var  blevne  tapre  og  navnkundige  Mænd. 
Anneken  undredes,  at  han  ikke  dadlede  hende  og 
viste  hende  Ringeagt,  som  saa  mange  andre  hav- 
de gjort,  og  sagde  det  til  ham. 

„Nu,"  sagde  han.  „Det  er  visselig  en  anden 
Sag  med  Konger  og  fyrstelige  Personer  end  med 
os  andre.  De  bliver  sjældent  formælede  med  den, 
deres  Hjerte  har  kær.  Og  saa  stort  er  deres  An- 
svar og  saa  alvorsfuld  deres  Gerning,  at  man  vel 
kan  unde  dem  en  Stund  i  Elskovs  Lyst.  Ikke 
heller  har  jeg  nogen  Tid  hørt,  at  en  Pige  stod 
imod  en  Konges  Bejlen." 

„Saadan  plejer  Menneskene  ikke  at  tale,"  sag- 
de Anneken. 

„Mænd  gør  de  saa,"  sagde  Raadmanden.  „Om 
ellers  Pigen  forstaar  sit  Kram  og  holder  sin 
kongelige  Elsker  til  Ilden  og  fylder  sin  Kiste, 
mens  det  er  Tid.  Men  dig  gik  det  jo  ilde,  stak- 
kels Barn." 

„Hertugen  er  mig  god,"  sagde  Anneken.  „Jeg 
saa  det  i  hans  Øje,  da  han  bød  mig  Farvel.  Om 
blot  jeg  faar  ham  i  Tale,  da  bliver  alting  godt." 

„Mangen  Mand  og  flere  Kvinder  saa  det  i  en 
Konges  Øje  den  ene  Dag,  som  ikke  var  der  den 
anden,"  sagde  Raadmanden.  „Men  det  kan  jo 
hænde,  du  fanger  Sejr.  Skøn  er  du,  og  det  synes, 
som  intet  kan  kue  dit  Haab." 

De  sad  lidt  tavse.  Anneken  tog  sin  Dreng  op 
og  lagde  ham  ved  sit  Bryst. 

„Om  han  med  Tiden  drikker  01,  som   han 
Dag  drikker  Mælk,  da  bliver  han  en  stolt  Karl," 
sagde  Raadmanden. 

„Han  faar  nok  det,  han  kan  drikke,"  sagde 
Anneken  og  lo. 

„Ved  du,  at  jeg  har  set  Hans  Naade,  min  arme 
fangne  Herre  og  hans  Dyveke." 

„Fortæl  mig  om  hende,"  bad  hun. 

„Saa  meget  Fortroende  havde  Kong  Kristian  til 
mig,  at  han  ofte  indlod  mig  i  sit  Gemak,  naar 
Dyveke  var  hos  ham.  Mangen  god  Gang  har  jeg 
foredraget  ham  Stadens  Sager,  mens  han  sad  i 
Stolen,  og  Dyveke  laa  foran  ham  med  Hovedet 
paa  hans  Knæ.  Ak,  hvor  var  hun  skøn,  og  hvor 
havde  Kongen  hende  kær.  Aldrig  saa  jeg  hans 
Ansigt  saa  mørkt  som  den  Dag,  de  lagde  hende 
paa  Baare." 

Anneken  lyttede  med  bankende  Hjerte. 

„Da  var  hun  hos  ham  altid?"  spurgte  hun. 

„Det  var  hun  ikke,"  sagde  Raadmanden.  „Efterdi 
Kongen  jo  havde  sin  Gemalinde.  Hun  boede  i  en 
skøn  Gaard,  som  Kongen  havde  skænket  hende, 
og  som  du  kan  gaa  ned  og  se  en  Dag  paa  Ama- 
gertorv, hvor  den  ligger.  Der  boede  hun  med 
Sigbrit,  sin  Moder,  og  der  kom  Kongen  hos 
hende." 

„Og  saa  raadede  hun  ham  i  Statssager  og  hjalp 
ham  med  Regeringen?"  spurgte  Anneken. 

„Det  har  jeg  aldrig  fornummet,"  sagde  Raad- 
manden. „Sigbrit  raadede  ham,  kanske  mere  end 
godt  var,  skønt  hun  var  en  djævelsk  klog  Kvinde. 
Hun  styrede  til  sidst  det  ganske  Land  og  ophid- 

sede  de  høje  Herrer  over  al  Maade  ved  sit  Hov- 
mod. De  siger,  det  var  hende,  der  røvede  Kon- 
gen hans  Krone  for  den  Tiltro,  han  havde  til 
hende." 

„Og  Dyveke?"  spurgte  Anneken. 

„Hun  var  hans  Øjnes  Lyst  og  hans  Hjertes 
Fryd.  Duen  var  hun,  hos  hvem  Ørnen  hvilede, 
naar  den  var  træt  af  sin  høje  Flugt." 

„Ak,  at  hun  døde,"  sagde  Anneken. 

„De  forgav  hende,"  sagde  Raadmanden.  „Be- 
falingsmanden paa  København  Slot,  Hr.  Torben 
Oxe,  blev  skyldt  for  Mordet  og  henrettet.  Men 
det  er  nu  min  Tro,  at  Dronningens  Slægt  i  Brys- 
sel  voldte  Udaaden.  Stor  blev  Opstandelsen  blandt 
Rigets  Adel,  fordi  Kong  Kristan  havde  ladet  Tor- 
ben dømme  af  tolv  Bønder  fra  Solbjerg.  Men 
Almuen  tænkte,  at  Torben  var  dømt  med  Rette. 
Der  var  en  Skriver,  som  hed  Hans  Faaborg,  og 
som  tidligere  havde  forklaget  Torben  for  Kongen. 
Den  Gang  troede  Hans  Naade  intet  ondt  om  sin 
Befalingsmand,  og  da  det  kom  for  Dagen,  at  Skri- 
veren ogsaa  ellers  var  en  Skælm,  lod  Torben 
Oxe  ham  hænge  i  Galgen  udenfor  Vesterport. 
Dér  hang  han  endnu,  da  Torben  blev  rettet.  Og 
nu  hændte  der  det,  at  Natten  derefter  og  hver 
paafølgende  Nat  i  en  hel  Uge  skinnede  der  et 
stort  Lys  over  Galgen,  hvori  Skriveren  hang. 
Vægteren  fra  Slotsmuren  saa  det.  Hans  Naade  gik 
ned  og  saa  det  selv,  og  derefter  lod  han  Skrive- 
ren nedtage  og  jorde  paa  Frue  Kirkegaard,  efter- 
som det  syntes  ham  og  alt  Folket  i  Staden  klart, 
at  dette  Jærtegn  beviste  Hans  Faaborgs  Uskyld." 

„Javist,"  sagde  Anneken.  „Han  var  uskyldig  og 
Hr.  Torben  havde  ladet  ham  klynge  op  for  at 
blive  hans  Vidnesbyrd  kvit." 

„Det  sagde  de,"  sagde  Raadmanden. 

„Saa  I  Jærtegnet?"  spurgte  hun. 

„Visselig  saa  jeg  det.  Og  var  det  et  Jærtegn, 
saa  kom  det  svært  heldigt  for  Hans  Naade,  hvem 
ingen  herefter  lastede  for  Torbens  Død,  uden 
hans  Standsfæller." 

Han  blev  ved  at  fortælle  om  de  gamle  Dage. 
Hans  Øjne  lyste,  han  sprang  op  og  gik  over 
Gulvet  og  glemte  sin  Stok.  Til  sidst  fortalte  han 
om  den  Dag,  da  Kongen  drog  bort  fra  Køben- 
havn, og  alle  Mennesker  var  stimlede  sammen  og 
græd  og  velsignede  ham,  der  havde  været  Bor- 
gers og  Bondes  Ven,  trods  nogen. 

„Saa  beder  I  sagtens  ligesom  Fader  til,  at  Kong 
Kristian  maa  vinde  sit  Rige  tilbage,"  sagde  Anne- 
ken. 

„Visselig  gør  jeg  det,"  sagde  Raadmanden.  „Om 
ellers  det  kunde  ske  i  Orden  og  Skikkelighed. 
Men  Tiden  dertil  er  bortrunden.  Saa  mange  Fjen- 
der har  Kong  Kristian,  at  om  han  i  denne  Dag 
slap  ud  af  Taarnet  paa  Sønderborg,  da  blev  der 
et  Ustyr  og  en  Borgerkrig,  som  vilde  lægge  dette 
arme  Land  endnu  mere  øde.  Ambrosius  Bogbinder 
og  hans  Fæller  har  ødelagt  Sagen  ved  at  oplade 
Stadens  Porte  for  Lybekkerne.  De  hanseatiske 
Hunde  vil  intet  uden  deres  egen  Profit,  om  ogsaa 
de  dækker  sig  bag  Kong  Kristians  Navn.  Fra 
Tysken  kom  ingen  Tid  andet  end  ondt  over 
Danmark.   Men   hvad    hjælper   det,   jeg   snakker. 

Jeg   er   gammel    og  aflægs,   og    ingen   hører   mit 
Ord." 

Han  var  helt  rød  i  Kammen  af  Harme.  Men 
saa  rystede  han  det  af  sig,  satte  sig  i  Stolen  igen 
og  saa  paa  Anneken  og  liden  Kaspar,  der  havde 
drukket,  til  han  var  ved  at  sprække,  og  sov  søde- 
lig paa  sin  Moders  Fang. 

„Du  beder  for  din  Konge,  som  jeg  for  min," 
sagde  han,  „Og  vore  Bønner  nytter  lige  meget. 
Men  jeg  tænker,  Hertugen  fanger  Sejr,  og  liden 
Kaspar  faar  sin  Fader  at  se.  Ambrosius  Bogbin- 
der er  en  stor  Karl,  men  han  bliver  nok  lille, 
naar  Hertugens  Kartover  drøner  mod  Byens  Ba- 
stioner. Jeg  vil  ogsaa  skikke  mig  deri.  Den  ud- 
valgte Konge  er  en  god  luthersk  Mand.  Fanger 
han  Sejr,  bliver  antagelig  den  sidste  af  de  lede 
Munke  udjaget  af  Riget." 

Han  skød  Stolen  tilbage  og  rejste  sig. 

»Jeg  vil  endnu  en  Gang  skikke  en  Skrivelse  til 
Magistraten,"  sagde  han.  „Det  baadef  kun  lidt, 
men  de  skal  ikke  sige,  at  Jens  Kammersvend  ikke 
varede  dem  til  det  sidste.  Det  skal  ellers  holde 
haardt,  naar  jeg  sætter  Pen  til  Papiret.  Det  værker 
i  mine  gamle  Øjne  at  se  paa  Skrifttegnene." 

„Giv  mig  Papiret,"  sagde  Anneken.  „Saa  skal 
jeg  skrive  det  alt  ned,  som  I  siger  det." 

Raadmanden  stirrede  maalløs  paa  hende. 

„Guds  Død,  Pige.  Kan  du  skrive?" 

Hun  fortalte  ham,  at  Broder  Jørgen  lærte  hen- 
de det  i  Hytten. 

„Jeg  tror  knap,  Dyveke  kunde  det,"  sagde  han 
tankefuld.  „Men  skøn  var  hun." 

„Var  hun  skønnere  end  jeg?"  spurgte  Anneken. 

Den  gamle  Raadmand  lo,  saa  hans  tørre  Krop 
rystede. 

„Er  jeg  ogsaa  bleven  gammel,  saa  er  Kvinderne 
de  samme,"  sagde  han.  „Nej,  Anneken.  Du  er 
skønnere  end  Dyveke,  efterdi  du  sidder  her  og 
spørger  mig  derom.  Om  den  arme  Dyveke  var 
her,  og  det  vilde  jeg  visselig  ønske,  da  sagde  jeg 
det  samme  til  hende." 


NITTENDE  KAPITEL. 


Hans  Tavsen. 

Anden  Søndag  efter  at  Anneken  var  flyttet  til 
Raadmandens  Hus,  gik  han  med  hende  til  Niko- 
laj Kirke. 

„Nu  skal  du  høre  en  skøn  Prædiken,"  sagde 
han.  „Ordet  har  den  Guds  Mand  i  sin  Magt.  Men 
naar  vi  taler  med  ham  bagefter,  er  det  ikke  værd, 
du  siger  noget  om  liden  Kaspar." 

„Hvorfor  skulde  jeg  fornægte  mit  Barn,"  sagde 
hun.  „Vil  han  ikke  vide  af  Barnet,  da  faar  han 
ikke  heller  med  mig  at  skaffe." 

„Saa  stiv  du  er,"  sagde  den  gamle.  „Hvem  si- 
ger, du  skal  fornægte  ham.  Men  du  har  ham  jo 
ikke  paa  Armen,  og  det  kan  vel  hænde,  Mester 

Hans  ikke  straks  spørger  dig,  om  du  har  din 
Jomfruære  i  Behold.  Saa  har  du  da  ikke  nødig 
at  buse  ud  med  det.  Saadan  en  nidkær  Evange- 
liets Tjener  er  som  en  Torden,  skal  jeg  sige  dig. 
Man  gør  bedst  i  at  dukke  sig  og  ikke  kalde  Vej- 
ret ned  over  sit  syndige  Hoved.  Til  hvad  Nytte 
skulde  han  gøre  dig  bedrøvet  med  haarde  Ord. 
Sket  er  sket,  og  ikke  engang  Mester  Hans  Tav- 
sen kan  gøre  det  om  igen." 

„Er  der  da  ingen  Præst  blandt  de  lutherske, 
som  kan  lade  af  at  smæde  mig,  fordi  jeg  fødte 
den  Mand,  jeg  har  kær,  et  Barn?" 

,Jo,  naar  du  angrer.  Anneken,  naar  du  angrer," 
sagde  Raadmanden. 

„Den  gamle  Præst  i  Anst  sagde  mig  aldrig  et 
ondt  Ord." 

„Han  var  jo  ogsaa  en  af  de  papistiske  Skæl- 
mer og  Skørlevnere,"  sagde  Raadmanden.  „Nu 
skal  du  ret  straks  faa  deres  Skudsmaal  at  høre, 
om  ellers  jeg  kendes  Hans  Tavsen  ret.  Hans 
Tunge  er  jo  løst  nu,  og  han  indhenter  bravt  det, 
han  forsømte  i  den  Tid,  han  havde  svoret  Bispen 
i  Roskilde  Afbigt  og  Skikkelighed." 

De  kom  ind  i  Kirken,  hvor  Jens  Skriver  nemt 
skaffede  hende  Plads  paa  Kvindesiden  og  selv 
anbragte  sig  i  Stolen  lige  overfor. 

Anneken  saa  sig  forundret  om. 

Der  var  ingen  Helgenbilleder  og  ingen  Farver 
eller  Blomster  eller  Lys.  De  nøgne,  hvide  Mure 
bragte  hende  til  at  fryse.  Havde  hun  siddet  nær- 
mere Døren,  havde  hun  listet  sig  ud.  Men  Mæng- 
den trængte  sig  ind,  snart  var  hver  Plads  i   Kir- 

ken  besat,  og  de  stod  Hoved  ved  Hoved  i  Mid- 
tergangen. Hun  saa  sig  om  efter  Raadmanden. 
Han  sad  med  Hagen  paa  sin  Stok  og  nikkede  til 
hende. 

Der  var  ingen  Røgelsedrift  under  de  høje  Hvæl- 
vinger, og  hun  tænkte,  at  den  lille  Landsbykirke 
i  Anst  med  sine  tre  Altre  var  mange  Gange  præg- 
tigere end  dette  iskolde  Guds  Hus,  hvor  alt  var 
hvidt  og  sort.  Hun  saa  paa  Præsten,  der  stod 
foran  Alteret.  Hun  undredes  over  hans  hule  Kin- 
der og  indfaldne  Øjne.  Hun  syntes,  han  lignede 
Broder  Jørgen. 

Saa  begyndte  de  at  synge.  Hun  studsede  straks 
ved  de  første  Toner  og  lyttede  mere  og  mere  be- 
taget. 

Det  var  ikke  alene  Præsten,  som  sang,  men 
hele  Menigheden.  Stærkt  og  fuldtonigt  steg  Sal- 
men i  det  store  Rum.  Og  Ordene  var  danske. 
Hun  forstod  hvert  et  af  dem.  Sælsom  bevæget 
bøjede  hun  sig  mod  sin  Naboerske  og  saa  i  hen- 
des Bog.  Hun  gav  sig  til  at  nynne  sagte  med, 
skønt  hun  ikke  kendte  Melodien. 

Hun  aandede  dybt  op,  da  Sangen  forstummede, 
og  fornam  en  Glæde,  hun  aldrig  forhen  havde 
følt  i  Kirken.  Men  saa  rungede  Hans  Tavsens 
Røst  over  hendes  Hoved.  Hun  saa  op  og  kunde 
ikke  udholde  hans  brændende  Blik,  der  hele  Ti- 
den saa  paa  hende,  syntes  hun.  Hun  anstrengte 
sig  for  at  høre  efter,  men  kunde  ikke.  Stumper 
og  Stykker  fyldte  hendes  Øre.  Hun  bad  til,  at 
Prædikenen  maatte  være  til  Ende,  og  den  skønne 
Sang  begynde  igen. 

Men  Hans  Tavsen  holdt  ikke  saa  snart  op. 
Han  slog  i  Prækestolen,  saa  det  dundrede,  og  alt 
som  han  talte,  flammede  hans  Ord  og  hans  Øjne 
stærkere. 

,Jeg  har  bragt  i  Erfaring,  at  nogle  af  Eder 
endnu  boler  med  den  romerske  Skøge,"  raaate 
han.  „Der  er  her  i  Staden  nogle  af  dem,  som 
kalder  sig  Munke,  men  som  burde  hedde  glubende 
Ulve,  hellige  Øjenskalke,  Sjælemordere,  Bedra- 
gere. Om  nogen  af  Eder  ved  et  værre  Ord,  da 
heft  det  paa  dem  og  tro  ikke,  I  gør  dem  Uret. 
Disse  Vislinger  og  graa  papistiske  Asener  holder 
i  Løndom  deres  Messe,  som  ikke  er  andet  end 
en  Svinekirke.  Dér  forvansker  de  den  hellige 
Skrift  med  stor  Højtidelighed  i  kostelige  Klæder 
med  stor  Pral.  De  lader  tænde  Blus  og  giver 
Røgelse  og  smører  saaledes  Gud  om  Munden 
med  en  Harefod.  De  indbilder  Eder,  at  Skriften 
er  saa  tung,  at  ingen  kan  forstaa  den,  uden  hvem 
de  vil  oplade  den  for.  Men  de  har  draget  Guds 
klare  Ord  gennem  fule  og  skidne  Skarnpytte, 
som  er  deres  egne  menneskelige  Meninger.  Ve  og 
atter  Ve  raaber  jeg  over  disse  skidne  Æsler,  disse 
løsagtige  og  letfærdige  Løgnere.  Ak  og  atter  Ak 
siger  jeg,  om  nogen  af  Eder  endnu  ikke  har  faaet 
Øjnene  opladne  for  disse  grove  Skalkes  Ugude- 
lighed." 

To  samfulde  Timer  blev  han  ved  saadan.  Stun- 
dom bad  han,  brændende,  med  opløftede  Hænder. 
Saa  tog  han  fat  igen  og  rasede  mod  Papisterne, 
Anneken  dukkede  sig  under  den  Byge  af  Skælds- 
ord, der  suste   ned  over  Menigheden.  Hun  min- 

dedes  Broder  Jørgen,  naar  han  i  gamle  Dage  for 
op  og  rasede  mod  Kætterne.  Men  dette  var  mange- 
fold hvassere.  Den  gamle  Raadmand  havde  Ret: 
Hans  Tavsen  havde  saa  sandelig  faaet  Mælet  igen. 

Omsider  var  han  færdig.  Han  endte  med  en 
Bøn  for  Stadens  Borgere  og  deres  allierede,  som 
stred  for  den  fangne  Konge  paa  Sønderborg  og 
den  rene  evangeliske  Lære.  Der  gik  et  Suk  gen- 
nem Kirken,  da  han  tørrede  sin  svedige  Pande 
og  steg  ned  af  Prækestolen.  Saa  bruste  Sangen 
igen.  Det  var  en  gammel  Tone,  som  Anneken 
kendte,  og  hun  sang  med  af  fuldt  Bryst. 

„Naa,  Anneken,"  sagde  Jens  Kammersvend,  da 
de  atter  stod  udenfor  Kirken.  „Var  Prædikenen 
efter  dit  Hjerte?" 

Jeg  forstod  kun  lidt  af  den,  og  det,  jeg  for- 
stod, var  ikke  skønt,"  svarede  hun.  „Men  ak,  den 
herlige  Sang.  Vil  I  føre  mig  herhen  næste  Søn- 
dag igen?" 

„Den  danske  Salmesang  har  Hans  Tavsen  ind- 
ført i  Kirken,"  sagde  Raadmanden.  „Og  der  har 
han  gjort  en  god  Gerning.  Prædikenen  var  ogsaa 
skøn  med  mange  gode  Finter  til  Papisterne." 

Jeg  forstaar  ikke,  hvordan  han  kan  bede  om 
Sejr  for  Borgerne  for  den  evangeliske  Sags 
Skyld,"  sagde  Anneken.  „Er  Hertugen  ikke  saa 
god  en  luthersk  Mand  som  den  fangne  Kong 
Kristian?" 

„Visselig  er  han  det,"  sagde  Raadmanden.  Jeg 
skulde  næsten  tro,  han  er  bedre.  Men  han  er 
Herremændenes  Konge,  og  Hans  Tavsen  er  den 
menige  Almues  Ven  og  selv  en  Almuens  Mand. 

Det  er  Sagen,  Anneken.  Han  var  aldrig  Hertugen 
og  Holstenerne  god,  og  de  ikke  ham.  Men  der 
kommer  han  selv." 

Hans  Tavsen  kom  hen  imod  dem.  Ved  hans 
Side  gik  hans  Hustru  Dorothea,  Jørgen  Sadolins 
Søster,  og  deres  to  smaa  Døtre,  Karine  og  Anna, 
som  holdt  hinanden  i  Haanden.  Han  bød  venlig 
Jens  Kammersvend  Goddag  og  hørte  paa  hans 
Beretning  om  Anneken. 

„Tørster  du  efter  Evangeliets  Lys,  da  være  du 
velkommen  i  mit  Hus  til  min  Vejledning,"  sagde 
han.  „Og  var  din  Fader  en  af  den  arme  Kong 
Kristians  tro  Mænd,  da  være  du  dobbelt  velkom- 
men. Jens  Kammersvends  Ord  er  mig  Borgen  for, 
at  du  er  en  ærbar  Pige." 

„Det  anser  jeg  mig  for,"  sagde  Anneken  og  saa 
ham  fast  i  Øjnene.  „Men  kanske  I  ikke  mener 
det  samme,  naar  I  hører,  at  jeg  har  født  et  Barn 
og  har  ingen  Husbond." 

Jens  Kammersvend  satte  Stokken  haardt  i  Jor- 
den og  udstødte  en  ganske  ukristelig  Ed.  Hans 
Tavsen  saa  alvorligt  paa  hende. 

„Den,  som  bekender  sin  Synd  og  angrer  den, 
faar  Tilgivelse,"  sagde  han.  „Sandelig,  om  det  er 
sært,  at  Hjorden  syndede,  naar  Hyrderne  var  de 
liderlige  Munke.  Kom  til  mig  i  Morgen  Eftermid- 
dag og  lad  mig  høre  dit  Skriftemaal.  Om  da  jeg 
finder  din  Ruelse  ægte,  skal  jeg  undervise  dig  i 
de  kristelige  Lærdomme  og  staa  dig  bi,  om  du 
siden  til  din  Samvittigheds  Beroligelse  vil  staa 
frem  i  Kirken  og  vidne  om  dit  Fald  og  din 
Frelse." 

12* 

Jeg  har  ingen  Ting  at  angre,"  sagde  Anneken. 
Jeg  sagde  det  alene,  for  at  I  ikke  skulde  tænke, 
at  jeg  bedrog  Eder,  om  I  bagefter  kom  under 
Vejr  dermed.  Ikke  heller  vil  jeg  lastes  af  Eder. 
I  var  Munk  og  brød  Løftet  og  tog  den,  I  havde 
kær,  til  Ægte.  Alle  de,  som  blev  i  Klostrene,  vil 
sige,  at  Eders  Ægteskab  er  ikke  et  Haar  bedre 
end  mit." 

Hans  Tavsen  stirrede  maalløs  paa  hende.  Et 
Øjeblik  blev  han  slagen  af  hendes  store  Skønhed. 
Saa  blev  han  rød  af  Vrede. 

„Sandelig  saa  jeg  sjælden  saa  forstokket  en 
Synderinde,"  sagde  han  og  vendte  sig  til  Jens 
Kammersvend.  „Bedst  for  hende,  om  hun  bar 
Sten  af  By  med  de  andre  Skøger,  førend  hun 
søgte  Optagelse  i  en  ærlig  Præsts  Hus." 

„Naa,  Mester  Hans,"  sagde  Raadmanden.  „I 
bør  ikke  tage  for  haardt  fat.  Det  er  ikke  den  rin- 
geste, som  staar  fast  og  lader  sig  ikke  rokke  ved 
nogen  Tort  eller  Trudsel." 

Han  plirrede  med  Øjnene  og  smilte  spodsk. 

,Jeg  forstaar  Jeres  Mening,  Jens  Kammersvend," 
sagde  Hans  Tavsen  med  en  Stemme,  der  rystede 
af  Harme.  „I  var  al  Tid  blandt  dem,  som  dadlede 
mig,  fordi  jeg  ydmygede  mig  for  Bispen  i  Ros- 
kilde. Jeg  havde  glemt  det,  men  I  huskede  det. 
Imidlertid  skal  I  vide,  at  jeg  ikke  skøtter  om  at 
skoses  udenfor  min  egen  Kirkedør  af  Jer  og  Je- 
res løse  Kvinde.  Ikke  heller  maa  I  tro,  at  jeg 
handlede,  som  jeg  gjorde,  af  Menneskefrygt.  Min 
Samvittighed  er  rolig,  og  jeg  har  Fred  med  min 
Gud." 

Dermed  tog  han  sin  Hustru  ved  Haanden  og 
gik  uden  Farvel.  De  to  smaa  Piger  trippede  efter 
Haand  i  Haand  og  vendte  sig  hele  Tiden  og  saa 
paa  Anneken. 

„Dér  kom  vi  smukt  op  at  age,"  sagde  Raad- 
manden,  da  de  vandrede  hjemefter.  „Sagde  jeg 
dig  det  ikke,  at  du  skulde  tage  dig  i  Vare,  Nu 
faar  vi  ingen  luthersk  Præst  til  at  antage  sig  din 
evangeliske  Opdragelse.  Og  du  hørte  selv  nys  i 
Kirken,  at  der  venter  Papisterne  Helvedes  Pine 
og  intet  andet." 

Anneken  svarede  ikke,  men  gik  raskere  til. 
Hun  længtes  efter  sin  Dreng. 

„Hov,  hov,"  sagde  Jens  Kammersvend.  „Du 
kan  vel  tage  mig  med,  al  den  Stund  du  ikke  kan 
undvære  mig.  Jeg  tænker,  jeg  er  nødsaget  til  selv 
at  undervise  dig  i  Lutherdommen.  Det  er  ikke 
saa  længe  siden,  jeg  selv  antog  den,  at  jeg  har 
glemt  den." 

„Hvorfor  antog  I  den?"  spurgte  hun. 

„Jeg  skal  sige  dig  det,"  sagde  han.  „Oprindelig 
kom  det  sig  af,  at  jeg  vilde  have  en  Gaard  i 
Solbjerg  tilbage,  som  min  Fader  i  et  Anfald  af 
overdreven  Fromhed  havde  skænket  Graabrødre- 
klostret.  En  herlig  Gaard,  Anneken.  Vi  skal  tage 
derud,  naar  Vaaren  kommer." 

„Det  var  en  ringe  Grund,"  sagde  hun. 

„Synes  du  det,"  sagde  han  venligt.  „Du  vil 
være  luthersk,  fordi  Hertug  Kristian  er  det.  Tyk- 
kes den  Grund  dig  større?" 

„Det  gør  den,"  sagde  hun. 

„Sandelig,  du  har   Ret,"   sagde  Jens   Kammer- 

svend  og  lo  og  gned  sine  Hænder,  „Du  er  den 
enfoldigste  Kvinde,  jeg  har  kendt,  og  derfor  den 
klogeste.  Nu  vil  jeg  undervise  dig  og  skal  gøre 
Mester  Hans  aldeles  til  Skamme," 

Han  skaffede  allehaande  gudelige  Stridsskrifter 
og  Martin  Luthers  og  Hans  Tavsens  Værker,  Den 
hele  Vinter  igennem  læste  hun  højt  i  Bøgerne, 
og  de  talte  sammen  om  dem.  De  forkastede  den 
ene  Lærdom  og  antog  den  anden,  stredes  saa 
heftigt  som  to  Theologer  og  enedes  saa  nemt  som 
to  retsindige  Mennesker, 

„Ved  du  vel.  Anneken,  at  det  er  en  gruelig 
Religion,  vi  flikker  sammen,"  sagde  han,  „Om  det 
kom  for  en  Dag,  da  vilde  de  lutherske  og  Papi- 
sterne enes  om  at  lægge  os  begge  paa  Baalet." 

,Jeg  kommer  ikke  paa  Baalet,"  sagde  hun, 

„Det  gør  du  kanske  nok,"  sagde  han  muntert. 
„Men  om  du  kommer  der,  da  vil  Broder  Jørgen 
sparke  Veddet  til  Side,  og  Frants  vil  slukke  Ilden 
med  sine  Taarer,  og  Hertugen  vil  løse  dig  af 
Pælen  med  sine  egne  Hænder." 

Anneken  lo. 

„Vil  I  intet  gøre  for  at  frelse  mig?"  spurgte 
hun. 

„Der  er  intet  for  mig  at  gøre,"  sagde  han.  „De 
andre  har  gjort  det  hele.  Du  glemmer  desuden, 
at  jeg  brænder  med.  Og  mig  er  der  ingen,  der 
befrier," 

Hun  lo  mere  og  saa  paa  ham  med  sine  blaa 
og  glade  Øjne.  Som  hun  sad  der  med  liden  Kas- 
par ved  sit  Bryst,  var  hun  saa  skøn,  at  Raad- 
manden  blev  hel  varm  om  sit  gamle  Hjerte. 

TYVENDE  KAPITEL. 


Fjenden  kommer. 

„Hertugen  er  landet  i  Korsør,"  sagde  Ambro- 
sius Bogbinder  til  Frants  Jude,  som  stod  hos  ham 
i  hans  Kammer.  „Nu  gaar  det  løs.  Og  jo  før  des 
bedre.  Saa  tænker  jeg,  vore  allierede  letter  paa 
sig  og  sender  os  den  længe  lovede  Hjælp." 

Han  var  i  fuld  Rustning  og  lignede  med  sit 
barske  Ansigt  og  sit  stolte  Blik  langt  mere  en 
Krigsøverste  end  en  fredelig  Borgmester. 

„Er  du  ræd,  Frants?"  sagde  han  saa.  „Jeg  sy- 
nes, din  Mine  blev  helt  betænkelig,  da  du  hørte 
Budskabet." 

„Ræd  er  jeg  ikke,"  sagde  Frants.  „Men  godt 
bliver  her  næppe  i  Byen,  naar  Belejringen  be- 
gynder." 

„Du  faar  ikke  noget  af  den  at  se,"  sagde  Borg- 
mesteren. „I  Aften  skal  du  følge  med  Raadets 
Udsendinge  til  Lybek." 

Frants  var  ikke  ræd  for  sin  egen  Person,  men 
han  tænkte  paa  Anneken.  Han  vilde  nødig,  hun 
skulde  døje  Rædslerne,  som  kom,  og  værre  blev 
det,  naar  han  ikke  selv  var  her  og  kunde  be- 
skytte hende.  Længe  havde  han  grublet  over  at 
faa  hende  af  Sted  og  lade  hende  drage  Hertugen 
i  Møde.  Han  tænkte  som  saa,  at  det  var  bedst, 
hun  traf  -  den  Mand,  der  havde  voldet  hendes 
Ulykke,  det  snareste  ske  kunde.  Naar  saa  hun 
havde   lidt  den  Tort,  det  sikkert  vilde  blive  for 

hende  og  set,  at  han  ikke  vilde  tage  hende  til 
Ægte,  blev  hun  kanske  mere  lydhør  for  hans 
Bejlen. 

Han  gik  til  Jens  Kammersvends  Hus,  traf  den 
gamle  Raadmand  alene  og  gav  sig  til  at  tale  med 
ham  om  Sagerne.  Raadmanden  hørte  ham  til 
Ende.  Saa  gned  han  sig  i  Hænderne  og  smilte. 

„Anneken  kommer  ikke  herfra,"  sagde  han. 
Jeg  har  fæstet  hende  for  Kost  og  Løn  og  giver 
hende  ikke  Lov  at  rømme  af  Tjenesten.  Ilde  be- 
tænkt er  det  ogsaa  af  Jer  at  lade  hende  flakke 
rundt  i  Landet,  som  er  fuldt  af  Krigsfolk.  Om 
hun  bliver  her,  da  træffer  hun  sikkert  Hertugen, 
naar  han  indtager  Staden." 

„Er  I  saa  sikker  paa,  at  han  indtager  den," 
sagde  Frants. 

„Ganske,"  sagde  Raadmanden  og  lo  ondskabs- 
fuldt. „Var  Ambrosius  Bogbinder  og  hans  Fæller 
saa  kloge  som  jeg,  da  overfaldt  de  Hertug  Al- 
brecht og  Greven  og  lod  deres  Mænd  svinebinde 
dem  og  aabnede  Portene  for  Hertugen.  Jeg  har 
sagt  dem  det,  men  de  vilde  ikke  høre." 

,Jeg  er  ikke  kommen  for  at  tale  om  Statssager, 
men  om  Anneken,"  sagde  Frants.  „Det  er  min 
Agt  at  tage  hende  til  Ægte,  trods  Ulykken,  der 
er  hændet  hende.  Jeg  skal  ogsaa  nok  faa  min 
Faders  Samtykke  dertil.  Men  hun  er  stiv  og  tror, 
at  hendes  Forfører  vil  gøre  sin  Uret  god  igen, 
blot  hun  faar  ham  i  Tale.  Jeg  ved,  det  er  en  af 
Hertugens  Mænd,  om  ogsaa  hun  aldrig  har  sagt 
mig  hans  Navn.  Nu  beder  jeg,  at  I  vil  lade  hen- 
de drage  af  Byen,  for  at  hun  kan  træffe  ham  og 


185 


se,  at  han  ikke  er  den  Hædersmand,  hun  tror. 
Naar  saa  hun  har  forvundet  Sorgen,  slaar  hun 
sig  sagtens  til  Taals  med  at  blive  min  Hustru. 
Jeg  beder  Jer  inderligt,  at  I  vil  give  hende  fri. 
Selv  skal  jeg  nok  skaffe  hende  et  Pas,  saa  hun 
kan  forlade  Staden." 

Den  gamle  Herre  blev  ved  at  gnide  Hænderne 
og  saa  paa  Frants  med  missende  Øjne. 

„Der  er  ingen  stor  Stads  ved  Kvinderne,"  sag- 
de han.  „Men  Anneken  er  af  de  bedste.  Jeg  tror, 
den  Pære  hænger  Jer  for  højt,  Frants  Jude.  Vil 
I  vide,  hvem  Manden  er,  der  vandt  hendes  Hu?" 

„Sig  mig  det,"  sagde  Frants.  „Og  jeg  skal  ikke 
helme,  før  jeg  har  fundet  ham  og  dræbt  ham." 

„Lad  mig  se,  I  gør  det,"  sagde  Jens  Kammer- 
svend. „Men  hvæs  Jeres  Glavind  godt.  Manden 
er  Hertug  Kristian,  Danmarks  og  Norges  udvalgte 
Konge." 

Frants  tumlede  tilbage  og  stirrede  paa  Raad- 
manden.  Han  mindedes  det  ene  og  det  andet, 
som  Anneken  havde  sagt,  og  han  forstod,  at  den 
gamles  Ord  var  Sandhed.  Tavs  tog  han  sin  Hue 
og  gik.  Ved  Solnedgang  sejlede  han  ud  af  Hav- 
nen paa  Skibet,  som  skulde  til  Lybæk  med  Raa- 
dets  Afsendinge. 

Raadmanden  sagde  intet  til  Anneken  om  Frants' 
Besøg.  Om  Eftermiddagen  vandrede  de  langs  Vol- 
den, og  ud  for  Jermers  Taarn  blev  de  var  en 
stor  Sammenstimlen  af  Folk.  Midt  i  Hoben  holdt 
en  Herold  ved  Siden  af  Ambrosius  Bogbinder, 
der  ogsaa  var  til  Hest.  Herolden  blæste  i  sit 
Horn,  og  da  han  tav,  oplæste  Borgmesteren  med 

høj  Røst  et  Budskab  fra  Hertug  Albrecht,  Grev 
Kristoffer  og  Stadens  samlede  Øvrighed.  Det  ma- 
nede Borgerne  til  alle  som  een  at  forsvare  Byen, 
naar  Fjenden  nu  kom,  og  lovede  dem,  at  de  fyr- 
stelige Herrer  og  Borgmestrene  og  Raadet  skulde 
føre  deres  Sag  til  Sejr,  saa  den  fangne  Konge 
atter  kunde  bestige  sin  Trone. 

Da  Oplæsningen  var  endt,  forvarede  Borg- 
mesteren Dokumentet  ved  sin  Barm  og  talte  til 
Mængden  for  egen  Regning. 

„Nu  staar  vi  sammen  alle  som  een  for  vor 
egen  Skyld,"  sagde  han.  „Om  Hertugen  af  Hol- 
sten fanger  Sejr,  vil  der  ingen  Ende  blive  paa 
Skatter  og  Plager,  Røveri  og  Mord,  Halshugning, 
Hængning,  Stejling  og  anden  ukristelig  og  tyrannisk 
Grusomhed.  Fra  en  fri  Stad  vil  København  blive 
trælbundet  som  en  Hund  og  et  Asen.  Bedrøvelse, 
Ulykke,  Jammer  og  Nød  vil  komme  over  Eders 
Hoveder,  I  som  var  med  til  at  brænde  Herremæn- 
denes Gaarde,  ihjelslog  dem  og  røvede  deres  Gods 
og  Kvæg.  Faren  er  alles,  og  Sejren  er  vis,  om  vi 
holder  ud.  Lybækkerne  skikker  os  en  Flaade  til 
Hjælp,  Nederlandene  ruster  sig,  og  inden  Aaret 
er  omme,  kommer  Kejseren  selv  at  værge  sin 
Svoger,  vor  naadige  Konges  Ret  og  genvinde  ham 
hans  Rige,  Det  skal  I  ogsaa  vide,  at  om  nogen 
udebliver,  naar  hans  Øverste  kalder  ham  til  Vol- 
dene, eller  om  nogen  flygter  uden  i  yderste  Nød, 
da  skal  han  hænges  paa  sin  egen  Husbjælke,  og 
hans  Gods  deles  mellem  Kongen  og  de  redelige 
Karle,  som  gør  deres  Skyldighed." 

De    hørte    undrende   og    maabende   paa    ham 

men  ingen  sagde  et  Ord.  Saa  red  han  videre  med 
Herolden. 

„Se,  hvor  han  kror  sig,"  sagde  Jens  Kammer- 
svend til  Anneken, 

Borgmesteren  havde  set  ham  og  holdt  sin 
Hest  an. 

„Ingen  ved,  hvem  af  os  to,  der  bliver  først 
hængt,"  sagde  Raadmanden  djærvt. 

„Det  bliver  du,"  sagde  Borgmesteren. 

Saa  red  han  videre.  Jens  Kammersvend  saa 
efter  ham  og  spyttede. 

„Tys,"  sagde  Anneken.  „Der  er  en  Mand,  som 
synger," 

De  vendte  sig  mod  Hoben,  der  flokkedes  paa- 
ny  om  en  Mand,  som  var  staaet  op  paa  en  Sten 
og  sang  en  Vise.  Krigsfolkene,  som  holdt  Vagt 
paa  Volden,  kom  nærmere  og  lyttede  med,  og 
der  var  ganske  stille  i  Gaden, 

O,  Danmark,  hvor  gaar  det  nu  til, 
At  du  er  vorden  saa  mager? 
Jeg  det  for  Sandingen  sige  vil. 
Jeg  haver  dig  kendt  saa  fager. 
Nu  ser  jeg  intet  paa  din  Krop 
Uden  blot  Skind  og  Ben; 
Hvad  Syge  haver  dig  tæret  op 
Naar  skal  du  trives  igen? 

Alt  det,  som  jeg  arme  Danmark 
Kan  samle  med  stor  Sorg  og  Møde, 
Skulde  holde  til  Gode  udi  min  Ark, 
Det  lægger  Kaalorme  øde. 
De  tære  fra  mig  baade  Sølv  og  Guld, 
Som  jeg  skulde  af  mig  nære, 

Aldrig  kan  jeg  dem  fylde  fulde, 
Thi  maa  jeg  skarper  være. 

De  tære  fra  mig  baade  Oxe  og  Ko, 

Det  kan  dennem  intet  klække, 

Af  alt  det,  jeg  ejer,  vil  du  mig  tro, 

De  kan  ej  blive  mætte. 

Kornet  de  sende  og  bort  fra  mig 

Til  andre  fremmede  Fugle; 

De  agte  ej,  hvad  jeg  haver  igen, 

Naar  de  haver  Næverne  fulde. 

Eia,  Danmark,  slig  Sorg  og  Nød 

Er  bitter  at  bide  og  bære. 

Jeg  mente,  det  var  bedre  at  være  slet  død, 

End  lade  slige  Dyr  regere. 

Naar  saadanne  Dyr  i  Længden  er  fri, 

Og  Løven  kan  dennem  ej  raade. 

Da  ve  de  smaa  Dyr,  der  bor  udi. 

De  tages  ret  plat  af  Dage. 

Blive  Ugler  Høge  og  Glenter  Ørne, 

Da  maa  smaa  Fugle  kvide; 

Blive  Ulve  Løver  og  Ræve  Bjørne, 

Smaa  Dyr  monne  de  slide. 

Jeg  véd  Dig  nu  Danmark  ingen  Ting  fri 

Uden  Guds  Ord  det  rene, 

De  andre  staar  du  ilde  udi, 

Thi  bliv  hos  Gud  alene. 

„Saa  drøvelig  en  Vise,"  sagde  Anneken. 

„Han  siger  intet  uden  sandt,"  sagde  Jens  Kam- 
mersvend. „Ilde  er  det,  og  værre  bliver  det." 

De  vendte  om  og  gik  mod  Nørreport,  og  da 
de  kom  hertil,  kom  en  Rytter  i  fuld  Firspring 
ind  ad  Porten, 

„Holstenerne  kommer,"  raabte  han  i  Forbifar- 
ten. „Inden  Aften  er  Fortroppen  i  Serritslev." 

Han  for  i  Firspring  ned  ad  Nørregade  for  at 
bringe  sin  Melding  til  Slottet.  Raadmanden  og  An- 
neken gik  hjem. 

„Gaa  op  paa  Loftet,  Anneken,"  sagde  han. 
„Mine  gamle  Ben  strækker  ikke  til  Stigen,  men 
du  kan  nok.  Deroppe  fra  kan  du  se  over  Volden 
til  Serritslev  og  langt  ud  i  Landet." 

Anneken  lagde  sin  Dreng  paa  Skindet  foran 
Arnen  og  løb  derop. 

„Ser  du  dem?"  raabte  Raadmanden  en  Stund 
efter. 

„Nej,"  raabte  hun  tilbage. 

Han  spurgte  siden  igen  og  fik  det  samme  Svar. 
Han  bød  hende  komme  ned  og  æde  Nadver,  men 
hun  vilde  ikke.  Drengen  skreg,  og  han  tog  ham 
paa  sit  Knæ  og  tyssede  paa  ham.  Længe  sad  han 
og  stirrede  i  Ilden. 

„Nu  kommer  de,  nu  kommer  de,"  raabte  An- 
neken. ,Jeg  ser  Hestfolk  og  Hjelme  og  Faner." 

Der  var  en  saadan  Jubel  i  hendes  Stemme,  at 
den  gamle  Raadmand  maatte  smile.  Han  løftede 
Drengen  og  saa  ham  i  hans  Øjne. 

„Nu  kommer  din  Fader,  Kaspar,"  sagde  han. 

EN  OG  TYVENDE  KAPITEL. 


En  ny  Bejler. 

Anneken  steg  hver  Dag  op  paa  Raadmandens 
Loft  og  spejdede  mod  Lejren  i  Serridslev. 

„De  bygger  Skanser,"  sagde  hun, 

„Skanserne  er  der,"  svarede  Jens  Kammer- 
svend, som  ved  sine  Tjeneres  Hjælp  var  kom- 
men op  af  Stigen.  „De  ligger  der  fra  sidst.  Staden 
blev  belejret  af  den  udvalgte  Konge.  Det  er  ikke 
uden  tolv  Aar  siden.  Det  var  justement  de  sam- 
me Herrer,  og  de  laa  i  Lejr  justement  paa  sam- 
me Sted.  Kong  Kristian  var  flygtet  af  Landet, 
men  Københavns  Borgere  var  forblevne  ham  tro, 
og  Kong  Frederik  bekrigede  dem.  Hertugen  var 
ogsaa  med.  Den  Gang  stred  han  for  sin  Faders 
Sag,  i  Dag  strider  han  for  sin  egen.  Ilde  er  det, 
at  han  maa  berende  Hovedstaden  i  sit  eget 
Rige." 

„Hvorfor  kalder  I  ham  Hertugen,  naar  Dan- 
mark er  hans  Rige,"  sagde  hun. 

Raadmanden  nikkede  venlig  til  hende. 

„Der  kan  være  noget  i  det,"  sagde  han.  „Det 
falder  mig  haardt  at  give  Kongenavn  til  andre  end 
min  arme  Herre  paa  Sønderborg.  Men  det  er 
lige  saa  godt,  jeg  begynder  at  øve  Tungen." 

,Jeg  kan  se  Kongens  Telt,"  sagde  hun.  „Det 
rager  frem  over  alle  de  andre." 

„Det  gør  det  sagtens,"  sagde  han.  „Men  tag  dig 
nu  i  Vare  for  Kartoverne.  Naar  forst  det  bryder 

løs,  vil  du  faa  at  se,  at  de  gør  ingen  Forskel  paa 
en  smuk  Pige  og  en  skægget  Landsknægt.  Kom- 
mer en  Kugle  og  træffer  Taget,  da  kan  du  nemt 
faa  dine  blaa  Øjne  skamferede." 

Men  Dagene  gik,  Maaned  efter  Maaned,  og  der 
kom  ikke  ret  mange  Kugler. 

Hæren  indesluttede  Staden  og  lod  det  mest 
blive  derved.  Dag  og  Nat  patruljerede  Rytteriet 
for  at  hindre  enhver  Tilførsel.  En  Gang  imellem 
fyrede  de  fra  Lejren  og  fik  Svar  paa  Tiltale  fra 
Jermers  Taarn  og  Nørreport.  Saa  dundrede  det, 
saa  Husene  rystede,  og  Anneken  vovede  sig  ikke 
ud  med  sin  Dreng. 

Stundom  aabnedes  ogsaa  Porten,  og  de  belej- 
rede gjorde  Udfald.  Saa  stirrede  Borgerne  fra 
deres  Hustage,  og  Krigsfolket  hilste  fra  Volden 
Kampen  med  Fryderaab  eller  Veklager,  alt  efter- 
som Udfaldet  blev.  Men  det  var  kun  Skærmyds- 
ler, som  ikke  havde  nogen  Betydning  for  Krigens 
Gang. 

„De  vil  udhungre  os,"  sagde  Raadmanden.  „Men 
det  kan  blive  en  lang  Vise,  saa  længe  Søen  er 
aaben,  og  de  ikke  har  besat  Amager.  Ambrosius 
har  sørget  bravt  for  Stadens  Forsyning,  det  maa 
man  lade  ham.  Mange  Øksne  er  drevne  gennem 
Portene,  og  de  græsser  nu  paa  den  grønne  0,  til 
Slagteren  slaar  dem  for  Panden." 

„Hvorfor  besætter  de  ikke  Amager?"  spurgte 
hun. 

„Det  kommer,  om  du  giver  Tid,"  sagde  han. 
„De  har  ikke  Tropper  nok  endnu  og  har  sag- 
tens   ogsaa    fuldt    op    at    gøre    med    at    berende 

Slottene  rundt  om  paa  Sjælland  og  bringe  Orden 
i  Sagerne,  som  de  lybske  har  forstyrret.  Men  det 
kommer  nok.  Johan  Rantzau  er  en  Feltherre,  som 
forstaar  sine  Ting.  Og  tager  de  først  Amager  fra 
os,  og  Øksnene  er  ædt,  da  bliver  dine  Kinder 
smalle." 

En  Dag  kom  Broder  Jørgen  og  meldte,  han 
havde  ladet  sig  hverve  til  Krigstjeneste. 

De  tre  Munke,  der  sad  med  ham  i  Skomager- 
værkstedet, forhaanede  ham  overordentlig  for  hans 
Beslutning. 

„Se  paa  ham,"  sagde  den  tykke.  „Større  Daare 
blev  aldrig  født  af  en  Kvinde.  Den  Gang  han  sad 
i  Klosterets  Herlighed,  antastede  han  Brødrene 
med  ublu  og  hovmodige  Bebrejdelser  og  vilde 
være  bedre  end  de.  Nu  da  han  slap  derfra  med 
Livet  og  kan  sidde  lunt  og  flikke  Sko,  vil  han 
op  paa  Volden  og  lade  sig  lemlæste  af  Kuglerne." 

Jørgen  svarede  ikke,  men  gik  til  Anneken. 

,Jeg  har  bragt  i  Erfaring,  at  Kongen  paa  Søn- 
derborg virkelig  har  afsvoret  sine  Vildfarelser," 
sagde  han  til  hende.  „Almuen  i  Staden  holdes  i 
Uvidenhed  derom,  men  sandt  er  det.  Om  han 
genvinder  Kronen  ved  Kejserens  Hjælp,  da  har 
han  lovet  ganske  at  udrydde  Kætteriet  af  sine 
Stater." 

,Jeg  mindes,  Fader  sagde  dig  det,"  sagde  hun. 

Munken  saa  usikkert  paa  hende. 

„Saa  er  det  mig  ogsaa  et  og  det  samme,  om 
jeg  lever  eller  dør,"  sagde  han.  „Min  Synd  tynger 
mig  til  Jorden,  og  der  er  ingen  Glæde  i  Vente 
for  mig.   Du  sagde  det,  Anneken,  den   Gang  din 

Far  vilde  dræbe  mig,  at  det  vilde  volde  dig  Ve. 
Har  du  samme  Sind  endnu?" 

„Det  har  jeg,  Jørgen,"  sagde  hun. 

Han  bøjede  sig  over  hendes  Dreng  og  saa  en 
Stund  paa  ham. 

„Give  Gud,  han  havde  dræbt  mig,"  sagde  han 
saa  og  gik  hastig  bort. 

Anneken  sad  i  dybe  Tanker,  da  Raadmanden 
kom  ind  i  Kammeret. 

„Hvad  tænker  du  paa?"  spurgte  han. 

„Jeg  tænker  paa  Fader,"  sagde  hun.  „Om  han 
er  levende  eller  død.  Om  jeg  nogen  Tid  faar  ham 
at  se  igen." 

„Det  er  ikke  nemt  at  vide,"  sagde  Jens  Kam- 
mersvend. „Var  han  med  Skipper  Klement,  som 
du  tror,  da  kan  han  vel  være  dræbt  i  det  store 
Mandefald  ved  Aalborg.  Men  det  kan  jo  ogsaa 
være.  Gud  sparede  hans  Liv,  og  han  dukker  op 
en  Dag  iblandt  os.  Da  faar  du  ondt  ved  at  redde 
dig.  Anneken." 

„Forunderlig  er  min  Skæbne,"  sagde  hun.  „Her- 
tugen tog  mig  i  Favn  og  blev  Fader  til  min  Søn. 
Men  alle  de,  jeg  ellers  har  kær,  staar  med  den 
fangne  Konge.  Fader,  Frants  Jude,  som  nu  er 
bortdragen,  Broder  Jørgen,  som  kæmper  paa  Vol- 
den, og  I  med." 

Raadmanden  lagde  Hagen  paa  sin  Stokkeknap 
og  saa  paa  hende. 

„Har  du  mig  virkelig  kær.  Anneken?" 

„I  har  været  god  mod  mig  og  mod  Kaspar," 
sagde  hun.  „Ondt  var  det  at  bo  i  Alkoven  hos 
Gregers  og  Ane.  Her  har  vi  det  godt." 

Den  største  i  Landet  13 

„Anneken  .  .  .* 

Hun  studsede  ved  hans  Tone,  saa  blid  en 
Klang  havde  den.  Han  pirrede  i  Ilden  med  Stok- 
ken og  sad  en  Stund  tavs. 

„Der  var  i  Gaar  en  Mand,  som  meldte  mig,  at 
min  Hustru  er  syg  til  Døden  i  Viborg,"  sagde 
han  saa. 

„Da  er  det  ilde,  I  ikke  kan  drage  til  hende." 

„Kan  hænde,  hun  alt  er  død,"  sagde  han.  „Saa 
er  min  Rejse  forgæves.  Kan  hænde  ogsaa,  hun  er 
mere  levende  end  nogen  Sinde.  Mer  end  een 
Gang  stillede  hun  sig  død  an  for  at  ærgre  mig 
Men  om  det  nu  denne  Gang  er  sandt,  og  hun  er 
gangen  derhen,  hvor  hendes  Tunge  bliver  tæm- 
met, vil  du  da  være  hendes  Efterfølgerske  og 
arve  hendes  Klæder  og  Smykker  og  det  altsam- 
men, som  er  her  i  Kister  og  Skabe?" 

Anneken  saa  hel  forskrækket  ud. 

„Sig  ingen  Ting,  før  du  har  hørt  mig  til  Ende, 
Anneken,"  sagde  han,  „Det  er  ikke  noget  ringe 
Tilbud,  jeg  gør  dig.  Jeg  er  en  rig  Mand,  Gud 
være  takket  derfor.  Og  jeg  har  ikke  længe  igen. 
Saa  sidder  du  med  det  hele.  Jeg  vil  ikke  falde 
dig  til  Besvær  med  min  Elskov.  Men  jeg  har  dig 
kær  og  liden  Kaspar  ikke  mindre.  Naar  jeg  er 
død,  da  kan  du  bringe  ham  langt  frem  i  Verden 
for  de  Penge,  jeg  efterlader  dig." 

„Ak,  at  I  kan  tale  saadan  til  mig,"  sagde  hun. 
„I,  som  ved  det  alt.  Og  saa  skønt  I  talte  om 
Dyveke." 

„Anneken,"  sagde  han.  „Hvert  Ord,  jeg  sagde 
om  Dyveke,  staar  jeg  ved.  Ikke  heller  vil  jeg  sige 

noget  ondt  om  Hertugen.  Jeg  har  hørt  ham  be- 
rømme for  hans  Mildhed  og  Kløgt.  Men  han  er 
ikke  den  Mand,  som  Hans  Naade  paa  Sønder- 
borg. Kan  hænde,  han  vil  vinde  Kronen  og  sætte 
den  fast  paa  sit  Hoved  og  dø  i  den  kongelige 
Seng,  mens  Riget  uantastet  gaar  i  Arv  til  hans  Søn. 
Men  han  er  ikke  den  Mand  som  Kong  Kristian. 
Lystigt  har  han  levet  i  sin  Ungdom,  siger  de.  Og 
han  fik  Attraa  til  dig  i  Skoven  den  Dag  og  tog 
dig  i  Favn  og  gav  dig  gode  Ord  og  et  Barn  un- 
der dit  Hjerte.  Men  han  er  ikke  den  Mand  som 
Kong  Kristian.  Han  er  for  from.  Anneken.  Ingen 
Sinde  sætter  han  sin  Frille  til  Højbords  for 
Verdens  Øjne  og  trodser  Paven  og  Kejseren, 
ja,  sin  Dronning  selv  for  sin  Elskovs  Skyld, 
Du  vinder  ikke  af  ham,  hvad  du  attraar.  Anne- 
ken." 

Jeg  tager  af  hans  Haand,  hvad  han  giver  mig, 
og  takker  til,"  sagde  hun.  „I  maa  aldrig  tale  til 
mig  saadan,  om  jeg  skal  blive  i  Eders  Hus." 

Raadmanden  gik  hen  til  det  store  Vægskab,  til 
hvilket  han  selv  forvarede  Nøglen,  tog  deri  en 
vægtig  Pung  og  lagde  den  i  hendes  Skød. 

„Nu,  Anneken,"  sagde  han.  „Jeg  er  ingen  Un- 
gersvend, som  dør  af  Elskov  eller  gør  anden 
Taabelighed.  Min  Mening  er  ærlig  og  god,  og  jeg 
tænker,  du  en  Dag  kommer  til  at  angre,  du  ikke 
tog  anderledes  mod  min  Bejlen.  Tag  nu  denne 
Pung  .  .  .  vist  skal  du  tage  den.  Tænk  paa  din 
Dreng  og  de  onde  Dage,  som  nu  kommer.  Ilde 
ser  det  ud,  og  værre  bliver  det.  Ingen  ved,  hvad 
Dagen  i  Morgen  bringer,  mindst  jeg,  som  er  paa 

det  sorte  Bræt  hos  Magthaverne.  Saa  skal  du 
ogsaa  tage  Pungen  som  et  Vidnesbyrd  om,  at  du 
ikke  vredes  paa  mig  for  mine  Ord  før." 

„Eders  Hustru  er  jo  ikke  engang  død,"  sagde 
Anneken. 

Jens  Kammersvend  lo,  saa  han  rystede. 

„Sandelig,  du  har  Ret,"  sagde  han.  „Og  du  kan 
lide  paa,  at  om  hun  var  død  og  havde  hørt  dette, 
da  levede  hun  op  igen  paa  Stand." 

Han  holdt  sin  Stok  hen  til  Kaspar  og  morede 
sig  ved  at  se  ham  gribe  om  den  med  sine  smaa 
Hænder. 

„Jeg  gaar  en  Vandring  at  svale  det  unge  Blod," 
sagde  han. 

Anneken  kunde  høre  ham  le  endnu  helt  nede 
i  Gaden.  Hun  rystede  paa  Hovedet,  græd  lidt  og 
sad  og  gav  sin  Dreng  Bryst,  da  Frants  traadte  ind. 

„Er  du  der?"  sagde  hun. 

„Det  var  en  ringe  Velkomst,"  sagde  han.  „End- 
da var  min  første  Gang  fra  Skibet  til  dig." 

„Bedre  havde  det  været,  om  du  først  var  gaaet 
til  Borgermesteren  og  havde  gjort  Rede  for  din 
Sendelse." 

„Det  kan  andre  gøre  for  mig,"  sagde  han.  ,Jeg 
kommer  ogsaa  alene  for  at  sige  Farvel  paa  ny. 
Saa  meget  hørte  jeg  i  Lubeck,  og  hvor  jeg  ellers 
var,  at  det  er  ganske  og  aldeles  ude  med  den 
fangne  Konges  Sag.  Staden  vil  ingen  Hjælp  faa 
nogen  Steds  fra,  og  før  eller  senere  maa  den 
falde." 

„Det  tror  jeg  med,"  sagde  Anneken.  „Det  troede 
jeg  altid." 

„Derfor  drager  jeg  hjem  til  Kolding,"  sagde 
Frants.  „Det  nytter  ikke  at  stampe  mod  Brodden, 
og  klogest  er  den,  som  nejer  sig  i  Tide.  Til  Lykke 
for  mig,  for  jeg  til  Liibeck  just  som  Belejringen 
begyndte,  saa  jeg  har  ikke  baaret  Vaaben  mod  de 
holstenske.  Om  nu  jeg  i  Eftertiden  forholder  mig 
rolig  hos  Fader,  vil  jeg  nok  slippe  ud  af  denne 
Klemme  uden  Forlis  af  Liv  og  Gods." 

„Det  vil  du,"  sagde  hun.  „Det  er  forstandigt 
gjort  af  dig.  Naar  drager  du  af  Sted?" 

,Jeg  sejler  endnu  i  Aften,"  sagde  han.  „Endnu 
er  Søen  fri,  men  ingen  ved,  hvor  længe  det  va- 
rer. Desuden  tør  jeg  heller  ikke  nævne  mit  Fore- 
havende for  Borgermesteren.  Han  vilde  kanske 
formene  mig  Afrejsen.  Jeg  drog  alene  tilbage  til 
København  for  at  tale  med  dig." 

„Da  takker  jeg  og  ønsker  dig  Lykke  paa  Rej- 
sen," sagde  hun.  „Kommer  du  en  Gang  til  Anst, 
da  hils  mine  grønne  Skove.  Jeg  kvæles  i  denne 
trange  By." 

„Anneken,  drag  med,"  sagde  han.  „Lad  fare 
dine  taabelige  Indbildninger  og  gaa  med  mig,  in- 
den det  er  for  sent.  Da  skal  vi  vandre  i  de  grøn- 
ne Skove,  som  vi  gjorde  fordum.  Jeg  skal  gen- 
rejse din  Faders  Hytte,  om  du  ønsker  det,  og  du 
kan  bo  der  med  dit  Barn,  indtil  .  .  ." 

Hun  rejste  sig  saa  brat,  at  han  tav  midt  i  Sæt- 
ningen. 

„Nej,"  sagde  hun. 

Hun  lagde  Drengen  paa  hans  Skind  foran  Ov- 
nen og  syslede  med  ham. 

„Anneken,"  sagde  han.  ,Jeg  ved  det  altsammen. 

Jens  Kammersvend  fortalte  mig  det  den  Dag,  jeg 
drog  bort.  Det  er  jo  Galskab  og  intet  andet.  Al- 
drig kan  du  da  tænke  ..." 

Hun  vendte  sig  mod  ham,  rød  i  Panden  og 
med  vrede  Øjne. 

„Nej,"  sagde  hun,  „Tusendfold  nej." 

Frants  Jude  bøjede  Hovedet  og  gik.  Paa  Ama- 
gertorv mødte  han  Jens  Kammersvend. 

„Velkommen  til  Staden,"  sagde  den  gamle. 
„Hvad  sagde  saa  Anneken?" 

„Hvor  ved  I,  jeg  var  hos  Anneken?" 

,Jeg  ser  det  paa  Jert  modfaldne  Ansigt,"  sagde 
Raadmanden.  „I  har  ikke  haft  mere  Held  med 
Eders  Bejlen  end  sidst." 

„Kanske  I  selv  vil  have  hende?" 

„Mænd  vil  jeg  det,"  sagde  han.  „Om  ellers  det 
er  sandt,  som  Rygtet  siger,  at  Gud  har  taget  min 
arrige  Kvinde  til  sig.  Men  hun  vil  ikke  have  mig. 
Jeg  spurgte  hende  derom  for  knap  en  Time 
siden." 

Han  vendte  om  og  gik  ved  Siden  af  Frants  ad 
Havnen  til. 

„Kan  hænde,  hun  er  træt  af  Bejlere,"  sagde 
han.  „I  denne  Time  er  kanske  Munken  der,  som 
er  trukken  i  Krigstøjet  og  hver  Dag  spiller  Helt 
paa  Volden  udenfor  hendes  Rude.  Han  faar  en 
Kurv  som  vi  andre.  Hun  er  træt.  Men  om  Her- 
tugen i  Aften  berender  Staden,  da  ved  hun  lige- 
fuldt, hvor  hun  skal  sove  i  Nat." 

Frants  skulede  til  ham,  men  vidste  intet  at 
sige. 

„Tvi    være    Kvinderne,"    sagde    Raadmanden. 

„Det  er  Jammerskade,  vi  ikke  kan  være  dem  for- 
uden. Ja,  I  kan  sagtens,  Frants,  I  kan  tage  Jer 
en  Hustru  og  fylde  Huset  med  Børn.  Men  hvad 
skal  jeg  gamle  Knægt  sige?  Det  var  saa  nemt  for 
mig,  om  Anneken  blev  hos  mig.  Og  hendes  skøn- 
ne Dreng  ...  en  Kongesøn!  Men  hun  vil  ikke, 
endda  jeg  bød  hende  alle  mine  Rigdomme." 

Frants  vilde  gaa  sin  Vej,  men  Jens  Kammer- 
svend holdt  fast  ved  hans  Arm  og  pegede  op 
mod  Havnen,  hvor  en  Skare  Mennesker  stod  og 
stirrede. 

„Og  tvi  os  to,  som  tænker  paa  Fruentimmer, 
mens  det  ser  saadan  ud  i  vor  By,"  sagde  han. 
„Ved  I,  hvad  det  dér  er,  Frants  Jude?" 

Han  drog  den  unge  Mand  hen  til  Bolværket 
og  pegede  mod  en  Baad,  der  var  fuld  af  bjæffen- 
de Hunde. 

„Det  er  Hertug  Albrechts  Hunde,"  sagde  han 
saa.  „Hans  mecklenborgske  Storagtighed  agter  at 
forlyste  sig  med  Jagten  paa  Amager.  Københavns 
Borgere  holder  Vagt  paa  Volden,  at  ikke  hans 
holstenske  Fætter  skal  komme  og  forstyrre  ham 
i  Partiet.  Og  ved  I,  hvem  der  gaar  ...  se  de  to 
skønt  klædte  Fruentimmer  ...  det  er  to  af  Grev 
Kristoffers  Duller.  Krigsfolk  var  der  kun  faa  af  i 
hans  Følge,  men  af  løse  Kvinder  var  der  et  helt 
Harem.  Og  alt  det  sker  i  den  fangne  Konges 
Navn.  Han  sidder  i  Taarnet  paa  Sønderborg  og 
faar  intet  af  Stegen." 

„Slip  min  Arm,"  sagde  Frants.  ,Jeg  er  led  ved 
at  høre  paa  Jeres  Snak." 

„Ved  I  hvad,"  sagde  Raadmanden.   „Naar  jeg 

ret  betænker  det,  synes  jeg  bedre  om  Hertug 
Kristian  derude  i  Lejren  ved  Serridslev.  Han 
kæmper  da  for  den  Krone,  som  er  hans  Faders, 
mens  disse  Æventyrere  ..." 

Der  blev  lagt  en  tung  Haand  paa  Jens  Kam- 
mersvends Skulder.  Han  vendte  sig  om  og  saa 
lige  ind  i  Ambrosius  Bogbinders  Ansigt. 

„Se,  se,"  sagde  han.  „Borgmesteren  er  ikke 
paa  den  høje  Hest  i  Dag,  men  har  nedladt  sig  til 
at  færdes  blandt  Almuen." 

„Det  er  godt  for  Regenten  en  Gang  imellem," 
sagde  Ambrosius.  „Saa  slumper  han  stundom  til 
at  høre  landsforræderisk  Snak,  som  jeg  nys." 

„Er  den  Landsforræder,  som  har  en  anden 
Mening  end  I?"  spurgte  Raadmanden. 

„Det  kan  hænde,"  sagde  Ambrosius.  ,Jeg  hørte 
Jer  laste  Kong  Kristian  den  Anden,  til  hvis  Haand 
jeg  holder  denne  Stad." 

„Der  siger  I  en  tyk  Løgn,"  svarede  Jens  Kam- 
mersvend uden  at  betænke  sig.  „Ikke  lastede  jeg 
Hans  Naade,  men  de  Æventyrere,  som  har  rege- 
ret i  hans  Navn.  Liibeckerne  og  Mecklenburgerne 
og  den  oldenborgske  Greve  med  samt  deres  Krea- 
turer, som  de  har  indsat  til  Øvrighed  i  Staden. 
Det  var  dem,  jeg  lastede,  at  I  ved  det,  og  jeg 
sagde  ikke  mere,  end  jeg  vil  staa  ved." 

„I  skal  komme  til  at  staa  ved  det,"  sagde  Borg- 
mesteren. „Saa  hørte  jeg  Jer  ogsaa  prise  Hertu- 
gen af  Holsten,  som  for  Tiden  ligger  her  for 
Byen  med  sin  Hær  og  vil  erobre  den  fra  dens 
rette  Herre  og  Konge." 

„I  fordrejer  mine  Ord,"  sagde  Raadmanden. 

Ambrosius  vinkede  af  to  Bysvende. 

„Grib  denne  Mand,  og  før  ham  til  Raadstuen," 
sagde  han.  „Han  er  mistænkt  for  Landsforræderi. 
Der  er  skikket  Breve  til  Holstenerne,  som  an- 
gav, hvor  Fæstningsværkerne  lettest  berendes.  Jeg 
formoder,  vi  her  har  fanget  Ophavsmanden," 

„Raser  I,"  raabte  Jens  Kammersvend. 

Han  drog  sin  Kaarde,  men  blev  øjeblikkelig 
overmandet  og  bagbunden  af  Bysvendene.  Am- 
brosius Bogbinder  saa  spodsk  paa  ham.  Frants 
Jude  var  forsvunden.  Mængden  trængtes  om  Fan- 
gen og  skreg  op: 

„En  Forræder!  til  Galgen  med  ham!  Det  er  Jens 
Kammersvend!  Klyng  ham  op  med  det  samme!" 

De  drog  til  Raadhuskælderen.  Borgmesteren 
fulgte  selv  med  for  at  forvisse  sig  om,  at  hans 
Modstander  kom  under  Laas  og  Slaa.  Da  den 
gamle  Mand  var  indsat  i  Kælderen,  forlangte  han 
at  tale  med  Ambrosius. 

„Jeg  tænker,  I  kommer  til  at  undgælde  for 
dette,"  sagde  han.  „Men  i  Dag  har  I  Magten.  Jeg 
begærer,  at  der  straks  skikkes  Bud  efter  en 
Kvinde  ved  Navn  Anneken,  som  bestyrer  mit 
Hus,  at  jeg  kan  give  hende  Forskrifter  for  min 
Ejendom  for  den  Tid,  jeg  urettelig  holdes  fangen 
her.  Om  ikke  det  sker,  holder  jeg  Jer  ansvarlig 
for  det  Tab,  jeg  maatte  lide  paa  mit  Gods,  stort 
eller  lidet." 

Borgmesteren  lod  gaa  Bud  efter  Anneken.  Hun 
kom  straks  i  stor  Forskrækkelse,  som  ikke  blev 
mindre,  da  hun  blev  ført  til  Raadmanden  i  hans 
Fangehul. 

„Bliv  ikke  bange,  Anneken,"  sagde  den  gamle. 
„Der  er  intet  sket,  uden  hvad  jeg  længst  har  ven- 
tet, og  Enden  er  ikke  endda.  Nu  vil  jeg  tale  med 
dig  uden  Vidner,  forinden  de  slutter  mig  inde  i 
denne  Hule,  hvor  min  Gigt  sikkerlig  vil  trives 
bedre  end  i  det  skønne  Kammer,  hvor  du  og  jeg 
saa  ofte  sad  foran  Amen." 

„Kan  hænde,  det  var  raadeligst  at  lade  Pigen 
blive  her  med  det  samme,"  sagde  Slutteren  til 
Ambrosius  Bogbinder. 

Borgmesteren  tog  Anneken  og  drejede  hende, 
saa  Lyset  faldt  i  hendes  Ansigt. 

„Din  Husbond  er  anklaget  for  en  svær  Brøde," 
sagde  han  strengt.  „Han  har  smædet  Kong  Kri- 
stian, som  er  vor  rette  Konge  og  Overherre,  og 
prøvet  paa  at  forraade  Staden  til  Fjenden.  Ved  du 
om  hans  Anslag?" 

Anneken  saa  hjælpeløst  til  Jens  Kammersvend, 
som  missede  og  blinkede  vist  med  Øjnene. 

„Pigen  er  ganske  uskyldig,"  sagde  han.  „Kong 
Kristian  har  ingen  oprigtigere  Tilhænger  end  hun. 
Ej  sandt.  Anneken?" 

Hun  forstod  hans  Mening  og  saa  rolig  paa 
Borgmesteren. 

„Det  er,  som  Hr.  Jens  siger,"  sagde  hun.  „Kong 
Kristian  er  min  rette  Herre,  og  jeg  kan  sige  med 
Sanning,  at  jeg  elsker  ingen  som  han  og  gerne  gav 
mit  Liv,  om  han  begærede  det." 

Ambrosius  Bogbinder  slap  hende  og  vendte  sig 
bort. 

„Lad  Fangen  snakke  med  Pigen  en  liden  Stund," 
sagde  han  til  Slutteren.   „Og  slip  hende  saa  løs." 

Da  de  var  uden  for  Hørevidde,  gned  Jens 
Kammersvend  sine  Hænder  og  lo. 

„Der  pudsede  vi  dem,  Anneken,  der  pudsede 
vi  dem,"  sagde  han. 

Han  blev  ved  at  le,  og  hun  saa  undrende  paa 
ham. 

„For  et  lykkeligt  Sind,  I  har,"  sagde  hun.  „At 
I  kan  spøge  nu,  I  er  i  Eders  Dødsfjendes  Vold. 
Mangen  god  Gang  har  I  sagt  mig,  at  Ambrosius 
vilde  bringe  Jer  i  Galgen,  om  han  magtede  det." 

„Det  vil  han  ogsaa.  Anneken,"  sagde  Raadman- 
den.  „Og  i  Dag  er  han  jo  en  Kende  nærmere 
ved  det  end  i  Gaar.  Men  vi  er  der  da  ikke  end- 
nu, og  du  kan  lide  paa,  jeg  skal  gøre  ham  Vejen 
trang.  Jens  Kammersvend  er  ikke  den  Mand,  man 
klynger  op  uden  videre.  Om  jeg  dingler  en  Dag, 
da  vil  du  fortryde,  at  du  ikke  bønhørte  min  Bej- 
len  —  hvad.  Anneken?" 

Hun  rystede  bedrøvet  paa  Hovedet. 

„Kan  jeg  intet  gøre  for  at  faa  Eder  paa  fri 
Fod?"  spurgte  hun. 

„Det  kan  du  ikke,"  sagde  han.  „Men  du  skal 
ikke  kere  dig  om  mig.  Vogt  Huset  vel,  og  pas 
paa  Tjenerne  og  Ternerne  .  .  .  vent  lidt,  du  kan 
paa  Timen  afskedige  Hans  og  Martin  og  Marie. 
De  har  forbrudt  deres  Tjeneste  ved  Ulydighed, 
og  jeg  har  ingen  Brug  for  dem,  mens  jeg  sidder 
her.  Du  finder  opskrevet  i  min  Bog,  hvad  de  har 
til  Gode." 

Han  gav  hende  en  Del  Forskrifter  endnu,  klap- 
pede hende  paa  Kinden  og  raabte  saa  paa  Slut- 
teren. 

„Gaa   nu    hjem,"    sagde    han.    „Og   pas    for  al 
Ting  vel  paa  liden  Kaspar." 


TO  OG  TYVENDE  KAPITEL. 


Belejringen. 

Vinteren  gik  forbi,  og  Anneken  sad  i  Raad- 
mandens  Hus  og  styrede  hans  Sager.  To  Gange 
til  fik  hun  efter  hans  Anmodning  Lov  til  at  tale 
med  ham  i  Raadstuekælderen,  og  for  hver  Gang 
fandt  hun  ham  mere  nedbrudt  paa  Legemet,  men 
lige  frisk  i  Sindet. 

„Det  gaar  nedefter.  Anneken,"  sagde  han.  „De 
fanger  mig  i  deres  Løgn  og  Væv.  Jeg  skal  rettes, 
og  jeg  bliver  rettet.  Ilde  er  det,  at  du  dér  sidder 
og  passer  paa  min  Rigdom  til  Fordel  for  den  ar- 
rige Kvinde  i  Viborg.  Men  jeg  kan  intet  gøre  for 
dig.  Om  jeg  gav  dig  noget  nu,  da  vilde  de  bag- 
efter tage  det  fra  dig.  Du  har  vel  Pengene,  jeg 
gav  dig,  i  Behold?" 

Det  havde  Anneken.  Saa  maatte  hun  fortælle 
ham  om  Belejringen.  Den  gjorde  ingen  Frem- 
skridt, og  der  var  ingen  Storm  forsøgt.  Kun  blev 
Levnedsmidlerne  dyrere  Dag  for  Dag,  og  Ane  Gre- 
gers havde  været  hos  hende  og  fortalt,  at  Fattigfolk 
snart  intet  mere  kunde  købe.  Saa  var  der  kom- 

met  en  meklenborgsk  Flaade  med  Føde,  og 
saa  havde  de  fraadset  i  Fryd  og  Herlighed  en 
lille  Tid.  Men  Menigmand  kom  ikke  med  til 
Gildet. 

„Det  bliver  værre,"  sagde  Jens  Kammersvend. 
„Forvar  dine  Penge  til  den  yderste  Nød." 

En  Dag  hørte  hun  af  Gregers  Skomager,  at 
Jens  Kammersvend  var  dømt  og  skulde  rettes. 
Hun  løb  til  Raadstuen  og  fik  at  vide,  at  Henret- 
telsen allerede  var  foregaaet  i  den  aarle  Morgen. 
Siden  hørte  hun  af  Broder  Jørgen,  som  havde 
været  til  Stede,  at  den  gamle  Raadmand  havde 
forbandet  sine  Fjender  til  det  sidste. 

„Bliver  du  siddende  i  Huset,  Anneken?"  spurgte 
Jørgen. 

,Jeg  bliver,  til  de  jager  mig  ud,"  sagde  hun. 
„Liden  Kaspar  er  sikrere  dér,  end  hvor  jeg  ellers 
kunde  komme  hen,  og  han  kror  sig  og  kryber 
omkring,  som  om  Huset  var  hans  og  hele  Her- 
ligheden." 

„Det  er  for  nær  under  Voldene,"  sagde  Jørgen. 

En  Dag  faldt  en  Kugle  og  knuste  Taget.  Anne- 
ken blev  bange  og  bedrøvet,  fordi  hendes  Ud- 
sigtspost nu  var  borte.  Hun  havde  været  deroppe 
hver  Dag  og  mer  end  en  Gang  ment,  at  hun 
kunde  skelne  Kongens  Skikkelse.  Men  Raadman- 
dens  Tjenere  løb  deres  Vej,  saa  meget  mere  som 
Anneken  førte  et  strengt  Regimente  og  gav  langt 
mere  ud  til  de  fattige  fra  det  rige  Hus,  end  de 
syntes  om.  Hun  blev  der,  sad  med  Drengen  i 
Raadmandens  Kammer  og  syede  de  Guldstykker, 
der  var  i  Pungen,  ind  rundt  om  i  hans  og  sine 

egne  Klæder,  for  at  de  kunde  være  forvaret,  om 

det  gik  galt. 

Broder  Jørgen  kom,  saa  tit  Krigstjenesten  tillod 
ham  det,  og  bragte  hende  nyt. 

„Nu  har  de  besat  Amager,"  sagde  han  en  Dag. 
„Saa  kan  Hertug  Albrecht  ikke  længer  jage  med 
sine  Hunde.  De  bygger  ogsaa  Skanser  foran  Por- 
tene. Snævrere  og  snævrere  drager  de  Ringen  om 
os,  og  det  kan  ikke  vare  længe,  før  det  gaar  løs 
for  Alvor.  Ak,  Anneken,  jeg  var  tilfreds,  du  var 
draget  af  Sted  med  Frants  Jude  og  sad  nu  i  Anst 
og  frydede  dig  ved  Vaarens  Komme." 

Jeg  er,  hvor  jeg  skal  være,"  sagde  hun,  „Men 
jeg  mærker  Uvejret  drage  nærmere.  I  Gaar  slog 
igen  en  Kugle  i  Taget,  og  jeg  kan  næppe  mere 
købe  noget  paa  Torvet  for  Guld.  Hvorfor  over- 
giver Staden  sig  ikke?  De  klager  alle,  saa  haardt 
det  gaar  til.  Gregers  Skomager  siger,  at  mange 
ansete  Borgere  vil  have  Fred  med  Kongen." 

„Det  er  Greven  og  Hertugen  og  de  tyske 
Landsknægte,  som  regerer  Staden,"  sagde  Jørgen. 
„Og  saa  Ambrosius  Bogbinder,  som  sagtens  ingen 
Naade  tør  vente  af  Holstenerne." 

Tre  Dage  efter  gik  der  Bud  rundt,  ingen  vid- 
ste fra  hvem,  til  Borgerne,  at  de  skulde  give 
Møde  paa  Torvet  og  fatte  Beslutning  om  Stadens 
Overgivelse. 

Ane  fortalte,  at  Gregers  ogsaa  havde  faaet  Bud 
og  var  paa  Vejen.  Hun  spurgte  Anneken,  om  de 
skulde  gaa  derhen  og  se,  hvad  der  var  paa  Færde. 

„Lad  Drengen  blive,"  sagde  hun.  „Ingen  ved, 
hvad  Trængsel  der  opstaar." 

Da  de  kom  til  Torvet,  fandt  de  en  stor  For- 
samling. Der  stod  en  Mand  op  og  talte,  som  Ane 
sagde  var  Anders  Halager  og  en  stor  Borger  i 
Staden.  Højt  raabte  han  op,  og  vrede  var  hans 
Ord. 

„Vi  vil  have  Fred  med  Hertug  Kristian,"  raabte 
han.  „Den  Undsætning,  der  er  os  lovet,  kommer 
ikke.  For  hver  Dag,  der  gaar,  bliver  Nøden  stør- 
re. Lad  de  tyske  Herrer  drage  den  Vej,  de  kom. 
De  har  intet  her  at  skaffe  og  vilde  aldrig  andet 
end  deres  egen  Fordel,  om  ogsaa  de  havde  den 
fangne  Konges  Navn  i  deres  Mund.  Lad  dem  tage 
Ambrosius  med  og  de  andre  Borgmestre  og  hele 
Raadet,  som  de  selv  har  indsat  til  at  gøre  deres 
Villie.  Københavns  Borgere  vil  raade  sig  selv.  De 
har  intet  mer  at  kæmpe  med  Holstenerne  om. 
Hertug  Kristian  er  kaaret  af  det  ganske  Land 
undtagen  denne  Stad.  Alle  er  de  faldne  ham  til 
Fode.  Landskrona  og  Malmø  har  overgivet  sig  til 
hans  Naade,  og  han  behandlede  dem  mildt.  Alene 
København  holdes  i  Krigens  Rædsel  for  Tysker- 
nes Skyld." 

De  trængtes  om  ham  og  raabte,  han  havde  Ret, 
og  de  vilde  gaa  til  Portene,  hvis  han  vilde  føre 
dem  og  aabne  dem  for  Holstenerne.  Da  stod 
Ambrosius  Bogbinder  op  i  fuld  Rustning,  som 
han  plejede.  Ved  sin  Side  havde  han  den  anden 
Borgmester,  Hans  Bøsse,  som  ikke  var  mindre 
velbevæbnet. 

„Du  snakker,  som  du  har  Forstand,  Anders 
Halager,"  raabte  Ambrosius.  „Hvad  ved  du  om 
Statens  Sager?   Du   tragter  sagtens  selv  efter  at 

blive  Borgermester  og  forraade  den  fangne  Herre, 
der  er  Menigmands  sande  Ven,  og  hvem  vi  sik- 
kert frier  af  Taarnet,  om  vi  holder  ud  og  bier 
vore  allierede." 

„Vi  har  ingen  allierede,"  raabte  Anders  Halager. 
„Ingen  uden  de  sultne  Tyskere,  som  tager  Brø- 
det af  Munden  paa  Landets  egne  Børn.  Lybæk 
har  sluttet  Fred  med  Hertugen.  Det  er  Løgn  i 
din  Hals  alt  det,  du  siger.  Skammelig  har  du  for- 
valtet Stadens  Sager,  og  dine  Misgerninger  er 
utallige.  Nylig  lod  du  Jens  Kammersvend  myrde, 
og  ingen  er  sikker  paa  sit  Liv,  saa  længe  du 
staar  for  Styret.  Bort  med  dig  og  dine  Fæller. 
Om  Borgerne  vælger  mig  og  giver  Stadens  Nøg- 
ler i  min  Haand,  da  skal  jeg  ufortøvet  bringe 
dem  til  Hertugen  i  Serridslev  og  bede  om  hans 
Naade  for  denne  arme  By." 

„Det  er,  som  jeg  siger,"  sagde  Ambrosius.  „Du 
vil  til  Magten,  som  Jens  Kammersvend  vilde  det. 
Men  der  bliver  intet  af,  saa  lidt  for  dig  som  for  ham." 

Han  vinkede  af  Bysvendene  i  sit  Følge. 

„Grib  Anders  Halager,  og  sæt  ham  dér,  hvor 
Jens  Kammersvend  sad,"  raabte  han. 

Svendene  nærmede  sig.  Men  nu  trængte  Anders 
Halagers  Tilhængere  sig  frem  med  høje  Raab  og 
Trusler,  og  Svendene  veg.  De  fleste  af  Hoben  var 
Almuesmænd  og  ubevæbnede.  Men  der  var  ogsaa 
adskillige  velstaaende  Borgere.  Mange  Sværd  for 
af  Skeden,  og  da  Hans  Bøsse  blev  væltet  og  ikke 
kunde  komme  paa  Benene  igen  for  sin  Rustnings 
Skyld,  saa  det  ud  til,  at  Oprørerne  skulde  faa 
Overtaget. 

Da  løftede  Ambrosius  Bogbinder  sit  Sværd  højt 
i  Luften  og  gav  et  Raab.  Ud  af  de  nærmeste 
Porte  og  Gyder  strømmede  en  Skare  tyske 
Landsknægte,  som  han  havde  holdt  beredt  for 
alle  Tilfældes  Skyld.  De  huggede  ind  paa  An- 
ders Halagers  Tilhængere,  og  Sagen  var  afgjort 
i  et  Øjeblik.  Rundt  om  fra  strømmede  Borgere, 
der  var  kommet  for  sent  til  Mødet  eller  hidlok- 
kede  ved  Larmen.  Landsknægtene  huggede  ind 
paa  dem.  Ambrosius  søgte  at  standse  dem,  men 
uden  Held.  Jagten  gik  videre  gennem  Byens 
Gader.  Der  kom  flere  Landsknægte  til,  som 
jublende  hjalp  deres  Kammerater.  Anders  Hal- 
ager laa  bastet  og  bundet  mellem  Bysvendene^ 
og  Borgerne  flygtede  til  alle  Sider  i  vild  Ræd- 
sel. 

Anneken  og  Ane  løb  hjem,  det  forteste  de 
kunde.  Ane  tog  hende  ved  Haanden  og  førte 
hende  ad  Gyder  og  Smutveje,  som  hun  kendte. 
Aandeløs  naaede  de  Larslejstræde.  Anneken  vilde 
have  Ane  med  til  sit,  men  hun  rystede  paa  Ho- 
vedet. 

,Jeg  maa  være  der,  naar  Gregers  kommer," 
sagde  hun.  „Blot  ikke  de  har  dræbt  ham  i  Tu- 
multen. Han  er  haard  nok,  men  jeg  har  jo  ingen 
anden.  Ak,  Anneken,  du  skulde  se  de  to  smaa, 
jeg  fødte  i  Efteraaret.  De  er  saa  usle,  at  jeg  altid 
tænker,  de  dør  mellem  Hænderne  paa  mig.  Der 
er  jo  ingen  Mælk  i  mit  Bryst.  Hvor  skulde  den 
komme  fra,  naar  jeg  faar  ingen  Mad." 

Anneken  sad  i  Kammeret  og  lyttede  efter  Lar- 
men i  Gaderne.  Hun  spejdede  gennem  Ruden  og 

saa  en  Deling  Landsknægte  komme  anstigende. 
Udentor  Huset  gjorde  de  Holdt,  og  Anføreren 
talte  til  dem. 

„Først  Soldaten,  siden  Borgeren,"  sagde  han. 
„Det  er  os,  der  bærer  Krigens  Byrde.  Vi  skal 
mættes  før  de  Hunde,  for  hvem  vi  kæmper.  Nu 
gaar  vi  to  og  to  ind  i  de  rige  Borgeres  Huse  og 
konfiskerer,  hvad  vi  finder.  Ingen  unødig  Blods- 
udgydelse. Men  gør  de  Modstand,  saa  slaa  dem 
ned." 

Anneken  biede,  til  hun  saa  Anføreren  selv  og 
en  af  hans  Mænd  gaa  ind  ad  Porten.  Saa  tog  hun 
liden  Kaspar  paa  Armen,  sneg  sig  ad  Bagtrappen 
ned  i  Gaarden  og  gemte  sig  dér  i  et  Skur,  til 
Plyndringen  var  ovre.  Først  henimod  Aften  vove- 
de hun  sig  frem  og  gik  gennem  Huset,  hvor  alt 
det,  som  ingen  Værdi  havde,  var  sønderslaaet  og 
ødelagt.  Hun  gik  over  Gaden  til  Ane,  som  stod  i 
Døren  og  græd. 

„De  har  dræbt  Gregers,"  sagde  hun.  ,Jeg  saa 
ham  ligge  i  Skindergade  med  knust  Hoved." 

,Jens  Kammersvends  Hus  er  helt  forstyrret," 
sagde  Anneken.  „Maa  jeg  bo  hos  dig  med  Kaspar 
igen?  Jeg  har  frelst  saa  meget,  at  jeg  kan  betale 
for  os." 

„Ak  Gud  ja,"  sagde  Ane. 

De  sad  i  det  mørke  Kammer.  De  lurvede 
Skind,  der  havde  udgjort  deres  Leje,  var  længst 
solgte  for  at  skaffe  Føden,  og  Løjbænken  i  Al- 
koven ligesaa.  Der  var  ingenting  uden  de  nøgne 
Vægge  og  det  bare  Gulv,  hvor  Anes  Unger  krøb, 
smudsige  og  med  sultne  Øjne. 

Anneken  saa  paa  sin  Dreng,  der  var  rød  og 
rund.  Hun  kyssede  ham,  og  hans  Ansigt  blev 
vaadt  af  hendes  Taarer. 

„Det  skulde  din  Fader  vide,  hvad  Nød  der 
truer  dig,"  sagde  hun. 


TRE  OG  TYVENDE  KAPITEL. 


Skuffet  Haab. 

Det  var  Midsommerdag  og  Lørdag. 

Anneken  stod  i  Døren  og  saa  paa  Kaspar,  der 
løb  udenfor  i  den  tomme  Gade.  Hun  var  bleven 
mager  og  hendes  Bryst  indfaldent.  Men  Drengen 
struttede  endnu  af  Sundhed.  To  af  Anes  Børn 
var  døde.  De  havde  nys  bragt  dem  til  Kirke- 
gaarden.  Anneken  gyste,  naar  hun  tænkte  paa  de 
smaa  Lig,  der  ikke  var  andet  end  Skind  og  Ben. 
Den  største,  som  var  en  Dreng,  sad  i  en  Krog  i 
Kammeret  og  stirrede  med  Øjne,  der  var  helt 
vilde  af  Sult.  De  to  Tvillinger  laa  ved  Anes  Bryst, 
som  intet  kunde  give  dem. 

„Det  er  Lørdag,"  sagde  Skomagerens  Enke. 
Jeg  mindes,  hvor  Gregers  skændte,  naar  jeg 
ikke  i  rette  Tid  satte  Skarnbøtten  udenfor  Døren. 
Det  hændte  da  imellem,  at  der  var  Benene  af  en 
Høne  i  den.  Se  nu  paa   Drengen  derinde.   Han 

tygger  paa  en  Fjer,  han  fandt  i  Gaar  ved  Volden. 
Ak,  Anneken,  give  Gud,  vi  alle  var  døde." 

„Men  vi  er  levende  og  skal  stride  til  Enden," 
sagde  Anneken.  „Dette  kan  ikke  vare  bestandig. 
Du  skal  se,  Raadet  kommer  snart  til  Fornuft  og 
giver  sig." 

„Fornuften  er  udvandret  af  Verden,"  sagde  Ane 
og  rystede  paa  Hovedet,  ,Jeg  mindes  ikke  andet 
end  Krig  og  Ulykker.  Om  ikke  de  stredes  paa 
Volden,  saa  kivedes  Præsterne  i  Staden  og  dømte 
hinanden  til  Baal  og  Brand.  Altid  skulde  Gregers 
være  med,  og  altid  gik  det  ham  galt,  til  han  slut- 
telig mistede  Livet.  Tror  du  ikke.  Anneken,  at  om 
enhver  passede  sit,  da  vilde  det  være  bedre  at 
leve  i  Verden?" 

Anneken  vilde  svare,  men  i  det  samme  kom 
der  løbende  en  Mand  gennem  Gaden. 

„Den  hollandske  Flaade  kommer,"  skreg  han. 
„Fyrretyve  Skibe  med  Proviant.  De  kæmper  med 
Hertugens  Flaade  i  Sundet  og  fanger  sikkert 
Sejr." 

Han  løb  videre.  Ane  stirrede  paa  Anneken  og 
havde  ikke  forstaaet  det. 

Saa  begyndte  Frue  Klokker  at  ringe,  og  saa 
kom  de  fra  Nicolaj.  Rundt  om  tittede  blege  An- 
sigter ud  af  Dørene.  Saa  kom  Borgerne  frem  og 
hørte  det  gode  Budskab  og  brød  ud  i  Fryderaab. 
De  løb  alle  til  Voldene,  store  og  smaa.  Kvinder 
og  Børn  og  Krigsfolk  imellem  hinanden.  Blege 
var  de  og  magre  og  kraftesløse,  og  en  og  anden 
faldt  paa  Vejen  og  blev  trampet  ned  af  de  andre. 
Men  videre  løb  de,  og  højere  raabte  de. 

Anneken  og  Ane  løb  med.  Omsider  havde  Ane 
forstaaet  det,  og  hun  fablede,  som  var  Bordet  al- 
lerede dækket  med  de  herligste  Retter. 

„Du  er  ikke  glad,  Anneken,"  sagde  hun  plud- 
selig. „Du  ser  mørkt  og  gaar  uvillig  med.  Glæd 
dig  med  os  andre.  Endnu  har  du  reddet  din 
Dreng,  men  lid  paa,  det  gaar  ham  ikke  bedre 
end  mine,  om  dette  varer  ved." 

Anneken  sagde  ingenting.  Hun  tænkte,  at  nu 
vilde  Modstanden  fortsættes,  og  Nøden  komme 
igen,  og  det  altsammen  trække  længere  ud, 

Paa  Volden  traf  de  Broder  Jørgen,  som  jublede 
og  sprang  med  de  andre.  Da  han  saa  Annekens 
Ansigt,  læste  han  hendes  Tanker  og  blev  pludse- 
lig stille.  Og  saa  vaagnede  med  eet  det  gamle 
Sind  i  ham.  Han  glemte  alt,  hvad  der  var  hændt. 
Det  var,  som  faldt  Munkekutten  paa  ny  om  hans 
Skuldre.  Han  løftede  Hænderne,  og  hans  Øjne 
lyste  med  den  gamle  Ild. 

„Anneken,  Anneken,"  sagde  han.  „Fornemmer 
du  nu  din  Synd?  Se  alle  dine  Brødre  og  Søstre 
jubler  for  Frelsen,  og  du  alene  stirrer  mørkt  og 
ondt." 

Anneken  vendte  ham  Ryggen  og  svarede  ikke. 

Hoved  ved  Hoved  stod  de  nu  paa  Volden  og 
stirrede  mod  Serritslev  og  den  anden  Vej  over 
Stranden.  Der  var  Uro  og  Bevægelse  i  den  kon- 
gelige Lejr,  og  paa  Vandet  bølgede  Krudtrøgen, 
mens  Kartoverne  drønede.  Naar  Vinden  blæste 
Røgen  bort,  saa  man  tydelig  de  to  kæmpende 
Flaader.  Den  hollandske  var  den  største,  og  det 
var  ikke  til  at  tage  fejl  af,  at  den  gik  frem.  Saa 

skjulte  Røgen  det  altsammen  igen,  og  Skydningen 
fortsattes. 

Ambrosius  Bogbinder  kom  med  sit  Følge. 

„Ser  I  det,  ser  I  det,"  raabte  han  med  mægtig 
Røst.  „Vore  allierede  er  der.  Holstenerne  er  slag- 
ne. Om  faa  Timer  ligger  Skibene  i  Havnen  med 
Tropper  og  Proviant.  Da  er  al  vor  Nød  forbi. 
Død  over  Forræderne  og  de  fejge.  Hæder  og  Be- 
lønning for  hver  tapper  Borger,  der  holdt  de  onde 
Dage  ud.  Ham  tilkommer  de  gode." 

De  jublede  om  ham  og  faldt  ham  til  Fode. 
Grev  Kristoffer  af  Oldenborg  kom  ridende  fra 
Slottet  og  Hertug  Albrecht  fra  Bispegaarden,  hvor 
han  residerede,  eftersom  Greven  ikke  vilde  aabne 
ham  Slottets  Port.  De  bød,  at  alle  Voldenes  Ka- 
noner skulde  affyres. 

„Men  sigt  godt  paa  Holstenerne,"  raabte  Gre- 
ven. „At  vi  kan  dræbe  endnu  nogle  Stykker  af 
dem,  inden  de  flygter." 

Ved  Nørreport  og  Vesterport  trængte  Borgerne 
paa  og  tvang  Vagten  til  at  aabne  Portene.  De  løb 
udenfor  og  tog  hinanden  i  Hænderne  og  dansede 
langs  Gravene.  Mange  knælede  og  takkede  Gud, 
En  Kvinde  gik  der  med  et  Barn  ved  hver  Haand. 
Hun  skreg  af  Fryd  om  Kap  med  de  andre.  Det 
ene  Barn  faldt  i  Graven,  og  hun  mærkede  det 
ikke. 

Paa  det  Sted  af  Volden,  hvor  man  bedst  kunde 
se  over  Vandet,  stod  Ambrosius  med  Hertugen 
og  Greven.  De  talte  dæmpet  sammen  og  spejdede. 

Skydningen  var  holdt  op,  og  Rogen  trak  bort. 
Det  saas,  at  de  tvende  Flaader  havde  forenet  sig. 

„Hvad  nu?"  sagde  Greven. 

„Vore  Venner  har  besej'ret  Holstenerne  og  ta- 
get dem  til  Fange,"  sagde  Hertugen. 

Ambrosius  Bogbinder  sagde  ingenting,  men  stir- 
rede blot.  Pludselig  blev  han  ganske  bleg  og  tog 
sig  med  Haanden  til  Hjertet. 

„Se,"  sagde  han  lavmælt. 

De  saa  da,  at  begge  Flaaderne  sejlede  bort. 
Alle  Skibene  hejsede  Hertugens  Flag,  og  de  for- 
stod, at  det  var  et  Krigspuds,  Holstenerne  havde 
spillet  dem. 

„Alt  er  ude  og  forbi,"  sagde  Hertugen.  „Min 
Gemalinde  fik  ingen  Morgendrikke  i  Dag." 

„Det  var  heller  ikke  vel  betænkt  at  føre  Her- 
tuginden til  Staden,"  sagde  Grev  Kristoffer. 

„Jeg  mener,  I  har  flere  Kvinder  hos  Jer  end 
jeg,"  svarede  Hertugen  hvast. 

De  stod  og  mundhuggedes  en  Stund.  Borger- 
mesteren saa  paa  dem  og  gik  saa  med  sænket 
Hoved  nedad  Volden. 

Det  onde  Budskab  spredtes  blandt  Mængden, 
men  langsommere  end  det  gode.  Ingen  vilde  tro 
det.  En  Mand,  der  fortalte  det,  som  det  var,  blev 
slaaet  til  Jorden  og  trampet  ihjel  af  de  omstaaen- 
de.  Hvor  Ambrosius  kom  hen  paa  Vandringen 
mod  sit  Hus,  mødte  han  jublende  Skarer,  der 
forstummede  veg  til  Side,  naar  de  saa  hans  mørke 
Ansigt. 

Portene  var  lukkede  igen.  Vægterne  stod  paa 
deres  Post,  og  der  blev  stille  i  Staden.  Hist  og 
her  stod  Borgerne  i  Klynger  og  hviskede  sam- 
men.   Der  var   ingen   af  den   menige   Hob,  som 

ikke  hjertensgerne  havde  klynget  Ambrosius  Bog- 
binder og  de  andre  Raadsherrer  op  i  Galgen. 
Men  ingen  vovede  at  kny.  De  var  udmattede  af 
Sult  og  Angst  og  af  Haabet,  som  for  et  Øjeblik 
havde  gjort  dem  levende  og  glade, 

Saa  kom  de  tyske  Landsknægte  dragende  og 
jog  dem  fra  hinanden. 

Mod  Aften  sad  Anneken  og  Ane  i  det  mørke 
Kammer.  Skomagerens  Enke  græd  og  jamrede, 
og  Anneken  var  næsten  lige  saa  tung  i  Sindet. 
Hun  havde  ikke  faaet  Mad  den  hele  Dag  og 
havde  ingenting  at  give  Kaspar,  der  skreg  af  Sult 
om  Kap  med  Anes  Børn. 

Da  kom  Broder  Jørgen  løbende.  Han  saa  sig 
forsigtig  om  i  Gaden,  tog  saa  en  død  Kat,  han 
havde  gemt  under  sin  Kappe  og  kastede  den  paa 
Gulvet. 

„Om  nogen  faar  at  vide,  at  I  ejer  en  saadan 
Skat,  er  I  dødsens,"  sagde  han  og  løb  igen  derfra. 

Ane  flaaede  Skindet  af  det  døde  Dyr  og  viste 
den  til  Anneken.  Der  var  næppe  Fugls  Føde  paa 
dens  Krop. 

„Den  har  hungret  som  vi  andre,"  sagde  hun. 
„Men  den  er  lykkeligere  end  vi,  for  den  er  død." 

Hun  gjorde  Ild  paa  Arnen,  brækkede  Tærske- 
len af  Døren  og  brugte  den  som  Ved.  De  sad  alle 
og  saa  med  sultne  Øjne,  da  Katten  blev  stegt. 

FIRE  OG  TYVENDE  KAPITEL. 


Den  yderste  Nød. 

En  Morgenstund  kom  Anders  Halager  vaklende 
henover  Gammel  Torv.  Han  mødte  Kendinge,  som 
studsede,  da  de  saa  ham  paa  fri  Fod. 

„Nej,"  svarede  han  paa  deres  Spørgsmaal.  „In- 
gen har  givet  mig  fri.  Jeg  fik  ingen  Æde  de  sid- 
ste tre  Dage,  og  mine  Vogtere  ikke  heller,  tænker 
jeg.  Saa  løb  de  og  sluttede  ikke  Døren  værre, 
end  at  jeg  kunde  brække  den  op.  Er  der  nogen 
af  Eder,  der  har  en  Bid  Brød?" 

Det  var  der  ingen,  der  havde.  Anders  vaklede 
videre,  støttende  sig  til  Husrækkerne,  saa  svag 
var  han  i  Benene.  Han  kom  til  sin  Gaard  og 
fandt  den  plyndret  af  Landsknægtene.  Alt  var 
bortslæbt  eller  slaaet  itu,  Ruderne  ude  og  Taget 
sønderknust  af  Belejrernes  Kugler. 

Han  gik  til  den  ene  og  den  anden  af  Slægt  og 
Venner.  Nogle  var  omkomne,  nogle  levede  end- 
nu. Et  Sted  fik  han  Brød  af  Mask  og  slugte  det 
og  aad  dertil  en  Suppe,  som  var  kogt  paa  Græs 
og  Nælder. 

Føden  gav  ham  saa  meget  Mod,  at  han  talte 
med  sin  Vært  om  Sagernes  Stilling.  De  fik  flere 
med,  og  lidt  over  Middag  drog  en  Skare  Borgere 
til  Ambrosius  Bogbinders  Hus  for  at  begære  af 
ham,  at  han  paa  Timen  skulde  overgive  Byen  til 
Holstenerne.  Anders  Halager  var  Ordfører.  Bleg 
og   ynkelig   saa   han   ud,   men   der  var  ingen   af 


218 


hans  Følgesvende,  der  var  karskere.  Og  da  Borger- 
mesteren omsider  viste  sig  paa  deres  Raab,  saas 
det,  at  Nøden  ogsaa  havde  taget  paa  ham,  omend 
han  endnu  holdt  sig  stolt  i  sin  Rustning,  som  han 
aldrig  turde  aflægge  af  Frygt  for  Overfald  og  Snig- 
mord. 

Tavs  hørte  han  paa  Borgernes  Klage.  Han  saa 
vist  paa  Anders  Halager  og  vinkede  af  to  By- 
svende, som  altid  holdt  Vagt  i  hans  Port, 

„Den  Mand  dér  er  rømt  af  Raadstuekælderen," 
sagde  han  og  pegede  paa  Anders.  „Før  ham  der- 
hen, hvor  han  kommer  fra,  og  kast  den  Vogter  i 
Hullet,  ved  hvis  Brøde  han  slap  fri." 

„Gud  straffe  dig,"  sagde  Anders,  da  de  trak  af 
med  ham. 

Men  Ambrosius  Bogbinder  vendte  sig  til  de 
andre  og  sagde: 

„Visselig  burde  I  alle  i  Taarnet  for  Eders  Fejg- 
heds  Skyld.  Vel  lider  vi  ondt,  men  ikke  tænker 
vi  paa  Overgivelse.  Endnu  har  I  da  ikke  ædt 
Jeres  egne  Børn,  som  Jøderne  gjorde  i  Jerusa- 
lem." 

Saa  gik  han  og  slog  Døren  i  efter  sig.  Borger- 
ne saa  paa  hinanden,  men  ingen  havde  Mod  og 
Kræfter  til  at  gøre  noget.  Tavse  gik  de  op  ad 
Købmagergade.  De,  der  saa  dem  gaa  forbi,  gik 
med  dem,  de  vidste  ikke  hvorhen,  men  der  kun- 
de ikke  være  værre  noget  Steds  end  der,  hvor 
de  var.  Anneken  og  Ane  kom  med  i  Toget. 

„Kanske  de  skal  til  Lejren  og  bede  om 
Naade,"  sagde  Anneken.  „De  stiler  mod  Nørre- 
port." 

„Det  skal  de  ikke,"  sagde  Ane.  „Der  er  jo 
hverken  Borgermester  eller  Raad  med." 

Da  de  kom  til  Porten,  standsede  Skaren  og  saa 
sig  raadvilde  og  hjælpeløse  om.  Landsknægtene, 
som  holdt  Vagt,  tænkte,  det  var  et  Opløb  og  løb 
til  og  slog  de  nærmeste.  De  faldt  til  Jorden,  og 
ingen  af  de  andre  klagede  eller  satte  sig  til  Mod- 
værge. De  lod  sig  slaa  som  Kvæg. 

Pludselig  lød  der  et  Horn  udenfor.  Porten  blev 
aabnet,  og  ind  red  en  Herold,  fulgt  af  to  Svende, 
som  havde  en  stor  Kurv  mellem  sig.  De  talte 
med  Vagtens  Befalingsmand  og  red  saa  bort  igen, 
og  Porten  blev  lukket  efter  dem. 

„Hvad  er  det?"  spurgte  en  gammel  Borger  en 
af  Landsknægtene. 

„Det  er  til  Hertug  Albrechts  Gemalinde,  din 
Hundsvot,"  sagde  Landsknægten,  „En  Hare  er 
der  i  Kurven  og  Høns,  foruden  Bagværk  og  Frug- 
ter. Siden  Hertuginden  nedkom  i  Fredags,  sender 
Hertug  Kristian  hende  daglig  en  saadan  Forsy- 
ning. Det  er  en  ridderlig  Herre,  som  ved,  hvad 
der  anstaar  sig,  selv  i  Krigstid." 

„Det  hjælper  kun  lidt  Borgerne,  som  dør  af 
Sult,"  sagde  den  gamle. 

„Mukker  du,"  sagde  Landsknægten  og  slog  ham 
over  Munden,  saa  han  faldt. 

Han  kunde  ikke  rejse  sig,  men  rakte  Hænder- 
ne op  mod  dem,  der  stod  ham  nærmest. 

„Bær  mig  til  Kirkegaarden  og  sæt  mig  der," 
sagde  han.  „Om  I  lader  mig  ligge  her,  da  bliver 
jeg  kastet  i  Kulen.  Nej,  nej,  jeg  vil  ikke  hjem. 
Dér  er  hverken  at  bide  eller  brænde.   Bær  mig 

til  Kirkegaarden  for  Guds  Skyld  og  sæt  mig  der. 
Saa  kommer  jeg  da  i  kristen  Jord,  naar  det  er 
forbi." 

De  gik  med  ham.  Skaren  fulgte  efter  som  et 
Ligtog. 

Anneken  og  Ane  kom  til  deres  Dør.  Anes  stør- 
ste Dreng  sad  i  Krogen  og  var  død. 

„Det  er  een  Mund  mindre  at  mætte,"  sagde 
hun. 

Jeg  synes,  det  er  lige  meget,  hvor  mange  Munde 
der  er,  naar  der  er  ingen  Mad,"  sagde  Anneken. 

Hun  var  udmagret  og  havde  ondt  ved  at  løfte 
Fødderne,  naar  hun  gik.  Med  vaade  Øjne  saa  hun 
paa  liden  Kaspar,  der  skreg  den  ganske  Dag  paa 
Mad,  endda  han  havde  faaet  et  stort  Stykke 
Maskbrød  om  Morgenen.  Han  var  næsten  nøgen, 
for  hans  Klæder  var  solgte  for  Mad.  Men  Solen 
skinnede  varmt  i  Gaden. 

Saa  bar  de  Anes  døde  Dreng  op  til  Voldskræn- 
ten og  lagde  ham  der.  Der  laa  fem  andre  Barne- 
lig. To  af  dem  havde  Græs  i  Munden. 

Da  de  kom  tilbage,  stod  Jens  Kammersvends 
gamle  Hund  i  Kammeret.  Den  var  mager  og 
slunken,  men  sprang  op  af  Anneken,  da  den  saa 
hende.  Ane  gav  et  Fryderaab  og  stængte  hastig 
Døren. 

„Der  sendte  Gud  os  herlig  Æde,"  sagde  hun. 

Hun  greb  en  Kniv  og  begyndte  at  jage  efter 
Dyret  rundt  i  Kammeret.  Hunden  sprang  og  bjæf- 
fede. Sulten  forvirrede  hendes  Blik,  saa  hun  ikke 
kunde  se,  men  faldt  og  stod  op  igen  og  fortsatte 
Jagten. 

Saa  lød  der  Trin  i  Gaden,  og  straks  efter  stod 
en  Landsknægt  i  Stuen.  Han  saa  sig  om  og  gav 
et  Raab,  da  han  fik  Øje  paa  Hunden.  I  et  Nu 
havde  han  spiddet  den  paa  sit  Sværd,  greb  den  i 
Skindet  og  slæbte  af  med  den. 

,Jeg  hørte  den  gø,"  sagde  han.  „Tror  I  saadan 
lækker  Mad  er  for  Kvindfolk  i  disse  Tider." 

I  Døren  vendte  han  sig  om. 

„Om  jeg  ikke  husker  fejl,  boede  her  en  Sko- 
mager en  Gang,"  sagde  han.  „Har  I  noget  Læ- 
der, da  giv  hid.  Det  er  godt  at  tygge  paa,  naar 
Maven  er  tom." 

„Vi  har  ikke  mer,"  sagde  Ane.  „Vi  blødte  det 
sidste  ud  og  gav  Børnene  det  at  tygge." 

„Fanden  staa  i  Jer,"  sagde  Landsknægten  og 
gik  bort  med  sit  Bytte. 

Næste  Morgen  gik  de  tyske  Landsknægte  i 
smaa  Hobe  gennem  alle  Byens  Gader.  De  ran- 
sagede hver  en  Baggaard  og  Smøge.  Hvad  de 
fandt  af  Fattigfolk,  drev  de  ud  paa  Gaden,  Ol- 
dinge og  Kvinder  og  Børn  med  de  andre.  Alle 
Vegne  kom  de  fra.  Da  Jagten  var  endt,  stod  der 
en  stor  Hob  samlet  indenfor  Nørreport. 

Saa  blev  Porten  lukket  op,  og  Krigsfolkene 
drev  Staklerne  ud  med  Slag  og  Puf. 

„Gaa  ud  til  Hertugen,"  skreg  de.  „Lad  Hol- 
stenerne give  Jer  Mad,  om  de  har  noget.  Vi  har 
ikke  længere  Raad  at  føde  Jer." 

Da  den  sidste  var  ude,  blev  Porten  slaaet  i. 
Landsknægtene  stod  paa  Volden  og  saa  efter 
Skaren,  der  vandrede  mod  Serritslev.  Havde  de 
skreget  og  gjort  Modstand,  da  de  blev  drevet  ud 

af  deres  Ly,  saa  tindrede  nu  deres  Øjne  af  Haab, 
og  de  fik  Kræfter  ved  Udsigten  til  Føde.  De  løb 
til  og  faldt  og  rejste  sig  igen  og  raabte  og  vinke- 
de til  de  kongelige  Krigsfolk,  som  kom  dem  i 
Møde. 

Anneken  og  Ane  var  mellem  dem.  Anneken 
havde  sin  Dreng  paa  Armen.  Han  var  saa  tung, 
og  hun  var  saa  træt,  at  hun  næppe  kunde  slæbe 
ham.  Ane  havde  en  af  de  smaa  ved  hvert  af  sine 
tomme  Bryster  og  løb  og  skreg  blandt  de  for- 
reste. 

Da  standsede  Skaren  pludselig,  og  alle  Raab 
forstummede. 

De  kongelige  Soldater  strakte  Lanserne  mod 
dem  og  spærrede  dem  Vejen. 

„Gaa  tilbage,  hvor  I  kom  fra,"  raabte  en  Hø- 
vedsmand og  pegede  mod  Staden.  „Sig  til  Eders 
Øvrighed,  som  har  paaført  Staden  denne  gruelige 
Krig  og  opretholder  den,  at  det  er  den  udvalgte 
Konges  Villie  at  kæmpe,  til  der  ikke  er  Sten  paa 
Sten  tilbage  af  København,  om  ikke  I  snarest 
overgiver  Jer  til  Hans  Naade.  Tilbage  med  Jer. 
Tilbage!  Om  ikke  I  ufortøvet  adlyder,  giver  jeg 
mine  Mænd  Befaling  til  at  skyde  Jer  ned." 

Staklerne  stod  tavse  og  stirrede.  Anneken  løf- 
tede sig  paa  Taaspidsen  og  saa  over  Krigsfolkene. 
Et  Stykke  bagved  holdt  en  Flok  Herrer  til  Hest. 

Hun  syntes,  hun  saa  Hertugen  blandt  dem  og 
løftede  liden  Kaspar  i  Vejret  og  skreg  af  sit  Hjer- 
tes Fortvivlelse. 

Saa  gav  Soldaterne  sig  til  at  slaa  løs  paa  de 
nærmeste,  og  Skaren  vendte  om  og  veg.  Nu  og 

da  standsede  de  og  saa  tilbage,  som  kunde  de 
ikke  tro  det.  Men  nye  Slag  drev  dem  frem,  og 
snart  stod  de  foran  Porten. 

„Her  kommer  ingen  ind,"  sagde  Landsknægte- 
nes Øverste. 

Ambrosius  Bogbinder  stod  ved  Siden  af  ham 
paa  Volden  og  stirrede  paa  de  arme  dernede. 

„Luk  Porten  op,"  sagde  han  saa. 

„Det  er  Grevens  Bud,  at  den  skal  være  stængt," 
sagde  Øversten. 

Ambrosius  gik  ned  til  Porten  og  aabnede  den 
selv.  Landsknægtene  stak  Hovederne  sammen  og 
saa  ondt,  men  ingen  vovede  at  hindre  ham  i  det. 
Skaren  strømmede  ind  og  spredte  sig  straks. 
Hver  vaklede  hjem  til  det  Hul,  hvor  han  boede. 

Anneken  og  Ane  var  kommet  fra  hinanden  i 
Vrimlen. 

Anneken  kunde  ikke  gaa  hjem.  Paany  havde 
hun  set  Hertugen,  og  han  havde  ikke  set  hende. 
Hun  mindedes  den  Gang  paa  Vejen,  da  han  for 
hende  forbi  med  sit  prægtige  Følge.  Da  var  hun 
stærk  og  sund  og  havde  Broder  Jørgen  hos  sig, 
som  kunde  følge  hende  ud  i  Verden,  til  hun  at- 
ter en  Gang  fik  ham  i  Tale,  der  havde  taget 
hende  i  Favn  og  lovet  hende  et  gyldent  Spange, 
større  end  Herremandens.  Da  var  hendes  Dreng 
karsk  og  lo  ved  hendes  Bryst. 

Nu  var  hun  ene  og  frygtede  hver  Time  paa 
Dagen,  at  hun  skulde  falde  i  Vildelse  af  Hunger. 
Hun  kunde  ikke  bære  sin  Dreng,  saa  tung  han 
var,  og  han  kunde  næppe  støtte  paa  sine  smaa 
Ben.    Han   skreg   bestandig   efter   Mad,   og   hans 


224 


uvidende  Øjne  saa  forundret  og  bebrejdende  paa 
hende,  at  hun  ikke  gav  ham  det. 

Anneken  græd,  som  hun  aldrig  havde  grædt  før. 

Hun  gik  langs  Volden,  Øster  ud,  hvor  der  var 
mest  stille,  og  satte  sig  et  Steds  paa  Skrænten  og 
stirrede.  Hun  rev  Græs  af,  tyggede  det  og  putte- 
de det  i  Drengens  Mund.  Men  saa  kom  hun  i 
Tanker  om  de  smaa  Lig,  der  laa  med  Græs  i 
Mundvigene,  og  rev  det  fra  ham  igen  og  græd 
mere. 

Han  skreg,  saa  hun  ikke  kunde  holde  ud  at 
høre  det.  Hun  stak  sin  Finger  i  hans  Mund. 

„Bid,  Kaspar,  bid,"  sagde  hun. 

Han  bed  og  sugede  Blodet.  Han  bed  igen  og 
drak.  Hun  syntes,  der  kom  Ro  i  hans  Øjne.  Saa 
lukkede  han  dem  i  og  sov  ind  i  det  samme. 

Varlig  tog  hun  ham  paa  Skødet  og  sad  og  saa 
paa  ham. 

„Anneken  ..." 

Det  var  Broder  Jørgen.  Han  var  blegere  end 
den  Gang,  han  piskede  sig  haardest  med  Svøben 
i  Anger  og  Ruelse.  Hans  Øjne  var  helt  sløve,  og 
hans  Knæ  rystede  under  ham. 

„Nu  spæger  vi  vort  Kød,  Broder  Jørgen,"  sag- 
de hun  med  et  sørgmodigt  Smil.  „Om  du  har  en 
Bid  Brød,  da  del  den  med  mig." 

,Jeg  har  ingen,"  sagde  han.  „Om  jeg  havde  et, 
fik  du  det  hele.  Jeg  søgte  dig  hos  Ane  for  at 
spørge  dig,  om  du  vil  rømme  med  mig  til  Lej- 
ren. Jeg  ved  et  Sted,  hvor  vi  kan  slippe  over  i 
Nat." 

Jeg  har  rømt,"  sagde  Anneken.  „Men  jeg  blev 

jaget  tilbage  igen,  saa  jeg  tænker,  det  er  Guds 
Villie,  at  jeg  skal  dø  herinde.  Om  jeg  dør,  vil 
du  da  tage  Kaspar  og  bringe  ham  til  Her- 
tugen?" 

„Var  du  i  Hoben,  som  blev  udjaget?"  spurgte 
Broder  Jørgen.  „Saa  du  Hertugen?" 

Anneken  nikkede. 

„Men  han  saa  ikke  mig,"  sagde  hun. 

Og  pludselig  tindrede  hendes  Øjne,  blaa  og 
glade  som  i  gamle  Dage. 

„Han  ser  mig  nok  en  Gang,"  sagde  hun,  „Og 
saa  er  al  vor  Nød  forbi." 

De  sad  tavse  en  Stund.  Der  kom  en  Mand 
gaaende  imod  dem. 

„Det  er  en  Præst,"  sagde  Broder  Jørgen.  ,Jeg 
slaar  ham  ned  og  gennemsøger  hans  Kjortel." 

„Gør  ikke  det,"  sagde  Anneken.  „Det  er  Ma- 
gisteren fra  Nikolaj  Kirke,  Mester  Hans." 

Hans  Tavsen  saa  flygtig  paa  dem,  da  han  gik 
forbi,  men  standsede  saa  med  et  Ryk.  Han  hav- 
de genkendt  Anneken  og  blev  rød  i  Panden. 

„Sidder  du  her  med  din  Boler,  du  Belials 
Kvinde,"  sagde  han.  „Tykkes  dig,  det  er  Tid  nu 
til  Leflen,  da  fromme  kristne  dør  hver  Dag  for 
vore  Øjne." 

„Tykkes  I,  det  er  Tid  at  skælde  nu.  Magister 
Hans,"  sagde  Anneken  og  saa  rolig  paa  ham. 
„Selv  er  jeg  Døden  nær  og  min  Dreng,  som  so- 
ver her  i  mit  Skød  og  har  intet  forbrudt." 

Hans  Tavsen  gik.  Saa  vendte  han  sig  pludselig 
om,  gik  hastig  tilbage  og  tog  et  lidet  Brød  af  sin 
Lomme. 

Den  største  i   Landet  15 

„Tag  det,"  sagde  han,  Jeg  tager  det  fra  mine 
egne  Børn." 

„Tak,"  sagde  Anneken  mildt. 

Hun  gemte  Halvparten  af  Brødet  til  Kaspar  og 
delte  Resten  med  Jørgen.  De  aad  i  Tavshed  og 
saa  efter  Magisteren,  der  gik  hastig  bort. 

„Mindes  du  den  Kvæld,  du  kom  hungrig  til 
Hytten  i  Anst,"  sagde  hun  saa.  „Da  bød  jeg  dig 
Vildtbrad.  Du  vilde  ikke  have  den,  men  aad  Brød 
som  nu.  Om  Stegen  var  her  i  denne  Time,  sag- 
de du  da  nej?" 

„Det  gjorde  jeg  ikke,"  sagde  Jørgen.  „Mindes 
du,  at  du  talte  just  saadan  en  Gang  før,  den  Nat 
du  fødte  Hertugens  Søn.  Mangt  og  meget  er  der 
sket  siden  den  Gang,  Anneken,  for  os  begge." 

Der  kom  en  stor  Søvnighed  over  dem,  da  de 
havde  ædt,  og  de  sov  begge  ind.  Anneken  vaag- 
nede  ved  Kaspars  Skrig.  Hun  gav  ham  af  Brødet 
og  lo  ved  hans  Glæde.  Hun  saa,  det  led  mod 
Aften  og  rejste  sig  for  at  gaa.  Broder  Jørgen  sov 
endnu,  og  hun  lod  ham  sove. 

Da  hun  kom  til  Volden  udfor  Larslejstræde, 
saa  hun  Ane  sidde  paa  Skrænten.  Hun  raabte, 
men  fik  intet  Svar.  Saa  gik  hun  nær  og  gav  et 
Skrig  og  blev  ganske  stiv  af  Rædsel  for  det,  hun 
saa. 

Ane  sad  lænet  mod  Volden,  opret  med  aaben 
Mund  og  stirrende  Øjne.  Hendes  Bryst  var  nø- 
gent, og  der  var  størknet  Blod  om  Brystvorterne. 
De  to  smaa  Børn  laa  i  hendes  Fang  med  Øjnene 
stive  som  hendes.  Af  deres  Mundvige  drev  Blo- 
det, de  havde  drukket  af  hendes  Bryst. 


227 


De  var  døde  alle. 

Anneken  gik  hen  og  rørte  ved  dem  og  tog  sin 
Haand  til  sig,  da  deres  Legemer  var  ganske  kolde. 

Saa  skreg  hun  igen  og  løb  ind  i  det  mørke 
Kammer  og  gemte  sig  i  den  mørkeste  Krog  med 
Kaspar  i  sin  Arm.  Hun  saa  paa  ham  og  for  sam- 
men i  Rædsel  og  græd.  Han  aad  det  sidste  af 
Brødet  og  sov  ind  igen.  Men  Anneken  kunde 
ikke  sove. 

Udefra  lød  høje  Skrig  og  Veklager.  Det  var 
Mængden,  der  havde  samlet  sig  om  Anes  Lig  og 
ikke  kunde  fly  fra  det  blodige  Syn. 


FEM  OG  TYVENDE  KAPITEL. 


Staden  overgiver  sig. 

Der  var  stille  i  København  som  i  Graven. 

Kun  nu  og  da  løsnedes  et  Skud  fra  Volden,  og 
heller  ikke  Belejrerne  skød  tidt  fra  deres  Skan- 
ser. De  vidste  alle,  at  Enden  var  nær,  og  ingen 
Redning  mulig. 

Udenfor  Havnen  laa  den  kongelige  Flaade  med 
Levnedsmidler  om  Bord,  som  skulde  udskibes, 
saa  snart  Overgivelsen  havde  fundet  Sted.  Bor- 
gerne i  Byen  vidste  det,  for  Kong  Kristian  havde 
skikket  Brev  derom,  og  da  han  gennem  sine  Spi- 

oner  bragte  i  Erfaring,  at  Førerne  ikke  lod  Bud- 
skabet komme  til  Menigmands  Kundskab,  sendte 
han  nye  Bud  ad  Lønveje. 

Hertug  Albrecht  havde  været  i  Serritslev  med 
Lejde,  men  Kongens  Betingelser  syntes  ham  saa 
haarde,  at  han  vendte  tilbage  igen,  uden  at  Fre- 
den var  sluttet.  Ambrosius  Bogbinder  og  nogle  af 
Raadet  havde  ogsaa  været  der,  men  dem  var  det 
ikke  gaaet  bedre. 

„Om  Nederlænderne  kom,  da  kunde  alt  endnu 
oprettes,"  sagde  Borgermesteren. 

Han  gik  paa  Volden  med  Hertugen  og  Grev 
Kristoffer.  De  to  fyrstelige  Herrers  Følge  holdt 
sig  tilbage,  og  Byens  to  andre  Borgermestre,  Niels 
Tøndebinder  og  Hans  Bøsse  sad  hjemme  og  vilde 
ikke  mere  tage  Del  i  Raadslagningen. 

„I  tror  ikke  selv  derpaa,"  sagde  Hertug  Al- 
brecht. 

„Staden  kan  holde  sig  længe  endnu,  om  blot 
vi  faar  Proviant,"  sagde  Grev  Kristoffer,  som  var 
en  erfaren  Feltherre.  „Fæstningsværkerne  har  in- 
tet lidt,  og  Landsknægtene  er  rede  til  at  kæmpe 
til  det  yderste,  om  blot  de  faar  Mad  i  Skrutten. 
Men  skal  de  tygge  Læder  og  æde  Græs,  som  de 
gør  nu,  da  er  det  bedst  at  overgive  sig  paa  hæ- 
derlige Vilkaar." 

Hertugen  saa  ud  over  Byens  sønderskudte 
Huse  og  Tage  og  rystede  paa  Hovedet. 

„Byen  er  ødelagt,"  sagde  han. 

„For  Borgerne  svarer  jeg,  blot  Nederlænderne 
kommer,"  sagde  Borgermesteren.  „De  tor  ikke 
mukke." 

De  steg  ned  ad  Volden  ved  Vesterport  og  gik 
ind  i  Byen.  Saa  blev  de  standsede  af  en  Folke- 
sværm, og  Ambrosius  Bogbinder  saa  til  sin  Har- 
me og  Forundring,  at  Anders  Halager  var  i  Spid- 
sen for  den.  Han  var  saa  forkommen  af  Fængs- 
let, at  han  ikke  kunde  støtte  paa  sine  Ben,  og 
havde  een  af  sine  Sluttere  under  hver  Arm. 

„Det  nytter  ikke,  I  ser  ondt,  Ambrosius,"  sag- 
de han.  „Sidst  rømte  jeg  af  Eders  Fangehul,  fordi 
Vogterne  løb  deres  Vej.  Denne  Gang  har  de  selv 
taget  mig  ud,  fordi  de  ikke  længer  vilde  være 
medskyldige  i  det  Tyranni,  I  øver  over  Staden. 
Alle  disse  gode  Mænd  tænker  som  jeg,  og  flere 
vil  der  komme  hver  Time  paa  Dagen.  Vi  ved 
helt  vel,  at  I  har  begyndt  Underhandlinger  med 
Holstenerne  og  afbrudt  den  igen  for  Eders  Over- 
mods Skyld,  men  nu  begærer  vi,  at  I  gaar  ud  i 
Lejren  igen  og  gør  det  i  Orden.  Vi  vil  ingen  an- 
den Konge  have  end  Hertugen,  som  det  øvrige 
Rige  har  valgt,  og  vi  vil  udfries  af  Krigens  Byr- 
de, som  vi  ikke  længer  kan  bære." 

„Kan  hænde  jeg  bliver  nødt  til  at  overgive  Kø- 
benhavn, saa  fejge  dens  Borgere  er,"  sagde  Am- 
brosius „Men  forinden  skal  I  klæde  Hjul  og 
Stejle." 

„I  har  ikke  længere  Magt,  som  I  har  Villie," 
sagde  Anders  Halager.  „Se  Eder  om  . . .  se  hvor 
de  strømmer  sammen  fra  alle  Gader.  Byd  Eders 
egne  Bysvende  gribe  mig,  og  de  gør  det  ikke.  I 
kæmper  ikke  for  den  fangne  Konge  paa  Sønder- 
borg. Ikke  heller  for  det  rene  Evangelium  eller 
Stadens  Anseelse  og  Magt.  I  kæmper  alene  for  at 

fri  Eders  Hals  og  Eders  Gods,  og  vi  er  ikke 
længer  til  Sinds  at  være  Eders  Tjenere." 

„Grib  den  Mand,"  raabte  Borgermesteren. 

Der  var  ikke  en  Haand,  som  rørte  sig.  Ambro- 
sius Bogbinder  løftede  sin  Arm  for  at  slaa  An- 
ders Halager  til  Jorden,  men  Mængden  trængte 
sig  mellem  ham  og  hans  Offer  og  opløftede  et 
saadant  Raab,  at  han  indsaa  Umuligheden  af  sit 
Forehavende. 

Han  vendte  sig  til  Hertugen  og  Greven. 

„Skik  mig  en  Fennike  Landsknægte,  saa  skal 
jeg  paa  en  Time  genoprette  Ordenen  i  Staden," 
sagde  han. 

„Om  her  var  noget  at  plyndre,  da  gik  det  vel," 
sagde  Grev  Kristoffer  og  trak  paa  Skuldrene. 
„Men  her  er  intet  andet  end  Løvet  paa  Træerne, 
og  Knægtene  er  hungrige  som  Ulve.  Vi  maa  give 
os,  Ambrosius." 

Saa  gik  han  og  Hertugen  bort  og  lod  Borger- 
mesteren alene  tilbage  i  Stimlen. 

Han  saa  sig  om  med  haanske  Blikke  og  smilte 
af  de  magre  Knytnæver,  der  fra  alle  Sider  løfte- 
des mod  ham.  Han  tænkte,  han  kunde  alene 
splitte  denne  Skare  ad,  om  han  drog  sit  Sværd 
og  huggede  løs.  Og  et  Øjeblik  havde  han  Lyst 
til  at  gøre  det.  Allerede  havde  han  halvt  drag- 
et sit  Sværd,  men  saa  besindede  han  sig  og 
stødte  det  tilbage  i  Balgen.  Han  forstod,  at  hans 
Magt  var  ude,  og  at  hver  Voldsdaad,  han  nu  øve- 
de, kun  vilde  gøre  ham  Ydmygelsens  Kalk  bitrere 
at  tømme. 

„Giv  Plads,"  raabte  han. 

De  veg  til  Side  for  hans  stærke  Røst,  som  de 
havde  lystret  saa  mangen  god  Gang  før.  De  to 
Sluttere,  som  støttede  Anders  Halager,  slap  ham 
og  veg  med  de  andre.  Anders  stod  alene  foran 
sin  Fjende.  Han  fægtede  med  Armene  i  Luften, 
som  skulde  han  falde. 

„To  Timer  vil  vi  bie,  Ambrosius."  sagde  han. 
„Har  du  til  da  ikke  givet  dig,  da  kommer  der  det 
over  dit  Hoved,  som  værre  er." 

Han  faldt  til  Jorden.  De  løb  til  for  at  under- 
støtte ham.  Ambrosius  Bogbinder  gik  tavs  til  sit 
Hus. 

Men  Skaren  tog  Anders  Halager  op  og  bar 
ham  mellem  sig  og  fulgte  efter  Borgermesteren  og 
blev  staaende  udenfor  hans  Hus  og  biede.  Be- 
standig kom  der  flere  og  flere,  og  nu  og  da  lød 
høje  og  truende  Raab.  Hans  Bøsse  og  Niels 
Tøndebinder  kom,  og  de  gav  villig  Plads  for  dem. 

„Sig  Ambrosius,  at  vi  bliver  her,  til  han  giver 
sig,"  sagde  Anders  Halager. 

Niels  Tøndebinder  saa  sig  urolig  om.  Hans 
Bøsse  bøjede  sig  ned  mod  Anders  og  hviskede 
til  ham: 

„Vil  I  gaa  i  Forbøn  for  mig  hos  Hertug  Kri- 
stian?" 

„Min  Forbøn  nytter  kun  lidt,"  sagde  Anders 
Halager.  „Jeg  var  jo  blandt  de  oprørske  som  I 
andre.  Saa  er  der  heller  ingen  Hertug  mer,  men 
alene  Kongen.  Skynd  Jer,  inden  hans  Vrede  bli- 
ver saa  stærk,  at  den  ikke  kan  formildes." 

Lidt  efter  kom  Hans  Bøsse  frem  i  Porten  og 
raabte  med  høj  Røst: 

„I  Morgen  gaar  Borgermestrene  og  Raadet  til 
Serritslev  og  underkaster  sig  Kong  Kristians  Be- 
tingelser." 

Der  lød  ikke  et  Raab  til  Svar.  Mængden  skil- 
tes, og  hver  gik  til  sit  for  at  faa  endnu  denne 
Nat  til  at  gaa  i  Hunger  og  Elendighed. 

Næste  Dag  tre  Timer  efter  Solopgang  aabnedes 
Nørreport  paa  vid  Gab. 

Ud  gennem  Porten  skred  en  Procession  med 
langsomme  og  højtidelige  Skridt.  Forrest  red  Her- 
tug Albrecht  af  Meklenborg,  og  han  var  den  ene- 
ste i  Toget,  som  var  til  Hest.  Efter  ham  gik  Grev 
Kristoffer  af  Oldenborg.  Saa  kom  Borgermestrene 
og  Raadmændene.  Alle  havde  de  blottede  Hove- 
der og  hvide  Stave  i  Hænderne.  Mørk  var  Am- 
brosius Bogbinders  Mine,  og  han  saa  hverken  til 
højre  eller  til  venstre,  men  gik  bestandig  hasti- 
gere end  de  andre,  som  om  han  vilde  have  en 
Ende  paa  Ydmygelsen. 

Det  var  Meningen,  at  Portene  skulde  lukkes 
efter  Processionen,  men  saadan  trængte  den  me- 
nige Almue  paa,  at  det  ikke  lykkedes.  De  vidste 
nok,  at  der  efter  Overgivelsen  vilde  blive  ført 
Levnedsmidler  til  Staden,  men  saa  hungrige  var 
de,  at  de  ikke  kunde  bie.  De  skød  de  tyske 
Landsknægte  til  Side,  som  for  sidste  Gang  vog- 
tede Porten,  og  trængte  sig  udenom  de  høje 
Herrer  og  løb  foran  dem  til  Nørrefælled,  hvor 
de  kongelige  Tropper  var  opstillet. 

Blandt  dem  var  ogsaa  Anneken  med  liden  Kas- 
par paa  Armen,  og  Broder  Jørgen,  der  ikke  læn- 
ger var   Krigsmand,  men  gik  ubevæbnet  og  bar- 

fodet  i  sin  lasede  Kofte  og  tog  Drengen  for  hen- 
de, naar  hun  blev  træt. 

Da  Skaren  kom  til  Fælleden,  standsede  de  for- 
skrækket over  den  Krigsmagt,  de  saa.  Soldaterne 
vilde  genne  dem  tilbage,  men  der  var  nogen,  som 
forbød  dem  det.  De  stod  da  stille  og  stirrede. 

Midt  i  Kredsen  paa  en  aaben  Plads  holdt  den 
udvalgte  Konge,  højt  til  Hest  og  havde  hos  sig 
de  fornemste  af  de  Herrer,  der  havde  vundet 
ham  Danmarks  Krone.  Kong  Kristians  Ansigt  var 
mørkt  og  strengt,  og  mørkere  blev  det  endnu,  da 
han  saa  de  blege  og  pjaltede  Borgere,  der  stirre- 
de ham  i  Møde  med  deres  sultne  Øjne. 

Da  nu  Processionen  naaede  derhen  og  skred 
frem  foran  Kongen,  trængte  en  Del  af  Hoben 
med  ind.  Resten  blev  afskaaret  af  Soldaterne,  som 
sluttede  Kreds  om  det,  der  nu  skulde  foregaa. 

De  overvundne  standsede  et  Stykke  fra  Kongen. 
Først  gik  Grev  Kristoffer  frem  og  bøjede  sig  dybt. 

,Jeg  beder  Eders  kongelige  Majestæt  om  Naa- 
de  for  den  Døds  Skyld,  vor  Frelser  led  paa  Kor- 
set," sagde  han. 

„Silde  Anger  er  bedre  end  ingen,"  sagde  Kon- 
gen. „Om  jeg  nu  hører  din  Bøn,  da  handler  jeg 
bedre  mod  dig,  end  du  har  handlet  mod  mig. 
Skammelig  har  du  fejdet  paa  mine  Riger  og 
Lande  og  tilføjet  dem  ondt  og  Nød  uden  mindste 
Grund.  Havde  jeg  Sind,  som  jeg  har  Magt,  da 
kunde  jeg  nu  tugte  dig  alvorligt.  Jeg  vil  ikke  gøre 
det.  Men  du  skal  sværge  mig  en  Ed,  at  du  straks 
vil  begive  dig  til  dit  eget  Fyrstendømme  og  aldrig 
mere  paaføre  mig  og  mine  Riger  Krig." 

Greven  bøjede  sig  atter  dybt  og  takkede  og 
svor  Eden  med  oprakt  Finger. 

Saa  steg  Hertug  Albrecht  af  sin  Hest,  bøjede 
sig  ligeledes  og  bad  om  Fred  og  Lejde  til  sit 
Land. 

„Visselig  er  I  en  forledt  Mand,  Hertug,"  sagde 
Kongen.  „Men  I  skal  fare  med  Fred  for  mig,  om 
I  aflægger  den  samme  Ed  som  Greven." 

Derefter  gik  Borgermestrene  og  Raadet  frem  og 
faldt  paa  Knæ  foran  Kongen  og  raabte  og  svor, 
at  de  vilde  være  ham  tro  og  hulde  og  aldrig 
mere  tjene  den  fangne  Konge  paa  Sønderborg  el- 
ler Kejseren  eller  Nederlandene  og  nogen  anden 
af  Rigets  Fjender." 

,Jeg  tilgiver  Jer,"  sagde  Kongen.  „For  Jesu 
Vunders  Skyld  og  for  den  Nød,  I  har  udstaaet.  Jeg 
tilgiver  Jer  alle  undtagen  Ambrosius  Bogbinder." 

De  takkede  og  rejste  sig  og  gik  til  Side.  Men 
Ambrosius  knælede  igen  og  bøjede  sit  Hoved  og 
mumlede,  hvad  ingen  kunde  høre.  Kongen  saa 
barsk  paa  ham  og  lod  ham  ligge,  hvor  han  laa. 

„Løft  dit  Hoved,  og  se  paa  Staklerne  dér,  som 
du  har  forført  til  Oprør,"  sagde  Kongen  og  pege- 
de paa  Hoben.  „Hvor  mange  er  faldne  i  Slaget? 
Hvor  mange  er  omkomne  i  Hunger  for  dit 
Hovmods  Skyld?" 

Ambrosius  bøjede  sig  under  Kongens  Ord,  saa 
ingen  kunde  se  hans  Ansigt.  Da  bad  nogle  høje 
Herrer  af  Følget  Kong  Kristian,  at  han  ogsaa 
vilde  tilgive  denne  Mand,  siden  han  havde  været 
mild  mod  de  andre,  og  da  de  havde  bedt  en 
Stund,  lod  Kongen  sig  bevæge. 

„Staa  op  og  gaa  bort,"  sagde  han.  „Paa  disse 
gode  Herrers  Forbøn  vil  jeg  skænke  dig  Livet 
Jeg  skal  anvise  dig  et  Sted  i  Landet,  hvor  du 
maa  bo.  Men  kommer  du  nogen  Tid  mere  til 
København,  da  er  du  dødsens." 

Ambrosius  rejste  sig,  og  hans  Ansigt  var  hvidt 
som  et  Lagen. 

Saa  kom  Kongens  Kansler,  som  hed  Wolfgang 
Utenhof,  med  Dokumenter,  som  de  overvundne 
maatte  underskrive  og  behænge  med  deres  Segl. 
Og  da  det  altsammen  var  gjort,  opløftede  de  kon- 
gelige Krigsfolk  et  Raab,  der  klang  langt  ind  over 
Staden,  og  meldte  dem  derinde,  at  nu  var  Fej- 
den ude  og  Kong  Kristian  Herre  over  Dan- 
mark. 

Den  pjaltede  Hob  fra  Staden  raabte  med  de 
andre,  og  da  Soldaterne  forstummede,  lød  Stak- 
lernes Skrig  endnu  over  Fælleden: 

„Giv  os  Brød,  eller  vi  forsmægter." 

Kong  Kristian  sporede  sin  Hest  og  red  tæt  hen 
til  dem.  Hans  Ansigt  var  mørkt  endnu,  men  ikke 
strengt  som  før.  Tavs  stirrede  han  paa  de  elen- 
dige. Saa  for  han  med  Haanden  over  sine  Øjne 
og  vinkede  af  en  af  sine  Mænd. 

„Sørg  for,  at  de  straks  bliver  mættede,"  sagde 
han.  „Men  vogt  dem,  at  de  ikke  æder  sig  syge. 
Sandelig,  det  angrer  mig  næsten,  at  jeg  tilgav  de 
Mænd,  som  bragte  dette  over  min  Hovedstad. 
Stejle  og  Hjul  havde  de  fortjent  bedre  end  min 
Naade." 

Han  vendte  sin  Hest  og  vilde  ride  tilbage  til 
sit  Følge.  Da  greb  en  Haand  i  Hestens  Tøjle. 

Kongen  saa  ned.  Det  var  en  Kvinde  med  et 
Barn  paa  Armen,  der  standsede  ham. 

„Du  skal  faa  Brød,"  sagde  han  mildt.  „Du  og 
dit  Barn.  Bi  blot  en  Stund,  saa  kommer  det." 

„Ak,  jeg  har  biet  saa  længe,"  sagde  hun.  „Og 
Hungren  har  skæmmet  mig  saadan,  at  I  ikke 
kender  mig.  Jeg  er  Anneken,  Herre  Konge." 

Det  gav  et  Ryk  i  Kongen,  og  han  stirrede  med 
store  Øjne. 

„Anneken,"  sagde  han. 

„Mindes  I  ikke  Anneken,  som  I  mødte  ved 
Aaen  derude  i  Skoven,  og  som  bragte  Eder  Jord- 
bær til  Koldinghus.  Kammersvenden  aad  dem  og 
Slotsforvalteren  og  Rigens  Hovmester.  Men  kun- 
de jeg  derfor?" 

„Anneken,"  sagde  Kongen. 

Han  bøjede  sig  ned  over  Hesten  og  saa  længe 
paa  hende.  Han  blev  rød,  og  hans  Mund  skæl- 
vede. Mindet  steg  i  ham.  Det  lyste  op  i  hans 
Øjne,  og  han  lagde  sin  Haand  paa  den,  hvormed 
hun  havde  grebet  Tøjlen. 

„Anneken,"  sagde  han  igen,  men  sagte,  saa  kun 
hun  hørte  det. 

„Anneken,"  sagde  hun  og  lo  med  sine  blaa  og 
glade  Øjne. 

Kongen  holdt  hendes  Haand  i  sin  og  saa  paa 
liden  Kaspar. 

„Er  det  dit  Barn?"  spurgte  han. 

„Det  er  mit  Barn  og  Eders,"  sagde  Anneken. 

Kong  Kristian  slap  hendes  Haand.  Smilet  døde 
i  hans  Øjne,  men  de  var  milde  endnu,  og  han 
tog  dem  ikke  fra  hende. 

„Anneken,"  sagde  han.  „Gaa  til  mit  Telt  og  bi 
mig  der.  Vi  skal  tale  sammen  endnu  en  Gang." 

Han  bød  en  af  sine  Mænd  føre  hende  til  Tel- 
tet Saa  red  han  bort  mod  Stadens  Port  med  sit 
Følge. 


SEKS  OG  TYVENDE  KAPITEL 


Liden  Kaspars  Fader. 

Den  Mand,  til  hvem  Kongen  havde  overgivet 
Anneken  og  hendes  Dreng,  var  en  halvgammel 
Kaptain  Gerhard  Drage,  som  med  sit  Landsknægt- 
Kompagni  havde  deltaget  i  hele  Belejringen. 

Der  var  noget  i  Kongens  Tone,  der  gjorde,  at 
han  behandlede  hende  med  Artighed,  saa  usselt 
hendes  Udseende  end  var.  Desuden  var  han  en 
galant  Mand  og  havde  ikke  længe  set  Kvinder. 
Og  alt  som  hun  spiste  det  gode  Maaltid,  de  brag- 
te hende,  blomstrede  hun  op  for  hans  Øjne,  saa 
han  maatte  undres. 

Liden  Kaspar  løb  og  legede  og  greb  efter  hans 
store  Slagsværd. 

„Han  griber  alt  efter  Vaaben,  saa  liden  han 
er,"  sagde  Kaptainen  og  lo.  „Han  bliver  nok  en 
Gang  en  dygtig  Krigsmand  i  Hans  Naades  Tje- 
neste." 

Jeg  haaber  det,"  sagde  Anneken.   „Siden  han 


238 


nu  har  overstaaet  Hungeren  og  Elendigheden  i 
Staden." 

„Kongen  var  saa  mild  mod  de  overvundne," 
sagde  han.  Jeg  kan  sige  Eder,  al  han  fortørnede 
mange  af  sine  tapre  Mænd,  fordi  han  undte  Op- 
rørerne saa  gode  Vilkaar." 

„Hvad  Glæde  var  der  ved  at  være  Konge, 
naar  man  ikke  kunde  benaade,"  sagde  Anneken. 

„Nu,  det  er  ogsaa  skønt  at  faa  Hævn,"  sagde 
Kaptainen.  „Og  Kongen  skal  visselig  ogsaa  straffe 
Ugerningsmændene  i  sit  Rige.  Men  Eder  var  han 
mildere  mod  end  nogen.  Det  saa  jeg,  endda  jeg 
ikke  hørte  de  Ord,  I  talte  med  Hans  Naade.  I 
hører  da  ikke  til  de  oprørske,  kan  jeg  tro." 

„Nej,"  sagde  Anneken  og  smilte.  Jeg  gjorde 
aldrig  Oprør  mod  Kong  Kristian." 

„Da  kendte  I  Kongen  forud,"  sagde  han. 

„Det  gjorde  jeg,"  sagde  Anneken.  Jeg  mødte 
ham  i  Skovene  ved  Koldinghus  engang." 

„Da  var  Eders  Husbond  hos  Eder?" 

„Da  var  min  Husbond  hos  mig." 

Hun  talte,  saa  han  ikke  vidste,  hvad  han  skul- 
de tro.  Han  betragtede  hende  ufravendt,  men  hun 
saa  efter  Drengens  Leg.  Saa  stirrede  han  vist  paa 
Kaspar  og  smilte. 

„Sælsomt  saa  Drengen  ligner  Hans  Naade." 
sagde  han. 

„Gør  han,"  sagde  Anneken  og  saa  trohjertet 
paa  ham. 

Spotten  i  hans  Blik  forsvandt. 

„Vil  I,  da  skal  jeg  skaffe  Eder  bedre  Klæder," 
sagde  han.  „Det  drøjer  nok  en  god  Stund,  inden 

Kongen  kommer  tilbage,  saa  der  er  Tid  nok.  Og 
der  findes  Kvindeklæder  i  et  Telt  tæt  herved,  som 
Oberst  Hoyensteins  Frue  efterlod  sig,  da  hun 
drog  til  Korsør." 

„Ak,  de  er  sagtens  for  fine  til  mig,"  sagde  An- 
neken. ,Jeg  er  kun  en  ringe  Bondepige  fra  Anst. 
Men  sandt  er  det,  at  jeg  er  ilde  klædt  til  at  ste- 
des for  Kongen." 

Han  førte  hende  til  Teltet,  hvor  hun  fandt 
Klæder  saa  skønne,  som  hun  ingen  Tid  havde 
ejet  dem.  Hun  gav  et  Fryderaab,  men  rystede  saa 
paa  Hovedet  og  turde  ikke.  Kaptainen  svor  hen- 
de til,  at  hun  kunde  gøre  det  paa  hans  Ansvar, 
eftersom  Oberst  Hoyenstein  var  hans  bedste  Ven 
i  Verden,  og  Fruen  ikke  kom  tilbage  i  den  første 
Uge.  Saa  gik  kan  udenfor,  mens  hun  klædte  sig, 
og  spankulerede  op  og  ned  med  drabelige  Skridt 
og  snoede  sit  Mundskæg. 

Kaptain  Drage  var  en  Mand,  der  roste  sig  af 
at  gribe  Lejligheden,  naar  den  var  der,  og  gaa  lige 
løs  paa  Fjenden.  Han  spekulerede  over  dette 
Kvindfolk  og  kunde  ikke  finde  ud  af  hende.  Det 
med  Bondepigen  troede  han  ikke  paa.  Og  hvad 
der  saa  havde  været  med  Kongen,  saa  kunde  det 
bare  blive  til  Profit. 

Anneken  kom  ud,  i  Særk  og  Skørt  og  Liv- 
stykke. Hun  vendte  og  drejede  sig  og  kunde  ikke 
blive  træt  af  at  se  paa  sin  Pragt. 

„Det  sidder,  som  om  det  var  gjort  til  Jer," 
sagde  Kaptainen.  „Oberstens  Frue  er  ogsaa  af 
samme  Vækst  som  I,  om  end  mindre  fager." 

„Er  jeg  fager?"  spurgte  hun  glad. 

„Visselig  er  I  fager.  Har  I  en  Tid  haft  gode 
Dage  og  plejet  Eders  Huld,  da  vil  I  være  en 
Rose  lig,  og  den  Mand  kan  prise  sig  lykkelig 
som  I  skænker  Eders  Gunst." 

„Gud  have  Tak  for  det,"  sagde  Anneken. 

„Om  nogen  Tid  I  kommer  i  Nød,  da  kan  I 
trygt  henvende  Eder  til  Kaptain  Gerhard  Drage," 
sagde  han. 

Jeg  kommer  aldrig  mere  i  Nød." 

„En  kan  ikke  vide  det,"  sagde  han.  „I  har  da 
nyssens  udstaaet  stor  Elendighed.  Om  det  kniber, 
da  kom  til  mig.  Jeg  saa  mange  Kvinder  i  mine 
Dage,  men  ingen  der  vandt  min  Hu  saa  hurtig 
som  I." 

Anneken  lo  og  nikkede. 

Om  hele  Lejren  var  faldet  hende  til  Fode  i 
denne  Stund,  hun  havde  smilet  til  dem  alle.  Hun 
var  i  en  Rus  af  Lykke  og  næppe  sig  selv  mæg- 
tig. Alt,  hvad  der  var  hændet  hende  paa  denne 
Dag,  slog  sig  sammen  om  at  forvirre  hendes  Tan- 
ker —  Visheden,  at  hun  omsider  havde  naaet  sit 
Maal,  det  stærke  Maaltid  efter  den  haarde  Faste, 
den  friske  Luft  herude  paa  Serritslev  Mark.  de 
skønne  Klæder,  hun  ikke  kunde  aflade  at  se  paa. 

Alt,  hvad  der  var  hændet  hende  i  de  tre  lange 
Aar,  svandt  af  hendes  Minde.  Hun  følte  sig  ung 
og  smuk  og  glad  som  den  Dag  i  Skoven,  hun 
mødte  Hertugen.  Hun  saa  paa  Kaptainen,  som 
hun  havde  set  paa  Broder  Jørgen,  da  han  kom 
med  sin  arme  graa  Kutte  og  sit  bitre  Smil,  og 
hun  pludselig  stod  foran  ham  i  sin  sælsomme 
Glans  og  Glæde. 

Kaptainen  tog  hendes  Smil  til  Indtægt  og  kroe- 
de sig. 

„Saa  sig,  at  I  vil  komme,"  sagde  han.  „I  vil  al 
Tid  kunne  finde  mig  der  i  Evropien,  hvor  den 
blodigste  Krig  raser.  Jeg  er  Soldat  og  kan  ikke 
leve  uden  Blod  og  Batailler.  Saa  snart  jeg  har 
faaet  min  tilgodehavende  Sold,  drager  jeg  til  Kej- 
seren med  mine  Landsknægte." 

„Krig  er  ond,"  sagde  Anneken. 

„Krigen  er  herlig,"  sagde  Kaptainen.  „I  vilde 
jo  ogsaa  nys,  at  Drengen  der  skulde  blive  Krigs- 
mand.  Men  det  forstaar  sig,  det  er  godt  at  hvile 
ud  iblandt.  Jeg  sætter  nu,  at  Hans  Naade  giver 
Eder  en  god  Gaard,  da  kunde  I  og  jeg  og  Dren- 
gen have  det  skønt,  naar  jeg  kom  hjem  fra  Fej- 
den. I  kunde  pleje  mine  Vunder,  og  jeg  skulde 
lære  den  lille  Knægt  Vaabenfærd." 

Han  lagde  Hovedet  paa  skraa  og  saa  kælent 
paa  hende.  I  det  samme  lød  der  Hornsignal,  og 
han  for  sammen. 

Jeg  glemmer  Tjenesten  over  Eders  skønne 
Øjne,"  sagde  han.  „Kaptain  Gerhard  Drage  an- 
befaler sig  til  Eders  Bevaagenhed  og  kommer 
snart  tilbage." 

Han  hilste  og  gik  bort  i  Lejren  med  drabelige 
Skridt.  Engang  saa  han  tilbage  og  smiskede.  An- 
neken lo. 

Hun  satte  sig  paa  en  Græsbænk,  der  var  dan- 
net foran  Kongens  Telt  og  faldt  i  Tanker.  Kaspar 
pludrede,  og  hun  svarede  ikke.  Der  steg  i  hende 
en  sælsom  Angst,  hun  ikke  kunde  gøre  sig  Rede 
for  og  ikke  overvinde.  Hun  spejdede  ad  den  Vej, 

Den  største  i   Landet  16 


242 


Kongen  var  reden  og  tænkte,  mon  han  aldrig 
kom  tilbage. 

Pludselig  mindedes  hun  den  Nat  ved  Sønder- 
port i  Kolding,  da  han  red  til  Gottorp  og  havde 
ganske  glemt  hende.  Om  det  hændte  hende  igen, 
da  maatte  hun  visselig  dø. 

Hun  trykkede  Haanden  mod  sit  Hjerte  og  rej- 
ste sig  urolig,  tog  Kaspar  og  vilde  gaa  Kongen  i 
Møde.  I  det  samme  stod  Klaus  Kammersvend 
foran  hende. 

Han  kendte  hende  ikke  straks,  men  kneb  Øj- 
nene sammen  og  maalte  hende  fra  Hoved  til 
Fod,  betragtede  saa  Drengen  og  spilede  Øjnene  op. 

„Kender  I  mig  ikke?"  spurgte  Anneken. 

Klaus  Kammersvend  fløjtede  og  slog  Knips 
med  Fingrene. 

„Pigen  med  Jordbærrene,"  sagde  han.  „Saa 
sandt  jeg  lever.  Pigen  med  Jordbærrene." 

„Anneken,"  sagde  hun. 

„Anneken.  Vist  saa,  Anneken.  Pigen  med  Jord- 
bærrene." 

„Saa  mindes  I  mig?" 

Han  blev  ved  at  fløjte  og  saa  paa  hende,  som 
om  han  ikke  vidste,  hvad  han  skulde  gøre  ved 
den  Ting. 

„Pigen  med  Jordbærrene,"  sagde  han  igen.  „Og 
Drengen  dér?" 

^Det  er  min  Søn." 

„Hør  nu.  Anneken,"  sagde  han.  „Naar  du  taler 
med  Hans  Naade,  maa  du  ikke  forklage  mig.  Jeg 
skal  tilstaa  det  altsammen,  som  det  er  gaaet  til. 
Der  kom  en   Karl  engang  med  et  Brev  fra  dig. 

Jeg  læste  det,  efterdi  det  ikke  var  forseglet.  Jeg 
har  lært  Skrivekunsten,  som  er  nødvendig  for  en 
Mand  i  min  Stilling.  Naa,  jeg  kunde  ikke  komme 
til  at  give  Kongen  det  straks.  Og  siden  glemte 
jeg  det.  Og  da  jeg  kom  i  Tanker  om  det,  var 
Brevet  plat  forsvundet," 

„Da  har  I  voldet  mig  megen  Ve,"  sagde  An- 
neken. „Men  nu  er  jeg  hos  Kongen,  og  alt  er 
godt,  saa  jeg  har  let  ved  at  tilgive  Eder." 

„Kan  hænde,  jeg  kan  tjene  dig  til  Gengæld," 
sagde  Klaus. 

Han  spurgte  hende  ud,  og  hun  fortalte  ham 
sine  Hændelser  indtil  denne  Stund,  da  hun  havde 
talt  med  Kongen. 

„Og  Kongen  var  naadig  mod  dig?" 

„Det  var  han,"  sagde  Anneken.  „Hvorfor  skul- 
de han  ikke  være  det?  Jeg  har  jo  ingen  Tid 
gjort  ham  noget  ondt." 

„Det  har  du  ikke,"  sagde  Kammersvenden. 
„Men  du  har  gjort  ham  noget  godt,  og  det  er 
stundom  værre.  Det  er  ikke  saa  lige  med  fyrste- 
lige Personer,  og  der  er  hændt  mange  Ting,  si- 
den du  kom  med  dine  Jordbær  i  Stegerset  paa 
Koldinghus." 

„Hvad  er  der  hændt?" 

Han  svarede  ikke  straks,  men  saa  paa  liden 
Kaspar,  der  sprang  omkring. 

„Den  Dreng  sér  Kongen  lig,"  sagde  han  saa. 

„Det  sagde  ogsaa  Kaptainen,  der  førte  mig 
hid,"  sagde  Anneken  glad. 

„Har  du  fortroet  dig  til  ham?" 

„Nej,"  sagde  hun  stolt.  „For  Resten  har  jeg 
intet  at  dølge." 

„Tag  dig  i  Vare,"  sagde  Klaus  Kammersvend. 
„Ved  du,  at  Dronningen  er  i  Lejren?" 

„Dronningen  .  .  ." 

Hun  havde  ikke  tænkt  derpaa  og  blev  pludse- 
lig bleg  og  bange. 

„Naa  ja,"  sagde  Klaus.  „Tab  ikke  Modet  for 
det.  Det  er  jo  ikke  vist,  hun  ser  dig,  og  allenfals 
ved  hun  intet  om  Historien.  Vi  var  jo  ogsaa  for- 
mælede den  Gang  paa  Koldinghus.  Havde  været 
det  i  syv  Aar  saagar.  Jeg  har  saamænd  ofte  undret 
mig  over,  at  du  vakte  Kongens  Attraa.  I  sin  Ung- 
dom var  han  vild  nok  og  gik  ikke  af  Vejen  for 
nogen  skøn  Kvinde.  Men  siden  Formælingen  har 
han  ikke  set  til  nogen  uden  til  Dronningen,  det 
jeg  véd  af.  Og  naar  jeg  ikke  véd  det,  véd  ingen 
det.  Du  var  ogsaa  fager,  som  du  stod  dér  i  Ge- 
makket og  forklagede  os,  at  vi  havde  ædt  dine 
Jordbær." 

„Er  jeg  ikke  fager  mere?" 

Klaus  Kammersvend  kneb  Øjnene  sammen  og 
mønstrede  hende.  Taarerne  randt  paa  hendes 
Kind,  og  hendes  Mund  skjalv. 

„Om  du  vil  lyde  mit  Raad,  da  tør  Øjnene,  til 
Kongen  kommer,"  sagde  han.  „Her  er  saa  megen 
Højtidelighed  og  Fromhed  ved  Hove,  at  du  helst 
bør  anstille  dig  munter  og  glad.  Men  der  kommer 
Hans  Naade.  Bær  dig  nu  snildt  ad,  saa  du  ikke 
gaar  tomhændet  af  Lejren." 

Anneken  sprang  op  og  fik  ikke  Stunder  at  tør- 
re sine  Taarer. 

Der  lød  Hestetrampen  og  Raslen  af  Vaaben.  Hun 
saa  en  Skare  Herrer  og  midt  blandt  dem  Kongen. 
Hans  Ansigt  var  saare  mørkt.  Uden  et  Ord  sprang 
han  af  Hesten  og  gik  ind  i  Teltet. 

„Nu  melder  jeg  dig  til  Hans  Naade,"  hviskede 
Klaus  og  gik  derind. 

Straks  efter  stod  Anneken  i  Teltet  med  Kas- 
pars lille  Haand  i  sin. 

Kongen  var  ene. 

Han  stod  med  korslagte  Arme  ved  Bordet  og 
saa  i  Dokumenterne,  der  laa.  Han  løftede  ikke 
Hovedet,  da  hun  traadte  ind,  og  hun  blev  staa- 
ende  og  biede.  Hendes  Øjne  var  blændede  af 
Graad,  saa  hun  saa  intet  klart.  Liden  Kaspar  pe- 
gede og  sagde  noget.  Anneken  tyssede  paa  ham. 

„Det  er  dig,  Anneken,"  sagde  Kongen  og  saa 
op  og  nikkede. 

Men  han  saa  straks  bort  igen  og  gav  sig  til  at 
gaa  frem  og  tilbage  i  Teltet  med  stærke  Skridt. 
Nu  og  da  standsede  han  og  stødte  sit  Sværd  i 
Gulvet  med  et  forbitret  Udraab.  Saa  gik  han  igen, 
og  hans  Rustning  klirrede.  Anneken  havde  aldrig 
tænkt  sig  ham  saa  mægtig  og  saa  vred. 

Jeg  har  været  i  Staden,"  sagde  han  og  blev 
ved  at  gaa.  ,Jeg  red  gennem  Gaderne  med  mit 
Følge,  og  ingen  Tid  saa  jeg  større  Jammer  og 
Elendighed.  De  arme  forførte  Stakler  flokkedes 
om  min  Ganger  og  faldt  mig  til  Fode.  De  vilde 
raabe  mig  Hyldestraab,  men  evnede  det  ikke. 
Hungeren  kvalte  deres  Røst  i  Struben.  Saa  længe 
jeg  lever,  vil  jeg  ikke  glemme  deres  vilde  Øjne 
og  magre  Hænder." 

Anneken  tørrede  i  Smug  Taarerne  af  sit  An- 
sigt. Hun  blev  roligere,  mens  han  talte. 

„Visselig  var  det  ilde  betænkt,  at  jeg  tilgav 
dem,  der  har  forledt  dem,"  sagde  Kongen.  „Am- 
brosius og  hans  Fæller  burde  klædt  Hjul  og 
Stejle  uden  Lov  og  Dom  endnu  denne  Dag.  Gud 
gav  mig  Sværdet,  at  jeg  skulde  bruge  det.  Om 
jeg  havde  overladt  Borgermester  og  Raad  til  Al- 
muen, den  havde  sønderrevet  dem." 

Han  satte  sig  i  den  store  Armstol  og  støttede 
Hovedet  i  sin  Haand.  Saa  rev  han  Fjerhatten  af 
sit  Hoved  og  kastede  den  paa  Bordet. 

„Tæt  udenfor  Porten  saa  jeg  fem  smaa  døde 
Børn.  De  havde  Græs  i  deres  blege  Munde." 

Jeg  saa  dem  og,"  sagde  Anneken.  Jeg  var  der- 
inde. Jeg  og  min  Dreng." 

Kongen  studsede  og  saa  paa  hende.  Hans  Øjne 
blev  mildere. 

„Det  var  du,"  sagde  han. 

Han  saa  paa  Drengen  og  vinkede  ad  ham. 
Kaspar  løb  hen  og  støttede  sig  til  hans  Knæ  og 
saa  ham  frimodig  i  Øjnene. 

„En  skøn  Dreng,"  sagde  han.  „Og  stærk.  Tap- 
pert har  han  udholdt  Belejringen.  Hvad  hedder 
han?" 

„Han  hedder  Kaspar  efter  min  Far,  som  drog 
bort  og  sagtens  er  forkommen  i  Krigen." 

Kongen  stødte  Drengen  fra  sig.  Hans  blege  An- 
sigt blev  mørkt  igen. 

„Mange  er  forkomne  i  denne  Krig,"  sagde  han. 
„Mindes  du  den  Dag  pae  Koldinghus  ...  du  bad, 
at  jeg  vilde  give  min  Farbroder  fri  af  Sønderborg 

Taarn.  I  hans  Navn  er  alt  dette  Blod  udgydt 
Du  vilde,  jeg  skulde  give  ham  fri,  Anneken.  Min- 
des du  det?" 

Jeg  mindes  det  alt,"  sagde  hun. 

Saa  gik  hun  hen  og  knælede  foran  Kongens 
Stol  og  slyngede  sine  Arme  om  hans  Ben  og  saa 
op  paa  ham. 

Kong  Kristian  blev  sælsom  forvirret.  Han  lag- 
de sin  Haand  paa  hendes  Hoved  og  tog  den  ha- 
stig til  sig  igen.  Han  smilte,  men  Smilet  døde  paa 
hans  Mund  i  det  samme. 

„Staa  op.  Anneken,"  sagde  han. 

„O,  lad  mig  blive,  hvor  jeg  er,"  sagde  hun. 
„Stryg  mit  Haar  med  Eders  Haand.  Det  gjorde  I 
den  Gang  og  løste  min  Fletning  og  sagde,  den 
var  fager." 

Han  lagde  Haanden  paa  hendes  Hoved  igen, 
som  hun  bad,  og  kunde  ikke  udholde  hendes 
Blik  og  vidste  ikke,  hvad  han  skulde  gøre  med 
hende. 

Hans  Attraa  efter  hende  var  slukt.  Kun  sjæl- 
dent havde  han  tænkt  paa  hende  og  kun  i  den 
første  Tid  efter  deres  Møde.  Siden  var  hun  gan- 
ske gaaet  ham  af  Minde.  Men  som  hun  laa  der, 
og  hendes  store  enfoldige  Kærlighed  straalede  af 
hendes  Øjne,  steg  Billedet  af  deres  Møde  i  Sko- 
ven og  deres  Elskov  paa  Koldinghus  den  ene 
fagre  Sommernat  saa  klart  frem  for  ham,  at  han 
blev  ræd,  det  skulde  overvælde  ham. 

Han  bad  til,  at  en  af  hans  Mænd  vilde  træde 
ind  i  Teltet  og  afbryde  deres  Møde.  Men  Klaus 
Kammersvend  holdt  god  Vagt,  og  der  kom  ingen. 

Han  ledte  efter  Ord,  der  var  skaansomme  og  dog 
bestemte  nok  til  at  sige  hende,  at  nu  var  han  en 
anden  Mand,  og  gamle  Dage  kunde  aldrig  kom- 
me igen. 

Men  hendes  Blik  bandt  hans  Tunge.  Saa  han 
bort,  han  maatte  bestandig  se  tilbage  og  traf  det 
paa  ny,  bestandig  mere  blaat  og  mere  glad.  For 
mens  han  vidste,  hvorledes  dette  skulde  ende,  og 
at  det  skulde  være  det  sidste,  glemte  Anneken 
det  altsammen  for  Lykken  ved  at  være  hos  ham, 
hun  elskede. 

Saa  gav  liden  Kaspar  et  Skrig  fra  sig,  og  hun 
for  op.  Kongen  drog  hastig  Stolen  tilbage,  og  da 
hun  havde  stillet  Drengen  tilfreds  og  vendte  sig 
mod  ham  paa  ny,  var  alt  anderledes.  Hun  følte 
det,  uden  at  gøre  sig  det  klart,  og  stod  forlegen 
og  bange  og  krammede  sit  Skørt  og  vidste  ikke, 
hvad  hun  skulde  sige. 

„Anneken,"  sagde  Kongen.  ,Jeg  skal  sørge  for 
din  Dreng." 

„Det  vil  I,"  sagde  hun. 

,Jeg  har  gjort  Uret  mod  dig.  Anneken,"  sagde 
han.  „Og  jeg  vil  bøde  derpaa,  saa  godt  jeg  kan." 

„I  lovede  mig  et  gyldent  Spange,"  sagde  hun 
smilende.  „Større  end  Herremandens.  Og  Herre- 
mandens tabte  jeg  i  Aaen  den  Morgen,  I  red  bort 
og  glemte,  I  havde  sat  mig  Stævne.  Jeg  skulde 
komme  med  Jordbær  og  vogte  dem  vel,  at  ikke 
Eders  Tjenere  aad  dem." 

Jeg  red  til  min  Faders  Dødsleje,"  sagde  Kon- 
gen. ,Jeg  mindes  det  vel.  Jeg  glemte  at  skikke 
dig  Bud,  at  du  ikke  skulde  komme.  Og  siden  op- 

tog  Statssager  ganske  min  Tid.  Hvorfor  skikkede 
du  mig  ikke  Bud,  da  du  havde  født  Drengen?" 

Jeg  skikkede  Bud,"  sagde  hun.  „Broder  Jør- 
gen gik  med  Brev  og  Bud,  men  naaede  aldrig 
frem  til  Eder." 

Kongen  strøg  sig  over  Panden. 

„Naa  .  .  .  ham  .  .  .  Munken,"  sagde  han.  Jeg 
mindes,  du  talte  om  ham." 

Pludselig  løftede  han  Hovedet  og  saa  skarpt 
paa  hende. 

„Anneken,"  sagde  han.  „Svar  mig  oprigtig,  som 
du  stod  for  Guds  Trone ...  du  véd,  at  den  Dreng 
der  er  min  Søn?" 

Hun  brast  i  en  Latter  saa  munter  og  klar,  at 
hans  Hjerte  krympede  sig  derved. 

„Hvis  skulde  han  ellers  være?"  sagde  hun. 

,Jeg  tror  dig,"  sagde  Kongen.  „Jeg  skal  sørge 
for  Drengen.  Men  jeg  skal  ogsaa  drage  Omsorg 
for  dig.  For  min  Skyld  drog  du  bort  fra  Skoven 
derovre,  hvor  du  havde  hjemme.  Nu  skal  du  ven- 
de tilbage  der,  hvor  du  kom  fra.  Jeg  skænker  dig 
en  god  Gaard  i  Anst,  hvor  du  kan  leve  ubekym- 
ret Resten  af  dine  Dage.  Inden  Aften  skal  jeg 
lade  min  Kansler  opsætte  det  fornødne  Doku- 
ment. Gaa  kun  med  Gud  og  stol  paa,  at  jeg  skal 
hverken  glemme  dig  eller  Drengen," 

Anneken  nejede  dybt  og  stod  og  saa  paa  ham 
Han  kviede  sig  under  hendes  Blik. 

„Er  der  andet,  jeg  kan  gøre  for  dig,  saa  sig 
frem,"  sagde  han  utaalmodig. 

Hun  gik  hen  til  ham  og  knælede  atter  for  hans 
Fødder  og  slog  Armene  om  ham  og  saa  op. 

„Véd  I,  min  Herre  og  min  Konge,  hvorfor  den 
fangne  Konge  i  Taarnet  blev  ond?"  sagde  hun. 

„Du  tænker,  det  var  fordi  han  mistede  sine  Ri- 
ger," sagde  han.  „Men  du  stiller  Sagen  paa  Ho- 
vedet. Han  mistede  Rigerne,  fordi  han  var  ond. 
Men  jeg  har  ikke  Stunder  at  tale  med  dig  om 
Statssager,  Anneken.  Meget  er  sket,  siden  vi  talte 
sammen  paa  Koldinghus.  Nu  har  jeg  selv  to  Ri- 
ger foruden  mine  Hertugdømmer  og  maa  vogte 
dem  vel,  at  de  kan  gaa  i  Arv  til  min  Søn.  Ogsaa 
maa  jeg  tænke  paa  at  føre  mit  Liv  som  en  dydig 
og  retsindig  Konge,  saa  jeg  i  alle  Maader  kan 
være  et  skønt  Eksempel  for  mine  Undersaatter." 

Han  løste  sig  fra  hende  og  gik  hen  i  den  an- 
den Ende  af  Teltet.  Men  hun  blev  liggende  med 
Armene  hængende  slapt  ned  og  Hovedet  bøjet 
mod  Brystet. 

„Kong  Kristian  blev  ond,  fordi  de  tog  Dyveke 
fra  ham,"  sagde  hun. 

Kongen  studsede.  Saa  smilte  han  og  trak  paa 
Skuldrene.  Det  syntes  ham  helt  latterlig,  at  den- 
ne lille  Bondepige,  som  han  en  Nat  havde  taget 
i  Favn,  kunde  tænke  paa  at  spille  Dyvekes  Rol- 
le. Han  fik  med  ét  sin  Sindsligevægt  igen,  følte 
sig  fri  af  Mindet,  hun  havde  vakt  hos  ham,  og 
blev  derfor  mildere  imod  hende. 

„Nogen  har  fyldt  dig  med  taabelig  Snak,  Anne- 
ken," sagde  han.  „Visselig  er  det  ikke  den  mind- 
ste af  min  ulykkelige  Farbroders  Synder,  at  han 
levede  i  aabenbart  Bolskab  med  sin  Frille  og 
derved  krænkede  og  bedrøvede  sin  Dronning 
over  al  Maade.  Og  naar  du  sidder  paa  din  Gaard 

i  Anst,  skal  du  bede  Gud  tilgive  dig  den  Synd, 
du  begik  med  mig,  som  jeg  beder  ham  forlade 
min  Brøde." 

,Jeg  har  ingen  Synd  begaaet,"  sagde  hun  stille. 

„Visselig  begik  du  en  Synd,  da  du  gav  dig  hen 
til  mig,"  sagde  Kongen.  „Du  syndede  mod  Gud 
og  Menneskers  Love.  Men  min  Synd  var  større 
end  din,  saa  sandt  jeg  lokkede  dig  og  havde  des- 
uden min  gode  og  kærlige  Gemalinde,  hvem  jeg 
bedrog.  Vidste  du  det  ikke.  Anneken,  at  jeg  var 
i  Ægtestand?" 

„Hvad  gik  det  mig  an,"  sagde  hun,  stille  som 
før.  Jeg  tænkte  ikke  derpaa.  Jo  .  .  .  jeg  vidste 
det  vel,  at  Kongen  har  en  Dronning." 

„Konge  var  jeg  ikke  den  Gang,  Anneken.  Men 
en  Hustru  havde  jeg  haft  i  syv  Aar.  Nu  er  jeg 
Konge.  Og  det  skal  ikke  siges  om  Danmarks  før- 
ste evangeliske  Hersker,  at  han  nægtede  sin  Synd 
eller  pralede  med  den." 

„I  var  min  Herre  og  min  Konge  fra  den  Stund, 
jeg  saa  Eder,"  sagde  Anneken. 

Hun  rejste  sig  fra  Gulvet,  tungt,  som  bar  hun 
en  Byrde.  Hun  saa  sig  om  i  Rummet  med  et 
underlig  sløvt  Blik,  gik  saa  hen  til  liden  Kaspar, 
der  sad  i  Krogen  og  legede,  løftede  ham  op  og 
stod  med  ham  i  Haanden  foran  Kongen. 

»Jeg  siger  Eders  Naade  Farvel,"  sagde  hun  og 
nejede  dybt. 

„Anneken." 

Kong  Kristian  stod  tæt  foran  hende,  høj  og 
mægtig.  Hans  Øjne  var  saa  milde,  hans  Mund 
saa  rød.  Solen  faldt  gennem  Teltets  Aabning  paa 

hans  lyse  Skæg.  Han  saa  ud  som  den  Dag,  han 
red  over  Aaen,  og  som  hun  altid  siden  havde  set 
ham  i  sine  Drømme. 

Han  tog  hendes  Hoved  mellem  sine  Hænder 
og  rørte  hendes  Pande  med  sin  Mund. 

„Far  med  Gud,  Anneken,"  sagde  han. 

Saa  bøjede  han  sig  ned,  tog  liden  Kaspar  og 
løftede  ham  højt  i  Vejret.  Længe  saa  han  paa 
ham.  Drengen  sprællede  og  lo. 

„Du  er  ikke  bange,"  sagde  han.  „Men  visselig 
er  du  ogsaa  en  Kongesøn,  er  du  end  undfanget 
og  født  i  Synd.  Jeg  skal  give  dig  et  Navn,  der 
kan  minde  dig  om  din  Byrd,  at  du  kan  gøre 
den  Ære." 

Han  satte  Drengen  ned  og  grublede  en  Stund. 

„Anneken,"  sagde  han  saa.  ,Jeg  skal  skikke 
dig  Bevilling  under  mit  Segl,  at  din  Søn  har  Ret 
til  at  føre  Navnet  Kaspar  Markdanner.  Om  du 
bytter  paa  det,  da  vil  du  se,  det  lyder  Danmark, 
og  mindes  den  Fyrste,  du  gav  din  Elskov." 

Saa  rakte  han  hende  en  Pung  med  Guld,  og 
vendte  hende  Ryggen. 

Hun  gik  ud  af  Teltet  og  stod  en  Stund  og  vid- 
ste ikke,  hvad  Vej  hun  skulde  slaa  ind  paa. 

„Det  gik  helt  godt,"  sagde  Klaus  Kammer- 
svend, der  havde  lyttet  bravt.  „Lykke  til  Gaar- 
den.  Jeg  skal  minde  Hans  Naade  derom,  hvis 
han  glemmer  det." 

Hun  forstod  ikke  hans  Ord,  bøjede  blot  sit 
Hoved  og  gik. 

Et  Stykke  henne  mødte  hun  Kaptain  Gerhard 
Drage. 

„Ej,"  sagde  Kaptainen.  „Drager  I  alene  af  Lej- 
ren. Glem  mig  ikke,  hvor  I  kommer  hen.  I  har 
ikke  oprigtigere  Beundrer  end  Kaptain  Gerhard 
Drake." 

Anneken  saa  tavs  paa  ham,  og  han  studsede 
over  hendes  Blik  og  stirrede  efter  hende,  som 
hun  gik. 

„Hun  var  ikke  saa  fager  som  før,"  sagde  han 
til  Klaus  Kammersvend,  der  kom  hen  imod  ham. 

„Da  skulde  I  set  hende  for  tre  Aar  siden," 
sagde  Klaus.  „Fagrere  Syn  har  jeg  aldrig  set.  Og 
da  var  hun  kun  i  et  usseligt  Skørt  og  havde  en 
Krukke  Jordbær  i  Armen," 

„Saa  var  det  sandt,  som  hun  sagde,  at  hun  var 
kun  en  Bondepige." 

Klaus  Kammersvend  nikkede. 

„Men  i  Morgen  er  hun  Ejer  af  den  bedste 
Gaard  i  Anst,"  sagde  han.  „Og  hendes  Dreng  vil 
komme  frem  i  Verden,  om  ellers  han  arter  sig." 

De  gik  tilbage  mod  Kongens  Telt,  og  Kaptai- 
nen fik  Rede  paa,  hvor  Anst  var. 

Men  Anneken  gik  videre  med  liden  Kaspar  ved 
Haanden. 

Der  kom  en  Dame  med  stort  Følge  ridende 
mod  hende.  Hun  forstod,  at  det  var  Dron- 
ningen, og  traadte  til  Side  og  nejede  dybt,  men 
saa  ikke  op.  En  Sølvpenge  faldt  paa  Jorden  foran 
dem.  Drengen  tog  den  op. 

„O,  nej,"  sagde  hun  og  tog  den  fra  ham  og 
kastede  den  bort. 

Tæt  udenfor  Lejren  mødte  hun  Broder  Jørgen. 

Han  saa  paa  hende,  men  spurgte  ikke,  slog  blot 
Følge. 

„Hvor  drager  du  hen?"  sagde  han  omsider. 

Jeg  drager  til  Anst." 

„Maa  jeg  følge  dig.  Anneken?" 

Anneken  nikkede. 


FJERDE  BOG 


SYV  OG  TYVENDE  KAPITEL. 


I  Anst. 

Kristian  den  Tredie  havde  let  ved  at  holde  sit 
Løfte  til  Anneken  om  en  god  Gaard  i  Anst,  og 
endnu  den  samme  Dag  han  havde  talt  med  hen- 
de i  LejYen,  gav  han  sin  Kansler  Befaling  til  at 
ordne  det  fornødne. 

Da  Oprøret  var  undertvunget,  nødtes  en  Mæng- 
de af  de  jyske  Bønder,  især  blandt  Vendelboerne, 
til  at  tage  deres  Gaarde  til  Fæste  af  Kronen.  En 
af  disse  Gaarde  blev  mageskiftet  med  en  Ejen- 
dom i  Anst,  og  da  Anneken  kom  til  Kolding  med 
Kaspar  og  Broder  Jørgen,  vidste  Lensmanden  paa 
Slottet  allerede  Besked  og  sagde  hende  det. 

„Det  er  Hans  Naades  Villie,  at  Gaarden  skal 
være  Eders  til  Arv  og  Eje,"  sagde  Hr.  Mogens 
Bilde.  Jeg  véd  intet  om,  hvorfor  denne  store 
Gunst  bliver  Eder  til  Del.  Men  Sagen  er  klar 
nok,  og  I  kan  tage  Eders  Ejendom  i  Besiddelse, 
hvad  Dag  I  ønsker  det.  Jeg  kendte  Eders  Fader 
i  sin  Tid.  Han  var  en  brav  Mand.  Hvor  er  han 
henne  i  Verden?" 

„Jeg  véd  det  ikke,"  sagde  Anneken.  „Fader 
drog  bort  og  sendte  mig  to  Gange  Bud  og  aldrig 

siden.  Da  var  han  i  Skipper  Klements  Hær  ved 
Aalborg." 

„Saa  er  han  antagelig  falden,"  sagde  Hr.  Mo- 
gens Bilde.  „Der  blev  knækket  mange  stive  Halse 
i  den  Storm.  Kan  jeg  faa  opspurgt  noget  derom, 
skal  jeg  lade  dig  det  vide." 

Anneken  takkede,  tog  Kaspar  ved  Haanden  og 
gav  sig  paa  Vandring. 

Hun  vilde  helst  gaa,  og  paa  hvert  et  Sted,  der 
mindede  hende  om  gamle  Dage,  standsede  hun 
og  dvælede  en  Stund. 

Hun  sad  ved  Aabredden  udenfor  Sønderport  og 
saa  i  Vandet,  hvor  Herremandens  Spange  var  for- 
svundet. Hun  stod  paa  Munkeborg  Bakken  og 
saa  ned  over  Staden.  Hun  fandt  det  Sted  ved 
Vejen,  hvor  Kongen  og  hans  Følge  var  redet 
hende  forbi,  og  sad  der  længe  i  dybe  Tanker. 

„Om  Kongen  havde  set  mig  den  Dag,  var  alt 
blevet  anderledes,"  sagde  hun. 

Men  saa  rystede  hun  igen  paa  Hovedet. 

„Nej,"  sagde  hun.  „Om  han  havde  hørt  mit 
Raab  den  Nat,  han  red  over  Sønderbro,  da  var 
alt  gaaet  godt." 

„Om  du  havde  lydt  mit  Raad  den  Dag,  jeg  bad 
dig  paa  Munkeborg  Bakke,  da  havde  din  Skæbne 
været  anderledes,"  sagde  Broder  Jørgen. 

Anneken  saa  forundret  paa  ham. 

„Da  havde  jeg  jo  ingen  Skæbne  haft,"  sagde  hun. 

Da  de  kom  til  Bakken,  hvor  Hytten  havde 
staaet,  vilde  hun  ikke  gaa  længer. 

„Du  maa  da  ned  og  se  din  Gaard,"  sagde 
Broder  Jørgen. 

Jeg  bryder  mig  ikke  om  min  Gaard,"  sagde 
hun.  Jeg  vil  bygge  og  bo,  hvor  jeg  boede  før. 
Gaa  du  til  Gaarden  og  drag  Omsorg  for,  at  der 
straks  skikkes  Folk  herop,  som  kan  rejse  Hytten 
paa  dens  gamle  Plads.  Køb  Tømmer  og  Sten  og 
raad  for  det  hele." 

„Vil  du  blive  her  i  Nat?"  spurgte  Jørgen. 

Jeg  bliver  her,  og  Kaspar  bliver  hos  mig," 
sagde  Anneken.  „Han  kan  sove  i  Hulen,  og  jeg 
vil  vandre  ad  de  gamle  Veje  i  Skoven." 

Jørgen  rystede  paa  Hovedet  og  gik.  Han  hav- 
de paa  Rejsen  herover  set  en  saadan  Bestemthed 
hos  Anneken,  at  han  vidste,  ingen  Indvendinger 
nyttede.  Mange  Ord  havde  de  ikke  vekslet,  og 
hun  talte  bestandig  om  det  samme.  Han  var  for- 
undret, saa  ganske  Sorgen  beherskede  hende,  og 
saa  lidt  den  knækkede  hende. 

Allerede  næste  Dag  tog  de  fat,  og  faa  Dage 
efter  stod  Hytten  paa  sin  Plads.  Anneken  indret- 
tede den  helt,  som  den  havde  været  før,  kun 
at  Jørgen  ikke  boede  der  mere.  Hun  bød  ham 
tage  Ophold  paa  Gaarden  og  styre  den  i  hendes 
Navn.  Hver  Ugedag  skulde  han  komme  og  af- 
lægge Regnskab. 

„Du  forstaar,  Gaarden  er  Kaspars  og  ikke 
min,"  sagde  hun. 

„Anneken,"  sagde  Jørgen  og  saa  bedrøvet  paa 
hende.  „Jeg  fulgte  dig  for  at  være  hos  dig,  og  nu 
jager  du  mig  bort." 

,Jeg  jager  dig  ikke  bort,"  sagde  hun.  „Men  jeg 
kan  ikke  byde  dig  andre  Kaar,  end  du  hører.  Er 
du  ikke  fornøjet,  da  drag  din  Vej.   Hvad  bliver 

det  til  med  din  Pilgrimsfærd?  Jeg  mindes,  du 
skulde  til  Rom  engang.  Jeg  lovede  dig  ogsaa 
Rejsepenge.  Nu  er  jeg  rig  og  kan  give  dig  dem, 
den  Dag  du  begærer  dem." 

„Derom  kan  vi  tale,  naar  der  er  gaaet  Aar  og 
Dag,"  sagde  Jørgen.  „Nu  bliver  jeg  helst  hos  dig 
og  retter  mig  efter  din  Villie." 

„Gør  som  du  vil,"  sagde  hun.  „Men  vi  to  har 
intet  at  tale  om  ad  Aare,  som  vi  ikke  lige  saa 
godt  kan  tale  om  i  Dag." 

Saa  randt  Dagene,  og  Skoven  falmede  og  løve- 
des igen. 

Landsbyens  Folk  kom  for  at  besøge  hende, 
men  blev  brat  afvist.  De  talte  ilde  om  hende  bag 
hendes  Ryg  for  hendes  Storagtighed,  men  viste 
hende  stor  Agtelse  i  hendes  Ansigt,  fordi  hun 
var  rig.  Hver  af  dem  havde  sin  Krønike  om, 
hvem  der  var  Fader  til  liden  Kaspar.  Men  alle 
vidste  de,  at  det  var  en  stor  og  fornem  Herre. 

En  Dag  kom  den  gamle  Præst  til  Hytten.  Han 
var  ikke  blevet  magrere  siden  sidst  og  heller 
ikke  lettere  til  Bens. 

„Kommer  du  ikke  til  mig,  kommer  jeg  til  dig. 
Anneken,"  sagde  han.  „Er  du  dog  mit  gamle 
Sognebarn  og  vendt  tilbage  til  Menigheden  fra 
den  store  Verden.  Har  du  hørt  noget  fra  din 
Fader?" 

„Nej,"  sagde  hun. 

,Jeg  mindes  det  skønne  01,  han  havde,"  sagde 
Præsten,  „Du  er  rig,  Anneken,  og  kan  vel  byde 
mig  et  Krus." 

Jeg  har  intet  i  Hytten,"  sagde  hun.  „Men  om 

I  gaar  til  Jørgen  paa  Gaarden,  da  kan  I  vel  faa 
Tørsten  slukket." 

„Den  fule  Munk,"  sagde  Præsten.  „Véd  du, 
Anneken,  at  Hans  Naade  og  Rigets  Raad  har  ud- 
stedt en  Forordning,  der  afskaffer  alt  Munkevæ- 
sen og  ganske  omdanner  Kirken." 

Anneken  smilte. 

„Hvad  gør  I  da.  Fader?"  spurgte  hun. 

,Jeg  bliver,  mit  Barn,"  sagde  han.  ,Jeg  bliver. 
Jeg  sagde  det  alt  til  din  gode  Fader,  at  intet 
skulde  skille  mig  fra  mine  kære  Sognebørn.  Niels 
Jespersen  fra  Kolding  har  været  her  for  at  under- 
vise mig  i  den  nye  Lære.  Det  er  ikke  nemt  for 
en  gammel  Mand,  men  med  en  god  Villie  gaar 
det  nok.  Om  du  vil  komme  i  Kirken  en  Dag,  da 
skal  du  høre  min  Forkyndelse." 

Anneken  lovede  det. 

„Saa  ligger  der  mig  en  Sag  paa  Sinde,  som  jeg 
maa  spørge  dig  om,"  sagde  han.  „Der  gaar  sæl- 
somme Rygter  om  dig  og  din  Dreng,  og  det  ene 
er  ikke  som  det  andet.  Om  du  har  Tillid  til  mig, 
da  sig  mig,  om  det  er  sandt,  at  liden  Kaspar  er 
Søn  af  den  største  i  Landet." 

„Det  er  han,"  sagde  Anneken.  „Og  Kaspar 
Markdanner  er  hans  Navn.  Her  ser  I  Kongens 
Brev  og  Segl  derfor." 

Hun  rakte  ham  Dokumentet,  men  Bogstaverne 
svømmede  i  eet  for  hans  Øjne. 

„Læs  det  for  mig,  min  Datter,"  sagde  han. 

Hun  læste  det,  og  han  hørte  til  med  foldede 
Hænder  og  andægtig  Mine. 

Anneken   gik  til   Kirken   en   Søndag  og   hørte 

den  gamle  Præst.  Hun  smilede  af  den  sælsomme 
Maade,  hvorpaa  han  blandede  Pavetro  og  Luther- 
dom i  sin  Præken,  og  gik  der  ikke  mere.  Da 
han  Aaret  efter  døde,  og  der  kom  en  ung  og 
nidkær  evangelisk  Prædikant,  gik  hun  atter  til 
Kirken,  men  heller  ikke  mer  end  den  ene  Gang. 
Hun  mindedes  de  Timer,  hvor  den  gamle  Raad- 
mand  havde  undervist  hende  i  Religion  og  syn- 
tes, det  var  skønnere  og  bedre,  hvad  han  havde 
lært  hende,  end  noget  hun  havde  hørt  før  eller 
siden. 

Stundom  talte  hun  med  Jørgen  derom,  men  fik 
faa  og  knappe  Svar  af  ham. 

„Hvad  er  du,  Jørgen?"  sagde  hun  utaalmodig. 
„Er  du  Munk,  eller  har  du  antaget  den  evange- 
liske Lære?  Eller  har  du  ganske  slaaet  alle  Tan- 
ker derom  af  Hovedet?" 

,Jeg  skal  sige  dig  det,  naar  Tid  er,"  sagde 
Jørgen. 

Han  røgtede  hendes  Gaard  bravt.  Naar  han 
kom  hver  Ugedag  og  aflagde  Regnskab,  spejdede 
han  i  hendes  Ansigt  efter  en  Forandring.  Men 
han  fandt  aldrig  nogen. 

Det  syntes  ham,  som  var  hendes  Træk  forste- 
nede i  det  Udtryk,  de  havde  den  Dag,  han  mødte 
hende  udenfor  Lejren  i  Serritslev.  Alene  naar 
han  talte  om  Kongen  og  om  gamle  Dage  mildne- 
des hendes  Mund  og  hendes  Øjne  fik  Liv.  Men 
det  talte  han  nødig  om. 

En  Gang,  han  var  der,  gjaldede  et  Jægerhorn  i 
Skoven.  Da  for  hun  op  og  bød  ham  gaa  derfra 
og  styrtede  ud   af  Hytten.   Han  vovede  ikke  at 

følge  hende,  men  biede  Time  efter  Time,  og  hun 
kom  ikke  tilbage.  Saa  gik  han  sørgmodig  hjem. 

Naar  Jægerhornet  gjaldede  i  Skoven,  løb  An- 
neken ad  Stierne  dybt  ind,  hvor  Løvet  var  tæt- 
test. Der  gemte  hun  sig  og  spejdede  og  lyttede. 
Var  det  Lensmanden  paa  Koldinghus,  der  jagede, 
da  vendte  hun  brat  hjem  igen.  Men  var  det  Kon- 
gen og  hans  Mænd,  da  sprang  hun  som  Hjort  og 
Hare,  var,  hvor  de  var,  og  tittede  efter  dem  fra 
sit  Skjul. 

Kong  Kristian  saa  hende  aldrig.  Men  hun  saa 
ofte  ham.  Og  naar  det  hændte,  blev  hendes  Øjne 
blaa  og  glade  som  i  gamle  Dage. 


OTTE  OG  TYVENDE  KAPITEL. 


For  sidste  Gang. 

Da  liden  Kaspar  var  ti  Aar,  kom  Lensmanden 
paa  Koldinghus,  som  den  Gang  var  Hr.  Kristoffer 
Lindenov,  en  Dag  ridende  op  over  Bakken  ved 
Anst  og  standsede  ved  Annekens  Hytte.  Han 
traf  hende  ikke  hjemme  og  biede  en  Stund,  end- 
da han  bandede  hende  saare.  Men  hans  Ærinde 
var  en  kongelig  Befaling,  som  han  ikke  turde  sid- 
de overhørig. 

Omsider  kom  hun  da  og  bød  sin  fornemme 
Gæst  Goddag. 

„Er  I  Anneken,  Kaspar  Tomands  Datter?" 
spurgte  han. 

„Det  er  jeg,"  sagde  Anneken. 

Han  maalte  hendes  grove  Dragt,  men  hun  blev 
ikke  forbløffet  af  hans  Blik. 

„Sandelig  maa  I  være  en  mærkelig  Person, 
siden  Hans  Naade  selv  skikker  mig  med  Ærinde 
til  Jer,"  sagde  Lensmanden.  „Giv  Agt,  saa  skal  I 
høre." 

Han  tog  et  Brevskab  frem  af  sin  Vams  og  be- 
gyndte at  læse.  Men  det  gik  kun  smaat. 

„Giv  hid,  saa  skal  jeg  læse  det,"  sagde  Anne- 
ken. 

„Er  I  skriftkyndig?"  sagde  Hr.  Lindenov  mis- 
troisk. 

Han  rakte  hende  Brevet,  og  hun  læste  da 
Kong  Kristians  Befaling  til  sin  Lensmand  paa 
Koldinghus,  at  han  uopholdelig  vilde  begive  sig 
til  Anst  og  dér  opsøge  Anneken,  Kaspar  Tomands 
Datter  paa  hendes  Gaard  og  undersøge,  om  hun 
havde  hos  sig  en  Dreng  ved  Navn  Kaspar  Mark- 
danner.  Om  saa  var,  skulde  han  besørge  Drengen 
til  Roskilde,  hvor  han  paa  Kongens  Regning  og 
Ansvar  skulde  indsættes  i  den  latinske  Skole. 

„I  var  ikke  paa  Gaarden,"  sagde  Lensmanden. 
.Jeg  søgte  Jer  der  forgæves.  Hvor  kommer  det 
sig,  at  I  bor  i  denne  Hytte,  naar  I  har  saa  skøn 
en  Gaard?" 

„Det  tykkes  mig  bedst  saadan,"  sagde  Anneken. 
Jeg  havde  Hytten,  før  jeg  fik  Gaarden." 

„Enhver  sin  Lyst,"  sagde  Kristoffer  Lindenov 
og    gabede.    „Hvad    har    I    saa    med    Kongen   at 

skaffe,  siden  han  skikker  Lensmanden  selv  til 
Jer.« 

„Derom  kan  I  spørge  Hans  Naade,  naar  I  ser 
ham,"  sagde  Anneken  og  smilte.  „Hvad  han  siger, 
er  sikkert  det  rette." 

„I  taler  til  mig,  som  var  I  min  Lige  og  ikke 
slet  og  ret  en  Kvinde  af  Almuen,"  sagde  Lens- 
manden. „Hvor  er  Drengen,  Hans  Naade  skriver 
om?" 

„Drengen  er  her  hos  mig,"  sagde  Anneken. 
„Om  tre  Dage  skal  han  komme  til  Koldinghus.  I 
kan  da  gøre  med  ham,  som  Hans  Naade  har  befalet." 

Lensmanden  steg  til  Hest  og  red  bort.  Anne- 
ken gik  til  Jørgen  og  fortalte  ham,  hvad  der  var 
hændt.  De  fik  da  travlt  med  at  berede  alt  til  Af- 
rejsen, og  tredie  Dagen  derefter  red  Jørgen  og 
Kaspar  ad  Kolding  til.  Mod  Aften  kom  Jørgen  til- 
bage og  aflagde  Beretning  om  sin  Færd.  Lens- 
manden havde  modtaget  Drengen  vel  og  beholdt 
ham  hos  sig  paa  Slottet.  I  Morgen  kom  Kongen, 
og  saa  snart  han  havde  set  ham,  skulde  han  skik- 
kes til  Roskilde. 

„Fortryder  det  dig  ikke,  at  du  har  mistet  Dren- 
gen?" spurgte  Jørgen. 

„Hvorfor  det,"  sagde  Anneken.  „Han  gaar  til 
det,  som  er  bedre,  end  hvad  jeg  kan  give  ham." 

„Da  vil  jeg  savne  ham  bitterlig,"  sagde  Jørgen. 
„Han  er  bleven  mig  inderlig  kær.  Det  var  lystigt, 
naar  han  kom  til  Gaarden  og  gik  med  mig  og 
spurgte  om  alt." 

„Han  kommer  nok  igen,"  sagde  Anneken  og 
saa  venligt  paa  Munken. 

Jørgen  sad  tavs  en  Stund  og  hang,  som  han 
gjorde  saa  tidt. 

„Det  er  Tid,  at  du  gaar  hjem,  Jørgen,"  sagde 
hun  saa. 

„Lad  mig  blive  en  Stund,"  sagde  han,  „Tiden 
er  kommet,  da  jeg  vil  tale  med  dig." 

„Saa  tal,"  sagde  hun.  „Men  gør  det  kort.  Jeg 
er  mødig  og  vil  sove." 

„Du  skal  høre  mig  til  Ende,  Anneken,  og  du 
skal  høre  mig  mildt,"  sagde  han.  ,Jeg  var  dig  en 
god  Ven  fra  den  Tid,  vi  sad  sammen  og  gran- 
skede i  de  gamle  Helgenbøger  og  indtil  denne 
Dag.  Du  véd  bedst  selv,  hvorlunde  jeg  fik  Elskov 
til  dig,  og  hvordan  jeg  rasede  mod  mit  Kød  og 
kæmpede  en  forgæves  Kamp.  Jeg  fulgte  dig  paa 
alle  dit  Livs  Veje,  og  aldrig  sluktes  min  Elskov. 
Den  er  saa  hed  i  denne  Stund  som  den  Dag,  jeg 
med  Sorg  og  Skam  følte,  at  jeg  i  mit  Hjerte 
havde  brudt  mit  hellige  Klosterløfte.  Nu  er  der 
rundet  ti  Aar,  siden  du  fødte  dit  Barn.  Jeg  var 
hos  dig  her  i  Hytten,  da  du  fødte  ham,  og  jeg 
bragte  ham  i  Dag  til  Kolding.  Jeg  gik  for  dig  paa 
mine  bare  Fødder  med  Brev  til  Hertugen  og 
fandt  ham  ikke.  Jeg  fulgte  dig  til  København  og 
og  døjede  Belejringens  Rædsler  for  din  Skyld. 
Jeg  gik  med  dig  til  Lejren  i  Serritslev,  og  jeg 
biede  udenfor  og  fulgte  dig  herover.  Jeg  saa  dig 
i  din  Længsel  og  Glæde,  og  jeg  saa  dit  Haab 
slukkes  for  altid.  Anneken,  naar  vil  du  give  mig 
Lønnen  for  min  Troskab?" 

Jeg  véd  ikke,  jeg  er  dig  Løn  skyldig,"  sagde 
hun.  „Det  er  taabeligt  af  dig  at  komme  med  den 

gamle  Snak,  saa  sandt  du  vel  véd,  at  Svaret  bli- 
ver det  samme  i  Dag,  som  det  blev  altid  før.  Se 
paa  mig.  Ser  du,  at  jeg  er  gammel  og  forbi,  og 
taler  endda  med  mig  om  Elskov." 

„Du  kan  kalde  det,  hvad  du  vil,  Anneken," 
sagde  han.  „Jeg  begærer  blot,  at  du  bliver  min. 
For  mig  er  du  lys  og  fager  som  den  første  Dag, 
jeg  vidste,  jeg  havde  dig  kær." 

„Du  ser  som  en  Daare,"  sagde  Anneken.  ,Jeg 
spejler  mig  hver  Dag  i  Aaen,  hvor  jeg  mødte 
Hertugen.  Jeg  véd,  at  min  Kind  er  indfalden,  og 
mit  Øje  slukt.  Den  Elskov,  jeg  bar  engang,  har 
tæret  mig  og  tærer  mig  fremdeles.  Hungeren 
dræber  mig,  Jørgen,  som  den  dræbte  de  arme  i 
København.  Kan  hænde,  jeg  bliver  hundrede  Aar, 
men  hver  Dag  hungrer  jeg  og  skrumper  ind  og 
hungrer  mig  sluttelig  til  døde." 

„Anneken." 

,Jeg  vil  ikke  høre  mere."  sagde  hun  og  rejste 
sig  brat.  „Du  tør  ikke  tale  saadan  til  mig.  Gaa 
til  Gaarden  og  røgt  din  Dont,  og  jeg  skal  glem- 
me din  Daarskab." 

,Nej,  Anneken,"  sagde  Jørgen.  ,Jeg  gaar  ikke 
til  Gaarden  mere." 

„Hvor  gaar  du  da  hen?"  spurgte  hun  for- 
undret. 

,Jeg  gaar  til  Rom,"  sagde  han.  „Og  til  Jerusa- 
lem. Saa  snart  jeg  kommer  udenfor  dette  Land, 
tager  jeg  atter  min  fattige  Kutte  paa  og  vandrer 
af  Sted  paa  bare  Fødder.  Jeg  vil  tigge  ved  Døre- 
ne og  sove  paa  Marken.  Jeg  vil  knæle  for  hvert 
et  Kors  og  bede  i  hver  en  Kirke.  Jeg  vil  anraabe 

Gud  ved  alle  hellige  Mænds  Grave,  at  han  vil 
tilgive  mig  min  Synd  og  tage  mig  til  Naade 
igen." 

„Da  er  du  atter  bleven  katholsk,"  sagde  An- 
neken. 

Munken  rejste  sig  og  saa  bedrøvet  paa  hende 
og  nikkede. 

„Det  er  jeg,  Anneken,"  sagde  han.  „Der  er  kun 
de  to  Ting  i  Verden.  Der  er  Livet,  og  Livet  er 
du.  Og  der  er  Klostrets  Fred  og  Svøben  paa 
min  blodige  Ryg,  naar  Kødet  gør  Oprør.  Jeg  kom 
fra  Klostret  til  dig,  og  du  overvandt  mig  og  lærte 
mig,  at  Livet  er  det  største.  Du  lukkede  op  for 
mig  til  Livet,  og  du  slog  atter  Døren  i.  Saa  er 
der  intet  uden  Klostret  tilbage  for  mig.  Jeg  vil 
bede  til  Gud,  at  jeg  kan  leve  længe  nok  til  at 
vorde  hellig  paa  ny." 

Anneken  nikkede  til  ham  og  sagde  rolig: 

„Kan  hænde  du  har  Ret.  Gaa  da  din  Kaas  i 
Fred.  Jeg  er  i  mit  Kloster." 

Næste  Morgen  gik  Broder  Jørgen  ad  Kolding 
til.  Det  var  hans  Agt  at  gaa  om  Bord  der  i  et 
Fartøj,  som  sejlede  til  Tyskland,  og  saa  vandre 
paa  sin  Fod  til  Rom.  Annekens  Dør  var  lukket, 
da  han  gik  forbi,  og  han  gjorde  intet  Forsøg  paa 
at  faa  hende  i  Tale;  men  midtvejs  mellem  Kol- 
ding og  Anst  mødte  han  Frants  Jude,  der  kom 
til  Hest  med  Sværd  ved  Lænd  og  i  skønne  Klæ- 
der. De  standsede  begge  i  det  samme.  Frants 
sprang  af  og  bød  ham  Haanden. 

„Saa  længe  siden  vi  saas,"  sagde  han.  „Hvor 
lider    Anneken.    Jeg    kommer    fra    Flandern    og 

London,  hvor  jeg  har  lært  udenlandsk  Købmand- 
skab og  tjent  mange  Guldstykker.  Fader  fortalte 
mig,  at  I  styrede  Annekens  Gaard.  Saa  har  I  da 
endelig  afsvoret  Kutten  og  er  bleven  en  god  lu- 
thersk Mand." 

Broder  Jørgen  rystede  paa  Hovedet  og  tog  ikke 
den  Haand,  den  anden  rakte  ham. 

„Lad  fare  alt  gammelt  Nag,"  sagde  Frants.  „I 
havde  Anneken  kær  engang  som  jeg.  Det  véd  jeg 
vist.  Men  da  var  I  Munk.  Har  I  ikke  vundet 
hende  siden,  da  har  I  opgivet  Haabet  og  har 
ingen  Grund  til  Fjendskab  mod  mig." 

„Da  rider  I  til  Anst  for  at  bejle?"  sagde 
Jørgen. 

„Det  gør  jeg,"  sagde  Frants.  „Og  denne  Gang 
fanger  jeg  sagtens  Held.  Saa  vidt  jeg  har  tumlet 
mig  i  Verden,  kunde  jeg  aldrig  glemme  hende. 
Nu  vil  jeg  hjemføre  hende  som  min  Brud." 

„Og  hvorfor  tror  I,  I  har  mere  Held  nu  end 
før?"  spurgte  Munken. 

„Hun  var  min  Barndomsven,"  sagde  Frants. 
„Om  ikke  Kongen  havde  mødt  hende  den  Dag  i 
Skoven,  var  hun  visselig  bleven  min  forlængst. 
Nu  er  det  sagtens  slut  med  hendes  taabelige  El- 
skov. Jeg  véd,  at  Kongen  har  taget  sig  af  Dren- 
gen og  skikket  ham  til  Roskilde  Skole.  Det  hørte 
jeg  af  Fader  i  Gaar.  Men  nede  i  Flandern  hørte 
jeg  det,  der  viste  mig,  at  nu  var  Tiden  inde  til 
min  Bejlen,  og  derfor  drog  jeg  hjem." 

„Hvad  hørte  I  saa  i  Flandern?"  spurgte  Bro- 
der Jørgen. 

,Jeg  traf  dernede  en  tapper  og  forvoven  Krigs- 

mand,  som  hed  Kaptajn  Drage,"  sagde  Frants. 
„Vi  tømte  mangt  et  Bæger  sammen,  og  han  for- 
talte mig  om  Belejringen  for  København,  hvor 
han  havde  været  med  sine  Landsknægte.  Det  var 
en  kæk  Karl  og  vel  skaaret  for  Tungebaandet. 
En  Aften  kom  det  da  paa  Tale,  at  han  havde  set 
Anneken.  Jeg  forstod  straks,  at  det  maatte  være 
hende  og  frittede  ham  ud.  Han  betroede  mig  da, 
at  han  havde  gjort  hende  et  Ægteskabstilbud,  og 
at  hun  ingenlunde  havde  afvist  ham.  Men  Tjene- 
sten havde  kaldt  ham  bort,  og  saa  var  hun  dra- 
get af  Lejren,  inden  han  atter  fik  hende  i  Tale. 
Da  maatte  jeg  vel  forstaa,  at  hun  havde  glemt 
Kongen." 

Broder  Jørgen  saa  paa  ham  med  et  bittert  Smil. 

,Jeg  var  en  Daare,  Frants  Jude,"  sagde  han. 
„Men  I  er  tusindfold  større  Daare  end  jeg." 

„Hvad  mener  I  med  det,"  sagde  Frants  og  saa 
fortørnet  paa  ham. 

Da  blev  Munken  pludselig  urolig.  Han  møn- 
strede Frants'  skønne  Klæder  og  mandige  Skik- 
kelse, og  der  randt  ham  allehaande  taabelige  Ting 
i  Hu.  Han  havde  hørt  om  Kvindens  Lunefuldhed 
og  Forfængelighed.  Der  kom  over  ham  en  Angst, 
som  han  skammede  sig  over,  men  ikke  kunde 
betvinge.  Han  saa  usikkert  paa  den  unge  Køb- 
mand. 

„Frants  Jude,"  sagde  han.  „Stig  paa  Eders 
Hest  og  rid  til  Anst.  Jeg  bier  her,  til  I  kommer 
tilbage  og  fortæller  mig  Eders  Lykke." 

Frants  rystede  paa  Hovedet  og  red  derfra. 
Broder  Jørgen  satte  sig  paa  Vejkanten  og  biede. 

Han  biede  en  Time,  og  han  biede  to.  Solen  steg 
paa  Himlen,  og  hans  Hjerteangst  voksede.  Snart 
saa  han  Frants  som  en  usselig  Kræmmersvend 
og  skammede  sig  over,  at  han  blot  kunne  tro, 
Anneken  vilde  høre  hans  Bejlen  til  Ende.  Snart 
viste  han  sig  for  hans  skinsyge  Tanker  som  en 
herlig  Riddersmand,  der  ikke  var  meget  ringere 
end  Kongen. 

Saa  lød  der  Hestetrav  paa  Vejen.  Det  var  Frants. 
Han  for  forbi  og  sagde  ingenting  og  saa  hverken 
til  højre  eller  til  venstre. 

Broder  Jørgen  knælede  paa  Vejkanten  og  bad. 
Saa  tiltraadte  han  sin  Pilegrimsgang  og  kom  al- 
drig tilbage. 


NI  OG  TYVENDE  KAPITEL. 


Kongens  Død. 

Aar  gik  efter  Aar,  og  stundom  klang  Jæger- 
hornet i  de  kongelige  Skove,  og  stundom  var  der 
tyst. 

Anneken  levede,  som  hun  havde  levet  før,  talte 
med  faa  eller  ingen  og  øgede  bestandig  sit  Gods. 
Siden  Broder  Jørgen  forlod  hende,  styrede  hun 
Gaarden  selv  og  købte  og  solgte  som  den  bedste. 
Mange  Stude  blev  fra  hendes  grønne  Enge  førte  til 
Hamborg  og  til  Holland.  Men  hun  var  ikke  at  for- 

maa  til  at  bedrage  de  kongelige  Toldbetjente,  som 
alle  de  andre  gjorde  lige  fra  den  største  Herre- 
mand til  den  fattigste  Bonde. 

„Kongen  skal  have,  hvad  hans  er,"  sagde  hun. 

De  smædede  hende  for  hendes  Storagtighed, 
og  der  var  en  Dag  en  Mand,  som  sagde  til  hende: 

„Du  siger,  Kongen  skal  have,  hvad  hans  er. 
Jeg  har  hørt  fortælle,  at  du  ogsaa  en  Gang  gav 
Hans  Naade  alt  dit." 

„Der  hørte  du  ingen  Løgn,"  sagde  Anneken. 

Hun  købte  en  Gaard  til,  men  blev  selv  bestan- 
dig boende  i  Hytten.  Derhen  kom  ogsaa  hendes 
Søn,  da  han  efter  Hans  Naades  Bestemmelse 
skulde  forlade  Skolen  i  Roskilde  og  drage  til 
Hamborg  for  sin  videre  Uddannelses  Skyld. 

„Saa  du  Kongen  paa  Koldinghus?"  spurgte  An- 
neken. 

„Han  var  der  ikke,"  sagde  Kaspar.  „Men  jeg 
saa  ham  sidst,  og  han  var  saare  naadig  mod  mig. 
Forgangen  Aar,  han  drog  gennem  Roskilde,  lod 
han  mig  ogsaa  kalde  til  sig  og  spurgte,  hvordan 
det  gik  mig." 

Anneken  saa  med  Stolthed,  hvor  rank  han  var 
vokset,  og  hvor  skønt  de  skønne  Klæder  sad  paa 
ham.  Han  var  nu  femten  Aar  og  i  alle  Maader 
udstyret  som  en  adelig  Junker  og  bar  sit  Hoved 
som  en  fri  Mands  Søn. 

„Moder,"  sagde  han.  „De  siger,  jeg  er  Kong 
Kristians  Søn.  Er  det  sandt?" 

„Det  er  sandt,"  sagde  Anneken.  „Glem  det  al- 
drig, og  pral  aldrig  med  det." 

Da  begyndte  Drengen  at  græde.  Anneken  vidste 

helt  vel,  hvad  han  græd  for,  men  spurgte  ham 
ikke  og  sagde  ham  intet  Ord  til  Trøst.  Tavs  sad 
han  paa  Tærsklen  og  var  bedrøvet,  mens  hun  gik 
i  Hytten  og  passede  sit  og  skottede  stundom  til 
ham.  Saa  vendte  han  sig  pludselig  mod  hende  og 
sagde  med  vrede  Øjne: 

„De  siger,  at  min  Moder  er  en  Skomagers 
Datter.« 

„De  siger  sandt,"  sagde  Anneken.  „Glem  det 
aldrig,  og  tal  aldrig  derom." 

Hun  bød  ham  komme  ind  og  stængede  Døren. 
Hun  fyldte  Ved  paa  Arnen,  saa  Baalet  flammede  og 
lyste  i  hver  en  Krog.  Saa  lod  hun  ham  sætte  sig 
paa  Løjbænken,  satte  sig  selv  paa  Gulvet  for  hans 
Føddder  og  fortalte  ham  sit  Livs  Historie. 

Hun  tog  intet  fra  og  lagde  intet  til,  og  det  var 
ud  paa  Natten,  da  hun  naaede  til  Ende.  Hun 
gjorde  ikke  sin  egen  Kval  ringere,  end  den  var, 
og  hun  malede  Kongens  Billede  saa  stort  og  skønt, 
som  hun  altid  saa  det. 

„Hans  Søn  er  du,"  sagde  hun  saa. 

Og  lidt  efter  sagde  hun  sagte  og  ydmygt. 

„Og  min." 

Drengen  forstod  hende.  Han  knælede  hos  hende 
og  kyssede  hendes  vaade  Øjne  og  græd  stille 
med. 

Næste  Morgen  drog  han  til  Hamborg,  hvorhen 
han  skulde.  Han  vinkede  til  Anneken,  som  stod 
i  Hyttens  Dør,  saa  længe  han  kunde  se  hende. 
Tyngen  var  vegen  af  hans  Sind,  men  hans  An- 
sigt var  alvorligt,  og  han  var  mere  Mand  end  før. 

Den  største  i  Lsndet  18 

Aarene  løb  og  løb. 

Kaspar  Markdanner  skikkede  Brev  og  Bud  fra 
Hamborg,  at  det  gik  ham  vel.  Saa  kom  der  nyt 
Brev,  at  en  fransk  Herre  ved  Navn  Monsieur  de 
la  Rose  paa  Kong  Kristians  Anbefaling  havde  ta- 
get ham  i  sin  Tjeneste,  og  at  Færden  nu  gik  mod 
Frankrig. 

Hver  Sommer  kom  der  Brev.  Anneken  læste 
dem  om  og  om  igen  og  forvarede  dem  omhygge- 
ligt. Hun  spejdede  bestandig  efter  et  Ord  til  hende 
selv  og  var  lykkelig,  naar  det  var  der.  Men  hun 
svarede  aldrig. 

Saa  var  det  Midsommerdag  og  just  det  Aar,  da 
Kaspar  Markdanner  fyldte  fem  og  tyve  Somre,  at 
der  kom  Bud  fra  Lensmanden  paa  Koldinghus, 
gennem  hvem  han  altid  skikkede  sine  Breve.  Der 
var  ogsaa  Brev  den  Gang,  og  deri  meldte  han, 
at  nu  skulde  hans  Herre  til  Spanien,  og  han  fulgte 
med.  Hvor  langt  saa  Farten  gik,  vidste  han  ikke. 
Men  han  bad  sin  Moder,  at  hun  vilde  skrive  en 
Gang  og  sige  ham,  hvordan  det  stod  til.  Hun 
skulde  skikke  Brevet  til  Madrid,  om  hun  fandt 
Lejlighed  dertil.  Saa  fik  han  det  med  Guds  Hjælp 
nok  i  Hænde. 

Anneken  skrev: 

Jeg  lider  vel  som  du.  Naar  Tiden  er  kommen, 
og  du  er  mæt  af  Rejser  og  Eventyr,  da  skal  du 
vende  tilbage  til  Danmark,  om  Kong  Kristian  til- 
lader det." 

Hun  gav  Brevet  til  Budet,  og  han  blev  staa- 
ende,  som  var  der  mere. 

„Hans  Naade  er  syg,"  sagde  han  saa. 

Anneken  greb  ham  i  Skuldren,  saa  han  blev 
helt  forskrækket. 

„Skal  du  sige  mig  det?"  spurgte  hun. 

„Nej,"  sagde  han  forundret.  „Hans  Naade  ved 
det  knap  selv.  Ingen  taler  højt  om  det  ved  Hove. 
Men  alle  frygter  de,  at  Enden  nærmer  sig.  Han 
er  bleg  og  huløjet  og  kan  ikke  sove  om  Natten 
for  Hoste." 

„Har  Kongen  paadraget  sig  en  Sygdom?"  spurgte 
hun. 

„Ingen  ved  det,"  sagde  Budet.  „Hans  Naade 
har  været  saadan,  siden  han  var  i  Kalundborg  og 
talte  med  den  fangne  Konge." 

Anneken  spurgte  og  lyttede  med  store  Øjne, 
mens  Budet  berettede  om  de  to  Kongers  Møde, 
hvordan  de  havde  talt  længe  ene  og  fortroligt  med 
hinanden.  Derefter  var  de  gangne  med  Armen  om 
hinandens  Skuldre  i  Urtegaarden,  og  alle  havde 
set,  at  de  tog  hinanden  kærlig  i  Favn  og  bad  med 
grædende  Taarer  om  Tilgivelse,  for  hvad  de  havde 
gjort  hinanden  imod. 

„Bliver  Hans  Naade  paa  Koldinghus  i  Sommer?" 
spurgte  hun. 

„Nej,"  sagde  Budet.  „I  næste  Maaned  drager 
han  til  København,  men  til  Høst  skal  der  være 
Herredag  i  Kolding,  og  da  kommer  han  sagtens 
tilbage." 

Saa  gik  Budet,  og  Anneken  blev  ene  i  Hytten. 

Den  Sommer  lød  Jægerhornet  ikke  i  Skovene 
ved  Anst  og  intet  andet  Sted  heller.  Anneken  lyt- 
tede og  strejfede,  men  hørte  aldrig  Klangen,  der 
havde  lokket  hende  saa  tidt. 

18* 

Hun  gik  til  Kolding  og  skaffede  sig  Rede  paa, 
at  Budet  ikke  havde  overdrevet.  Kong  Kristian 
var  virkelig  syg.  Stundom  laa  han  til  Sengs,  og 
stundom  færdedes  han  oppe  og  ude,  men  alle 
hans  Mænd  mærkede,  at  det  lakkede  mod  En- 
den. 

Anneken  vandrede  saa  længe  omkring  Slottet 
og  Staden,  til  hun  en  Dag  fik  ham  at  se. 

Det  var  just  ved  Sønderbro.  Kongen  kom  ri- 
dende Fod  for  Fod,  kun  fulgt  af  en  eneste  Svend. 
Hans  Ansigt  var  træt  og  sørgmodigt,  og  han  sad 
foroverbøjet  paa  Hesten. 

Anneken  nejede  dybt  og  mødte  hans  Blik,  da 
han  vinkede  med  Haanden  til  Hilsen.  Men  han 
kendte  hende  ikke  og  red  videre. 

Det  havde  været  hendes  Agt  at  tale  med  ham 
en  Gang  endnu,  men  saadan  som  han  saa  paa 
hende,  vovede  hun  det  ikke.  Hun  forstod  med 
eet,  at  de  mange  Aar,  der  var  rundne,  ganske 
havde  slettet  hende  af  hans  Minde.  Om  ogsaa 
han  tænkte  paa  Kaspar,  hende  tænkte  han  ikke 
paa.  Saa  gik  hun  hjem  igen,  efter  at  hun  først 
havde  draget  Omsorg  for,  at  hendes  Tillidsmand 
i  Staden  skikkede  hende  Bud,  om  Kongens  Syg- 
dom tog  en  farlig  Vending. 

Det  blev  Høst,  og  det  blev  Vinter.  Der  var 
fuldt  op  i  Kolding  af  Rigets  Raader  og  den  høje 
Adel,  som  samledes  til  Herredagen.  En  og  anden 
af  dem  kom  forbi  Hytten  paa  sin  Vej,  og  Anne- 
ken stod  i  Døren  og  saa  efter  dem.  Præsten  i 
Anst  talte  med  hende  om  Kongens  Sygdom,  der 
var  rygtedes  over  det  ganske  Land.   Han  sagde, 

at  han  vilde  bede  for  Kongen  i  Kirken  paa  Søn- 
dag. 

„Retsindigere  Fyrste  sad  aldrig  paa  Danmarics 
Trone,"  sagde  han.  „Saa  skal  det  heller  aldrig 
glemmes,  at  det  var  ham,  der  rensede  Kirken  for 
Munkenes  Ugudelighed." 

Anneken  gik  i  Kirken  og  bad  med  Præsten  og 
Menigheden. 

Saa  var  det  Nytaarsnat,  hun  laa  paa  Løjbænken 
i  sin  Hytte  og  kunde  ikke  sove. 

Hun  stod  op  og  saa  ud.  Det  var  stille  Frost  og 
Stjernerne  tindrede  fjernt  og  koldt.  Der  var  ikke 
en  Lyd  i  Natten  uden  af  de  hungrige  Ræve,  som 
glammede  langt  borte  i  Skoven.  Hun  gik  ind  og 
lagde  sig  igen  og  stod  op  igen.  Hun  lagde  Ved 
til  Ilden,  der  var  ved  at  dø  hen  og  tog  sig  over 
at  læse  i  nogle  af  Broder  Jørgens  gamle  Krøniker, 
der  havde  ligget  i  Hulen  og  derfor  var  bevarede 
fra  Branden.  Muldne  var  Bladene  og  Skrifttegnene 
vanskelige  at  tyde.  Hun  lagde  Bogen  bort  og  tog 
lutherske  Skrifter  frem,  som  Hans  Tausen  og 
Jørgen  Sadolin  og  andre  af  Evangeliets  nidkære 
Forkyndere  havde  befordret  i  Trykken,  og  som 
hun  havde  skaffet  sig,  saa  snart  de  kom  i  Hand- 
len. 

Men  hun  fandt  ingen  Glæde  ved  dem  i  denne 
Nat,  saa  lidt  som  tidligere.  Hun  gik  ud  i  Stjerne- 
skæret igen  og  stirrede  over  Vejen.  Hun  prøvede 
paa  at  sove,  og  det  var  alt  forgæves.  En  sælsom 
Uro  nagede  hendes  Sind.  Den  voksede  og  vok- 
sede, og  da  Nyaarsmorgen  gryede,  bleg  og  kold, 
vidste  hun,  at  nu  var  Kong  Kristians  Time  slagen. 

Hun  gik  til  sin  Gaard  og  tog  en  Hest  og  red 

til  Kolding,  fulgt  af  en  Karl,  der  havde  været  i 
hendes  Tjeneste,  saa  længe  hun  havde  ejet  Gaar- 
den.  Hun  talte  ikke  til  ham,  og  efterhaanden  blev 
han  et  Stykke  tilbage.  Tæt  udenfor  Byen  indhen- 
tede han  hende. 

„Mølleren  i  Harte  siger,  Kongen  er  død,"  sagde 
han. 

„Han  er  ikke  død  endnu,"  sagde  Anneken. 

De  kom  til  Kolding  og  satte  Hestene  ind.  Ene 
gik  hun  op  mod  Slottet.  Vindebroen  var  nedladt, 
og  Vogterne  lod  hende  passere  uden  SpørgsmaaL 
I  Gaarden  stod  Krigsfolkene  og  de  kongelige  Tje- 
nere i  Klynger  og  talte  sagte  sammen. 

„Er  Kongen  syg?"  spurgte  hun. 

„Hans  Naade  drages  med  Døden,"  svarede  de,. 
og  ingen  tænkte  over,  hvem  hun  var,  og  med  hvad 
Ret  hun  spurgte. 

Hun  gik  videre  og  op  ad  Vindeltrappen,  dér 
hvor  hun  vidste,  at  Kongens  Kammer  laa.  Hof- 
folkene løb  frem  og  tilbage  i  Forvirring  og  Sorg„ 
og  ingen  tænkte  paa  at  standse  hende.  Uantastet 
naaede  hun  Forgemakkets  Dør.  Der  stod  saa  mange 
Mennesker,  at  hun  ikke  kunde  komme  videre. 

„Hvor  lider  Hans  Naade?"  spurgte  hun  en- 
gammel  Mand,  der  stod  ved  Siden  af  hende. 

„Hans  Naade  lider  ilde,"  sagde  Manden.  „Siden 
den  tre  og  tyvende  December  har  han  ligget  i 
sin  Seng.  Den  onde  Byld,  han  har  i  sit  højre 
Ben,  er  brudt  ud,  og  han  ryster  i  Feber  over  alle 
sine  Lemmer.  En  god  Herre  var  han,  og  visselig 
gaar  han  ind  til  Himmeriges  Glæde." 

„Det  gør  han,"  sagde  Anneken. 

„Ikke  heller  gaar  han  bort  uden  Varsel,"  sagde 
den  gamle  Mand,  der  dæmpede  sin  Stemme  for 
ikke  at  forstyrre  dem,  der  var  inde  i  Gemakket, 
men  var  glad  ved  at  tale.  „Den  femtende  Sep- 
tember gik  en  stor  Komet  over  Himlen  og  var 
at  se  i  tolv  Nætter.  Saa  I  den?" 

,Jeg  saa  den,  "sagde  hun.  „Men  jeg  tænkte  intet 
ondt  derved." 

„En  saadan  Komet  bebuder  store  og  mægtige 
Herrers  Død,"  sagde  Manden.  „Men  Hans  Naade 
agtede  ikke  derpaa,  før  han  blev  syg.  Saa  snart 
han  blev  sengeliggende,  hidkaldte  han  Hofpræsten 
og  skriftede  sine  Synder  og  annammede  det  hel- 
lige Altrens  Sakramente.  Saa  fortalte  han  ogsaa 
til  Doktor  Cornelius  Hamsfurt,  som  selv  har  sagt 
mig  det,  at  han  en  Nat  for  kort  siden  havde  hørt 
en  Engel  bebude,  at  han  Nytaarsdag  skulde  faa 
en  Ende  paa  Livets  Møje  og  Besvær.  Men  Syg- 
dommen blev  bestandig  værre.  Nys  var  Hofpræ- 
dikanten derinde  og  holdt  Gudstjeneste  og  sang 
Salmer  med  Kongen  og  alle  de  høje  Herrer.  Jeg 
saa  ham  gaa  herfra." 

Anneken  nikkede  og  spurgte.  De  kom  og  gik, 
den  ene  af  Hoffets  Herrer  efter  den  anden  og 
alle  med  sorgfulde  Miner.  Anneken  sneg  sig  mel- 
lem dem  nærmere  ind.  Ingen  lagde  Mærke  til 
hende,  og  hun  gjorde  sig  saa  lille  som  mulig, 
stod  op  af  en  Væg,  gemte  sig  i  en  Krog  og  ryk- 
kede bestandig  nærmere  til  Sovegemakket,  hvor 
Kongen  laa. 

Omsider  stod  hun  i  Døren. 

Hun  mindedes  den  Gang,  hun  skred  over  den- 
ne Tærskel,  da  Kongen  bød  hende  gaa  derind  og 
bie,  til  han  havde  talt  med  de  Herrer,  der  søgte 
ham.  Hun  pressede  Haanden  mod  sit  Hjerte,  der 
slog,  som  skulde  det  sprænges,  og  løftede  sig  paa 
Tæerne  og  saa. 

Dér  laa  Kongen,  og  visselig  var  han  syg  til 
Døden. 

Gult  og  magert  var  hans  Ansigt,  og  han  kunde 
næppe  løfte  sine  Øienlaag.  Hans  lyse  Skæg  laa 
uredt  over  det  hvide  Lin.  Hænderne  havde  han 
foldet  paa  sit  Bryst,  og  nu  og  da  rystede  hele 
hans  Legeme. 

Dronning  Dorothea  knælede  ved  hans  Side  og 
græd  og  bad. 

„O,  min  Herre  og  Konge,"  sagde  hun  og  kun- 
de ikke  sige  mere  for  Graad, 

Kongen  smilte  og  bredte  sine  Arme  imod  hende, 
men  maatte  lade  dem  falde  igen,  saa  træt  var 
han.  Han  strøg  en  Guldring  af  sin  Finger  og 
spurgte  efter  Prins  Frederik,  som  efter  ham  skul- 
de arve  Rigerne.  De  maatte  sige  ham,  at  han  ikke 
var  kommet  endnu.  Kongen  sukkede  og  lukkede 
sine  Øjne. 

Saa  rejste  han  sig  pludselig  op  i  Sengen  til  al- 
les Forbavselse,  og  saa  med  klare  Øjne  paa  sin 
Kansler  Johan  Friis,  som  stod  nærmest  bag  Dron- 
ningen. 

„Nu  er  min  Time  slagen,  Johan  Friis,"  sagde 
han.  „Og  der  gaar  ingen  Vej  tilbage  derfra,  hvor 
jeg  drager  hen.  Nu  love  du  mig  med  Haand  og 
Mund,  at  du  vil  holde  den  Ed,  du  svor  min  Søn, 

som  skal  bære  Kronen  efter  mig,  og  gaa  ham  til 
Haande  med  Raad  og  Daad  og  være  ham  lydig 
og  tro,  som  du  har  været  mig.  Og  først  og  sidst 
skal  du  drage  Omsorg  for,  at  den  evangeliske 
Lære  maa  ren  og  uforfalsket  bevares  i  mine  Ri- 
ger. Giv  Prins  Frederik  denne  Ring,  og  bring  ham 
min  sidste  Hilsen." 

Johan  Friis  tog  Ringen  og  bøjede  sig  over 
Kongens  Haand  og  kyssede  den. 

Kong  Kristian  lagde  sig  tilbage  paa  Lejet  og  laa 
en  Stund  saadan  med  lukkede  Øjne.  De  tænkte 
alle,  at  nu  var  det  forbi,  men  endnu  en  Gang 
løftede  han  sit  Blik  og  takkede  lydelig  Gud  for 
al  hans  Miskundhed. 

Saa  drog  han  sit  sidste  Suk  saa  stille,  at  de 
næppe  fornam,  at  Livet  var  ude. 

Længe  laa  Dronningen  og  de,  der  var  til  Stede, 
i  Graad  og  Bøn.  Da  hun  omsider  rejste  sig  for 
at  gaa  til  sit  eget  Gemak,  og  alle  veg  til  Side 
for  hende,  faldt  hendes  Blik  paa  Anneken,  der 
laa  paa  Tærsklen  med  Ansigtet  gemt  i  sine 
Hænder. 

„En  god  Herre  var  han  for  os  alle,"  sagde 
Dronningen  og  lagde  Haanden  paa  hendes  Hoved. 
„Visselig  vil  mange  græde  i  Danmark,  naar  Bud- 
skabet naar  dem." 

Anneken  saa  op. 

„Hvem  er  du?"  spurgte  Dronningen.  ,Jeg  min- 
des ikke,  jeg  har  set  dig." 

„I  saa  mig  heller  aldrig,"  sagde  Anneken. 

„Hvor  kommer  du  da  her?" 

„Vel  maa  jeg  være  her  i  denne  Stund,"  sagde 

Anneken  og  stod  op  fra  Tærsklen.  Jeg  var  her 
en  Gang  før  for  seks  og  tyve  Aar  siden  en  Som- 
merdag, den  eneste  Dag  jeg  har  levet." 

Hendes  Blik  var  helt  forstyrret,  og  Dronningen 
veg  tilbage. 

„Hvem  er  den  Kvinde?"  spurgte  hun. 

Kansleren  og  de  andre  Herrer  traadte  til.  Men 
Anneken  gik  mellem  dem  hen  til  Kongens  Leje, 
knælede  og  kyssede  hans  Haand. 

„En  stakkels  vanvittig.  Eders  Naade,  tænker 
jeg,"  sagde  Johan  Friis. 

„Nej,"  sagde  Anneken  og  rejste  sig  og  stod 
blandt  dem  igen.  „Vanvittig  er  jeg  ikke.  Om  ogsaa 
jeg  er  kommen  ubuden,  har  jeg  saa  god  en  Ret 
til  at  se  min  Herre  og  Konge  dø,  som  nogen  der 
er  her  til  Stede.  I  dette  samme  Kammer  tog  Hans 
Naade  mig  en  Gang  i  Favn.  Om  han  slog  sine 
Øjne  op  i  denne  Stund  og  saa  mig,  da  vilde  han 
sige:  Anneken,  er  det  dig  .  .  . 

Hun  tav  og  tog  sig  til  Panden  og  stirrede  fra 
den  ene  til  den  anden.  Saa  brød  hun  ud  i  Graad 
og  vred  sine  Hænder. 

„Om  han  saa  mig  ...  om  han  saa  mig  .  .  .," 
jamrede  hun.  „Men  ak,  han  saa  mig  jo  ikke. 
Saa  tidt  jeg  mødte  hans  Øjne,  han  saa  mig  jo 
ikke." 

Johan  Friis  lagde  Haanden  paa  hendes  Skulder 
og  vilde  føre  hende  bort,  men  Dronningen  bod 
ham  lade  det  fare.  Hun  var  hvid  af  Vrede,  og 
hendes  Øjne  lynede.  Stolt  slog  hun  Nakken  til- 
bage og  saa  paa  Anneken,  der  sank  sammen  i 
sin  Jammer. 


283 


„Vover  du,  frække  Kvinde,  at  skylde  min  Hus- 
bond og  din  Konge  paa  hans  Ligseng  for  Bol- 
skab?" sagde  hun. 

Anneken  knælede  foran  hende. 

„Han  havde  mig  kær  en  Gang  .  .  ,  een  Gang, 
een  eneste  havde  han  mig  kær." 

Dronning  Dorothea  greb  hende  i  Haaret  og 
bøjede  hendes  Hoved  tilbage. 

„Det  siger  du  Kongen  paa  i  hans  Grav,  at  han 
var  mig  utro?" 

„Een  Gang,  o,  een  Gang,"  sagde  Anneken. 

Hun  smilte,  og  hendes  Øjne  blev  pludselig  saa 
blaa  og  saa  glade,  at  Dronningen  slap  hende  og 
tænkte,  det  var  sandt,  som  Kansleren  sagde,  at 
hun  var  vanvittig.  Men  Anneken  blev  liggende 
paa  sine  Knæ  og  saa  ufravendt  paa  Dronningen, 
og  sagde  stille  og  mildt: 

„Tilgiv  mig.  Eders  Naade,  men  det  er  sandt, 
som  jeg  siger.  Een  eneste  Gang  var  Kong  Kristian 
Eder  utro,  een  eneste  Gang  for  mange  lange  Aar 
siden  svor  han  mig  Elskov  og  tog  mig  i  sin  Favn 
i  det  samme  Kammer,  hvor  hans  Sjæl  nu  er  faret 
til  Himlen.  Een  eneste  Gang  var  han  Eder  utro. 
Ak,  Eders  Naade.  Siden  da  havde  jeg  ham  aldrig, 
endda  jeg  vidste  af  ingen  Mand  uden  ham.  En 
Søn  har  jeg  født  ham,  og  aldrig  har  jeg  afladt  at 
bede  for  hans  Lykke.  Een  eneste  Gang,  Eders 
Naade,  svor  han  mig  Elskov  og  kyssede  min 
Mund,  og  aldrig  bar  jeg  siden  Klage.  Men  I  sov 
siden  hver  Nat  ved  hans  Side.  Var  han  da  ikke 
mig  mere  utro  end  Eder? 

„Grib  hende,"  skreg  Dronningen  rasende. 

Men  Anneken  rejste  sig  og  nejede  dybt  og  saa 
sig  om  blandt  Hoffolkene  med  et  sørgmodigt  Blik. 

„O,  lad  mig  gaa  med  Fred,"  sagde  hun.  Jeg 
beder,  at  I  ikke  gør  mig  Fortræd.  Der  er  sikkert 
nogle  af  de  høje  Herrer,  som  er  her  til  Stede, 
der  ved,  at  jeg  har  talt  Sandhed.  Hans  Naade, 
Gud  signe  ham  i  sin  Himmel,  var  en  god  Fader 
mod  vor  Søn  og  glemte  ham  aldrig,  om  ogsaa 
han  glemte  mig,  som  det  sagtens  var  hans  Pligt 
mod  Gud  og  hans  Gemalinde.  Tilgiv  mig  mine 
Ord,  og  lad  mig  fare  for  den  døde  Herres  Skyld." 

Saa  nejede  hun  igen  for  Dronningen  og  for  de 
andre  og  gik  stille  bort  og  ud  af  Slottet,  uden  at 
nogen  standsede  hende. 


TREDIVTE  KAPITEL. 


I  Unaade. 

Kaspar  Markdanner  flakkede  bestandig  i  Ud- 
landet, men  ingenlunde  som  nogen  Eventyrer.  For 
hvert  Brev  han  skikkede  sin  Moder,  blev  hun 
alt  mere  stolt  over  ham,  der  steg  i  Manddom  og 
Magt. 

Det  hændte  ham,  da  han  var  med  Monsieur 
de  la  Rose  i  Spanien,  at  han  styrtede  med  sin 
Hest  og  forslog  sig  saa  ilde,  at  han  kom  paa  et 

langt  Sygeleje,  saa  hans  Herre  ikke  kunde  oppe- 
bie hans  Helbredelse  men  drog  tilbage  til  Frank- 
rig. Saa  snart  han  atter  var  rask,  gjorde  han  Be- 
kendtskab med  en  anden  fornem  Adelsmand, 
Noble  de  Sebastian,  der  var  ung  som  han  selv, 
og  med  hvem  han  drog  paa  Rejser  gennem  Frank- 
rig og  Italien  og  havde  det  godt  og  oplevede 
mange  Eventyr  i  to  Aar. 

Derefter  fik  Anneken  Brev,  at  han  var  gaaet  i 
østrigsk  Tjeneste,  og  det  hos  ingen  ringere  end 
selve  Kejser  Maximilian  den  Anden,  som  førte  Krig 
i  Ungarn  og  havde  god  Brug  for  tapre  Mænd.  Men 
i  det  Brev  skrev  han,  at  han  vel  kunde  mærke, 
hans  Herre  og  Fader,  Kongen,  var  død,  eftersom 
der  ikke  mere  tilgik  ham  Subsidier  fra  Dan- 
mark, som  der  havde  gjort  bestandig  før.  Og  om 
han  ogsaa  kunde  rede  sig  foruden,  saa  var  det 
ham  en  Sorg,  hvis  han  var  falden  i  Unaade  og 
ikke  kunde  gaa  tilbage  til  Danmark,  den  Dag  han 
lystede.  Desuden  meldte  han,  at  han  havde  truffet 
en  Kaptejn  Gerhard  Drage,  som  agtede  sig  til 
Danmark  og  vilde  søge  hende  op  og  fortælle 
hende  nyt  fra  ham.  Om  denne  Eventyrer  vidste 
han  dog  intet  og  bad  hende  vogte  sig  vel  for  ham 
og  se  ham  godt  an,  inden  hun  gav  ham  sin  For- 
trolighed. 

Anneken  græd  bitterlig,  da  hun  læste  Brevet. 
Hun  vidste  helt  vel,  hvorfra  Unaaden  stammede, 
og  at  det  var  hende,  der  havde  lagt  Sten  paa  sin 
Søns  Vej.  Men  da  hun  havde  grædt  ud,  stod  hun 
op  og  drog  til  Kolding,  fast  bestemt  paa,  at  hun 
atter  vilde  bringe  Sagen  paa  Fode. 

Hun  søgte  Foretræde  hos  Enkedronningen  og 
drog  til  Haderslev,  hvor  hun  var  hos  sin  Søn, 
Hertug  Hans,  men  fik  ikke  Adgang.  Hun  drog 
til  København  for  at  tale  med  Kong  Frederik, 
men  han  var  i  Krigen  i  Sverrig.  Hun  biede,  til 
han  kom  tilbage,  men  fik  ingen  Adgang.  En  Gang 
saa  hun  Hans  Naade  og  skønnede,  at  han  var 
drukken  med  alle  sine  Hofsinder. 

Hun  vandrede  gennem  Byens  Gader  og  undre- 
des, saa  de  var  blomstret  op  siden  Belejringen. 
Huset  gensaa  hun,  hvor  hun  havde  døjet  Hunger 
og  Nød  med  Ane  Gregers,  og  Jens  Kammersvends 
store  Hus  paa  Hjørnet,  hvor  hun  havde  siddet 
hos  den  gamle  Raadmand  og  hørt  om  Dyveke. 

Men  hun  var  ikke  kommen  til  Staden  for  gamle 
Minders  Skyld,  og  hun  lod  ingen  Dag  gaa  hen, 
uden  hun  frittede  og  spurgte.  Hun  vilde  vide, 
hvem  der  havde  Kongens  Øre,  saa  hun  kunde 
tale  Kaspars  Sag.  Ingen  Tjener  var  saa  ringe,  hun 
mærkede  sig  jo  hans  Vidnesbyrd.  Ingen  Herre 
saa  høj,  hun  biede  jo  udenfor  hans  Dør;  til  den 
blev  hende  opladt. 

Paa  den  Maade  fandt  hun  omsider  Vej  til  Johan 
Friis.  Den  Dag  hun  gik  til  ham,  var  han  rejst 
til  Hesselagergaard  paa  Fyn,  og  Dagen  derpaa 
rejste  hun  efter  ham.  Men  da  hun  stod  i  hans 
Kammer  paa  den  skønne  Gaard,  han  havde  op- 
bygget efter  Branden  i  Grevefejden,  fik  hun  kun 
ringe  Trøst. 

Kansleren  kendte  hende  straks  og  nikkede  ikke 
umildt  til  hende. 

„Sandelig  om  jeg  har  glemt  dig.  Anneken, "  sagde 

han.  „Saadan  en  Alarm  du  vakte  i  den  salige 
Konges  Gemak  og  lige  foran  hans  Baare.  Og 
saadan  som  du  svarede  Dronningen." 

Jeg  var  hos  Dronningen  paa  Haderslev  Slot 
og  vilde  bede  om  Tilgivelse  for  mit  Usind,"  sagde 
Anneken.  „Men  jeg  fik  ikke  Foretræde." 

Jeg  tror  det,"  sagde  Johan  Friis  og  lo.  „Du 
krænkede  hende  dér,  hvor  Kvinden  er  ømmest, 
og  Dronninger  er  ikke  bedre  end  andre  Kvinder." 

„Hvad  skal  jeg  gøre?"  sagde  Anneken. 

,Jeg  tror  ikke,  der  er  noget  at  gøre,"  sagde 
Hr.  Johan.  „For,  sandt  at  sige,  er  Dronning  Doro- 
thea paa  ingen  Maade  bedre  end  andre  Dron- 
ninger." 

Han  gik  frem  og  tilbage  i  Stuen  og  lo  lidt  af 
sin  egen  Vittighed. 

„Kong  Kristian  døde  for  tidlig,"  sagde  han  saa. 
„Ikke  saadan  at  han  jo  fik  fuldbragt  sit  Livs  store 
Værk  og  var  moden  til  den  evige  Salighed.  Men 
hans  Dronning  havde  Lyst  til  at  regere  en  Stund 
endnu,  og  derom  vil  den  unge  Konge  intet  høre. 
Kong  Frederik  er  Karl  for  sin  Hat,  om  ogsaa  han 
er  ung  endnu,  og  stundom  rasende  og  stundom 
ligeglad  baade  for  sig  selv  og  for  Land  og  Rige. 
Det  har  sin  Aarsag  i  Ungdommen  og  saa  desuden 
i  en  Sorg,  de  voldte  ham  en  Gang.  Han  fik  ikke 
den  Dame  til  Ægte,  han  havde  kær." 

„Ak,"  sagde  Anneken. 

„Der  var  ikke  derved  at  gøre,"  sagde  Johan 
Friis.  „Hun  er  en  adelig  Jomfru  og  ingenlunde 
Kongen  jævnbyrdig.  Om  han  havde  faaet  sin  Villie, 
havde  den  øvrige  Adel  rejst  sig  i  Oprør.  Anna 

Hardenberg  er  hendes  Navn,  og  det  ganske  Land 
kender  Kongens  Elskov.  Har  du  intet  hørt  derom 
i  Anst?" 

„Nej,"  sagde  Anneken.  ,Jeg  hører  om  intet, 
undtagen  om  min  og  Kongens  Søn,  naar  han 
skikker  mig  Brev  der  ude  fra  Verden,  hvor  han 
færdes." 

„Din  Søn  er  brav  nok,"  sagde  Johan  Friis. 
„Det  er  ikke  saa  længe  siden,  jeg  saa  et  Brev 
fra  Kejserens  Hof,  hvori  han  berømmes  for  sin 
Ridderlighed  og  Tapperhed.  Men  Tiden  er  ikke 
inde  til  at  tale  hans  Sag,  Anneken.  Naar  den  unge 
Konge  har  glemt  sin  Elskov  og  raset  ud  i  Kri- 
gen, da  tager  han  sig  en  højbaaren  Gemalinde  og 
falder  i  Ro.  Da  vil  han  tænke  mere  paa  Rigets 
Anliggender,  end  han  gør  nu,  og  da  vil  vi  se  at 
faa  Kaspar  Markdanner  indkaldt.  Han  har  da  for 
sandt  ikke  heller  nogen  Skade  af  at  færdes  der- 
ude i  Europien  og  lære  fremmed  Skik.  Lad  ham 
blot  fare  frem  som  hidtil  og  vogte  sig  for  noget 
Maskepi  med  Kongens  Fjender." 

„Han  skriver,  at  han  har  truffet  dernede  en 
dansk  Herre,  nemlig  Hr.  Peder  Oxe,"  sagde  An- 
neken. 

„Nu,"  sagde  Kansleren  og  nikkede.  „Lad  ham 
holde  sig  til  ham.  Nok  er  Hr.  Peder  for  Tiden  i 
Unaade  og  konspirerer  fælt  mod  Kongen.  Det 
fortælles  endog,  at  han  har  været  hos  Kong  Kri- 
stian den  Andens  Datter  i  Lotringen,  og  at  han 
en  Gang  i  Drukkenskab  har  udlovet  ti  Tusind 
Daler  til  den,  der  vilde  dræbe  Hans  Naade.  Men 
Peder  Oxe  er  ikke  ældre,  end  at  han  kan  dreje 

sig  mangen  god  Gang  endnu.  Og  hvor  Vinen  gaar 
ind,  gaar  Forstanden  ud,  hvad  ingen  ved  bedre 
end  Kong  Frederik  selv.  Den  Tid  kommer  nok, 
da  Hr.  Peder  atter  er  i  Danmark  og  faar  den 
Magt,  hans  store  Aandsgaver  berettiger  ham  til." 

,Jeg  siger  jer  mangfoldigst  Tak,"  sagde  An- 
neken. ,Jeg  vil  bie,  som  I  siger,  og  I  vil  da  min- 
des min  Søn,  naar  Tiden  kommer." 

„Det  vil  jeg,"  sagde  Kansleren.  „Og  om  jeg 
glemmer  ham,  da  vil  du  minde  mig  derom.  Du 
er  stærk  i  dit,  Anneken,  og  burde  været  en 
Mand." 

Hun  takkede  igen  og  nejede  og  stod  lidt. 

„I  vredes  ikke  paa  mig  for  det,  jeg  siger," 
sagde  hun  saa.  „Men  om  nu  Tiden  kom,  som  I 
sagde,  da  Hans  Naade  kommer  til  Besindelse  og 
selv  tager  Styret,  da  har  Eders  Ord  kanske  ikke 
mere  Magt  hos  ham." 

Da  lo  Johan  Friis  og  slog  sig  paa  Laarene  og 
lo  mere  endnu. 

„Sandelig,  du  er  klog,  Anneken,"  sagde  han. 
„Og  du  har  Ret.  Tusindfold  Ret  har  du.  Fyrste- 
gunst er  som  Skum  paa  Vand.  Men  om  jeg  ogsaa 
er  borte,  saa  har  maaske  Peder  Oxe  Kongens 
Øre,  eller  en  anden  god  og  velbyrdig  Mand.  Du 
hitter  ham  nok  Anneken.  Du  hitter  ham  nok.  Og 
kan  du  ikke  andet,  saa  kan  du  gaa  til  Hans  Naade 
selv.  Han  er  god  og  vennesæl,  naar  han  er  ædru, 
og  naar  han  er  hjemme." 

Anneken  drog  hjem  og  blev  hjemme. 

Om  hun  ikke  havde  skrevet  til  Kaspar  før,  saa 
skrev  hun  nu.  Brev  paa  Brev,  saa  ofte  hun  fandt 

Lejlighed.  Nogle  af  dem  kom  ham  i  Hænde,  andre 
ikke.  Hun  skrev  om  Forholdene  ved  Hoffet,  saa- 
dan  som  hun  skaffede  sig  Underretning  om  dem, 
og  hvad  hun  skrev  var  oftest  rigtigt.  For  hun  var 
hos  Johan  Friis  baade  een  og  to  Gange  siden,  og 
hun  drog  til  København  og  havde  Forbindelser 
med  Lensmanden  paa  Koldinghus  og  skyede  intet 
Besvær  og  ingen  Udgift  for  at  være  vel  under- 
rettet. 

Hun  kunde  da  melde  ham,  at  Peder  Oxe  var 
taget  til  Naade  igen,  havde  faaet  sine  Godser  til- 
bage, var  Rigsraad  og  straks  derefter  Rigets  Hov- 
mester, og  at  Kong  Frederik  ved  Midsommertid 
med  stor  Pragt  paa  Kjøbenhavns  Slot  fejrede  sit 
Bryllup  med  Sofie  af  Mecklenborg.  Hun  skrev, 
at  nu  kunde  han  trygt  vende  tilbage  og  bad  ham 
komme,  forinden  hun  lukkede  sine  Øjne.  Hun 
havde  nu  fyldt  seks  og  halvtredsindstyve  Somre 
saa  vel  og  var  just  i  den  Alder,  da  hans  Fader, 
hendes  kære  Herre  og  Konge,  var  død,  saa  hun 
kunde  ikke  tænke  sig,  hun  skulde  stride  Striden 
ret  meget  længere. 

Men  Kaspar  Markdanner  skrev  tilbage,  at  han 
kom  ikke  hjem  endnu  og  gav  gode  Grunde  for  det. 

Saa  højt  var  han  stegen  ved  det  østrigske  Hof, 
at  Kejser  Maximilian  havde  ophøjet  ham  i  Adel- 
standen. Og  efterdi  Kejseren  havde  god  Brug  for 
ham  i  sine  mange  Krige  og  desuden  skikkede 
ham  som  Gesandt  til  Spanien  og  andet  Steds 
hen,  saa  kunde  han  ikke  ret  vel  forlade  ssa  naa- 
dig  en  Herre,  før  han  godvillig  gav  ham  Orlov, 
og  derom  var  der  for  Tiden  ikke  Tale. 

Anneken  fik  Foretræde  hos  Peder  Oxe,  en 
Gang  han  var  paa  Koldinghus  og  hørte  af  hans 
egen  Mund  sin  Søn  berømme.  Rigens  Hovmester 
lovede  hende,  at  han  skulde  faa  Plads  i  Kongens 
Tjeneste,  den  Dag  han  selv  vilde. 

Saa  drog  hun  tilbage  til  Hytten,  og  bedst  som 
det  var  en  Dag,  kom  Kaptejn  Gerhard  Drage. 

Aarene  havde  hverken  gjort  ham  yngre  eller 
kønnere.  Ikke  heller  var  han  i  nogen  synderlig 
pralende  Forfatning.  Han  havde,  som  han  siden 
meldte,  maattet  sætte  Hesten  i  Pant  i  Kolding, 
efterdi  hans  Børs  var  bleven  ham  frastjaalen. 
Hans  Klæder  var  noget  nær  i  Laser,  hans  Øjne 
svømmende,  og  hans  Næse  rød  af  Drik.  Men  han 
slog  ud  med  Haanden  og  strøg  sit  lurvede  Skæg 
og  gebærdede  sig,  som  førte  han  en  hel  Armé. 

Anneken  kendte  ham  straks,  men  han  kendte 
ikke  hende. 

Jeg  søger  en  skøn  Jomfru  ved  Navn  Anneken," 
sagde  han.  „Jeg  traf  hende  en  Gang  ved  Kong 
Kristians  Hof,  højsalig  Ihukommelse.  Jeg  formoder, 
det  er  Eders  Datter." 

„Nej,"  sagde  Anneken  og  smilede,  „Det  er  mig 
selv.  Og  I  er  Kaptejn  Gerhard  Drage.  Træd  inden- 
for i  min  Hytte." 

Kaptejnen  saa  en  Smule  forbløffet  ud.  Han 
havde  ikke  skænket  Anneken  en  Tanke,  før  han 
traf  Kaspar  Markdanner  i  Wien.  Saa  mindedes 
han  hende,  som  han  saa  hende  i  Lejren.  Det 
randt  ham  i  Hu,  at  hun  havde  en  god  Gaard,  og 
at  han  havde  gjort  sine  Hoser  grønne  hos  hende. 
Han  var  længst  ked  af  Soldaterlivet  eller  rettere 

bortjaget  af  den  ene  Herres  Tjeneste  efter  den 
anden.  Saa  faldt  det  ham  ind,  at  han  kunde  drage 
til  Danmark  og  sidde  lunt  paa  Annekens  Gaard. 
Saadan  havde  Krig  og  Drik  sløvet  hans  Hjerne, 
at  han  slet  ikke  gjorde  sig  rede  for,  at  den  skønne 
Pige  sagtens  var  ældet,  siden  hun  havde  saa  vel- 
voksen en  Søn. 

Imidlertid  var  han  beredt  til  at  ægte,  om  saa 
det  skulde  være  den  værste  gamle  Heks,  blot 
han  kunde  faa  Mad  og  Drik  Resten  af  sine  Dage. 
Han  tren  ind  i  Hytten,  begærede  og  fik  et  Krus 
01  og  svarede  med  megen  Anstand  paa  Annekens 
Spørgsmaal. 

„Kaspar  Markdanner  er  den  tapreste  Krigs- 
mand, jeg  nogensinde  saa,"  sagde  han.  „Naar  jeg 
lige  undtager  mig  selv,  ved  jeg  ingen  af  saadant 
Mod  og  Styrke.  Jeg  saa  ham  en  Gang  i  Kamp 
med  syv  Ryttere.  Selv  var  han  ene  og  til  Fods. 
For  Resten  var  han  bleven  overmandet,  om  ikke 
jeg  var  kommen  ham  til  Hjælp,  hvorfor  han  kaldte 
mig  sit  Livs  Redningsmand  og  ærede  mig  bestan- 
dig som  en  Fader.  I  maa  ogsaa  tro,  at  Kejseren 
sætter  Pris  paa  ham.  Om  han  bliver  i  hans  Tje- 
neste, vil  han  inden  sin  Død  naa  til  at  blive  Be- 
falingsmand for  den  hele  Armé.  Og  Kejserens 
høje  Gemalinde  ...  og  Prinsesserne  . . .  oho,  oho, 
jeg  har  med  disse  mine  egne  Øjne  set  ham  træde 
Dansen  med  Prinsesse  Isabel  paa  Kejserens  Slot. 
Lid  kun  derpaa,  han  driver  det  vidt,  den  Knægt. 
Jeg  ved  ikke,  om  jeg  fortalte  Jer,  at  han  ærer 
mig  som  en  Fader." 

„I  fortalte  mig  det,"  sagde  Anneken. 

Hun  fyldte  Kaptejnens  Krus  og  spurgte  om 
mer,  og  han  berettede.  Da  han  ikke  kunde  hitte 
paa  mere,  og  Kanden  var  tom,  lagde  han  Hove- 
det paa  skraa  og  saa  kærligt  paa  hende. 

„Han  ærer  mig  som  en  Fader,"  sagde  han.  „Og 
jeg  har  ham  visselig  kær  som  den  Søn,  Gud 
nægtede  mig.  Mindes  I  det,  hvad  jeg  sagde  Eder 
i  Lejren  for  København,  at  jeg  ingensinde  paa 
min  Vej   i  Verden  saa  en  Kvinde,  fager  som  I." 

„Jeg  mindes  det,"  sagde  Anneken. 

„Det  var  sandt,"  sagde  Kaptejnen  og  lagde  Haan- 
den  paa  sit  Bryst.  „Jeg  siger  ikke  noget  om  Tiden, 
forinden  jeg  saa  Eder.  En  Krigsmand  er  en  Krigs- 
mand, og  Kvinderne  er  gale  efter  ham.  Men  efter 
at  jeg  saa  Eders  fagre  Ansigt,  har  jeg  ikke  tænkt 
paa  nogen  anden  Dame.  Bestandig  svævede  Eders 
Billede  foran  mig  i  Slagene.  Det  var  min  Agt, 
som  jeg  havde  lovet  Eder,  at  drage  herop  og  til- 
byde Jer  min  Haand  og  mit  Hjerte,  saa  snart  jeg 
havde  samlet  tilstrækkeligt  Gods.  Nu  er  det  sket. 
Jeg  har  i  Østrig  baade  Guld  og  Gods,  langt  mer 
end  jeg  kan  forbruge.  I  Dag  kommer  jeg  og  læg- 
ger det  alt  for  Eders  Fod,  om  1  vil  lønne  min 
lange  Elskov  og  tage  mig  til  Mand  og  give  Eders 
Søn  en  ny  og  bedre  Fader." 

„Jeg  takker  mangfoldigst  for  Æren,"  sagde  An- 
neken. „Om  jeg  ikke  hørte  fejl,  sagde  I  mig  nys, 
at  I  havde  pantsat  Eders  Hest  i  Herberget,  og 
at  Eders  Børs  var  stjaalen." 

„Hvad  siger  saa  det,"  sagde  Kaptejnen  og  slog 
ud  med  Haanden  og  saa  medlidende  paa  hende. 
„Der  var  kun  lidt  i  min  Børs,  saa  Tabet  gør  mig 

ikke  fattig.  Om  jeg  skikker  Bud  til  min  Bankier 
i  Hamborg,  da  sender  han  mig  det  hundrede- 
dobbelte Beløb." 

„Saa  skik  Bud  til  Eders  Bankier  i  Hamborg," 
sagde  Anneken. 

„I  samtykker  da  i  at  tage  mig  til  Husbond?" 
sagde  Kaptejnen.  „Visselig  vil  det  glæde  Kaspar." 

„Kaspar  faar  leve  uden  den  Glæde,"  sagde  An- 
neken. ,Jeg  tager  saa  lidt  Eder  til  Husbond  som 
nogen  anden.  I  har  fortalt  mig  om  min  Søn,  og 
derfor  siger  jeg  Eder  Tak,  om  ogsaa  der  sagtens 
var  noget  Løgn  iblandt.  Jeg  har  ikke  mere  01, 
og  nu  maa  I  gaa." 

Kaptejnens  Ansigt  fik  et  helt  andet  Udtryk. 
Han  rejste  sig  fra  Løjbænken,  hvor  han  sad,  hvil- 
ket ikke  faldt  ham  let,  og  han  fortrød  det  bitter- 
lig, for  han  kunde  daarlig  støtte  paa  Benene,  saa 
drukken  han  var.  Men  han  stivede  sig  af,  tog  et 
langt  Skridt  henimod  hende  og  løftede  truende 
Haanden  mod  hende. 

„Ho,  ho,  min  Putte,"  sagde  han.  „Tror  du.  Kap- 
tejn Gerhard  Drage  lader  sig  holde  for  Nar  paa 
den  Vis.  Saa  mange  Aar  har  jeg  biet,  og  saa 
mange  Mil  har  jeg  rejst  for  at  holde  mit  Løfte. 
Og  nu  viser  du  mig  Døren,  som  var  jeg  en  gemen 
Landsknægt,  og  du  Prinsessen  af  Italien.  Ned  med 
dig  paa  Knæ  og  bed  din  Husbond  om  Forladelse, 
eller  det  skal  gaa  dig  ilde." 

Anneken  tog  en  liden  Fløjte  frem  af  sin  Barm. 

„Kaptejn  Gerhard  Drage,"  sagde  hun.  ,Jeg  er 
ikke  saa  ene  i  Hytten,  som  I  kanske  tror.  Tæt 
herved  i  Skoven   arbejder   mine   Karle.   Om   jeg 

støder  een  Gang  i  denne  Fløjte,  da  kommer  der 
to,  støder  jeg  to  Gange,  kommer  der  fire,  stø- 
der jeg  tre,  kommer  de  alle  seks." 

Kaptejnen  gik  hastig  henimod  Døren.  Dér  vendte 
han  sig  om  og  stod  lidt  og  saa  paa  hende. 

„Stød  een  Gang,"  sagde  han  mistroisk. 

Hun  løftede  Fløjten  mod  sin  Mund,  men  i  det 
samme  var  han  ude  af  Døren  og  løb  ned  ad 
Vejen,  saa  hurtig  han  aarkede. 

Det  var  Annekens  sidste  Bejler.  Hun  sad  i 
Hytten,  som  hun  havde  siddet  før,  og  Dag  gik 
efter  Dag  og  Aar  efter  Aar,  og  hun  syntes  stun- 
dom. Livet  havde  ingen  Ende. 


EN  OG  TREDIVTE  KAPITEL. 


Kong  Frederik  den  Anden. 

Det  var  Sommer  igen  en  Gang. 

Anneken  sad  i  Hytten  og  eftersaa  sine  Regn- 
skaber. Mægtig  havde  hendes  Formue  øget  sig  i 
Aarene,  der  gik.  Hun  ejede  nu  tre  Gaarde  i  Anst 
og  desforuden  Guld  og  Sølv  paa  Kistebunden, 
Visselig  skulde  Kaspar  ikke  træde  tomhændet  i 
Kongens  Tjeneste,  om  ogsaa  han  kom  tilbage  fra 
Østrig  med  intet  uden  Æren. 

Hun  var  træt  den  Dag.  Oftere  og  oftere  kom 
den  Følelse  over  hende,  at  intet  i  Verden  mere 

gik  hende  an.  Kaspar  var  saa  langt  borte  og  kom 
maaske  aldrig  hjem.  Om  hun  saa  ham  en  Gang, 
da  vilde  det  kanhænde  grønnes  i  hende  igen.  Om 
han  tog  sig  en  Hustru,  og  hun  kunde  sætte  hans 
Børn  i  sit  Knæ,  da  vilde  hun  endnu  være  glad, 
saa  længe  Gud  opholdt  hende  paa  Jorden.  Men 
om  intet  af  det  skete,  da  vilde  hendes  Sjæl  mere 
og  mere  tørre  hen,  og  hun  kunde  intet  andet  end 
hver  Aften,  hun  lagde  sig  til  Hvile,  bede  Gud 
gøre  det  forbi. 

Hun  gik  en  Vandring  i  Skoven  for  at  forslaa 
Grillerne. 

Det  var  Aar  siden,  hun  havde  været  der.  Og 
gik  hun  i  Begyndelsen  tankeløs  og  blind,  saa 
vaagnede  efterhaanden  hendes  Sind,  og  hendes 
Øjne  aabnedes,  som  hun  kom  frem  ad  de  Stier, 
hun  havde  vandret  saa  tidt. 

Det  duftede  om  hende  af  Sommer  og  Fryd,  saa 
hun  maatte  standse  og  bøje  sig  over  de  blaa  Kær- 
minder og  plukke  dem  og  binde  dem  i  Krans, 
som  var  hun  endnu  en  lille  Pige,  der  løb  fra 
Kaspar  Tomands  Hytte  i  Gry  og  kom  ikke  til- 
bage før  Kvelden,  naar  Mørket  skærmede  hende. 
Det  sang  i  Krattet,  saa  hun  stod  stille  og  spejdede 
efter  den  lille  Fugl  og  fandt  den  og  gik  videre 
for  ikke  at  jage  den  af  Kviste.  Hun  sang  med, 
som  hun  havde  gjort,  den  Gang  hun  ikke  kunde 
andet,  og  da  hun  hørte  sin  egen  Stemme,  blev 
hun  rød  og  tav  igen  og  gik  raskere  til. 

Men  hendes  Fjed  var  lettere  end  før,  og  snart 
sang  hun  igen  og  smilte  og  kom  bestandig  dybere 
i  Skoven. 

Til  sidst  stod  hun  ved  Aaen,  der  randt  mellem 
de  grønne  Buske. 

Hun  havde  ikke  været  der  siden  Sommeren 
før  Kong  Kristian  døde,  og  da  hun  stod  og  saa  i 
det  rindende  Vand,  kom  der  over  hende  en  saa- 
dan  Svimmelhed,  at  hun  maatte  gribe  i  Buskene 
for  ikke  at  styrte  i  Aaen. 

Hun  satte  sig  i  Græsset,  der  var  saa  højt,  at 
det  næsten  skjulte  hende.  Hun  rakte  Haanden  ud 
efter  en  rød  Blomst,  der  stod,  og  lod  den  i  det 
samme  fare.  Hun  plukkede  Kærminderne,  der 
voksede  saa  tæt  om  hende,  at  hun  kunde  naa 
dem  uden  at  rejse  sig.  Stille  bandt  hun  dem  i 
Krans  og  saa  paa  Kransen,  som  den  laa  i  hendes 
Skød,  og  lod  Tankerne  flyve,  som  de  vilde. 

Da  hørte  hun  et  Jægerhorn  i  Skoven  paa  den 
anden  Bred  og  løftede  Hovedet  og  lyttede. 

Et  Øjeblik  glemte  hun  alt.  Hendes  Kind  var 
rød.  Hendes  Mund  skælvede.  Med  blaa  og  glade 
Øjne  stirrede  hun  derover,  hvor  Rytteren  skulde 
komme  og  sætte  sig  hos  hende  og  tage  hende  i 
Favn.  Hun  saa  en  Dusk  røde  Jordbær  og  gav  et 
Udraab  og  vilde  plukke  dem. 

Saa  vaagnede  hun  til  Besindelse,  og  Glansen  i 
hendes  Blik  sluktes.  Hun  kastede  den  blaa  Kær- 
mindekrans  ud  i  Aaen  og  saa  efter  den,  som  den 
drev  bort. 

Men  nu  lød  Hornet  igen  og  stærkere.  Hun 
hørte  Stemmer  og  rejste  sig  og  spejdede  derover, 
hvor  Lyden  kom  fra. 

Lidt  efter  holdt  der  en  stolt  Herre  højt  til 
Hest  paa  Aaens  anden  Bred.  Han  talte  med  en 

anden,  der  var  bag  ham  i  Skoven,  og  som  hun 
ikke  kunde  se.  Nu  satte  han  Hornet  for  sin 
Mund  og  blæste  igen  og  lyttede  med  bøjet  Hoved, 
da  Tonerne  døde  hen  i  Skoven, 

Anneken  forstod,  at  han  ventede  paa  Svar  fra 
et  andet  Horn.  Men  der  kom  intet  Svar.  Nu  saa 
han  op  og  blev  hende  var. 

„Gud  være  lovet,"  sagde  han.  „Saa  er  der  da 
et  Menneske  i  denne  Ørk,  Kan  du  sige  mig,  hvor 
jeg  nemmest  rider  ud  til  Vejen?  Jeg  er  faret  vild 
og  kommet  bort  fra  mit  Følge." 

„Det  kan  jeg  vel,"  sagde  Anneken. 

Hun  sagde  ikke  mere,  men  stirrede  ufravendt 
paa  Rytteren. 

„Nu,  saa  gør  det,"  sagde  han  utaalmodig.  Jeg 
er  Kongen  og  ikke  vant  til  at  vente." 

Anneken  nejede  dybt  og  saa  paa  ham  igen. 

,Jeg  ser,  at  I  er  Kongen,"  sagde  hun. 

„Konen  er  vanvittig,"  sagde  Kong  Frederik  til 
sin  Ledsager,  der  var  kommen  frem  til  Aaen. 

„Nej,"  sagde  Anneken.  „Vanvittig  er  jeg  ikke, 
endskønt  jeg  stundom  blev  skyldt  derfor  og  altid 
naar  min  Tanke  var  klarest.  Om  Eders  Naade 
vil  høre  mig,  da  skal  jeg  fortælle  Eder  noget,  I 
gerne  vil  vide." 

„Fortæl,"  sagde  Kongen, 

„Det  er  kun  for  Eders  Naades  Øren,"  sagde 
hun.  „Byd  den  Mand,  I  har  hos  Eder,  ride  lidt 
bort  og  kom  saa  herover,  om  det  behager  Jer," 

„Sandelig  behager  det  mig  ikke,"  sagde  Kongen 
og  lo.  „Men  kan  jeg  ikke  paa  anden  Maade  faa 
Vejen  at  vide,  saa  maa  jeg  vel  føje  dig.  Kun  har 

jeg  liden  Lyst  til  at  sætte  Hest  og  Liv  i  Vove  i 
denne  rivende  Aa." 

„Her  henne  kan  I  komme  over,"  sagde  An- 
neken ivrig.  „Eders  Fader  red  der,  før  L" 

„Vel,"  sagde  Kongen.  „Da  tør  jeg  gøre  det,  al 
den  Stund  jeg  er  vel  saa  god  en  Rytter  som  høj- 
salig Kong  Kristian." 

Han  vinkede  til  sin  Ledsager,  at  han  skulde 
ride  lidt  bort  og  bie  ham  der,  og  sporede  saa  sin 
Hest  ud  i  Vandet. 

„Se  saa.  Morlil,"  sagde  han  muntert.  „Nu  har 
Kongen  lydt  dit  Bud.  Hvad  ligger  dig  saa  paa 
Sinde?" 

Jeg  er  Anneken,"  sagde  hun. 

„Godt  og  vel,"  sagde  Kongen.  „Anneken  er  et 
skønt  Navn,  om  end  Anna  synes  mig  fagrere. 
Hvad  er  der  saa  mere?" 

Jeg  mødte  en  Dag  Kong  Kristian  her  paa 
samme  Sted,"  sagde  hun.  „Han  red  over  Aaen 
som  nu  I,  endda  jeg  ikke  bad  ham  derom.  Seksten 
Aar  var  jeg  den  Gang  og  havde  aldrig  set  saa 
høj  og  fager  en  Herre.  Jeg  gik  i  Skoven  og  pluk- 
kede Bær.  Han  steg  af  sin  Hest  og  satte  sig  hos 
mig  og  talte  naadig  til  mig.  Saa  kyssede  han  min 
Mund  og  bød  mig  gaa  til  Slottet  og  hente  min 
Løn." 

„Ej,"  sagde  Kong  Frederik.  „Og  saa  gjorde 
du  det?" 

Jeg  gjorde  det,"  sagde  Anneken.  ,Jeg  kom  til 
Stegerset  og  biede  der,  til  Dagen  næsten  var  til 
Ende.  Saa  blev  jeg  indladt  hos  Hans  Naade.  Hans 
Hofmænd  havde  spist  Bærrene,  jeg  skulde  bringe 

ham,  men  jeg  fik  min  Løn  endda,  saa  sandt  Hans 
Naade  tog  mig  i  Favn  og  velsignede  mit  Liv  med 
en  Søn,  som  lever  og  færdes  ved  Kejserens  Hof 
og  har  indlagt  sig  stor  Berømmelse." 

Kong  Frederik  saa  paa  hende.  Han  troede  hen- 
de og  tænkte  sig  om.  Hun  var  mager  og  rynket, 
men  hendes  Øjne  var  unge  endnu,  og  det  var 
nemt  at  se,  hun  havde  været  saare  fager. 

,Jeg  regner  det  efter,"  sagde  han.  „Og  jeg  reg- 
ner ud,  at  min  Fader  den  Gang  har  været  for- 
mælet." 

„Det  var  han,"  sagde  Anneken. 

Kongen  smilede  bittert. 

„Sælsomt  er  det  for  mig  at  høre,"  sagde  han 
saa.  „Kong  Kristian  var  haard  nok  mod  mig  og 
lagde  min  Ungdoms  Lykke  øde.  Mangen  god 
Gang  sagde  han  mig,  at  Elskov  var  ikke  uden 
Tant  og  Forfængelighed  og  gik  sin  Kaas,  naar 
man  ikke  agtede  paa  dens  Kalden." 

„Kongens  Elskov  gik  ogsaa  forbi,"  sagde  An- 
neken. 

„Det  gjorde  min  ogsaa,"  sagde  Kong  Frederik. 
,Jeg  er  formælet  nu  og  saare  lykkelig  med  min 
Dronning.  Hun,  jeg  havde  kær,  er  ogsaa  traadt  i 
Ægtestand,  men  jeg  ved  ikke,  hvor  hun  lider. 
Først  da  hun  sagde  mig  det,  at  hun  vilde  ægte 
en  anden,  fejrede  jeg  mit  Bryllup.  Men  hun 
holdt  først  sit,  da  jeg  var  formælet  og  bunden 
i  Lænke.  Kan  hænde  hun  løj  og  havde  mig  kær 
endda." 

„Det  havde  hun  nok,"  sagde  Anneken. 

„Siger   du   det?"    sagde    Kongen    og   studsede. 

„Det  synes  mig  dog  bedre,  om  hun  var  lykkelig 
som  jeg." 

,Jeg  ved  det  ikke,"  sagde  hun  og  stirrede  hen 
for  sig.  ,Jeg  havde  Kongen  kær,  og  ingen  før 
ham  og  ingen  efter,  endda  mange  Mænd  bejlede  til 
mig,  og  han  tog  mig  kun  i  sin  Favn  en  eneste  Nat." 

Kong  Frederik  steg  af  Hesten  og  satte  sig  i 
Græsset. 

„Sæt  dig  hos  mig,  Anneken,  og  fortæl,"  sagde 
han. 

Hun  satte  sig  og  smilede  glad. 

„Saadan  sagde  ogsaa  Eders  Fader." 

Saa  fortalte  hun  ham  det  altsammen  i  sine 
jævne  Ord,  og  Kongens  Hjerte  blev  rørt.  Han 
skyggede  med  Haanden  over  sit  Ansigt  og  saa 
nedad  Aaen,  hvor  Annekens  Kærmindekrans  var 
bleven  hængende  paa  et  Siv  og  gyngede  for  Strøm- 
men. Hans  Ungdoms  stærke  Kærlighed  blev  le- 
vende for  hans  Hu.  Alt,  hvad  han  havde  døjet  og 
stridt,  stod  frem  i  hans  Erindring.  Han  saa  Anna 
Hardenbergs  fagre  Ansigt  og  Graaden,  der  skjalv 
om  hendes  Mund,  da  hun  saa  ham  sidste  Gang. 
Han  mindedes,  hvor  han  havde  raset  og  stridt 
paa  Valpladsen  og  ved  Bægeret,  i  Statsraadet  og 
i  lystigt  Lag  og  havde  aldrig  kunnet  glemme  hen- 
des Dejlighed. 

Nu  var  det  altsammen  ude  og  forbi.  Glad  tog 
han  sin  Dronning  i  Favn,  klog  og  stærk  styrede 
han  sine  Riger  og  øgede  sin  Magt  for  hver  Dag 
der  gik.  Men  gemt  paa  en  Herreborg  sad  hans 
Ungdomselskede  og  døjede  sagtens  ondt  med  en 
Husbond,  hun  ikke  havde  kær. 

Anneken  tav,  og  Kongen  løftede  Hovedet  og 
saa  paa  hende. 

„Ved  du  om  en  ædelbaaren  Jomfru,  som  hed 
Anna  Hardenberg?"  sagde  han. 

Jeg  ved  om  hende,"  sagde  Anneken. 

„Da  skal  jeg  for  hendes  Skyld  høre  din  Bøn," 
ssgde  Kong  Frederik  og  rejste  sig  brat.  Jeg  skal 
kalde  din  Søn  tilbage  og  tage  ham  i  min  Tjeneste. 
Om  ellers  han  er  duelig  og  brav,  som  du  siger, 
skal  jeg  hædre  ham  og  forfremme  ham.  Visselig 
er  han  min  Broder,  om  ogsaa  hans  Moder  er  en 
ringe  Bondepige  fra  Anst." 

Anneken  græd  og  kyssede  hans  Haand. 

„Vil  du  gæste  mig  paa  Koldinghus?"  sagde 
Kongen. 

„O  nej,  nej  Eders  Naade,"  sagde  hun.  „Lad 
mig  blive  i  min  Hytte.  Jeg  passer  kun  slet  paa 
de  høje  Steder  og  har  ingen  anden  Bøn  end  at 
vide  min  Dreng  vel  forvaret  i  Eders  Tjeneste.  Den 
Dag  det  er  sket,  vil  jeg  gladelig  dø," 

„Anneken,"  sagde  Kongen  og  lagde  sin  Haand 
paa  hendes  Skulder.  „Lid  paa  mit  Ord,  at  det 
skal  ske,  som  du  ønsker.  Hvad  der  er  hændt  kan 
ikke  blive  anderledes.  Du  og  jeg  er  ikke  mægtige 
at  forandre  Verdens  Gang.  Endda  jeg  var  Konge, 
kunde  jeg  ikke  vinde  den,  jeg  havde  kær.  Ser 
du  denne  gyldne  Kæde  om  min  Hals,  Anneken? 
Den  Dag  jeg  fornemmer,  at  Kaspar  Markdanner 
er  min  Tillid  værdig,  skal  jeg  med  mine  egne 
Hænder  hænge  den  om  hans." 

Saa  sprang  han  paa  sin  Hest  og  vinkede  med 
Haanden  og  red  over  Aaen. 

Anneken  saa  efter  ham,  til  han  var  borte.  Hun 
hørte  ham  tale  med  sin  Ledsager,  Nu  gjaldede 
Hornet  igen,  og  saa  blev  der  tyst  i  Skoven. 


TO  OG  TREDIVTE  KAPITEL. 


Kongens  Køgemester. 

Kaspar  Markdanner  vendte  tilbage  til  Danmark. 
Peder  Oxe  skrev,  og  da  det  ikke  hjalp,  skrev 
Hans  Naade  selv,  at  han  vel  havde  Brug  for  gode 
danske  Mænd  til  sit  Riges  Styrelse. 

Om  Mødet  i  Skoven  med  Anneken  talte  han 
ikke,  og  hun  skrev  heller  ikke  selv  derom. 

Anneken  kunde  ikke  tale,  da  hendes  Søn  stod 
hos  hende  i  Hytten.  Hun  aabnede  Munden  til  et 
Frydeskrig,  men  der  kom  ingen  Lyd  over  hendes 
Læber.  Hun  lagde  sine  Hænder  sammen  og  skilte 
dem  igen,  trippede  paa  den  ene  Fod  og  paa  den 
anden  og  stirrede  paa  ham  med  Øjne,  saa  lykke- 
lig store,  som  skulde  de  briste  i  det  samme. 

Han  var  saa  stor  og  rank  og  skøn,  som  ingen 
havde  fortalt  hende  det.  Der  stod  han  i  sin  præg- 
tige Dragt,  med  milde  Øjne  og  stort,  lyst  Skæg 
og  var  Kong  Kristian  saa  lig,  som  et  Menneske 
kan  være  et  andet. 

„Lille  Moder,"  sagde  han. 

Hun  maatte  sætte  sig  paa  Løjbænken,  fordi  hun 
ikke  kunde  staa.  Han  lagde  sig  ved  hendes  Fød- 
der med  Hovedet  paa  hendes  Knæ.  Hun  klap- 
pede og  kyssede  hans  Kind  og  strøg  ham  gen- 
nem Haaret.  Hun  fandt  hans  Haand  og  trykkede 
den  og  slap  den  igen.  Hun  skød  ham  fra  sig,  for 
at  hun  bedre  kunde  se  ham  og  drog  ham  til  sig 
igen  og  blev  saadan  ved  uden  Ende. 

Paa  en  Gang  blev  hendes  Blik  uroligt.  Hun 
saa  hen  i  Kammeret,  hvor  hans  Fjerhat  var  fal- 
den paa  Gulvet,  og  hun  havde  ikke  Fred,  før 
hun  kom  derhen  og  tog  den  op  og  børstede  den 
af  og  fik  den  lagt  omhyggelig,  hvor  den  tog  ingen 
Skade. 

Hun  tænkte,  han  vilde  blive  nogen  Tid  hos 
hende  i  Hytten,  men  forstod  det  straks,  da  han 
ikke  kunde  det.  Hun  græd  lidt,  da  han  sagde,  at 
han  maatte  af  Sted  endnu  den  samme  Aften,  men 
hun  sørgede  for,  at  han  ikke  saa  det,  og  syntes 
selv,  hun  var  taabelig  og  egenkærlig. 

Kong  Frederik  havde  modtaget  ham  saare  naa- 
dig  og  straks  gjort  ham  til  sin  Køgemester,  sagde 
han.  Ogsaa  havde  han  lovet  ham  en  god  Forle- 
ning,  saa  snart  Lejlighed  var  der. 

„Kongens  Køgemester,"  sagde  Anneken. 

„Nu  ja,"  sagde  Kaspar  og  lo.  „Tro  ikke,  lille 
Moder,  jeg  skal  røre  i  Potter  og  Gryder  og 
vende  Stegene  paa  Spid.  Jeg  har  Opsynet  med 
den  ganske  kongelige  Husholdning.  Det  er  et  Em- 
bede, som  mangen  af  Rigets  fornemme  Mænd  har 
haft,  og  mange  flere  attraaet." 

Jeg  ved  det,"  sagde  Anneken. 

Og  pludselig  for  Rødmen  op  i  hendes  gamle 
Kinder,  og  hendes  Øjne  lyste  blaa  og  glade,  som 
den  Gang  hun  var  ung. 

Hun  mindedes  den  Dag,  hun  stod  i  det  konge- 
lige Stegers  paa  Koldinghus  og  havde  Krukken 
med  Bærrene  i  sin  Arm,  og  Køgemesteren  kom 
og  spurgte  hende  ud.  Hun  havde  nejet  til  Jor- 
den for  den  fornemme  Herre,  og  alle,  der  var 
i  Stegerset,  havde  tiet  paa  en  Studs  med  de- 
res Skrigen  og  Praten  og  passet  hver  sit  og 
skottet  ængstelig  til  ham,  saa  stor  og  mægtig  han 
var. 

Og  nu  havde  hendes  Søn  den  samme  Magt  og 
var  mangefold  skønnere  end  den  anden. 

Anneken  faldt  pludselig  i  en  svær  Bekymring. 

Hun  følte  i  Smug  paa  Tøjet  i  Kaspars  Vams 
og  fandt  ud,  at  det  maatte  være  saare  kostbart. 
Hun  skottede  til  hans  Hoser  og  tænkte  over, 
hvor  mange  Par  han  vel  havde,  og  om  de  skulde 
være  Silke,  naar  han  var  ved  Hove,  og  hvor  læn- 
ge de  vel  kunde  holde. 

„Kaspar,"  sagde  hun  saa.  „Hvor  staar  det  til 
med  dine  Finanser?" 

Jeg  tænker,  jeg  reder  mig,"  sagde  han.  „Nok 
vandt  jeg  mere  Ære  end  Guld  derude  i  Europien, 
men  jeg  lærte  mig  tidlig  til  at  være  en  god  Hus- 
holder. Jeg  maatte  jo  altid  tænke,  jeg  havde  min 
lille  Moder  her  hjemme  i  Hytten,  som  kunde 
komme  i  Nød  kanske  og  allenfals  ingen  Forstærk- 
ning kunde  skikke  mig.  Sig  du  mig  nu,  hvordan 
du  har  røgtet  din  Gaard  i  alle  disse  Aar.  Har  du 

Den  største  i  Landet  20 


306 


solgt  brav  mange  Øksne?  Har  dine  Tjenere  be- 
draget dig?" 

Anneken  smilte  lykkelig. 

Hun  gik  hen  til  Hulen,  som  nu  var  lukket 
med  en  forsvarlig  Egetræs  Dør,  der  havde  baade 
Laas  og  Slaa. 

„Kom  og  hjælp  mig,"  sagde  hun.  „Mine  Kræf- 
ter slaar  ikke  mere  til." 

De  drog  tilsammen  en  Kiste  ud  af  Hulen,  og 
Kaspar  Markdanner  slog  Hænderne  sammen  af 
Forundring,  da  han  opdagede,  hvad  den  indeholdt 
af  Guld  og  Sølv  og  gode  gangbare  Møntstykker. 

„Den  Dukat  er  beklippet,"  sagde  Anneken  og 
viste  ham  det.  „Købmand  Curt  i  Hamborg  skik- 
kede mig  den  blandt  andre  for  den  sidste  Sen- 
ding Stude.  Han  skal  sandelig  komme  til  at  er- 
statte mig  Tabet." 

„Du  er  jo  rig  som  en  Herremand,  lille  Moder," 
sagde  han. 

„Du  er  rig,"  sagde  hun.  „Til  dig  har  jeg  sam- 
let mine  Skatte.  Selv  har  jeg  ingen  Brug  for  dem. 
Ikke  heller  kommer  de  fra  mig.  Det  er  din  fædre- 
ne Arv.  Kong  Kristian,  som  nu  er  salig  i  sin 
Himmel,  gav  mig  Gaarden,  og  af  den  er  det  alt 
vokset  op.  To  andre  Gaarde  har  jeg  købt  til.  Du 
skal  se  dem  og  sige  mig,  om  de  er  i  god  Skik. 
Lad  os  gaa  derned  med  det  samme  .  .  .  nej,  nej, 
jeg  glemmer  jo,  du  skal  til  Staden  endnu  i  Aften." 

Hendes  Ansigt  blev  et  Øjeblik  alvorligt,  men 
var  straks  efter  lutter  Smil  igen.  Hun  fortalte  og 
fortalte,  hvordan  hun  havde  øget  sin  Formue. 

„Men  aldrig  bedrog  jeg  kongelig  Majestæt  for 

en  Ørtug  af  Tolden,"  sagde  hun.  „Saa  ofte  Lens- 
manden var  herude  og  forklagede  Bønderne  og 
tugtede  dem,  havde  han  aldrig  Ærinde  til  mig." 

„Det  var  ret,  Moder,"  sagde  Kaspar  Markdan- 
ner.  „Det  kunde  jo  hænde,  jeg  selv  blev  Lens- 
mand paa  Koldinghus,  og  da  var  det  ilde,  om  jeg 
skulde  anklage  min  lille  Moder." 

„Kunde  det?"  sagde  hun  betaget  og  slog  sine 
Hænder  sammen  og  saa  paa  ham  med  runde 
Øjne. 

,Ja,  hvorfor  ikke,"  sagde  Kaspar.  „Kong  Frede- 
rik er  mig  saare  naadig,  og  jeg  skal  ikke  svige 
hans  Tillid.  Saa  er  han  da  ogsaa  min  Broder,  saa 
højt  han  er  paa  Straa." 

„Tal  ikke  derom,  min  Søn,"  sagde  Anneken 
forskrækket.  „Tal  aldrig  derom.  Han  sagde  det 
selv  til  mig  ..." 

„Har  du  talt  med  Kongen?" 

,Jeg  traf  ham  i  Skoven  en  Dag,"  sagde  Anne- 
ken forvirret.  „Han  spurgte,  hvorlunde  det  gik 
dig  .  .  .  hvorfor  du  ikke  kom  hjem  til  Danmark." 

„Kendte  Hans  Naade  dig?" 

Kaspar  Markdanners  Ansigt  blev  helt  alvorligt, 
og  hans  Blik  mistroisk.  Anneken  forstod,  at  hun 
havde  sagt,  hvad  hun  ikke  burde  sige  og  vidste 
ikke,  hvor  hun  skulde  gøre  af  sig  selv  i  sin 
Ulykkelighed.  Saa  tog  hun  hans  Hænder  og  tog 
dem  igen,  da  han  drog  dem  til  sig,  og  fortalte 
ham  det  altsammen,  som  det  var  gaaet  til.  Kun 
sagde  hun  intet  om  den  gyldne  Kæde. 

Hans  Ansigt  blev  mildere,  mens  hun  fortalte, 
men   han  var  ikke  glad  som  før  og  kunde  ikke 

skjule  det  for  hende,  og  alt,  hvad  hun  sagde  for 
at  gøre  det  bedre,  hjalp  ikke. 

„Lille  Moder,"  sagde  han.  ,Jeg  skal  ikke  sige 
det.  Lid  kun  paa  det.  Er  det  godt,  saa  er  det  og- 
saa  ondt.  Og  jeg  ved  til  Tider  ikke,  om  det  er 
mest  det  ene  eller  det  andet." 

Saa  stod  han  brat  op  og  maatte  derfra,  saa  bøn- 
lig hun  ogsaa  saa  paa  ham,  at  han  vilde  blive  en 
Stund  endnu. 

„Kongens  Tjeneste  gaar  for  alt,"  sagde  han. 

Han  raabte  paa  sin  Svend,  der  holdt  henne  i 
Skoven  med  Hesten,  tog  hende  endnu  en  Gang 
i  Favn  og  red  bort. 

Hun  stod  og  saa  efter  ham.  En  Gang  vendte 
han  sig  og  vinkede  med  Haanden.  Saa  faldt  han 
hen  i  Tanker  og  glemte  at  se  tilbage. 

Fra  den  Dag  af  kom  Kaspar  Markdanner  nu 
og  da  ridende  til  Hytten,  men  ikke  tidt.  Kongen 
var  paa  Koldinghus,  og  der  var  meget  for  ham 
at  gøre.  Han  kom  mest  i  Skumringen,  naar  hans 
Dags  Gerning  var  endt,  sad  hos  hende  en  Stund 
og  red  saa  tilbage  i  Natten. 

„Gør  det  ikke  for  min  Skyld,  om  du  er  mø- 
dig," sagde  Anneken.  „Læg  d'g  til  Hvile  og  sov 
sødt,  eller  sid  og  pokuler  med  de  andre  fornem- 
me Herrer,  som  det  synes  dig  bedst.  Det  er  nok 
for  mig,  at  jeg  har  set  dig  og  ved,  du  er  god,  og 
det  gaar  dig  vel  i  Verden." 

„Vist  ej,  lille  Moder,"  sagde  han,  men  undgik 
hendes  Blik. 

En  Dag  fik  Anneken  en  heftig  Længsel  efter 
at  se  ham  paa  Slottet  i  al  hans  Magt  og  Glans. 

Hun  syntes  selv,  det  var  taabeligt.  Værkbruden 
var  hun  ogsaa  bleven  i  Benene  i  den  sidste  Tid, 
og  det  vilde  volde  hende  megen  Møje  at  komme 
til  Staden.  Men  Længslen  voksede  og  voksede,  og 
til  sidst  tog  den  Magten  fra  hende. 

Hun  steg  til  Hest  og  begav  sig  af  Sted,  fulgt 
af  sin  Svend,  og  alt,  som  hun  red,  blev  hun  gla- 
dere og  gladere.  Hun  snakkede  med  Svenden, 
hvad  ellers  ikke  var  hendes  Vane.  Hun  fortalte 
ham  om  sin  herlige  Søn.  Svenden  maabede  og 
spurgte. 

„Kanske  han  har  tre  Svende?"  sagde  han  for- 
sigtig. 

„Syv  Svende  har  han,"  sagde  Anneken  haanlig. 

Han  blev  stum  af  Forundring.  Da  han  fik  Mæ- 
let igen,  blev  han  dristigere  i  sin  Gætning,  og  An- 
neken lo,  lykkelig,  fordi  hun  bestandig  kunde  give 
ham  Svar,  langt  over  hans  Forventning. 

Da  hun  red  over  Rendebanen,  kom  Frants 
Jude  imod  hende.  Hun  holdt  sin  Hest  an. 

„Vel  mødt,  Frants,"  raabte  hun. 

Han  hilste  forundret,  for  de  havde  ikke  talt 
sammen  i  mange  Aar.  Han  var  længst  gift  og 
hjemfaren  og  havde  Huset  fuldt  af  Børn. 

„Har  du  hørt,  at  Kaspar  er  Kongens  Køge- 
mester?" 

„Vel  har  jeg  det,"  sagde  han.  „Det  ved  alle  i 
Staden.« 

„Har  du  set  ham?  Lider  han  vel? 

„Han  var  hos  mig  i  Boden  i  Gaar  og  køb- 
slog," sagde  Frants. 

Anneken  nikkede  og  vinkede. 

Jeg  agter  mig  til  Slottet  for  at  gæste  ham/ 
sagde  hun. 

Hun  satte  Hesten  ind  og  begav  sig  til  Fods 
til  Koldinghus,  hvor  Vindebroen  som  sædvan- 
lig var  neddragen,  og  ingen  spurgte  om  hendes 
Ærinde.  Saa  stod  hun  indenfor  Døren  i  det 
kongelige  Stegers,  hvor  hun  stod  den  Gang 
for  de  mange  Aar  siden  og  saa  sig  om  med 
glade  Øjne. 

Køkkensvendene  sprang  mellem  hinanden  og 
rørte  i  Potter  og  Gryder.  Stegen  brasede  paa 
Spid,  og  Røgen  bølgede  under  de  høje  Hvæl- 
vinger. 

Anneken  stod  og  saa  sig  om.  Hendes  gamle 
rynkede  Ansigt  var  et  eneste  Smil. 

Saa  var  der  en  af  Svendene,  der  blev  hende 
va'r  og  pegede  paa  hende.  Et  Par  andre  saa  der- 
hen og  lo. 

„Hej,  Morlille,"  raabte  en.  „Hvad  bringer  du 
til  Kongens  Køkken?" 

„Det  Kød,  du  kommer  med,  er  for  gammelt,'' 
raabte  en  anden. 

De  lo,  saa  det  skraldede.  Saa  blev  der  pludse- 
ligt tyst,  og  hver  for  til  sin  Plads.  Nedad  Vindel- 
trappen i  Hjørnet  kom  Kongens  Køgemester. 

„Hvad  er  her  paa  Færde?"  spurgte  han  barsk 
og  gik  frem  i  Rummet  uden  at  se  Anneken. 

Ingen  svarede  straks,  og  han  spurgte  igen.  Saa 
pegede  en  af  dem  paa  Anneken. 

„Det  var  den  gamle  Kælling  dér",  sagde  han. 

Kaspar  Markdanner  saa  derhen  og  blev  bleg. 
Anneken  smilede  og  vinkede  til  ham. 

„Pas  jeres  Dont,  og  lad  Konen  være  i  Fred," 
sagde  han. 

Saa  gik  han  hen  til  sin  Moder. 

„Kom  udenfor,"  sagde  han  sagte. 

Han  gik  over  Slotsbroen,  og  hun  fulgte  ham, 
gennem  Porten,  over  Vindebroen,  gennem  Lade- 
gaarden  helt  over  i  den  kongelige  Urtehave.  Han 
sagde  ingenting  og  gik  saa  rask,  at  hun  knap 
kunde  følge  ham.  Efterhaanden  blev  hun  bange. 
Hun  begreb,  at  hun  havde  gjort  noget  galt,  men 
vidste  ikke  hvad. 

Saa  stod  han  stille  et  Sted,  hvor  der  ingen  var. 
Han  var  hvid  i  Ansigtet  endnu,  og  hans  Hænder 
rystede. 

„Er  du  syg,  min  Søn?"  spurgte  hun  bekymret. 

„Moder,  hvi  gjorde  du  mig  dette?"  sagde  han. 

Og  forinden  hun  kunde  svare,  gav  han  sig  til 
at  anklage  hende  og  talte  i  rivende  Hast. 

„Forstaar  du  det  ikke.  Moder,  at  du  gjorde 
mig  til  Spot  for  alle  mine  Tjenere?  Hvad  skal 
jeg  sige,  om  de  spørger  mig,  hvem  den  gamle 
Kælling  var,  de  forhaanede.  Og  spørger  De  mig 
ikke,  er  det  tusindfold  værre.  Da  hvisker  de  i 
alle  Stegersets  Kroge,  og  Sladren  gaar  videre  og 
breder  sig  over  det  ganske  Slot.  Snart  finder  de 
ud  af  det,  at  Kællingen  var  Køgemesterens  Mo- 
der. Hvad  hjælper  mig  da  Kongens  Naade  og 
mit  Adelsskab,  jeg  vandt  mig  i  Kejserens  Tjene- 
ste. Hvad  hjælper  mig  alle  mine  berømmelige  Be- 
drifter? Hvad  hjælper  det  mig,  at  Kongen  for- 
gangen Dag  forlenede  mig  med  Rønningesøgaard 
paa  Fyn  og  hængte  med  sine  egne  Hænder  den- 

ne  gyldne  Kæde  om  min  Hals.  Ak,  Moder,  Mo- 
der, det  er  altsammen  ude  og  forbi." 

Anneken  vred  sine  Hænder  og  vidste  intet  at 
sige. 

„Hvad  kom  du  her  for?"  sagde  han  vred. 
„Det  er  jo  ikke  længe  siden,  jeg  besøgte  dig  i 
Anst.  Vilde  du  tale  med  mig,  kunde  du  skikke 
mig  Bud,  og  jeg  var  kommet  saa  hurtig,  jeg  kun- 
de. Se  ikke  saadan  paa  mig,  som  begreb  du  ikke, 
hvad  du  har  voldet  mig.  Husk,  jeg  er  navnløs, 
endda  jeg  bærer  saa  stolt  et  Navn.  Fremmed  er 
jeg  her,  hvor  jeg  er  undfanget  og  født,  og  enhver 
ædelbaaren  Junker  kan  smæde  mig,  om  det  lyster 
ham.  For  hver  Gunst,  Kongen  viser  mig,  faar  jeg 
flere  Fjender.  Ak,  Moder,  Moder,  hvi  gjorde  du 
mig  det?" 

Han  satte  sig  paa  en  Bænk,  der  stod  og  gemte 
Ansigtet  i  sine  Hænder.  Anneken  satte  sig  hos 
ham  og  stjal  sig  til  at  klappe  hans  Knæ,  men 
tog  bange  Haanden  til  sig  igen.  Saa  fik  hun  Øje 
paa  den  gyldne  Kæde  om  hans  Hals  og  rørte 
ved  den  og  smilede. 

„Kong  Frederik  sagde  mig,  at  han  vilde  give 
dig  den  den  Dag,  han  saa,  du  ikke  sveg  hans 
Tillid,"  sagde  hun. 

„Det  baader  intet,  Moder,"  sagde  Kaspar  Mark- 
danner.  ,Jeg  kan  give  Kongen  Kæden  igen  og 
Rønningesøgaard  og  det  alt  og  drage  ud  i  Verden 
som  den  faderløse  Lykkeridder,  jeg  er.  Der  fin- 
des vel  den  Plet  paa  Jorden,  hvor  ingen  ved,  at 
jeg  er  et  Slegfredbarn,  om  ogsaa  et  kongeligt.  Tvi 
være  Kong  Kristian,  at  han  gav  mig  Livet." 

Anneken  rettede  sig,  som  om  hun  havde  faaet 
et  Slag,  og  hendes  Ansigt  blev  strengt. 

„Sig  intet  ondt  om  Kong  Kristian,"  sagde  hun. 
„Det  var  taabeligt  af  mig  at  komme,  og  jeg  skal 
ikke  gøre  det  oftere." 

Saa  rejste  hun  sig  og  gik. 

Hun  gik  langsomt,  og  hendes  Hjerte  lyttede, 
om  ikke  han  kom.  Hun  gik  stærkere  og  naaede 
Havens  Port,  før  han  var  der  og  tog  hende  i  sin 
Favn  og  bad  hende  tusinde  Gange  om  Tilgivelse. 

Saa  gik  de  frem  og  tilbage  i  Havens  Gange 
og  talte  sammen.  Anneken  havde  glemt  sin  Vre- 
de, men  Kaspar  Markdanner  ikke  sin  Sorg.  Det 
hjalp,  at  han  kunde  tale  om  den.  Der  var  ikke 
en  aabenbar  Krænkelse,  de  havde  vist  ham,  han 
fortalte  hende  den  jo.  Der  var  ikke  et  lønligt 
Stikleri,  hans  mistroiske  Sind  havde  opfattet,  hun 
fik  det  jo  at  vide.  En  og  anden  ved  Hoffet  kendte 
naturligvis  hans  Oprindelse,  og  han  havde  fuldt 
op  af  Misundere,  mest  blandt  de  unge  Adelsmænd, 
som  trængtes  om  Kongens  Gunst. 

„Gift  dig  med  en  adelig  Jomfru,  min  Søn," 
sagde  Anneken. 

„Ingen  adelig  Jomfru  vil  tage  mig  til  Husbond," 
sagde  han. 

Men  Anneken  lo  glad  og  saa  stolt  paa  ham. 

„Visselig  er  du  for  ringe  i  Dag  i  dine  egne 
Tanker,"  sagde  hun.  „Kejseren  har  ophøjet  dig  i 
Adelsstanden,  og  om  du  beder  Kong  Frederik 
derom,  da  bekræfter  han  visselig  dit  Patent.  Gaard 
og  Gods  har  han  skænket  dig.  Den  gyldne  Kæde, 
han   bar  om   sin   Hals,  har  han   hængt   om  din. 

Visselig  er  du  stærkere  i  Kampen  end  dine  Fjen- 
der, om  ikke  selv  du  taber  Modet,  og  da  vil  du 
ikke  ligne  din  Fader,  min  salige  Herre  og  Konge. 
Han  vandt  Danmarks  og  Norges  Rige  ved  sin 
Manddom  og  Kløgt,  endda  hans  Fjender  trængte 
ham  i  Hobetal,  udenlands  og  indenlands.  Forglem 
det  ikke,  Kaspar,  at  du  er  Søn  af  den  største  i 
Landet." 

Hun  talte  ham  efterhaanden  i  Ro  og  glad  igen. 
Han  tog  hendes  Hænder  og  kyssede  dem  og  saa 
hende  angergiven  i  Øjnene. 

„Moder,"  sagde  han.  „Det  kommer  mig  stun- 
dom for,  at  du  er  den  største  i  Landet,  og  da  er 
jeg  visselig  bedre  faren  med  mine  Forældre  end 
nogen.  Om  ikke  du  havde  holdt  Modet  oppe  og 
din  forunderlige  Kærlighed,  hvad  var  der  da  ble- 
vet af  mig." 

Hun  nikkede  og  straalede  af  Glæde. 

„Tro  ikke,  jeg  er  slet,  om  end  jeg  var  fejg  i 
Dag,"  sagde  Kaspar.  ,Jeg  ærer  dig,  og  jeg  har 
dig  kær.  Fra  denne  Dag  skal  ingen  ustraffet 
laste  min  Moder." 

„Tys,  Kaspar,  tys,"  sagde  Anneken.  „Du  og 
jeg  kan  ikke  gøre  Verden  anderledes.  Det  sagde 
Kong  Frederik  ogsaa  til  mig  den  Dag  ved  Aaen, 
han  talte  med  mig." 

Saa  gik  hun  hjem  til  Hytten  i  Anst  og  sad  dér 
igen  og  grublede  tungt  og  længe. 

Hun  tænkte,  hun  havde  baaret  sig  ad  saa  daar- 
ligt  netop,  som  den  Gang  hun  trængte  sig  ind  til 
Kongens  Dødsleje  og  krænkede  Dronningen  i  hen- 
des aabne  Øjne.  Hun  følte  sig  som  en  stor  Syn- 

der  og  svor,  at  hun  skulde  agte  vel  paa  sig  selv 
i  Fremtiden. 


TRE  OG  TREDIVTE  KAPITEL. 


Kaspar  Markdanners  Bryllup. 

Aarene  gik,  og  Anneken  sad  i  Hytten  og  kunde 
ikke  dø. 

Hun  var  gammel  nu  og  træt,  forlod  sjældent 
sit  Hus  og  drog  aldrig  mere  til  Kolding.  Hun 
havde  indrettet  det  saadan,  at  Forvalteren,  der 
styrede  hendes  Gaarde  gav  Regnskab  og  Penge 
til  Kaspar  Markdanner,  der  nu  var  bleven  konge- 
lig Lensmand  paa  Koldinghus.  Hun  savnede  ikke 
sin  Virksomhed,  læste  heller  ikke  stort.  Om  Vin- 
teren sad  hun  mest  foran  Arnen  og  saa  i  Ilden, 
fortabt  i  sine  Minder.  Om  Sommeren  satte  hun 
sig  udenfor  i  Solen  og  saa  paa  de  vejfarende,  som 
kom  forbi,  eller  hun  gik  lidt  op  i  Skoven,  støttet 
paa  sin  Stok.  Børnene,  som  mødte  hende,  naar 
de  samlede  Bær,  fortalte,  at  hun  stod  stille  og 
lyttede  til  en  Fugl  og  smilte  underlig.  Det 
hændte  ogsaa,  at  hun  bad  dem  plukke  sig  en 
Kærminde  eller  et  Jordbærstraa.  Hendes  Ryg  var 
saa  gammel  nu,  at  hun  havde  ondt  ved  at  bøje 
den. 

Kaspar  kom  hver  Maanedsdag  og  sad  hos  hende 

et  Par  Timer.  Hun  var  glad,  naar  han  kom, 
og  glad,  naar  han  gik,  bad  ham  aldrig  blive  og 
aldrig  komme  igen.  Saa  lidt  hun  talte,  tænkte  han 
stundom,  at  hendes  Aand  var  ved  at  svækkes, 
men  tvivlede  igen,  naar  han  saa  i  hendes  klare 
Øjne. 

En  Dag  spurgte  hun  ham,  hvordan  det  gik  med 
hans  Misundere  ved  Hove,  og  om  der  siden  var 
nogen,  der  havde  lastet  ham  for  hans  Herkomst. 
Han  blev  overrasket  ved  Spørgsmaalet,  for  de 
havde  ikke  talt  om  det  siden  den  Dag  i  Slottets 
Urtehave.  Men  da  han  nølede  med  Svaret,  nik- 
kede hun  og  smilte. 

„Sig  det  kun,"  sagde  hun. 

Da  fortalte  han  hende,  at  han  havde  ladet  sit 
Vaaben  anbringe  over  Porten  i  et  Hus,  han  havde 
kobt  paa  Søndergade.  Og  en  Nat  havde  nogle 
unge  Mænd  af  den  høje  Adel  oversmurt  det 
med  Skosværte,  hvorved  de  naturligvis  vilde 
hentyde  til,  at  hans  Moder  var  Datter  af  en  Sko- 
flikker. 

„Hvad  gjorde  du  saa?"  spurgte  Anneken. 

,Jeg  fordrede  dem  ud  til  Tvekamp,"  sagde 
Kaspar.  „Men  Hans  Naade  iik  Striden  bilagt. 
Han  sagde  ogsaa,  det  var  lidet  sømmeligt  for  en 
Mand  som  mig  at  maale  Klinge  med  saadanne 
Grønskollinger,  som  endnu  ikke  havde  bevist,  at 
de  kunde  gøre  Fædrelandet  Tyvendeparten  af  den 
Gavn  og  Ære,  jeg  har  gjort  det." 

„Hans  Naade  havde  Ret,"  sagde  Anneken. 

„Det  havde  han,"  sagde  Kaspar.  „Saa  har  jeg 
ogsaa  hævnet  mig  paa  anden  Vis.  Forgangen  Dag 

lod  jeg  hugge  en  saadan  Indskrift  over  det  nye 
Benhus  i  Kolding,  som  vel  kan  ramme  dem.  Hør 
det  Moder,  hvad  jeg  selv  har  digtet,  og  som  skal 
staa  i  Stenen  til  evig  Tid. 

Du  vise  Mand!  se  disse  Bene. 
Sig,  hvilke  er  fornemme,  hvilke  gemene? 
Du  gætter  det  ej  for  Alverdens  Guld, 
thi  vi  er  alle  af  Støv  og  Muld. 

„Ak,  min  Søn,"  sagde  Anneken  og  straalede  af 
Glæde. 

Og  da  han  var  borte  og  siden  bestandig  naar 
hun  sad  ene,  sagde  hun  Verset  højt  for  sig  selv 
og  nikkede  og  lo  dertil. 

En  anden  Dag  kom  Præsten  fra  Anst  op  til 
Hytten,  ikke  han,  som  fulgte  efter  den  gamle  pa- 
pistiske Herrens  Tjener,  som  havde  kendt  Kaspar 
Tomand.  Han  var  død,  og  en  ny  kommen  i  hans 
Sted.  Anneken  havde  agtet  lidet  derpaa,  efterdi 
hun  sjældent  kom  i  Kirken.  Men  nu  var  Præsten 
der,  endda  hun  ikke  havde  haft  Bud  efter  ham,  og 
talte  kønt  og  bevægeligt  til  hende  om  Døden  som 
Udfrielsen  af  Livets  Jammer  og  Porten  til  Him- 
merrige. 

„I  siger  mig  ikke  andet,  end  hvad  jeg  ved,  Hr. 
Anders,"  sagde  Anneken.  „Naar  denne  Sommer 
er  ude,  har  jeg  vandret  fem  og  halvfjersindstyve 
Aar  paa  Jorden.  Jeg  laa  i  denne  Hytte  og  fødte 
mit  Barn.  Der  var  ikke  andre  hos  mig  end  en 
ung  Munk,  som  var  udjagen  af  sit  Kloster,  og 
jeg  tænkte,  jeg  skulde  dø  af  Pine.  Jeg  var  inde- 
spærret i  København,  al  den  Tid  Staden  var  be- 

lejret  af  Kong  Kristian  og  hans  Mænd.  Kuglerne 
slog  i  Taget  over  mit  Hoved.  Kvinder  og  Børn 
laa  døde  af  Hunger,  hvorhen  jeg  vendte  mit 
Fjed.  Selv  var  jeg  Døden  nær  og  ønskede  mig 
den  ofte,  naar  min  Dreng  skreg  af  Sult,  og  jeg 
ikke  kunde  mætte  ham.  Siden  har  jeg  siddet 
her  og  alle  Dage  været  beredt,  om  Gud  kaldte 
mig.  Ofte  syntes  Livet  mig  langeligt  og  ondt,  men 
aldrig  gjorde  jeg  Oprør  i  mit  Hjerte.  Jeg  tænker 
da  ikke.  Gud  vil  have  mig  endnu,  siden  han 
lader  mig  leve  fremdeles." 

„Kan  hænde  I  ligefuldt  ikke  er  beredt  til  Dø- 
den," sagde  Hr.  Anders. 

„Hvem  skulde  være  det,  om  ikke  jeg,"  sagde 
Anneken.  Jeg  har  gjort  min  Gerning  og  har 
visselig  intet  mere  her  paa  Jorden  at  skaffe." 

„Har  I  da  rettelig  angret  Eders  Livs  store 
Synd?"  spurgte  Præsten. 

Anneken  stirrede  paa  ham  og  forstod  ikke,  hvad 
han  mente.  Han  var  ikke  tryg  under  hendes  Blik, 
men  maatte  jo  videre,  siden  han  var  begyndt. 

„De  siger,  at  I  i  Eders  pure  Ungdom  har  væ- 
ret Kong  Kristians  Slegfred,"  sagde  han.  „I  var 
det,  endda  Hans  Naade  den  Gang  var  formælet, 
og  Synden  saaledes  dobbelt  stor." 

Anneken  greb  fast  om  Stokken,  der  stod  ved 
hendes  Stol  og  rettede  sig  i  Sædet. 

„Hvor  gammel  er  I,  Hr.  Anders?"  spurgte 
hun. 

„Syv  og  tyve  blev  jeg  saa  vel  ved  Guds  Naade," 
sagde  han. 

„Saa  se  til,  I  faar  Guds  Naade  til  at  blive  tre 

Gange  saa  gammel  og  syv  Gange  saa  vis,  før  I 
vover  at  tale  saadan  til  en  gammel  Kvinde,  som 
aldrig  bad  om  Jert  Raad," 

Præsten  vilde  svare,  men  Anneken  slog  heftig 
med  Stokken  i  Gulvet,  og  hendes  Stemme  ry- 
stede af  Vrede. 

„Saa  længe  jeg  levede,  hørte  jeg  det  Præk  om 
min  Synd,"  sagde  hun.  „Da  jeg  var  ung,  brød  jeg 
mig  kun  lidt  derom,  for  da  havde  jeg  bedre  at 
tage  Vare.  Jeg  spurgte  ingen  om  Raad  eller  Lov, 
da  jeg  gav  min  salige  Herre  og  Konge  min  El- 
skov. Siden  bar  jeg  hans  Søn  under  mit  Hjerte 
og  tugtede  ham  op  og  samlede  Gods  til  ham.  Om 
ogsaa  jeg  aldrig  mere  talte  med  min  salige  Herre 
og  Konge,  saa  vidste  jeg,  han  levede  paa  Jorden 
og  var  saa  from  og  vis  en  Fyrste,  som  nogen 
Tid  sad  paa  Tronen,  og  undte  mig  det  vel.  Stun- 
dom hørte  jeg  hans  Horn  gjalde  i  Skoven,  og 
mit  Hjerte  sang  af  Fryd.  Men  nu  er  jeg  gammel, 
og  alt  er  ude  og  forbi.  Kong  Kristian  er  i  Himme- 
rige og  hans  Dronning  hos  ham  og  aldrig  sendte 
jeg  nogen  af  dem  en  ond  Tanke.  Kongens  og 
min  Søn  er  Lensmand  paa  Koldinghus,  en  mæg- 
tig og  æret  Mand  trods  nogen  i  Landet.  Jeg  har 
Stunder  at  mindes  og  at  tænke.  Og  jeg  ledes  ved 
at  høre  mere  af  den  Daaresnak  om  min  Synd. 
Min  Synd  er  mit  Liv  og  min  Lykke.  Før  jeg  be- 
gik den,  levede  jeg  ikke,  efter  den,  levede  jeg 
dobbelt.  Naar  jeg  lukker  mine  Øjne,  skal  mit 
sidste  Ord  være  en  Tak  til  Gud,  at  han  lod  mig 
leve  og  synde." 

„Anneken,"  sagde  Præsten  forskrækket. 

„Gaa,"    skreg    hun    og    slog    med    Stokken 
Gulvet. 

Straks  efter  Jul  kom  Kaspar  Markdanner  og 
meldte  hende,  at  han  til  Vaaren  agtede  at  fejre 
sit  Bryllup, 

„Gud  have  Tak  og  Pris,  at  han  lod  mig  leve 
saa  længe,"  sagde  Anneken  og  græd  af  Glæde. 
„Er  det  en  ædelbaaren  Jomfru,  du  har  fæstet  til 
Brud?" 

„Det  er  det,"  sagde  Kaspar.  „Det  er  Jomfru 
Soffe  Oldeland,  Datter  af  Hans  Oldeland  til  Weile- 
gaard  paa  Fyen  og  hans  Hustru  Kirsten  Abild- 
gaard. Alt  længe  har  det  været  paa  Tale,  men 
først  nu  er  Sagen  i  Orden,  og  Brylluppet  ansat 
til  den  niende  April." 

,Ja,"  sagde  Anneken.  „Saa  skal  din  Æresdag 
fejres  paa  Weilegaard." 

„Nej,"  sagde  Kaspar  Markdanner.  „Gaarden  er 
ganske  og  aldeles  nedbrændt,  og  derfor  holdes 
Brylluppet  paa  Rønningesøgaard,  hvor  jeg  lader 
alt  prægtig  berede." 

Anneken  spurgte  og  fik  at  vide,  at  Jomfru  Soffe 
var  seksten  Aar  og  saare  skøn  og  dertil  temmelig 
formuende.  Han  havde  truffet  hendes  Fader  i 
Udlandet  og  alt  den  Gang  faaet  Løfte  om  Datte- 
ren, naar  hun  blev  voksen  og  ellers  stod  ham 
an,  som  han  hende.  Siden  havde  han  set  hende 
paa  Adelsdagen  i  Odense  og  tænkt,  hun  skulde 
bringe  ham  Husfred  og  Lykke  og  føde  ham  gode 
Børn  af  hans  Lænd. 

„Det  vil  hun,"  sagde  Anneken.  „Ak,  om  jeg 
kunde  se  hende  en  Gang." 

Kaspar  Markdanner  saa  bort  og  sad  med  det 
Ansigt,  som  Anneken  kendte  saa  vel  fra  mange 
Gange  før.  Han  forklarede  hende,  at  hans  Brud 
havde  saa  fuldt  op  at  gøre  med  Forberedelserne 
til  Festen,  at  hun  ikke  kunde  drage  til  Anst  paa 
denne  Side  Brylluppet.  Og  det  vilde  visselig  være 
at  sætte  hans  kære  Moders  Liv  paa  Spil,  om  hun 
selv  i  sin  høje  Alder  begav  sig  paa  saa  lang  en 
Rejse. 

Anneken  nikkede  og  smilte.  Det  var  naturligvis, 
som  han  sagde,  og  kunde  ikke  blive  anderledes. 

Da  saa  han  var  borte,  og  hun  havde  siddet  en 
Stund  ved  Arnen  og  tænkt,  steg  hun  op  og  gav 
sig  den  kolde  Vinterdag,  det  var,  paa  Vej  ned 
over  Bakken  til  Landsbyen. 

Hun  stred  sig  gennem  Blæsten  og  lo  ved  sig 
selv,  saa  godt  det  gik.  Sandelig  kunde  hun  bruge 
sine  Ben  endnu,  saa  længe  hun  havde  siddet  do- 
ven i  Arnekrogen.  Muntert  hilste  hun  Lands- 
byens Folk,  som  blev  staaende  og  stirrede  efter 
hende,  de  ellers  aldrig  saa.  Snart  sad  hun  i  sin 
Gaard  og  fik  den  Plan,  hun  havde  fattet,  forberedt 
og  lagt  til  Rette  paa  alle  Maader. 

Siden  fik  hun  Bud  og  Brev  fra  Kaspar,  at  han 
for  bestandig  mellem  Koldinghus  og  Rønningesø- 
gaard  og  fik  næppe  mere  Stunder  at  komme  inden 
Brylluppet.  Hun  svarede  og  takkede,  at  det  var 
godt.  Hun  led  vel,  og  han  skulde  kun  ikke  bryde 
sig  om  hende. 

Sidst  i  Marts  drog  hun  fra  Anst  med  to  Svende. 
Hun  kunde  kun  komme  frem  i  smaa  Dagsrejser, 
og  det  gjaldt   for  hende  at  være  fremme  i  god 

Tid.  Hun  rejste  i  sine  bedste  Klæder,  tog  ind  i 
et  godt  Herberg  i  Odense  og  hvilede  sig  et  Par 
Dage  der.  Saa  red  hun  videre.  Hun  bedede  i 
Fravde  og  Davinde.  Det  var  hendes  Lyst,  dér 
hvor  hun  tog  ind,  at  spørge  om  Rønningesøgaard 
og  dens  Ejer.  Alt  som  hun  kom  nærmere,  fik 
hun  mere  at  høre  og  intet  andet  end  godt.  Alle 
berømmede  de  Kaspar  Markdanner  som  en  venne- 
sæl og  mild  Herre.  Og  de,  som  kendte  Jomfru 
Soffe,  havde  ikke  Ord  stærke  nok  for  hendes 
Skønhed  og  Dyd.  Anneken  straalede  og  lo  og 
øste  Penge  ud  med  begge  Hænder. 

Da  hun  kom  til  Davinde,  bød  hun  den  ene 
Svend  bie  der.  Da  hun  kom  til  Rønninge,  steg 
hun  af  sin  Hest  og  lod  den  anden  ride  tilbage 
med  den  til  Davinde.  Der  skulde  de  bie,  til  hun 
kom  om  nogle  Dage.  Hun  lovede  dem  en  stor 
Belønning,  om  de  holdt  ren  Mund  og  ikke  sagde 
til  nogen,  hvem  hun  var.  Og  for  Resten  var  hun 
saa  god  en  Husbond,  at  hun  vel  kunde  stole  paa 
deres  Troskab. 

Men  førend  hun  skiltes  fra  Svenden,  lod  hun 
ham  trække  Hesten  ind  i  en  liden  Skov,  hvor 
ingen  var.  Hun  aabnede  Mantelsækken,  der  var 
bundet  til  Saddelknappen,  og  tog  ud  af  den  sine 
ældste  og  usleste  Klæder.  Saa  afførte  hun  sig  sin 
Dragt  og  tog  de  gamle  Klæder  paa. 

Hun  kom  til  Rønningesøgaard  Dagen  før  Bryl- 
luppet og  gik  om  Gaarden  og  ledte  saa  længe, 
til  hun  fandt  Døren  til  Stegerset.  Der  gik  hun 
ind  og  bad  om  lidt  Mad  i  Guds  Navn. 

De  gav  hende  det  gerne.  Der  var  Glæde  over 

den  ganske  Gaard  og  lutter  milde  Ansigter.  Hun 
jRk  Lov  at  sidde  ved  Ilden  og  tø  sine  forfrosne 
Lemmer  op.  Da  de  spurgte  hende,  fortalte  hun, 
at  hun  var  fra  Kolding  og  kendte  helt  vel  Hr.  Kas- 
par Markdanner,  der  en  Gang  havde  hjulpet  hen- 
des Søn  i  en  stor  Nød.  Nu  skulde  hun  til  Ny- 
borg til  sit  Næstsøskendebarn  og  havde  hørt,  at 
Herremanden  i  Morgen  skulde  fej're  sit  Bryllup. 
Saa  var  hun  gaaet  herind,  for  om  hun  muligvis 
kunde  se  lidt  af  Stadsen  og  den  unge  Brud. 

De  hørte  venligt  paa  hende  og  troede  hende 
og  fortalte  løst  og  fast.  Hvad  ikke  den  ene  vidste, 
vidste  den  anden.  Gaarden  var  fuld  af  Adels- 
mænd og  deres  Kvinder,  langt  flere  end  den 
kunde  rumme.  Mange  havde  maattet  indkvarteres 
i  Byen,  og  med  Svendene  og  Hestene  fik  det 
gaa,  som  det  kunde  bedst. 

Der  lød  Latter  og  Bægerklang  fra  Riddersalen. 
Nu  og  da  gik  en  fornem  Herre  over  Gaarden, 
og  Folkene  i  Stegerset  pegede  paa  ham  og  for- 
talte Anneken,  hvem  han  var.  Hun  bad,  at  hun 
maatte  hjælpe  en  Smule  til  Gengæld  for  Mad  og 
Ly.  De  lo  og  mente,  hun  kunde  intet  aarke  med 
sine  gamle  Hænder.  Men  hun  tog  Fadene  og  tør- 
rede dem  og  stillede  dem  op  og  smilte  saa  mildt 
og  var  saa  taknemmelig,  at  de  alle  syntes  om 
hende.  Hun  bad,  at  hun  maatte  blive  der  i  Nat 
og  fik  Lov  dertil. 

„Ved  du  det,"  sagde  en  gammel  Terne,  der 
havde  været  hos  Jomfru  Soffe  fra  hendes  Barn- 
dom og  sad  bestandig  med  Hænderne  i  Skødet 
-og  klagede  over  Travlhed.  „Ved   du  det,  at  der 

er  sket  Bruden  en  Naade,  som  kun  bliver  faa  til 
Del,  uden  dem  som  bor  i  København  og  ogsaa 
ellers  er  af  fornem  Herkomst.  Det  Brystsmykke, 
som  højsalig  Dronning  Dorothea,  Kong  Kristians 
Dronning,  skænkede  til  fornemme  Brude,  og  som 
gemmes  paa  Raadhuset  i  Hovedstaden,  det  er 
skikket  herover  og  udlaant  til  Jomfruen  for  hen- 
des Husbonds  Skyld.  Saadan  skrev  Hans  Naade 
selv  i  Brevet.  Jeg  har  set  det.  Det  er  saa  stor 
en  Guldkæde,  jeg  aldrig  saa  tilforn.  I  Morgen 
skal  den  smykke  Jomfru  Soffes  Barm." 

„De  siger,  Herremanden  er  Kongens  Broder," 
sagde  en  af  Pigerne. 

„De  siger  saa  meget,"  sagde  den  gamle  Terne. 
„Og  Skam  faa  deres  onde  Tunger.  Men  sandt  er 
det  nok.  Har  du  hørt  derom?" 

,Jeg  har  hørt  det,"  sagde  Anneken. 

„De  siger,  det  var  en  Pige  fra  Kolding,"  sagde 
Ternen.  „Om  det  er  sandt,  da  har  Kong  Kristian 
visselig  ikke  glemt  sin  Søn,  men  ført  ham  godt 
frem  i  Verden." 

„Det  har  han,"  sagde  Anneken. 

Hun  fik  Lov  at  ligge  paa  en  Straasæk  inden- 
for Kammerdøren,  hvor  Ternen  laa  med  fem  af 
Gaardens  andre  Piger.  Der  blev  ikke  megen  Søvn 
den  Nat,  og  saadan  passede  det  hende  ogsaa 
bedst.  Kvinderne  snakkede  og  prøvede  deres  Pynt 
til  Bryllupsdagen,  hvor  hver  af  dem  skulde  smyk- 
ke sig  efter  sin  Evne.  Anneken  hjalp,  syede  en 
Sløjfe  og  bandt  et  Baand  og  pudsede  Sko  og  var 
glad  over  al  Maade. 

„Om  jeg  kunde  faa  Bruden  at  se,"  sagde  hun. 

Den  gamle  Terne  tænkte  sig  om. 

„Kan  hænde  jeg  kan  hjælpe  dig  dertil,"  sagde 
hun.  „I  Morgen  aarle,  naar  Bruden  er  smykket, 
skal  hun  spejle  sig,  at  hun  kan  se  sin  Jomfru- 
skønhed for  sidste  Gang.  Nu  ved  du  vel,  at  hun 
ingenlunde  maa  se  sig  i  et  Spejl,  efterdi  Djævlen 
derved  faar  Magt  til  at  forstyrre  hendes  Ægte- 
skab. Jeg  ved  nok,  de  kalder  det  papistisk  Over- 
tro, og  mange  af  de  fornemme  Brude  har  indfor- 
skrevet kostelige  Spejle  fra  Venedig  og  kigger  i 
dem  uden  Frygt.  Men  her  ovre  paa  Fyen  holder 
vi  god  gammel  Skik  i  Ære,  og  det  gør  min  Jom- 
fru ogsaa.  Gud  signe  hende,  det  gode  Barn  hun 
var  alle  Dage.  Derfor  skal  der  i  Morgen  bæres 
et  Kar  med  Vand  til  Kammeret,  hvor  hun  reder 
sig,  og  deri  skal  hun  spejle  sin  Skønhed.  Du  kan 
vel  lade,  som  du  hjælper  til  med  Karret,  om  og- 
saa din  Hjælp  ikke  er  meget  værd.  Naar  saa  du 
passer  vel  paa,  faar  du  sagtens  Bruden  at  se  i  al 
hendes  Pragt  og  Herlighed." 

„Aldrig  kan  jeg  vide  dig  Tak  for  din  Godhed," 
sagde  Anneken. 

„Du  skal  ikke  takke  mig,"  sagde  den  gamle 
Terne.  „Men  vogt  dine  Øjne,  at  du  ikke  blindes 
ved  Glansen,  du  ser.  Jomfru  Soffes  Brudekjole 
er  Gyldenstykkes,  som  ellers  kun  de  kongelige 
Frøkner  maa  bære.  Hendes  Bælte  er  af  Guld, 
saa  tungt,  at  jeg  aldrig  har  set  Magen.  Overalt  er 
hun  behængt  med  Kæder  og  Smykker,  som  de 
ædelbaarne  Damer  fra  hele  Fyens  Land  har  laant 
hende  til  Højtiden.  Hun  prøvede  dem  forgangen 
Dag  og  kunde  næppe  bære  dem.  Det  skulde  ikke 

undre  mig,  om  hun  svimer  for  Altret  i  al  sin 
Pragt.  Men  skønnest  er  Brudekronen,  som  er 
alene  af  Perler  og  sidder  paa  hendes  udslagne 
Haar." 

Saadan  snakkede  de  Natten  bort  og  sov  til 
sidst  og  vaagnede  før  Hanegal  og  løb  til  Ar- 
bejdet. 

„Kom  saa,"  sagde  den  gamle  Terne.  „Men  rap 
dig." 

Hun  og  fire  andre  Piger  løftede  Karret  og  gik 
af  Sted  med  det.  Anneken  lagde  sine  rystende  gam- 
le Hænder  paa  Randen  og  fulgte  med. 

De  satte  Karret  paa  Gulvet  i  et  stort  Kammer, 
hvor  Bruden  stod  i  al  sin  Pragt  mellem  Brude- 
rederne, som  var  to  adelige  Kvinder  af  hendes 
Slægt.  Pigerne  slog  Hænderne  sammen  og  gav  et 
Raab  af  Beundring.  Anneken  saa  intet  uden  en 
gylden  Glans  af  funklende  Smykker  og  et  stort, 
udslaget  Haar  og  to  milde  blaa  Øjne.  Hun  ryste- 
de over  hele  Kroppen,  saa  hun  var  ved  at  falde, 
og  da  Bruden  bøjede  sig  frem  over  Karret  og 
sænkede  sit  Blik  i  det  klare  Vand  for  at  se  sit 
eget  Billede,  sank  Anneken  paa  Knæ. 

Bruden  for  forskrækket  tilbage.  Hun  havde  set 
et  rynket  gammelt  Ansigt  blande  sig  i  Vandet 
med  hendes  eget  og  vidske  det  ud. 

„Fort  med  dig,"  skreg  den  gamle  Terne  og 
greb  hende  i  Skuldren. 

„Hvem  er  den  Kvinde?"  spurgte  en  af  Brude- 
rederne. 

„Det  er  en  gammel  Kone,  som  bad,  at  hun 
maatte    se   Jomfru   Soffe,"    sagde   Ternen.    „Fort 

med  dig!  Hører  du,  eller  jeg  faar  Skam  til  Tak 
for  min  Venlighed." 

„Gør  hende  intet  ondt,"  sagde  Bruden. 

Anneken  tumlede  ud.  Hun  sad  igen  i  Pigernes 
Kammer  og  blankede  Sko  og  smilte  gennem  sine 
Taarer.  Saa  var  hun  i  Stegerset  og  hjalp  til,  saa 
løb  hun  med  de  andre  til  Døren  og  saa  Brude- 
toget ride  af  Gaarde. 

Trompeterne  skrattede,  og  Hestene  stampede  i 
Broen.  Det  flimrede  for  hendes  Øjne  med  ring- 
lende Ridetøj  og  Fjerhatte  og  Fløjl  og  Silke. 
Muntert  lød  Raabene  ...  Se,  der  red  de  tolv 
Brudesvende  med  tændte  Vokskerter  i  Haanden. 
Almuen  var  strømmet  til  og  trængte  paa,  saa  de 
fornemme  Herskaber  næppe  kunde  komme  frem 
.  .  .  Der  kom  Brudgommen,  rank  og  statelig  med 
sit  store  lyse  Skæg.  Han  smilte  og  vinkede  til 
Højre  og  Venstre  og  takkede  for  Bøndernes 
Hyldestraab  ...  Nu  red  de  sidste  af  Gaarde  .  .  . 
Fjernt  kimede  Kirkeklokkerne  til  Fest. 

Anneken  kom  op  i  Riddersalen,  hvor  Taflet 
stod  dækket  med  Sølv  og  kostelige  Fade.  Hun 
gled  og  faldt  paa  det  bonede  Gulv,  hvor  de  skul- 
de danse,  og  lo  selv,  da  hun  knap  kunde  komme 
op.  Hun  saa  Brudekammeret  med  den  udskaarne 
Himmelseng  og  de  hvide  Lin. 

Saa  var  hun  i  Stegerset  igen  og  løb  til  Døren, 
da  Brudetoget  kom  tilbage.  Hun  sad  mellem  de 
andre  Terner  og  aad  den  gode  Mad  og  drak  stærkt 
01,  saa  det  snurrede  i  hendes  Ben,  mens  Larm 
og  Latter  lød  ned  til  dem  oppe  fra  Salen. 

Hun  hørte  Gigers  og  Fløjters  Klang,  da  Dansen 

gik,  og  var  oppe  i  Døren  for  at  faa  endnu  et 
et  Glimt  af  Stadsen. 

Kaspar  Markdanner  dansede  forbi  hende  med 
sin  unge  Brud.  Hun  syntes,  lians  Blik  traf  hende, 
og  dukkede  sig  helt  forskrækket  bag  de  andre 
Tjenere.  Men  det  var  blot  Indbildning.  Han  dan- 
sede videre,  smilende  og  glad. 

Anneken  kom  til  sig  selv  igen. 

Da  Lystigheden  var  paa  sit  højeste,  listede  hun 
sig  bort.  Der  faldt  en  fin  Regn,  men  hun  mær- 
kede den  ikke.  Skridt  for  Skridt  stred  hun  sig 
frem  over  Vejen,  til  hun  naaede  Davinde.  Saa 
purrede  hun  sine  Folk  ud  og  rejste  hjem  til  Anst, 
saa  hurtig  hun  kunde. 


FIRE  OG  TREDIVTE  KAPITEL. 


Den  største  i  Landet. 

Anneken  var  syg. 

Hun  mærkede  det  en  Juni  Morgen,  hun  ikke 
kunde  rejse  sig  fra  Løjbænken.  Hendes  Ben  var 
stive,  og  hendes  Ryg  værkede,  saa  hun  maatte 
skrige.  Hun  laa  endnu,  da  Pigen  kom,  som  bragte 
hende  Mælk  fra  Gaarden,  og  bød  hende  blive 
hos  sig. 

Op  af  Dagen  blev  det  bedre,  men  mod  Aften 

var  det  atter  ondt.  Næste  Dag  sad  hun  i  sin  Arm- 
stol, som  Pigen  havde  flyttet  hen  ved  Tærsklen, 
hvor  Solen  faldt  ind  i  Hytten.  Hun  kunde  intet 
æde,  men  drak  Mælk  og  bad  bestandig  om  mere. 

Hun  skikkede  Bud  efter  Forvalteren,  som  blev 
helt  betænkelig,  da  han  saa  hendes  Ansigt. 

„Det  er  ilde  fat  med  Jer,"  sagde  han.  „Jeg  vil 
sadle  en  Hest  og  ride  til  Kolding  efter  Lægen," 

„Mig  hjælper  ingen  Læge,"  sagde  Anneken. 
«Jeg  mærker  det,  at  nu  rinder  Livet  ud.  Men  om 
du  er  mig  tro,  da  sadl  den  hurtigste  Hest  i  Stal- 
den, og  fyld  din  Pung  med  Guld,  og  rid  til  Røn- 
ningesøgaard,  og  sig  til  Hr.  Kaspar  Markdanner, 
at  nu  dør  hans  Moder.  Spar  ikke  Pengene  paa 
Vejen,  og  om  du  rider  Hesten  bruden,  da  køb 
en  frisk," 

Han  gik  for  at  gøre,  som  hun  bød.  Men  hun 
kaldte  ham  tilbage. 

„Om  du  finder  Hr,  Kaspar  ene,  da  skal  du 
sige,  som  jeg  har  sagt,"  sagde  hun,  „Men  er  der 
nogen  hos  ham,  selv  om  det  kun  er  hans  Frue, 
og  du  kan  ikke  komme  i  Enrum  med  ham,  da 
skal  du  sige:  Pigen  fra  Anst  er  syg  til  Døden. 
Ikke  mere.  Hvad  han  saa  spørger  dig,  siger  du 
ikke  mere." 

Manden  løb  til  Gaarden,  og  en  Stund  efter  for 
han  forbi  Hytten  ad  Kolding  til  i  fuldt  Firspring. 
Anneken  saa  efter  ham  og  nikkede. 

„Han  rider  godt,"  sagde  hun.  „Han  kommer 
før  Døden." 

Hun  blev  siddende  paa  Tærsklen,  til  Solen  gik 
af  Himlen.  Saa  rejste  hun  sig  og  gik  ved  Pigens 

Hjælp  til  Løjbænken.  Den  ganske  Nat  laa  hun 
med  aabne  Øjne.  Da  Pigen  vilde  lukke  Døren, 
bød  hun  hende  strengelig  lade  det  fare. 

„Natten  er  lun,"  sagde  hun.  „Her  er  trangt  i 
Hytten.  Saa  skal  og  Døren  være  aaben,  naar  min 
Søn  kommer." 

Pigen  tænkte,  hendes  Sind  forvirredes,  men 
undredes  straks  efter,  saa  god  og  klar  Besked 
hendes  Madmoder  gav  hende,  baade  om  det  ene 
og  det  andet.  Hun  slæbte  den  tunge  Kiste  ud  af 
Hulen  paa  hendes  Befaling,  tog  Nøglen  af  hendes 
Bælte  og  aabnede  den.  Anneken  rejste  sig  paa 
Albuen  og  saa  ned  i  den,  saa  lod  hun  den  lukke 
igen  og  forvarede  Nøglen. 

Da  Pigen  af  Udmattelse  faldt  i  Søvn,  der  hvor 
hun  sad  paa  Gulvet  ved  Døren,  irettesatte  Anne- 
ken hende  strengt. 

„Du  kan  sove,  naar  jeg  er  død,"  sagde  hun. 

Ved  Solopgang  faldt  hun  selv  i  Søvn  og  sov 
fast  til  højt  op  af  Dagen.  Saa  vaagnede  hun  og 
spurgte,  om  Hr.  Kaspar  Markdanner  var  kommen. 
Hun  bød  Pigen  gaa  udenfor  og  spejde  ned  ad 
Vejen  og  var  vred,  da  hun  intet  kunde  se.  Hun 
drak  Mælk  og  kom  op  og  sad  i  Stolen,  som  hun 
sad  i  Gaar.  Solen  skinnede  paa  hendes  gustne 
Ansigt,  og  hver  Gang  hun  lukkede  Øjnene,  tænkte 
Pigen,  at  nu  var  hun  død. 

Men  da  Aftnen  kom,  lod  hun  sig  bringe  til 
Sengs  igen  og  laa  med  aabne  Øjne  og  sov  ved 
Morgengry  og  stod  op  og  gjorde  det  saadan  tre 
lange  Dage  og  Nætter  til  Ende. 

Paa  den  fjerde  Dags  Morgen,  just  som  hun  var 

sovnet  ind,  kom  Kaspar  Markdanner  ridende  paa 
sin  skummende  Hest.  Han  stod  i  Døren  og  saa 
hen  paa  sin  Moder.  Saa  ruskede  han  Pigen  vaa- 
gen  og  spurgte  hende  sagte  ud.  Derefter  skikkede 
han  hende  til  Gaarden  med  Bud,  at  de  straks 
skulde  ride  til  Kolding  efter  Lægen,  og  satte  sig 
selv  stille  ved  hendes  Leje. 

Der  sad  han,  da  hun  vaagnede.  Hun  blev  slet 
ikke  forundret  ved  at  se  ham,  men  smilte  blot 
og  følte  sig  mere  træt  end  de  andre  Dage. 

„Det  rinder,  Kaspar,  det  rinder,"  sagde  hun. 
,Jeg  føler  det  rinde  gennem  mine  Fingre  og  mine 
Fødder.  Gud  være  lovet,  at  du  kom." 

„Lille  Moder,"  sagde  han  og  tog  hendes  Haand 
varlig  mellem  sine.  „Du  skal  ikke  dø.  Om  en 
Stund  er  Lægen  her  og  giver  dig  Svaledrikke  og 
krydrede  Urter  og  gør  dig  karsk  igen." 

,Jeg  blandede  selv  Salver  af  Urterne  i  Skoven," 
sagde  Anneken.  „Broder  Jørgen  lærte  mig  det. 
Jeg  smurte  dem  ogsaa  paa  hans  saarede  Fødder 
den  Gang,  han  gik  efter  Hertugen  og  fandt  ham 
ikke.  Men  hvor  er  mit  Saar,  Kaspar?  Det  ligger 
dybt,  og  ingen  Læge  finder  det.  Jeg  er  ganske 
hel  for  Verdens  Øjne." 

Hun  lo  lidt,  men  fik  saa  svær  Aandenød.  Han 
løftede  hende  i  sin  Arm,  til  Anfaldet  var  ovre. 

„Hvor  lider  din  Frue?"  sagde  hun  saa. 

„Hun  lider  vel,"  sagde  Kaspar. 

„Ak,  hvor  var  hun  skøn,"  sagde  Anneken. 

Kaspar  Markdanner  stirrede  paa  hende. 

„Naar  saa  du  hende?"  spurgte  han. 

,Jeg  saa   hende,   da   hun  var  skønnest,"  sagde 

Anneken  og  lo  listig.  ,Ja  du  ved  intet  deraf,  min 
Søn,  og  skulde  ikke  heller  vide  det.  Ilde  havde 
det  været,  om  Bondepigen  fra  Anst  havde  bæn- 
ket sig  i  din  Hal  mellem  din  Frues  fornemme 
Frænder  og  gydt  bitter  Malurt  i  dit  Bæger  paa 
din  Festdag.  Da  havde  Spotten  ramt  dig  igen  og 
Skammen.  Ingen  Mand  kan  bære  Skammen,  Kas- 
par. Men  du  var  her  jo  og  fortalte  mig  om  hen- 
de og  nævnede  Dagen,  da  du  skulde  fejre  dit 
Bryllup." 

„Og  hvad  saa?"  spurgte  han  aandeløs. 

„Saa  red  jeg  til  Rønningesøgaard,"  sagde  hun 
triumferende.  „I  Herberget  i  Davinde  blev  min 
Svend  og  Hesten.  Jeg  klædte  mig  i  Pjalter  og 
sværtede  mit  Ansigt,  at  ingen  skulde  kende  mig. 
Jeg  var  i  Stegerset.  Jeg  var  i  Hallen  og  saa 
dig  danse  .  .  .  Jeg  raabte  blandt  de  andre,  da 
du  red  til  Kirke  .  .  .  Saa  herlig  du  saa  ud, 
Kaspar.  Og  jeg  var  i  Kammeret,  hvor  de  redte 
din  Brud,  og  saa  hendes  fagre  Aasyn  og  milde 
Øjne." 

„Moder,  Moder,"  sagde  Kaspar  Markdanner  og 
gemte  Ansigtet  i  sine  Hænder. 

Anneken  lagde  Haanden  paa  hans  Hoved  og 
fornam,  hvor  han  hulkede. 

„Hvad  græder  du  for.  Barnlille?"  sagde  hun. 
„Ak,  saa  skøn  din  Frue  er.  Hun  saa  paa  mig  med 
sine  milde  Øjne.  Gør  hende  intet  ondt,  sagde 
hun." 

Hun  blev  ved  at  tale  om  Bruden  og  Brylluppet, 
men  det  faldt  hende  bestandig  tungere  at  faa  Or- 
dene frem.  Der  kom  et  nyt  Anfald  af  Aandenød 

og  Kaspar  løftede  hende  op.  Han  syntes,  hun 
svandt  ind  mellem  Hænderne  paa  ham, 

„Saa  lig  du  er  din  Fader,"  sagde  hun. 

Han  smilte  til  hende,  men  kunde  intet  sige. 

Saa  begyndte  hun  at  nynne  ganske  sagte  og 
kastede  sig  urolig  hid  og  did  og  rynkede  Panden, 
som  søgte  hun  noget  i  sit  Minde  og  kunde  ikke 
finde  det.  Pludselig  smilte  hun  glad  igen  og  sang 
med  sagte  sprukken  Stemme: 

Maria  Jomfru  skær, 
Beskyg  mig  med  din  Naade. 
Fri  mig  af  Synd  og  Vaade. 
Staa  mig  i  Døden  nær. 

Men  da  hun  havde  sunget  den  sidste  Strofe, 
fortrak  hendes  Ansigt  sig  i  Rædsel.  Hun  vred 
sine  Hænder  og  gav  sig  til  at  græde,  ynkelig  som 
et  lille  Barn. 

„Ak,  Kaspar,  Kaspar,"  sagde  hun.  „Hvad  siger 
Hertugen  dertil,  at  jeg  sang  den  papistiske  Salme. 
Jeg  lovede  ham  med  Haand  og  Mund  at  blive 
god  luthersk  til  mit  Livs  Ende." 

Hun  græd  en  Stund,  og  saa  glemte  hun  det. 
Længe  laa  hun  og  trak  Vejret  tungt. 

„Det  var  Eders  Hofmænd,  der  aad  Bærrene," 
sagde  hun  saa.  „Hr.  Jes  Wolf  tog  tre  Haandfulde 
i  Gaarden." 

Hun  sagde  det  saa  sagte,  at  Kaspar  lagde  Øret 
mod  hendes  Mund  og  lyttede. 

„Løft  mig  op,  løft  mig  op,"  sagde  hun. 

Han  løftede  hende.  Hun  saa  gennem  den  aabne 
Dør  med  blaa  og  glade  Øjne. 

„Nu  kommer  Anneken,"  sagde  hun.  „Gør  hende 
intet  Ondt." 
Saa  brast  hendes  enfoldige  Hjerte. 

Kaspar  Markdanner  jordede  hende  paa  Anst 
Kirkegaard  og  satte  over  hende  en  stor  Sten.  Der 
stod  intet  Navn,  men  der  var  hugget  med  stor 
Skrift  de  Ord: 

Den  største  i  Landet. 

